ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΗ΄

Τετάρτη 4 Νοεμβρίου 2015 (απόγευμα)

Αθήνα, σήμερα στις 4 Νοεμβρίου 2015, ημέρα Τετάρτη και ώρα 17.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-11-2015 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΖ΄ συνεδριάσεως της Τετάρτης 4 Νοεμβρίου 2015 (πρωί) σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Ελληνικής Δημοκρατίας και της Ευρωπαϊκής Τράπεζας Ανασυγκρότησης και Ανάπτυξης σχετικά με τη συνεργασία και τις δραστηριότητες της Ευρωπαϊκής Τράπεζας Ανασυγκρότησης και Ανάπτυξης στην Ελληνική Δημοκρατία»)

Διαπιστωθείσης της απαρτίας, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Συνταξιοδοτικές ρυθμίσεις, ενσωμάτωση στο Ελληνικό Δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «Για την ενεργειακή απόδοση, την τροποποίηση τον Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013, «Για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 29-10-2015 τη συζήτηση του νομοσχεδίου σε δύο συνεδριάσεις. Στη σημερινή συνεδρίαση θα συζητηθεί το νομοσχέδιο επί της αρχής. Στην αυριανή συνεδρίαση θα συζητηθούν τα άρθρα και οι τροπολογίες του νομοσχεδίου ως μία ενότητα.

Θα ήθελα να σας ενημερώσω ότι αν υποβληθεί ονομαστική ψηφοφορία επί της αρχής μόνο, αυτή θα γίνει αύριο στις 12.00΄, πριν ξεκινήσουμε τη συζήτηση επί των άρθρων.

Εάν γίνει και αίτημα ονομαστικής ψηφοφορίας για τα άρθρα –που ήδη έχω ενημερωθεί από τον εκπρόσωπο ενός κόμματος ότι θα υπάρξει- τότε θα ενώσουμε τις δύο ψηφοφορίες, για να μην ταλαιπωρούνται οι συνάδελφοι, και θα γίνει αύριο το βράδυ στις 21:00΄-22:00΄, που θα λήξει η συνεδρίαση. Χονδρικά το λέμε, θα δούμε πόσοι συνάδελφοι θα εγγραφούν.

Δεύτερον, ο κύριος Υπουργός θα μιλήσει μετά τους εισηγητές. Θα θέλαμε, όμως, κύριε Υπουργέ, εγκαίρως σήμερα, να ενημερώσετε από τις βουλευτικές τροπολογίες αν κάνετε κάποιες δεκτές και ποιες, για να ξέρουν οι συνάδελφοι αύριο, όταν τοποθετηθούν επί των άρθρων, να μιλήσουν για τις τροπολογίες που κάνατε δεκτές ή που δεν θα κάνετε δεκτές.

Επίσης, σας ενημερώνω ότι έχει κατατεθεί μία εκπρόθεσμος υπουργική τροπολογία του Υπουργείου Υγείας πριν από λίγο –αύριο θα συζητηθεί-, που αφορά τους διοικητές των νοσοκομείων.

**ΔΙΑΜΑΝΤΩ ΜΑΝΩΛΑΚΟΥ:** Δύο κυβερνητικές τροπολογίες έχουν μπει.

**ΠΡΟΕΔΡΕΥΩΝ (Νικήτας Κακλαμάνης):** Τώρα με ενημερώνει η κ. Περιφάνου ότι καθ’ οδόν μπήκαν άλλες δύο. Θα τα ξέρουμε αύριο το πρωί.

Έχουν έρθει οι αντίστοιχες επιστολές για τους Κοινοβουλευτικούς Εκπροσώπους. Από τον ΣΥΡΙΖΑ ορίζεται ο κ. Φάμελλος Σωκράτης, από τη Νέα Δημοκρατία ο κ. Βρούτσης, από τη Χρυσή Αυγή ο κ. Παππάς, από τη Δημοκρατική Συμπαράταξη ο κ. Θεοχαρόπουλος, από το Κομμουνιστικό Κόμμα ο κ. Καραθανασόπουλος, από το Ποτάμι ο κ. Θεοχάρης Χάρης, από τους ΑΝΕΛ ο κ. Παπαχριστόπουλος και από την Ένωση Κεντρώων ο κ. Καρράς Γεώργιος. Για να μη χάνω χρόνο, έχουν οριστεί από τα κόμματα και οι εισηγητές και οι ειδικοί αγορητές.

Η πρωτολογία των Κοινοβουλευτικών Εκπροσώπων είναι δώδεκα λεπτά, των εισηγητών και των ειδικών αγορητών είναι δεκαπέντε λεπτά.

Εάν για όσα ανέφερα δεν υπάρχει αντίρρηση από καμμία πτέρυγα, να ξεκινήσουμε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είπατε ότι ο κατάλογος ομιλητών είναι ενιαίος;

**ΠΡΟΕΔΡΕΥΩΝ (Νικήτας Κακλαμάνης):** Όχι. Επί της αρχής. Αν δεν εξαντληθεί απόψε μέχρι τη δωδεκάτη νυχτερινή, όπως είθισται, θα προταχθούν αύριο.

**ΑΝΔΡΕΑΣ ΛΟΒΕΡΔΟΣ:** Θα προστεθούν αύριο.

**ΠΡΟΕΔΡΕΥΩΝ (Νικήτας Κακλαμάνης):** Ναι, θα προστεθούν όσοι θέλουν επί των άρθρων και θα προταχθούν όσοι δεν μιλήσουν σήμερα και θα μιλάνε και επί της αρχής και επί των άρθρων, όπως γίνεται πάντοτε.

Να ξεκινήσουμε με τον εισηγητή του ΣΥΡΙΖΑ, τον κ. Ιωάννη Σηφάκη.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μπορώ να έχω τον λόγο επί της διαδικασίας;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Θέλω να πω ότι σας άκουσα πριν από λίγο να λέτε ότι κατατέθηκε μία τροπολογία εκ μέρους του Υπουργείου Υγείας. Θα ήταν καλό να έρθει ο ίδιος ο Υπουργός να μας εξηγήσει τι είναι. Διότι φήμες λένε ότι αφορά την έξωση από τη διοίκηση όλων των διοικήσεων των νοσοκομείων. Ως εκ τούτου, είναι αναγκαίο να έρθει ο Υπουργός να δώσει εξηγήσεις.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, είναι τρεις τροπολογίες. Θα τις δούμε. Εγώ είπα μία, αλλά καθ’ οδόν κατατέθηκαν άλλες δύο. Έχετε δίκιο σε αυτό που λέτε κι έτσι θα γίνει.

**ΙΩΑΝΝΗΣ ΒΡΟΥΤΣΗΣ:** Δεύτερον, διανύσαμε όλη την περίοδο της επιτροπής χωρίς να παρουσιαστεί ο Υπουργός Ναυτιλίας, ο οποίος έχει σημαντικές και κρίσιμες διατάξεις στο παρόν νομοσχέδιο και δεν ήρθε να εξηγήσει στην επιτροπή τι διατάξεις είναι αυτές και γιατί τις εισηγείται.

Θα παρακαλούσα, λοιπόν, τώρα, έστω και με καθυστέρηση, ο Υπουργός Ναυτιλίας να καταδεχθεί το Κοινοβούλιο και την κοινοβουλευτική διαδικασία και να έρθει να δώσει εξηγήσεις για τις διατάξεις τις οποίες εισάγει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Όπως γνωρίζετε, ο Προεδρεύων δεν μπορεί να επιβάλλει. Καλό θα ήταν πάντως να έρθει ο κ. Δρίτσας. Κοιτάζοντας τον κατάλογο, δεν βλέπω το όνομά του στους Υπουργούς που έχουν γραφτεί, εκ μέρους της Κυβέρνησης, για να μιλήσουν. Ελπίζω ότι μέχρι αύριο ο κ. Δρίτσας θα έρθει. Είναι παλιός κοινοβουλευτικός.

Κύριε Σηφάκη, συγνώμη για την καθυστέρηση, έχετε τον λόγο.

**ΙΩΑΝΝΗΣ ΣΗΦΑΚΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, εισηγούμαστε σήμερα για ψήφιση σχέδιο νόμου, στο οποίο περιλαμβάνονται σωρεία διατάξεων προαπαιτούμενων της συμφωνίας της 14ης Αυγούστου και μη, που αφορούν τα Υπουργεία Περιβάλλοντος και Ενέργειας, Εργασίας, Κοινωνικής Ασφάλισης και Κοινωνικής Αλληλεγγύης, Παιδείας, Έρευνας και Θρησκευμάτων, Οικονομίας, Ανάπτυξης και Τουρισμού, Πολιτισμού και Αθλητισμού, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, καθώς και ρυθμίσεις δημοσιονομικού και διαρθρωτικού χαρακτήρα.

Η ψήφιση των εν λόγω μέτρων θα συμβάλει στην απολύτως αναγκαία άμεση ολοκλήρωση την πρώτης αξιολόγησης, την εκταμίευση της υποδόσης των 2 δισεκατομμυρίων, την πληρωμή ληξιπρόθεσμων οφειλών του δημοσίου και εν τέλει στη σταθεροποίηση της οικονομίας.

Η αποκατάσταση της σταθερότητας αποτελεί προϋπόθεση για την επανεκκίνηση της οικονομίας, για έξοδο από την παρατεταμένη κρίση, στον αγώνα του λαού και της χώρας για κοινωνική προστασία, κοινωνική δικαιοσύνη, ανάπτυξη με νέο παραγωγικό πρότυπο και αναδιανομή προς όφελος των φτωχών και των μεσαίων στρωμάτων.

Όσον αφορά στο Υπουργείο Περιβάλλοντος και Ενέργειας, η κύρια νομοθετική ρύθμιση που εισάγεται με το παρόν νομοσχέδιο αφορά στην εναρμόνιση της ελληνικής νομοθεσίας με την οδηγία 27/2012 του Ευρωπαϊκού Κοινοβουλίου και του Συμβουλίου της 25ης Οκτωβρίου 2012 και σε βελτίωση του ισχύοντος νομοθετικού πλαισίου για την ενεργειακή απόδοση.

Ειδικότερα με το προτεινόμενο σχέδιο νόμου καθορίζεται ενδεικτικός στόχος ενεργειακής απόδοσης, ενώ προβλέπονται μέτρα και δράσεις για βελτίωσή της σε όλους τους τομείς οικονομικής δραστηριότητας, ώστε να επιτευχθεί εξοικονόμηση 20% στην τελική κατανάλωση ενέργειας έως το 2020, σε σχέση με την τελική κατανάλωση αν δεν ελαμβάνετο κανένα μέτρο προς την κατεύθυνση αυτή.

Επισημαίνεται ότι η οδηγία 27/2012 αποτελεί στην ουσία την εφαρμογή της γενικότερης περιβαλλοντικής και ενεργειακής στοχοθεσίας που έχει θέσει η Ευρωπαϊκή Ένωση, η οποία συνοψίζεται στο γνωστό 20-20-20, δηλαδή στη μείωση κατά 20% των εκπομπών αερίων του θερμοκηπίου, στη διείσδυση των ΑΠΕ στο ενεργειακό μείγμα κατά 20% και στην εξοικονόμηση ενέργειας κατά 20% έως το 2020.

Το σχέδιο νόμου για την ενσωμάτωση της οδηγίας τέθηκε σε δημόσια διαβούλευση για δεύτερη φορά από το Υπουργείο Παραγωγικής Ανασυγκρότησης, Περιβάλλοντος και Ενέργειας στις 26 Ιουνίου του 2015 και έγιναν οι απαραίτητες βελτιωτικές αλλαγές.

Μετά τις συνεδριάσεις των κοινοβουλευτικών επιτροπών, τη διαβούλευση με τους φορείς και την κατ’ άρθρον συζήτηση, είναι φανερό ότι στο κύριο αντικείμενο του σχεδίου νόμου, όσον αφορά την ενσωμάτωση της οδηγίας 27/2012 για την ενεργειακή αποδοτικότητα, υπάρχει συναίνεση τόσο όσον αφορά την ανάγκη της ενσωμάτωσης μετά τη μεγάλη καθυστέρηση που παρατηρήθηκε, καθ’ όσον η οδηγία έπρεπε να έχει ενσωματωθεί από τον Ιούνιο του 2014, όσο και στις ρυθμίσεις που προβλέπει για τον τρόπο που θα επιτευχθεί η εξοικονόμηση.

Συγκεκριμένα στον δημόσιο τομέα προβλέπεται να γίνει ενεργειακή ανακαίνιση και να επιτευχθεί η εξοικονόμηση του 3% επί της επιφάνειας των ιδιόκτητων κτηρίων του δημοσίου με ωφέλιμη επιφάνεια άνω των διακοσίων πενήντα τετραγωνικών μέτρων και υποχρέωση των περιφερειών και δήμων να εκπονούν σχέδια δράσης για την ενεργειακή ανακαίνιση των κτηρίων τους, ακόμα το δημόσιο να αγοράζει ή να ενοικιάζει κτήρια ενεργειακής κλάσης τουλάχιστον Γ΄.

Όσον αφορά στον ιδιωτικό τομέα θεσπίζεται καθεστώς επιβολής στους διανομείς ενέργειας και επιχειρήσεις λιανικής πώλησης ενέργειας σε συνδυασμό με μέτρα πολιτικής, με στόχο να μην αναλάβει το δημόσιο όλο το κόστος της εξοικονόμησης.

Συγκεκριμένα επιβάλλεται στους διανομείς ενέργειας και τις επιχειρήσεις πώλησης ενέργειας η υποχρέωση να προβαίνουν σε εξοικονόμηση 1,5% της κατ’ όγκον αιτήσεων πωλήσεων ενέργειας στους τελικούς καταναλωτές όλων των διανομέων ενέργειας είτε όλων των επιχειρήσεων λιανικής πώλησης ενέργειας του μέσου όρου των ετών 2010, 2011 και 2012, δηλαδή να επιτευχθεί εξοικονόμηση έως το έτος 2020 3.332,7 τόνων ισοδύναμου πετρελαίου.

Το σχέδιο νόμου ουσιαστικά προτρέπει τους διανομείς και τις επιχειρήσεις λιανικής να εισέλθουν οι ίδιες στις ενεργειακές υπηρεσίες, επιτυγχάνοντας εξισορρόπηση της απώλειας που θα υποστούν από τη μειωμένη κατανάλωση λόγω της εξοικονόμησης. Σε όποια περίπτωση, τα υπόχρεα μέρη έχουν τη δυνατότητα να συμβάλλουν στο Ειδικό Ταμείο Ενεργειακής Απόδοσης, που ιδρύεται για τη χρηματοδότηση μέτρων ενεργειακής απόδοσης, με ποσό ισοδύναμο προς τις επενδύσεις που απαιτούνται για την υλοποίηση των υποχρεώσεών τους.

Οι πόροι του νέου ταμείου θα προέρχονται κυρίως από εισφορές των διανομέων ενέργειας, των διαχειριστών δικτύων διανομής και των επιχειρήσεων λιανικής πώλησης ενέργειας, καθώς και από έσοδα που θα προκύπτουν από την εφαρμογή του νόμου. Ακόμα δίνεται η δυνατότητα στο ταμείο αυτό να κατευθυνθούν πόροι από τα ετήσια δικαιώματα εκπομπής ρύπων.

Όσον αφορά τη μέτρηση, οι διανομείς και οι επιχειρήσεις λιανικής υποχρεούνται να προμηθεύουν τους καταναλωτές σε ανταγωνιστικές τιμές με ατομικούς μετρητές κατά την αντικατάσταση μετρητή ή νέας σύνδεσης σε νέο κτήριο ή ριζική ανακαίνιση κτηρίου. Επίσης, υποχρεώνονται να αναρτούν κάθε εξάμηνο στο διαδίκτυο τα αποτελέσματα των δράσεων τους για τη βελτίωση της ενεργειακής απόδοσης και ακόμα να παράγουν στοιχεία στους καταναλωτές και τις εταιρείες ενεργειακών υπηρεσιών όσον αφορά τις καταναλώσεις.

Ιδρύεται μητρώο εταιρειών ενεργειακών υπηρεσιών και καθορίζονται τύποι συμβάσεων ενεργειακής απόδοσης. Το σχέδιο νόμου βοηθά στην προώθηση της ίδρυσης και αποδοτικής λειτουργίας εταιρειών-ESCOs. Στόχος είναι η επίτευξη εξοικονόμησης, αλλά και η τόνωση της απασχόλησης σε οικοδομικούς, κυρίως, κλάδους που θα αναλάβουν την κατασκευή των μέτρων ενεργειακής αναβάθμισης, αλλά και σε πολλούς ακόμα κλάδους που θα διαχειριστούν τις εργασίες αυτές.

Καθιερώνεται σύστημα ενεργειακών ελέγχων από ανεξάρτητους πιστοποιημένους ενεργειακούς ελεγκτές, για τους οποίους περιγράφονται οι κλάδοι από τους οποίους προέρχονται, τα επαγγελματικά δικαιώματά τους και η διαδικασία της πιστοποίησής τους.

Προωθείται κάθε δυνατή στήριξη στην συμπαραγωγή και στην αποδοτική θέρμανση και ψύξη για την ανάπτυξη αποδοτικών υποδομών τηλεθέρμανσης, τηλεψύξης ή και ΣΗΘΥΑ και χρήσης θέρμανσης και ψύξης από απορριπτόμενη θερμότητα και ανανεώσιμες πηγές ενέργειας.

Καθιερώνεται η υποχρέωση των φορέων λειτουργίας των θερμικών εγκαταστάσεων στη διενέργεια ανάλυσης κόστους οφέλους και στον σχεδιασμό ή και την ανακαίνιση θερμικών εγκαταστάσεων με ισχύ άνω των 20ΜW για τον εντοπισμό δυνατοτήτων υλοποίησης της συμπαραγωγής υψηλής απόδοσης ή της αποδοτικής τηλεθέρμανσης ή τηλεψύξης.

Στο σχέδιο νόμου προωθείται η εκπόνηση σχεδίου εντός των επόμενων έξι μηνών για την αντιμετώπιση της ενεργειακής πενίας, στο οποίο θα αποτυπώνονται δράσεις που σχετίζονται με τη βελτίωση της ενεργειακής αποδοτικότητας καθώς και άλλα μέτρα κοινωνικής πολιτικής ή τιμολόγησης της ενέργειας.

Το ζήτημα, κύριοι συνάδελφοι, της ενεργειακής πενίας αποτελεί ένα μείζον κοινωνικό ζήτημα της χώρας, καθώς η οικονομική κρίση των τελευταίων ετών έχει προκαλέσει σε πολλά νοικοκυριά δυσκολία διατήρησης κατάλληλων συνθηκών θέρμανσης ή κάλυψης και άλλων βασικών ενεργειακών αναγκών σε λογική τιμή.

Με την προτεινόμενη διάταξη επιχειρείται η αντιμετώπιση του φαινομένου, εντοπίζοντας τις ενεργειακά ευάλωτες κοινωνικές ομάδες και προτείνοντας μέτρα για την ανακούφισή τους.

Το κέντρο ανανεώσιμων πηγών ενέργειας ορίζεται ως εθνικό συντονιστικό κέντρο των δραστηριοτήτων που αφορούν στην εξοικονόμηση και στην ορθολογική χρήση της ενέργειας.

Ακόμη προβλέπονται διατάξεις που αφορούν ρυθμίσεις του τέλους διατήρησης αδειών παραγωγής ηλεκτρικής ενέργειας, ικανοποίησης αιτήματος των κατά κύριο επάγγελμα αγροτών-παραγωγών ηλεκτρικής ενέργειας, παράταση χρόνων εγγυοδοσίας για τη διατήρηση ηλεκτρικού χώρου σε έργα ΑΠΕ, παράταση μισθώσεων προς τη ΔΕΗ ανανεώσιμων, προκειμένου να ολοκληρωθούν οι ερευνητικές εργασίες και να εγκατασταθούν γεωθερμοηλεκτρικοί σταθμοί παραγωγής στα γεωθερμικά πεδία Μήλου, Κιμώλου, Πολυαίγου, Νισύρου, Λέσβου και Μεθάνων, καθώς και άλλες ρυθμίσεις του Υπουργείου Περιβάλλοντος και Ενέργειας.

Στο παρόν σχέδιο νόμου περιλαμβάνεται μια πολύ σημαντική ρύθμιση που αποτελεί υλοποίηση δέσμευσης του Πρωθυπουργού και της Κυβέρνησης μετά την εξαίρεση της παραλιακής ζώνης των πρώην λιπασμάτων της Δραπετσώνας από τη σύμβαση παραχώρησης του δημοσίου στον ΟΛΠ. Προβλέπεται τροποποίηση του Ρυθμιστικού Σχεδίου Αθήνας-Αττικής και του γενικού πολεοδομικού σχεδίου του Δήμου Κερατσινίου-Δραπετσώνας στην κατεύθυνση της αναθεώρησης των προβλεπόμενων απ’ αυτά χρήσεων γης και όρων δόμησης.

Θα δημιουργηθεί ένας πόλος υπερτοπικής εμβέλειας με δραστηριότητες πολιτισμού, εκπαίδευσης, υγείας, αθλητισμού, πράσινου και αναψυχής. Με αυτόν τον τρόπο αποδίδεται ένα θαλάσσιο μέτωπο εξακοσίων σαράντα στρεμμάτων στους κατοίκους της περιοχής και όλου του δυτικού Πειραιά, αποκαθιστώντας την ελεύθερη πρόσβαση τους στη θάλασσα, δικαιώνοντας τους επί δεκαετία αγώνες τους.

Η Κυβέρνηση θα συνεχίσει τον αγώνα για να αντιστρέψει την υποβάθμιση των δήμων και των γειτονιών της Β΄ Πειραιά και να βελτιώσει την ποιότητα ζωής των κατοίκων τους.

Με το παρόν σχέδιο νόμου προβλέπεται ακόμη ότι το Εθνικό Σχέδιο Διαχείρισης Αποβλήτων, το ΕΣΔΑ, ακυρώνεται με υπουργική απόφαση η οποία εγκρίνεται από το υπουργικό συμβούλιο. Τα Περιφερειακά Σχέδια Διαχείρισης Αποβλήτων, τα ΠΕΣΔΑ, αποτελούν αποφάσεις των περιφερειακών συμβουλίων μετά από γνώμη της αρμόδιας ένωσης περιφέρειας και γνώμη της περιφερειακής επιτροπής διαβούλευσης, καθώς και γνώμη των αρμόδιων Γενικών Γραμματέων Εσωτερικών και Περιβάλλοντος και Ενέργειας, η οποία εγκρίνεται όσον αφορά τη συμμόρφωσή τους στο ΕΣΔΑ από τους αντίστοιχους Υπουργούς.

Το άρθρο αυτό τροποποιήθηκε από τον Υπουργό σε συζήτηση στις επιτροπές, μετά την έκφραση των απόψεων και των φορέων, με τρόπο που να κατοχυρώνεται η αυτοτέλεια της τοπικής αυτοδιοίκησης.

Επίσης, στη ρύθμιση για τις δασικές εκτάσεις υπήρξε υπουργική τροπολογία στις επιτροπές προς την κατεύθυνση της περαιτέρω προστασίας του δασικού πλούτου και της δυνατότητας υλοποίησης έργων που είχαν λάβει έγκριση επέμβασης σε δημόσιες δασικές εκτάσεις πριν την καταστροφή από πυρκαγιά.

Με το σχέδιο νόμου ρυθμίζονται σειρά θεμάτων του Υπουργείου Παιδείας Έρευνας και Θρησκευμάτων όσον αφορά θέματα εισαγωγής στην τριτοβάθμια εκπαίδευση, εγγραφής αποφοίτων λυκείων που είχαν βραβευτεί σε ολυμπιάδες, υπηρεσιακά συμβούλια εκπαιδευτικού προσωπικού, οργανισμού του Υπουργείου και στελεχών εκπαίδευσης, ακόμη θέματα του Υπουργείου Οικονομίας, Ανάπτυξης και Τουρισμού για τις εκλογές στα επιμελητήρια, παρατάσεις εξουσιοδότησης για ενσωμάτωση κοινοτικών οδηγιών καθώς και άλλα θέματα δημοσιονομικού και διαρθρωτικού χαρακτήρα.

Αποσαφηνίζεται το χρονικό διάστημα του αναπροσαρμοζόμενου συντελεστή ειδικού φόρου κατανάλωσης -200 ευρώ ανά χιλιόλιτρο του πετρελαίου καύσης ντίζελ για τη γεωργία– που άρχισε από 1-10-2015 και λήγει την 30-9-2017. Μετά απ’ αυτήν την ημερομηνία δεν θα υπάρχει ειδικό καθεστώς για τους αγρότες. Υπενθυμίζουμε ότι η διάταξη αυτή στην ουσία της έχει ήδη ψηφιστεί στις 14 Αυγούστου στη συμφωνία. Εδώ διευκρινίζεται μόνο η ημερομηνία λήξης του πρώτου καθεστώτος και μετάβασης στο δεύτερο.

Ακόμη ρυθμίζονται διατάξεις μεταφοράς προσωπικού από το ΣΔΟΕ στη Γενική Γραμματεία Δημοσίων Εσόδων και αυξάνεται ο αριθμός των υποθέσεων προτεραιότητας που μεταφέρονται στη Γενική Γραμματεία Δημοσίων Εσόδων, καλύπτοντας όλες τις περιπτώσεις της λίστας Λαγκάρντ και άλλων αντίστοιχων.

Ακόμη ρυθμίζονται θέματα Υπουργείου Πολιτισμού και Αθλητισμού, όπως επίσης και Ναυτιλίας και Νησιωτικής Πολιτικής.

Κυρίες και κύριοι συνάδελφοι, η φύση του παρόντος νομοσχεδίου είναι τέτοια που θα επέτρεπε συγκλίσεις απ’ όλες τις πτέρυγες της Βουλής. Παρ’ όλα αυτά και παρά το γεγονός ότι η μεγάλη πλειοψηφία των άρθρων του παρόντος αφορούν την ενσωμάτωση της οδηγίας για την ενεργειακή αποδοτικότητα, η οποία έτυχε της γενικής αποδοχής απ’ όλες τις πτέρυγες στη συζήτηση στις επιτροπές, η Αντιπολίτευση επέλεξε τον δρόμο της άρνησης της ψήφισης επί της αρχής κατά τη διάρκεια της συζήτησης στις επιτροπές.

Μετά τις τροποποιήσεις των Υπουργών και με τη μη ύπαρξη του άρθρου για τη μικρή ζυθοποιία, καλούμε τα κόμματα σε αναθεώρηση της αρχικής θέσης τους. Να το υπερψηφίσουν επί της αρχής και να δούμε τις όποιες παρατηρήσεις τους στη συζήτηση επί των άρθρων.

Το σχέδιο νόμου ενσωματώνει την πολύ χρήσιμη οδηγία για την ενεργειακή αποδοτικότητα και ρυθμίζει διάφορα θέματα υπουργείων, συμβάλλοντας στην ταχύτερη επιστροφή της αναγκαίας σταθερότητας, ανοίγοντας τον δρόμο για τη χρηματοδότηση της χώρας, τη συζήτηση για τη μείωση του δημοσίου χρέους, την επανεκκίνηση της οικονομίας με στόχο την παραγωγική ανασυγκρότηση κα την ανάπτυξη προσανατολισμένη στις κοινωνικές ανάγκες, την κοινωνική προστασία και την αναδιανομή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ για την εξοικονόμηση του χρόνου.

Ο Βουλευτής κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό από 15-11-2015 ως 18-11-2015. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Η Βουλή ενέκρινε τη ζητηθείσα άδεια.

Η Διαρκής Επιτροπή Παραγωγής και Εμπορίου, η Διαρκής Επιτροπή Μορφωτικών Υποθέσεων και η Διαρκής Επιτροπή Οικονομικών Υποθέσεων καταθέτουν την έκθεσή τους στο σχέδιο νόμου του Υπουργείου Περιβάλλοντος και Ενέργειας «Συνταξιοδοτικές ρυθμίσεις, ενσωμάτωση στο ελληνικό δίκαιο της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «Για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ», όπως τροποποιήθηκε από την οδηγία 2013/12/ΕΕ του Συμβουλίου της 13ης Μαΐου 2013, «Για την προσαρμογή της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις».

Τον λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, τελικά αποδεικνύεται και με τον τρόπο νομοθέτησης του παρόντος νομοσχεδίου ότι δυστυχώς το βασικό πρόβλημα του Πρωθυπουργού της χώρας, του κ. Τσίπρα, και της Κυβέρνησής του είναι η προχειρότητα. Παντελής έλλειψη σχεδίου σε υπερθετικό βαθμό. Κανένα σχέδιο –και δεν μιλάμε για ολοκληρωμένη στρατηγική- για κανέναν τομέα της οικονομικής, της κοινωνικής ή της πολιτικής δραστηριότητας στη χώρα.

Απόδειξη της προχειρότητας και της παντελούς έλλειψης σχεδίου αποτελούν δυστυχώς και οι παλινωδίες κορυφαίων Υπουργών της Κυβέρνησης, με τελευταίο τρανταχτό παράδειγμα το παράδειγμα του γνωστού κ. Φίλη. Δυστυχώς, μέσα σε όλα τα προβλήματα τα οποία αντιμετωπίζει η χώρα, κυρίες και κύριοι Βουλευτές, έχουμε και την εμπλοκή κάποιων Υπουργών, που ως μαθητευόμενοι μάγοι εμπλέκονται σε κρίσιμα ζητήματα εξωτερικής πολιτικής, τα οποία πέραν των άλλων αγγίζουν και τις ευαίσθητες χορδές όλων των Ελλήνων και ιδιαίτερα των Ελλήνων με καταγωγή τον Πόντο.

Μετά από την απορία του Πρωθυπουργού, κύριοι συνάδελφοι, σχετικά με την ύπαρξη θαλάσσιων συνόρων, έρχεται τώρα ο κ. Φίλης και δίνει τον δικό του επιστημονικό ορισμό για τη Γενοκτονία των Ελλήνων του Πόντου, χαρακτηρίζοντάς την –ακούστε!- ως αιματηρή εθνοκάθαρση. Αναρωτιόμαστε πραγματικά -είναι απορίας άξιο- αν αποτελεί μια γκάφα από τις πολλές τώρα τελευταία που κάνουν κορυφαίοι Υπουργοί της Κυβέρνησης -ασυγχώρητο για την ιδιότητα τέτοιων Υπουργών- ή μήπως, αγαπητοί συνάδελφοι, εμπεριέχει κάποια σκοπιμότητα. Μήπως ο κ. Φίλης ακολουθεί κάποιου είδους πολιτική κατευνασμού απέναντι στην Τουρκία; Έχει αντιληφθεί ότι η Τουρκία αρπάζει, αγαπητοί συνάδελφοι του ΣΥΡΙΖΑ και των ΑΝΕΛ, τέτοιες δηλώσεις και τέτοιες ευκαιρίες, για να νομιμοποιήσει το ένοχο παρελθόν της στη διεθνή κοινότητα και να συνεχίσει έτσι να προσθέτει στην ατζέντα των διμερών διαφορών και νέες διεκδικήσεις, λαμβάνοντας αφορμή από δηλώσεις δικών μας Ελλήνων Υπουργών της ελληνικής Κυβέρνησης; Είναι, όμως, ακόμη πιο προφανές ότι οι εμμονές, που δυστυχώς του έχουν αφαιρέσει ακόμη και τη στοιχειώδη λογική, αποδεικνύουν ότι και ο ίδιος, αλλά και αυτή η Κυβέρνηση χαρακτηρίζονται, αγαπητοί συνάδελφοι, από έλλειψη ηθικής και πολιτικής αρετής.

(Θόρυβος από την πτέρυγα του ΣΥΡΙΖΑ)

Άλλο παράδειγμα προχειρότητας και περίεργης σκοπιμότητας αποτελεί το παρόν νομοσχέδιο, για το οποίο συζητάμε, το οποίο εισήλθε στη Βουλή με τη διαδικασία του επείγοντος, επειδή, όπως ανέφερε ο εισηγητής της Συμπολίτευσης, αλλά και ο αρμόδιος Υπουργός στην επιτροπή, είναι, λέει, δήθεν προαπαιτούμενο για την ολοκλήρωση της αξιολόγησης και την εκταμίευση της δόσης. Όμως, από την πρώτη επιτροπή και την πρώτη συνεδρίαση ρωτώ, φίλες και φίλοι, αγαπητοί συνάδελφοι, τον κύριο Υπουργό και ακόμη δεν έχει απαντήσει στο εξής: Ποιο από τα εξήντα ένα άρθρα είναι προαπαιτούμενο; Είναι το άρθρο 51 που αυξάνει τον ειδικό φόρο στο πετρέλαιο, από τα 66 στα 200 ευρώ, το πετρέλαιο των αγροτών, των κτηνοτρόφων και των ψαράδων;

Μήπως, αγαπητοί συνάδελφοι, είναι το άρθρο 52, που αύξανε τον φόρο στη μπύρα κατά περίεργο τρόπο μόνο στις ελληνικές μικρομεσαίες ζυθοποιίες, που καταψηφίστηκε μετά από τη σθεναρή αντίδραση της Νέας Δημοκρατίας και των κομμάτων της Αντιπολίτευσης; Ήταν αυτό προαπαιτούμενο; Βλέπετε, όμως, αγαπητοί συνάδελφοι, ότι οι συνέταιροί σας στην Κυβέρνηση, οι ΑΝΕΛ, το καταψήφισαν και φεύγουν μακριά σας με μικρά πηδηματάκια σε τέτοια σημαντικά θέματα.

Μήπως είναι προαπαιτούμενο το άρθρο 28 για τη Δραπετσώνα και το Κερατσίνι, που υποτίθεται ότι σε δύο παραγράφους δίνετε λύση στο μεγάλο πρόβλημα που πραγματικά έχουν οι κάτοικοι εκεί, δηλαδή της υποβάθμισης της περιοχής, αλλά που αποτελεί μόνο ένα επικοινωνιακό τερτίπι μέσα σε αυτές τις τριακόσιες πενήντα σελίδες, για να κοροϊδέψετε για άλλη μία φορά τους πολίτες και τους κατοίκους εκείνων των υποβαθμισμένων περιοχών;

Προειδοποιώ, κύριε Υπουργέ, και σας το ανέφερα και στην επιτροπή: Μη φέρετε τελευταία στιγμή στην παρούσα συνεδρίαση ή στην αυριανή τίποτα περίεργες τροπολογίες με έξτρα φορολογικά χαράτσια που επιβαρύνουν για άλλη μία φορά τους αδύναμους με δήθεν κοινωνικά πρόσημα.

Πάντως, κυρίες και κύριοι Βουλευτές, από την έναρξη της παρούσας κοινοβουλευτικής περιόδου και μέχρι σήμερα όλα τα νομοσχέδια, τα οποία έχουν έρθει προς συζήτηση, έχουν έρθει με δύο διαδικασίες: είτε με τη διαδικασία του επείγοντος είτε με τη διαδικασία του κατεπείγοντος.

Κανένα νομοσχέδιο δεν έχει έρθει με την κανονική διαδικασία, για να έχουμε τον χρόνο να το συζητήσουμε και να καταλάβει ο κόσμος και οι πολίτες τι κάνετε και πώς κυβερνάτε και να μην καταλάβουν ότι μέρα με τη μέρα πραγματοποιείται μία τραγωδία στη χώρα, καθώς καταστρέφεται η χώρα και η οικονομία της. Και αυτό βέβαια αποδεικνύεται και φαίνεται και από τα δημοσιονομικά αποτελέσματα του οκταμήνου-εννεαμήνου, τα οποία δεν έχουν καμμία σχέση με αυτά τα οποία παραλάβατε. Τα αποτελέσματα δείχνουν ύφεση, αύξηση της ανεργίας, δημοσιονομικά κενά. Υπολείπεστε κατά 2,5 δισεκατομμύρια έσοδα το εννιάμηνο, σε σχέση με το περσινό αντίστοιχο εννιάμηνο και κατά τα άλλα φέρνετε έξτρα φόρους, για να καλύψετε αυτές τις τρύπες, νέα μέτρα, υποτίθεται με κοινωνικό πρόσημο, αλλά ως διά μαγείας επιβαρύνονται οι πιο αδύναμες κοινωνικές ομάδες, οι συνταξιούχοι, οι μισθωτοί και οι άνεργοι.

Τι καλό έχετε κάνει αυτό το διάστημα, αυτούς τους εννέα μήνες; Τι έχει πάει καλά στη χώρα; Πείτε, κυρίες και κύριοι συνάδελφοι, ένα πράγμα που πήγε καλά αυτό το εννιάμηνο της δικής σας «προοδευτικής» διακυβέρνησης. Επαγγέλλεστε υποτίθεται την κοινωνική ευαισθησία και την προστασία των αδυνάμων και κατά τα άλλα καταργείτε τη σύνταξη και τα προνοιακά επιδόματα στους υπερήλικες, αυξάνετε τον ΦΠΑ στα γηροκομεία, μειώνετε τους δικαιούχους –καινούργιο αυτό, πρωινό!- αλλά και την επιδότηση του πετρελαίου θέρμανσης, την οποία παρεμπιπτόντως τη χρωστάτε από τις αρχές της χρονιάς να τη δώσετε. Αυτά υποσχεθήκατε στον λαό που σας ψήφισε και που παρέλαβε προ ολίγων ημερών τα ραβασάκια του δήθεν καταργηθέντος ΕΝΦΙΑ;

Όμως δεν είναι μόνο το ότι φέρνετε ένα νομοσχέδιο άρον-άρον, με τη διαδικασία του επείγοντος, είναι και το ότι όλα τα νομοσχέδια που έχετε φέρει είναι και πρόχειρα και βιαστικά και αναποτελεσματικά.

Αποδεικνύεται στο άρθρο 1, το αναφέρετε εσείς, ότι διορθώνετε λάθη ενός νομοσχεδίου, το οποίο φέρατε και ψηφίσατε δέκα μέρες πριν.

 Κυρίες και κύριοι συνάδελφοι, όλο αυτό το διάστημα τελικά και τους επτά -οκτώ μήνες, αλλά και μετά τις εκλογές, ακούμε λόγια και μόνο λόγια. Μεγάλα λόγια, ωραία λόγια, όμορφα λόγια, αλλά μετά τα πολλά λόγια παρατηρούμε ότι και η χώρα, αλλά και οι πολίτες, φτωχαίνουν μέρα με τη μέρα.

Από την άλλη, πρέπει να σας πω ότι δεν επιδιώκετε καμμία συναίνεση, γιατί αν επιδιώκατε κάποια συναίνεση σε αυτές τις τριακόσιες πενήντα σελίδες και τα 61 άρθρα του νομοσχεδίου, του οποίου το κύριο σώμα του είναι η εναρμόνιση κοινοτικής οδηγίας που θα μπορούσαμε να συνομολογήσουμε και να ψηφίσουμε, θα το φέρνατε μόνο του. Όμως, μέσα σε αυτό έρχεστε και πολύ πονηρά χώνετε τρία -τέσσερα άρθρα, μόνο και μόνο για να τα περάσετε. Γιατί ουσιαστικά αυτό είναι που σας ενδιαφέρει, δεν είναι η εναρμόνιση της οδηγίας.

 Αυτό θα μπορούσατε να το είχατε φέρει και να το έχουμε ψηφίσει εννέα μήνες τώρα. Ήταν έτοιμο νομοσχέδιο. Το είχε προετοιμάσει η προηγούμενη Κυβέρνηση με Υπουργό τον κ. Μανιάτη, ο οποίος για να μην πληρώνει και ποινή η χώρα είχε καταθέσει και το Εθνικό Σχέδιο Δράσης Ενεργειακής Απόδοσης της χώρας, ώστε να μην πληρώνει πρόστιμο η χώρα μέρα με τη μέρα. Και εν τω μεταξύ, -ξαναλέω- από τότε που ρίξατε εσείς την Κυβέρνηση, μη ψηφίζοντας και μη συμφωνώντας στην εκλογή Προέδρου της Δημοκρατίας, έχουν περάσει εννέα μήνες.

 Κατά τα άλλα, κυρίες και κύριοι συνάδελφοι, το παρόν σχέδιο αποτελείται από ενεργειακά θέματα τα οποία είναι εστιασμένα σε ένα πλαίσιο μέτρων για την προώθηση της ενεργειακής απόδοσης, προκειμένου και η δική μας χώρα να συνεισφέρει στον στόχο της Ευρωπαϊκής Ένωσης για εξοικονόμηση περίπου 20% της πρωτογενούς ενέργειας ως το 2020, σε σχέση με το 2007, και ουσιαστικά αυτό υλοποιείται με βελτίωση της ενεργειακής επάρκειας του κτηριακού συνόλου της χώρας μας -κατοικίες, εμπορικά κτήρια, δημόσια και ιδιωτικά- με προϋπόθεση τη βελτίωση της ενεργειακής απόδοσής τους.

Είναι, λοιπόν, τα άρθρα του νομοσχεδίου εστιασμένα στο κτηριακό απόθεμα, στη λογική ενός υποδειγματικού ρόλου των κτηρίων αυτών, σύμφωνα με το Εθνικό Σχέδιο Δράσης Ενεργειακής Απόδοσης που κατατέθηκε τον Ιούνιο του 2014 από την προηγούμενη Κυβέρνηση.

Εδώ, όμως, εσείς σε αυτό το νομοσχέδιο δεν παρέχετε και δεν περιλαμβάνετε ούτε χρονικά ορόσημα ούτε χρονοδιαγράμματα για τη συμμετοχή και των λοιπών τομέων στην εκπλήρωση των στόχων της ενεργειακής απόδοσης.

Επίσης, εισάγετε την έννοια του ενεργειακού ελέγχου, ο οποίος αν και δεν είναι υποχρεωτικός, έτσι όπως τον ορίζετε δίνει την αίσθηση επιβολής των πορισμάτων ακόμα κι αν είναι προαιρετικός.

Άξιο να σημειωθεί είναι και ότι δεν περιλαμβάνεται σε αυτό το νομοσχέδιο καμμία αναπτυξιακή πρωτοβουλία, καθώς δεν αναφέρονται πουθενά μακροπρόθεσμες στρατηγικές για την κινητοποίηση επενδύσεων. Το άρθρο 6 απλώς καθορίζει τη Διεύθυνση Ενεργειακών Πολιτικών και Ενεργειακής Αποδοτικότητας της Γενικής Γραμματείας Ενέργειας και Ορυκτών Πρώτων Υλών του ΥΠΕΚΑ ως υπεύθυνη για τη σύνταξη μιας έκθεσης μακροπρόθεσμης στρατηγικής για την κινητοποίηση επενδύσεων και την ανακαίνιση του κτηριακού αποθέματος, χωρίς να συνδέετε αυτά με κάποιες συγκεκριμένες προτάσεις.

Δημιουργείτε πρόβλημα στην αγορά με τον τρόπο που προσπαθείτε να εφαρμόσετε και να υλοποιήσετε την ευρωπαϊκή οδηγία. Για παράδειγμα, λέτε στο άρθρο 8 παράγραφος 6 ότι κατά τη σύναψη νέας σύμβασης μίσθωσης ή αγοράς κτηρίου από δημόσιους φορείς, απαιτείται το κτήριο να ανήκει τουλάχιστον στην ενεργειακή κατηγορία Γ΄, με την υποχρέωση αυτή να εφαρμόζεται σταδιακή μεν για την ανανέωση των υφιστάμενων συμβάσεων μίσθωσης, ώστε το 2020 όλα τα κτήρια που στεγάζουν δημόσιες υπηρεσίες και φορείς να είναι τουλάχιστον ενεργειακής κατηγορίας Γ΄.

Όμως πείτε μου κάτι: Σε μία χώρα με ύφεση που ο τραπεζικός δανεισμός είναι αδύνατος σε Έλληνα ιδιώτη, πώς θα επενδύσει αυτός ο ιδιώτης για να βελτιώσει τα κτήρια, όταν δεν συνδέεται αυτή η δράση με το ΕΣΠΑ και με τη νέα προγραμματική περίοδο, όταν δεν συνδέεται με τα ταμεία συνοχής και με τα χρήματα τα οποία είναι εκεί και θα μπορούσαν να βοηθήσουν, να κινητροδοτήσουν τους ιδιώτες για να προχωρήσουν σε αυτές τις βελτιώσεις;

Δεν κάνετε καμμία αναφορά για το «Εξοικονομώ», ένα αναπτυξιακό εργαλείο το οποίο χρησιμοποιήθηκε από την προηγούμενη Κυβέρνηση κι εσείς εννέα μήνες τώρα δεν κάνετε τίποτα. Το έχετε αφήσει παγωμένο.

Σας παραδώσαμε παραμονές Χριστουγέννων, παραμονές του προηγούμενου χρόνου, δεκαοκτώ προγράμματα και ταμειακά και περιφερειακά, εγκεκριμένα από την Ευρωπαϊκή Επιτροπή -η Ελλάδα ήταν στις τρεις πρώτες χώρες, στις οποίες όλα τα προγράμματα είχαν εγκριθεί-, ένα ΕΣΠΑ το οποίο το παραλάβαμε το 2012 με 35% απορροφητικότητα και σας το παραδώσαμε με 85% απορροφητικότητα και την Ελλάδα στις τρεις πρώτες χώρες της Ευρώπης σε απορροφητικότητα. Πέρυσι στο αντίστοιχο διάστημα είχαμε απορροφήσει 3,5 περίπου δισεκατομμύρια και φέτος εσείς στο αντίστοιχο διάστημα, τώρα που ακόμα περισσότερο το έχει ανάγκη η χώρα, έχετε απορροφήσει μόλις 1,7 δισεκατομμύρια, περίπου 2 δισεκατομμύρια, δηλαδή 1,5 δισεκατομμύριο λιγότερο από πέρυσι, και κινδυνεύουν να χαθούν και χρήματα στο τέλος της ημέρας.

Βέβαια, κυρίες και κύριοι Βουλευτές, για να επιτύχει σε έναν στόχο κάποιος, πρέπει να είναι και οργανωμένος, πρέπει να είναι και συγκροτημένος, πρέπει να είναι και σοβαρά προετοιμασμένος, με στρατηγικό σχέδιο που απαιτεί προετοιμασία και γνώση. Αλλιώς θα έρχεται στη Βουλή, όπως κάνει η Κυβέρνηση,…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό, κύριε Πρόεδρε, τελειώνω.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, προχωρήστε.

**ΚΩΝΣΤΑΝΤΙΝΟΣ ΣΚΡΕΚΑΣ:** Ειδάλλως θα έρχεται εδώ η Κυβέρνηση και οι αξιότιμοι κατά τα άλλα Βουλευτές της Συμπολίτευσης, στην Αίθουσα της Βουλής, και θα φιλοσοφούν την αποτυχία, ουσιαστικά, όπως κάνουν ήδη, και θα ζητούν συγγνώμη και την καλή πίστη.

Αλλάξτε γρήγορα και σταματήστε τον τρόπο με τον οποίο συμπεριφέρεστε και κυβερνάτε, γιατί πολύ φοβάμαι ότι όλο το επόμενο διάστημα της διακυβέρνησής σας αντί να δώσετε τις λύσεις που απαιτούνται για να επανέλθει η ελπίδα και το χαμόγελο στους Έλληνες πολίτες, θα είναι ένας δρόμος αποκλειστικά στρωμένος με συγγνώμες!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς, κύριε Σκρέκα.

Ξεκινάμε με τους ειδικούς αγορητές, με τη συνάδελφο κ. Ελένη Ζαρούλια από τη Χρυσή Αυγή.

Έκλεισε πλέον ο κατάλογος και θέλω να σας ενημερώσω ότι έχουν εγγραφεί γύρω στους εξήντα πέντε συναδέλφους. Θερμή παράκληση να τηρούμε τους χρόνους, για να μιλήσουν όσο το δυνατόν περισσότεροι συνάδελφοι.

Κυρία Ζαρούλια, έχετε τον λόγο.

**ΕΛΕΝΗ ΖΑΡΟΥΛΙΑ:** Να αποχωρήσουν πρώτα οι συνάδελφοι, γιατί γίνεται οχλαγωγία.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ τους συναδέλφους όσοι είναι να βγουν εκτός της Αιθούσης ας βγουν.

**ΕΛΕΝΗ ΖΑΡΟΥΛΙΑ:** Κι όποιοι δεν επιθυμούν να ακούσουν, να μην κάνουν πηγαδάκια. Μπορούν να βγουν έξω να τα πούνε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, ξεκινήστε.

**ΕΛΕΝΗ ΖΑΡΟΥΛΙΑ:** Δεν αντιλαμβάνομαι τα παράπονα του προλαλήσαντος για τα επείγοντα και κατεπείγοντα νομοσχέδια του ΣΥΡΙΖΑ. Αυτοί έχουν δώσει το καλό παράδειγμα και ο ΣΥΡΙΖΑ ακολουθεί. Μόνο θυμηδία προκαλούν αυτά τα παραπονάκια.

Καλούμαστε, λοιπόν, για άλλο ένα επείγον ή κατεπείγον νομοσχέδιο, το σχέδιο νόμου για την ενσωμάτωση της οδηγίας περί ενεργειακής απόδοσης και λοιπές διατάξεις, να τοποθετηθούμε. Εντυπωσιακό είναι άλλωστε το γεγονός ότι σήμερα το πρωί είχαμε σύγκληση της Επιτροπής Παραγωγής και Εμπορίου για την εξέταση του παρόντος νομοσχεδίου και λίγες ώρες μετά καλούμαστε στην Ολομέλεια να τοποθετηθούμε για το ίδιο ζήτημα.

Θέλω να απευθυνθώ στον ΣΥΡΙΖΑ και να ρωτήσω, εσείς δεν ήσασταν αυτοί που ως Αντιπολίτευση κατηγορούσατε τους προκατόχους σας για ασφυκτικά χρονοδιαγράμματα, πιεστικούς χρόνους, αλλεπάλληλες συνεδριάσεις; Τελικά έχω την αίσθηση ότι έχετε ξεπεράσει κατά πολύ τη συγκυβέρνηση της Νέας Δημοκρατίας με το ΠΑΣΟΚ εις ό,τι αφορά τις fast track διαδικασίες των μνημονιακών απαιτήσεων. Έχει καταστεί σαφές ότι θέλετε κι εσείς να ψηφιστούν αυτά τα προαπαιτούμενα κατ’ εντολήν των δανειστών, αλλά γιατί τόση πρεμούρα, αλήθεια;

Το νομοσχέδιο περιλαμβάνει τα νέα προαπαιτούμενα με τα οποία τσακίζεται ο πρωτογενής τομέας, αφού καταργούνται οι φοροαπαλλαγές για το πετρέλαιο των αγροτών. Οι συντάξεις όσων δεν πρόλαβαν να καταθέσουν αίτηση συνταξιοδότησης μέχρι τις 31 Αυγούστου, συμπιέζονται. Κι επιπροσθέτως, υπάρχει ένα τρανταχτό σκάνδαλο σε αυτόν τον νόμο που θέλετε να περάσετε. Προσφέρετε ένα δώρο προς τους μετόχους του Μεγάρου Μουσικής, για το οποίο θα αναφερθώ στη συνέχεια.

Για το θέμα της ενεργειακής απόδοσης είναι ξεκάθαρο ότι η Ευρωπαϊκή Επιτροπή με την οδηγία για την ενσωμάτωση της ενεργειακής αναβάθμισης των κτηρίων και την εξοικονόμηση ενέργειας στην ελληνική νομοθεσία, επιχειρεί να δημιουργήσει και στην Ελλάδα μία αγορά αρκετών δισεκατομμυρίων ευρώ για τα επόμενα χρόνια. Οι κερδισμένοι της αγοράς αυτής θα είναι οι πολυεθνικές εταιρείες, κυρίως γερμανικών συμφερόντων.

Μπαίνει φραγμός στην πρακτική ανάπτυξη της εθνικής μας οικονομίας. Επιπλέον, τίθεται και ζήτημα εθνικής κυριαρχίας αφού οι διατάξεις αυτές υποτάσσουν την ενεργειακή πολιτική της χώρας μας στις απαιτήσεις των δανειστών.

Έχετε παραλείψει, όμως, ορισμένα θέματα. Ενδεικτικά, στην εξοικονόμηση ενέργειας κατ’ έτος εξαιρούνται οι μεταφορές. Αποτελούν, όμως, ένα σημαντικό ποσοστό επί της συνολικής κατανάλωσης ενέργειας. Χρήσιμο θα ήταν να μαθαίναμε τον λόγο εξαίρεσής τους.

Η συμπερίληψη μέτρων ενεργειακής απόδοσης στα νοικοκυριά που πλήττονται από την ενεργειακή ένδεια και στην κοινωνική κατοικία θα μπορούσε να θεωρηθεί κάτι θετικό, αλλά και πάλι υπάρχει ελλιπής πληροφόρηση για τον τρόπο υλοποίησης και το τι θα περιλαμβάνουν.

Ιδρύεται το Ειδικό Ταμείο Ενεργειακής Απόδοσης, το οποίο αποτελεί κατά κάποιον τρόπο συνέχεια του Πράσινου Ταμείου. Κανένας μας, όμως, δεν κατάλαβε γιατί ιδρύεται ένας ακόμα δημόσιος φορέας από τη στιγμή που υπάρχει το Πράσινο Ταμείο. Γιατί έπρεπε να δημιουργηθεί ένα νέο; Υπάρχουν οι δομές, το περιεχόμενο, το Δ.Σ. Δεν έχετε μάθει τίποτα από τα λάθη του παρελθόντος;

Η περιουσία του Πράσινου Ταμείου έχει λεηλατηθεί δύο φορές από τις προηγούμενες κυβερνήσεις και τελικά κατέληξε να είναι η μαύρη τρύπα του προϋπολογισμού. Τα χρήματα που θα δοθούν στον νέο αυτό φορέα μήπως μακροπρόθεσμα ή και -γιατί όχι;- μεσοπρόθεσμα χρησιμοποιηθούν για την αποπληρωμή του επαχθούς χρέους της Ελλάδος;

Ο εισηγητής του νομοσχεδίου κ. Σηφάκης αναφερόμενος στο Ειδικό Ταμείο Ενεργειακής Απόδοσης είπε ότι θα έχει θετική συμβολή στη μείωση της γάγγραινας της ανεργίας. Ένας και μόνο φορέας δεν θα κάνει τη διαφορά. Το μόνο που καταφέρνετε είναι να συνεχίσετε τις κακές πρακτικές των προηγούμενων κυβερνήσεων.

Τους στόχους που θέτει το Εθνικό Σχέδιο Διαχείρισης Αποβλήτων θα μπορούσαμε να τους χαρακτηρίσουμε μάλλον αισιόδοξους. Ο Περιφερειάρχης Πελοποννήσου κ. Τατούλης, ως εκπρόσωπος της Ένωσης Περιφερειών Ελλάδας αναφερόμενος στη ρύθμιση για τα περιφερειακά σχέδια διαχείρισης αποβλήτων είπε πως η ρύθμιση αυτή αποτελεί ωμή παρέμβαση σε βάρος των περιφερειών, επιχειρώντας να ελέγξει και να κηδεμονεύσει τη διαδικασία αναθεώρησης των περιφερειακών σχεδιασμών διαχείρισης αποβλήτων.

Αντίστοιχη ανακοίνωση εξέδωσε η Περιφέρεια Αττικής, αναφέροντας ότι η αυτή η ρύθμιση υποβαθμίζει τον ρόλο της αυτοδιοίκησης έναντι της κεντρικής εξουσίας σε ένα κρίσιμο ζήτημα.

Και όλα αυτά ενώ η Κομισιόν μάς περνά από ιερά εξέταση σε οτιδήποτε σχετίζεται με τη διαχείριση των αποβλήτων και των αστικών λυμάτων. Ας μην ξεχνάμε ότι έχουμε παραπεμφθεί ήδη δύο φορές στο Ευρωπαϊκό Δικαστήριο.

Η Χρυσή Αυγή προτείνει ένα μοντέλο διαχείρισης απορριμμάτων σύγχρονο και φιλικό στο περιβάλλον, το οποίο έχει ως άξονες προτεραιότητας την αποκέντρωση των δραστηριοτήτων, τη μικρή κλίμακα, την ενθάρρυνση της κοινωνικής συμμετοχής, την αξιοποίηση του εγχώριου παραγωγικού δυναμικού και τη διατήρηση του δημόσιου χαρακτήρα στη διαχείριση των απορριμμάτων.

Η Χρυσή Αυγή για τη διαχείριση των απορριμμάτων προτείνει να μην υπάρχει καμμία επιχειρηματική αξιοποίηση ή ιδιωτικοποίηση στη διαχείριση των απορριμμάτων. Επίσης, προτείνει τη δημιουργία δημόσιου φορέα διαχείρισης στερεών αποβλήτων με κοινωνικό έλεγχο. Με γνώμονα την εμπειρία και γνώση του όλου διαχρονικού προβλήματος διαχείρισης απορριμμάτων κρίνεται απολύτως αναγκαία η εφαρμογή κατά προτεραιότητα της ιεράρχησης των δράσεων και των εργασιών διαχείρισης, σύμφωνα με την αντεστραμμένη πυραμίδα προτεραιοτήτων της Ευρωπαϊκής Ενώσεως.

Την ώρα, λοιπόν, που οι μικρομεσαίες επιχειρήσεις καταρρέουν, οι οικογένειες λιμοκτονούν και οι Έλληνες δεν μπορούν να σηκώσουν στους ώμους τους το βάρος της οικονομικής και γενικότερης κρίσης, κάνετε ένα πολύ ωραίο και γενναιόδωρο δώρο στο Μέγαρο Μουσικής. Ποιο είναι αυτό; Η απαλλαγή προσκόμισης αποδεικτικού φορολογικής και ασφαλιστικής ενημερότητας για τα χρέη του προς το δημόσιο. Αλήθεια, αυτό μπορεί να το κάνει μια οποιαδήποτε μικρομεσαία επιχείρηση; Δεν νομίζω!

Τι σημαίνει αυτό; Πρακτικά σημαίνει τη διαγραφή των χρεών του. Επιβεβαιώνετε για ακόμη μια φορά τα προνόμια και τις διευκολύνσεις που παρέχει το ελληνικό κράτος σε μεγαλοεπιχειρηματίες και υπερχρεωμένους βαρόνους.

Άλλωστε, γνωρίζουμε όλοι πού ανήκει το Μέγαρο Μουσικής. Μαζί με τους ομίλους «ΔΟΛ» και «ΠΗΓΑΣΟΣ» αποτελούν τα αγαπημένα παιδιά του συστήματος. Δηλαδή, δεν θα αλλάξει τίποτα σε αυτόν τον τόπο!

Να θυμίσω μερικούς τίτλους του ηλεκτρονικού και έντυπου Τύπου, που έχουν κυκλοφορήσει κατά καιρούς για το επίμαχο θέμα: «Τα θαλασσοδάνεια του Μεγάρου Μουσικής με εγγυητές τους φορολογούμενους», «Το σκάνδαλο δεν έχει τέλος», «Παράταση ζωής στο Μέγαρο Μουσικής Αθηνών με σφραγίδα ΣΥΡΙΖΑ». Πρώτη φορά Αριστερά!

Ας δούμε λίγο τα μεγέθη. Το Μέγαρο Μουσικής έχει συνάψει τρία δάνεια συνολικού ύψους 245 εκατομμυρίων ευρώ: Ένα με την Εθνική Τράπεζα, ύψους 95 εκατομμυρίων ευρώ και δύο με την Ευρωπαϊκή Τράπεζα Επενδύσεων, ύψους 78.857.936 ευρώ και 55.419.314 ευρώ αντιστοίχως. Τα χρέη του φτάνουν τα 230 εκατομμύρια ευρώ. Ενώ, λοιπόν, η Κυβέρνηση πετσοκόβει τις συντάξεις, επιχορηγεί την επιχείρηση ετησίως με μεγάλα ποσά! Πώς είναι δυνατόν από εσάς που είστε αριστεροί άνθρωποι, που είστε ευαίσθητοι κοινωνικά, να γίνεται αυτό το πράγμα; Δεν το αντιλαμβάνομαι.

Ο ν. 3943/2011, δηλαδή ο «νόμος Παπακωνσταντίνου», έσωσε για πρώτη φορά το Μέγαρο Μουσικής. Με ποιον τρόπο; Το ελληνικό δημόσιο, το οποίο ήταν ο εγγυητής των δανείων, κλήθηκε να αποπληρώσει το χρέος του και να αναλάβει όλες τις οφειλές του, λόγω οικονομικής αδυναμίας και προβλημάτων.

Το 2014 η Κυβέρνηση της Νέας Δημοκρατίας κατέθεσε τροπολογία αντίστοιχη με τη σημερινή. Τότε την είχαν καταψηφίσει οι Βουλευτές του ΣΥΡΙΖΑ, λέγοντας πως αποδεικνύει ότι οι πολιτικές των κυβερνήσεων για το Μέγαρο Μουσικής και αδιαφανείς είναι και έχουν οδηγήσει την κατάσταση σε οριακό σημείο.

Αλήθεια, τι ακριβώς άλλαξε από τότε μέχρι τον Μάιο του 2015 που φέρατε την αντίστοιχη τροπολογία; Δηλαδή, η συγκεκριμένη διάταξη έρχεται και ξαναέρχεται προς ψήφιση, ανεξαρτήτως κυβέρνησης. Αυτό αποδεικνύει την παθογένεια του συστήματος αλλά και τη διαφθορά που επικρατεί.

Η Χρυσή Αυγή καταψήφισε την τροπολογία εκείνη και το ίδιο θα κάνει και τώρα. Εμείς καταγγέλλουμε τα κακώς κείμενα.

Το κράτος πρέπει, επιτέλους, για μία φορά να αναλάβει το χρέος του απέναντι στους πολίτες και όχι να ευνοεί το κεφάλαιο και να μεροληπτεί υπέρ των καπιταλιστών.

Υπάρχουν ηθικά ζητήματα πλέον. Σε μία περίοδο σκληρής λιτότητας για έναν ολόκληρο λαό φεσώνετε τους φορολογούμενους, έτσι ώστε να καλύψετε το έλλειμμα του δημοσίου και να είστε τα «καλά» παιδιά απέναντι στους δανειστές. Οι περισσότεροι κάνετε ότι δεν βλέπετε αυτό το σκάνδαλο και τα μέσα της διαπλοκής τηρούν ομερτά επί του ζητήματος.

Εύλογο είναι το ερώτημα γιατί δεν έγινε ποτέ οικονομικός και διαχειριστικός έλεγχος για το πού πήγαν τα 230 εκατομμύρια ευρώ. Έχει δοθεί η εξής απάντηση: Δεν έχει διενεργηθεί έλεγχος από τη Γενική Διεύθυνση Δημοσιονομικών Ελέγχων με το αιτιολογικό πως δεν περιλαμβάνεται στον κατάλογο των ελεγχόμενων από αυτή φορέων για την επιλογή του δείγματος, καθόσον δεν τηρούσε τις ορισθείσες από την Επιτροπή Συντονισμού Ελέγχων προϋποθέσεις. Σας καλύπτει αυτή η απάντηση; Εμάς όχι.

Πριν προχωρήσετε στις ευνοϊκές ρυθμίσεις για την εν λόγω επιχείρηση, μήπως θα έπρεπε να έχετε ξεδιαλύνει αυτό το θολό τοπίο;

Προεκλογική θέση του ΣΥΡΙΖΑ ήταν η κρατικοποίηση του Μεγάρου Μουσικής και μάλιστα λέγατε «με κυβέρνηση της Αριστεράς το πρώτο βήμα πρέπει να είναι η λειτουργία του Μεγάρου Μουσικής ως δημόσιου φορέα πολιτισμού».

Με αυτήν την τροπολογία διαιωνίζετε μία άρρωστη κατάσταση. Δεν προσφέρετε λύση παρά μόνο ένα ακόμη ημίμετρο προς ικανοποίηση των ολιγαρχών και σίγουρα όχι του σκληρά δοκιμαζόμενου λαού, του συνταξιούχου, του ανέργου.

Έτσι, λοιπόν, και εσείς, οι βολεμένοι του συστήματος, ακολουθείτε πιστά τα βήματα των προκατόχων σας. Εκμεταλλεύεστε τους πόρους και τον πλούτο της πατρίδας μας και δίνετε τις ευλογίες σας σε προβληματικές καταστάσεις ως άλλη μία διεφθαρμένη ηγεσία του τόπου μας. Δεν μένει παρά να δούμε άλλη μία επιβάρυνση στην τσέπη του Έλληνα πολίτη. Μετά το έκτακτο ειδικό τέλος ηλεκτροδοτημένων δομημένων επιφανειών, το χαράτσι στη ΔΕΗ, τον ΕΝΦΙΑ, να δούμε ένα τέλος ενεργειακής αναβάθμισης και ένα τέλος προς σωτηρία του Μεγάρου Μουσικής.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Και εγώ, κυρία Ζαρούλια και για την εξοικονόμηση χρόνου.

Ο κ. Ιωάννης Μανιάτης έχει τον λόγο.

Ορίστε, κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να ξεκινήσω με μία πολιτική προειδοποίηση προς την Κυβέρνηση, να ξεχάσει αυτά που έχει μάθει μέχρι τώρα, να ξεχάσει τον απαράδεκτο τρόπο με τον οποίο νομοθετεί όλο αυτό το χρονικό διάστημα, όλους αυτούς τους μήνες που ασκεί τη διοίκηση της χώρας.

Και απευθύνομαι στον Υπουργό. Κύριε Υπουργέ, μπορείτε να μου πείτε ένα έστω νομοσχέδιο που η Κυβέρνησή σας έφερε αυτούς τους εννιά μήνες που κυβερνάτε και το οποίο συζητήθηκε και ψηφίστηκε με τη διαδικασία την κανονική και όχι τη διαδικασία του κατεπείγοντος; Και αν δεν μπορείτε να βρείτε, μπορείτε να μου πείτε πώς πρέπει όλη η Αντιπολίτευση να σας αποκαλέσει εσάς, ενθυμούμενη πώς εσείς ως αντιπολίτευση αποκαλούσατε την τότε κυβέρνηση, «Γερμανοτσολιάδες, προδότες, στο Γουδί, στα τέσσερα, δεν υπάρχουν έκτακτες ανάγκες»;

Όλα αυτά, κυρίες και κύριοι συνάδελφοι, υπάρχουν ή δεν υπάρχουν στη σημερινή διακυβέρνηση της χώρας; Έχει ή δεν έχει ευθύνες η Κυβέρνηση; Εάν τώρα νομοθετεί η Κυβέρνηση υπό έκτακτες συνθήκες, την περυσινή ή την προπέρσινη χρονιά οι τότε κυβερνήσεις πώς νομοθετούσαν; Σε συνθήκες θερμοκηπίου; Όλα πήγαιναν ωραία και καλά;

Τα λέω αυτά, για να σας προειδοποιήσω πολιτικά να μη διανοηθείτε να φέρετε στην Ολομέλεια νομοσχέδια ή τροπολογίες που δεν τα έχετε περάσει από συζήτηση στις επιτροπές. Θα βρείτε όλη την Αντιπολίτευση απέναντί σας!

Δεύτερη παρατήρηση: Είχαμε χθες άλλα κόλπα, τον κ. Φίλη. Κανένας δεν ρώτησε τον κ. Φίλη ποια είναι η επιστημονική του άποψη για το θέμα της Γενοκτονίας των Ποντίων. Είχε καταγραφεί κάποια στιγμή στην «ΑΥΓΗ», είχε περάσει, τέλος.

Ο κ. Φίλης, ως «διδάκτορας» νομικής επί των γενοκτονιών, θεώρησε ότι είχε χρέος να γνωστοποιήσει στον ελληνικό λαό την «επιστημονική» του άποψη περί της Γενοκτονίας των Ποντίων!

Πρόκειται για μια δήλωση επικίνδυνη, απαράδεκτη, αδιανόητη, την οποία πρέπει να διορθώσει ο ίδιος ο Πρωθυπουργός και όχι κάποιος Υφυπουργός, για παράδειγμα ο Υφυπουργός Εξωτερικών, που τον βάζει η Κυβέρνηση να «αδειάσει» τον Υπουργό Παιδείας. Εξωτερική πολιτική της χώρας δεν δικαιούται να ασκεί ο Υπουργός Παιδείας. Εδώ, λοιπόν, απαιτείται ο ίδιος ο Πρωθυπουργός της χώρας να αναλάβει τις ευθύνες του.

Ξέρετε, ξεκινήσαμε με τον ΦΠΑ στα μακαρόνια με τον κ. Φίλη και συνεχίζουμε στο νομοσχέδιο που έχουμε τώρα με τις ακρότητες και τις κομματικές επιλογές στα υπηρεσιακά συμβούλια της εκπαίδευσης. Ο κ. Φίλης βρήκε χρόνο να ασχοληθεί με τον τρόπο με τον οποίο μπορούμε να κομματικοποιήσουμε απολύτως τα υπηρεσιακά συμβούλια της εκπαίδευσης.

Ξέρετε, όμως, για τι δεν βρήκε χρόνο; Δεν βρήκε χρόνο για να κάνει μια δήλωση που να καταδικάζει τα χθεσινά γεγονότα στο Καποδιστριακό Πανεπιστήμιο, στο οποίο μια ομάδα φοιτητών έδιωξε κακήν κακώς τους ξένους αξιολογητές του Καποδιστριακού Πανεπιστημίου. Δεν βρήκε τον χρόνο ο αξιότιμος κύριος Υπουργός Παιδείας να πει μία λέξη για το ότι σήμερα ανακοινώνεται επισήμως ότι κινδυνεύουν οι τρεις χιλιάδες υποτροφίες του Ιδρύματος Κρατικών Υποτροφιών, με τις οποίες τρεις χιλιάδες νέα παιδιά της χώρας ενισχύονται οικονομικά για να συνεχίσουν τις σπουδές τους. Για τη Γενοκτονία των Ποντίων όμως «επιστημονικά» βρήκε τον χρόνο να τοποθετηθεί. Αυτό πώς το αξιολογούμε πολιτικά;

Ένα επόμενο ζήτημα είναι αυτό που ακούω πάρα πολλές φορές, με ενοχλητική επαναληπτικότητα, ότι «ξέρετε, ψηφίσατε στις 14 Αυγούστου το μνημόνιο Τσίπρα». Να ξεκαθαρίσουμε μεταξύ μας τις καταστάσεις.

Εμείς δεν ψηφίσαμε το «μνημόνιο Τσίπρα», το μνημόνιο που μόνοι σας διαπραγματευτήκατε και υπογράψατε. Εμείς στηρίξαμε με αίσθημα εθνικής ευθύνης τη χώρα και δηλώσαμε από εκείνη τη στιγμή -και η Πρόεδρος του ΠΑΣΟΚ η Φώφη Γεννηματά το δήλωσε και στη Διάσκεψη με τον Πρόεδρο της Δημοκρατίας- ότι δεν θα στηρίξουμε μέτρα που αυξάνουν την ανεργία, μέτρα υφεσιακά. Θα στηρίξουμε μόνο τα μέτρα των μεταρρυθμίσεων.

Κατά συνέπεια η γνωστή δικαιολογία «μα, τα ψηφίσατε το καλοκαίρι» δεν ευσταθεί. Δεν ψηφίσαμε ΦΠΑ 23% στην ιδιωτική εκπαίδευση. Δεν ψηφίσαμε να αυξήσετε τον φόρο στους αγρότες από το 13% στο 26%. Δεν ψηφίσαμε όλα αυτά τα αδιανόητα που τα πετάτε στη δημοσιότητα ως δήθεν δημοσιεύματα, ψαρεύοντας αντιδράσεις της Αντιπολίτευσης.

Το πρωί, κυρίες και κύριοι συνάδελφοι, είχαμε μία πρώτη μικρή, αλλά σημαντική νίκη σύσσωμης της Αντιπολίτευσης του συνταγματικού τόξου.

Μπροστά στην κατακραυγή όλων μας για το περίφημο άρθρο 52 με το οποίο εξαφανίζεται η μικρή αποκεντρωμένη ελληνική ζυθοποιία και χαίρεται -τρίβουν τα χέρια τους- το καρτέλ των δύο μεγάλων κολοσσών, του ολιγοπωλίου της μπίρας, η Κυβέρνηση υποχώρησε.

**ΙΩΑΝΝΗΣ ΒΡΟΥΤΣΗΣ:** Καταψηφίστηκε. Δεν υποχώρησε.

**ΙΩΑΝΝΗΣ ΜΑΝΙΑΤΗΣ:** Είναι η πρώτη φορά που καταψηφίστηκε και το απέσυρε αμέσως μετά ως αποτέλεσμα της καταψήφισης η Κυβέρνηση. Αυτό ας είναι παράδειγμα προς μίμησιν για την Αντιπολίτευση και παράδειγμα προς αποφυγή για την Κυβέρνηση.

Θέλω, επίσης, να ενημερώσω το Σώμα ότι έχουμε καταθέσει κάποιες τροπολογίες που τις θεωρούμε εξαιρετικά σημαντικές. Με τη μία από αυτές τις τροπολογίες ζητούμε να αποσυρθεί ο ΦΠΑ 23% στην ιδιωτική εκπαίδευση: φροντιστήρια, φροντιστήρια ξένων γλωσσών, ιδιωτικά ΙΕΚ, ιδιωτικά σχολεία. Ας βρουν άλλα ισοδύναμα. Ας τα βρουν όπου θέλουν, πάντως όχι στην παιδεία.

Με το δεύτερο άρθρο της τροπολογίας ζητούμε αυτή η απανθρωπιά –δεν ξέρω πως αλλιώς να το χαρακτηρίσω- που διαπνέει την ευφυή ιδέα να αυξήσουμε το ΦΠΑ στα γηροκομεία από το 13% στο 23%, να πάψει να ισχύει και να επανέλθει ο ΦΠΑ σε αυτές τις μονάδες κοινωνικής αλληλεγγύης όπως ήταν παλιά, στο 13%.

Με μια δεύτερη τροπολογία ζητούμε να υπάρξει μια πολύ σημαντική μεταρρύθμιση στον αγροτικό τομέα. Από 1-1-2016 να υπάρξει ηλεκτρονική κάρτα αγροτικού πετρελαίου που θα αφορά, θα αναφέρεται στους αγρότες παραγωγούς, γεωργούς, κτηνοτρόφους και αλιείς, μια κάρτα που θα στηρίζεται σε ηλεκτρονικό μητρώο με βάση τις δηλώσεις του ΟΣΔΕ και η οποία θα τηρείται και θα ελέγχεται από τον ΟΠΕΚΕΠΕ. Απόλυτη διαφάνεια, κανένα παιχνίδι από κανέναν προς κανέναν και απόλυτη αξιοκρατία στο πώς θα στηριχθούν οι Έλληνες αγρότες.

Επίσης, με τροπολογία που καταθέσαμε, ζητούμε να επανέλθει το ακατάσχετο στα 1.500 ευρώ, αυτή η αναιτιολόγητη, απρόσμενη κοινωνικά ανάλγητη πράξη με την οποία το ακατάσχετο από τα 1.500 πήγε στα 1.000 ευρώ για μισθούς και συντάξεις και στα 1.250 ευρώ για τις μικρές καταθέσεις.

Ζητούμε να επανέλθει στο παλιό, στα 1.500 ευρώ και, βεβαίως, να είναι ακατάσχετο και να μην μπορεί κανείς να ακουμπήσει τα προνοιακά επιδόματα, τα επιδόματα των αναπήρων ή τα 300 ή 500 ευρώ που παίρνουν οι κάτοικοι των περιοχών που πλήττονται από πλημμύρες ή άλλες φυσικές καταστροφές.

Κυρίες και κύριοι συνάδελφοι, εμείς δηλώσαμε από την αρχή ότι καταψηφίζουμε το νομοσχέδιο επί της αρχής, γιατί πρόκειται για μια συρραφή πρόχειρων διατάξεων, ένα πλυντήριο λαθών και κυρίως το καταψηφίζουμε γιατί είμαστε συνεπείς προς τη βασική μας πολιτική θέση, πως ό,τι ψηφίζουμε δεν το ξεψηφίζουμε!

Εδώ, από το πρώτο άρθρο, μας ζητάει η Κυβέρνηση να ξεψηφιστεί κάτι που ψηφίστηκε με ευθύνη της Κυβέρνησης πριν από λιγότερο από ένα μήνα. Έχουμε καταθέσει, επίσης, σχετική τροπολογία για τα συνταξιοδοτικά δικαιώματα των Ελλήνων πολιτών που έχουν θεμελιωθεί μέχρι την 18η Αυγούστου 2015 και ζητούμε να μη θιχτούν από τις διάφορες συνταξιοδοτικές μεταβολές.

Προχθές το απόγευμα στην επιτροπή μας έγινε ένας ενδιαφέρων διάλογος ανάμεσα σε εμένα ως ειδικό αγορητή της Δημοκρατικής Συμπαράταξης ΠΑΣΟΚ –ΔΗΜΑΡ και τον αρμόδιο Υφυπουργό Κοινωνικών Ασφαλίσεων, τον κ. Αναστάσιο Πετρόπουλο. Θα δείτε, λοιπόν, γιατί δεν μπορούμε να ψηφίσουμε το νομοσχέδιό σας και να σβήσουμε με σφουγγάρι αυτά τα απίστευτα «είπα-ξείπα». Απευθύνομαι στον Υφυπουργό:

«ΜΑΝΙΑΤΗΣ: Είναι η τροπολογία που έχουμε καταθέσει, κύριε Υπουργέ. Την αποδέχεστε; Είναι η τροπολογία που αναγνώσαμε.

ΠΕΤΡΟΠΟΥΛΟΣ(Υφυπουργός): Δεν χρειάζεται να συζητήσουμε για την τροπολογία σας, γιατί είναι περιττή οποιαδήποτε εισαγωγή της στη συζήτηση.

ΜΑΝΙΑΤΗΣ: Άρα την υπερκαλύπτετε;

ΠΕΤΡΟΠΟΥΛΟΣ: Ναι, ακριβώς έτσι.

ΜΑΝΙΑΤΗΣ: Ευχαριστούμε πολύ που την εγκρίνετε, κύριε Υπουργέ.».

Πέρασαν μόλις δύο ώρες και στο τέλος της συνεδρίασης της επιτροπής μας ο προεδρεύων της επιτροπής μάς ανάγνωσε σημείωμα του αρμόδιου Υφυπουργού κ. Πετρόπουλου ότι δεν ισχύουν αυτά που είπε δύο ώρες νωρίτερα και η διάταξη συνεχίζει να παραμένει ως έχει και χωρίς την έγκριση της τροπολογίας που είχαμε συζητήσει. Αυτοί είναι κάποιοι από τους λόγους που δεν μπορούμε να υπερψηφίσουμε.

Έρχομαι τώρα σε μερικά από τα άρθρα του νομοσχεδίου.

Άρθρο 31. Διαχείριση των απορριμμάτων της χώρας, ένα βαρύ θέμα. Είναι ένα θέμα για το οποίο οι τοπικές κοινωνίες και οι περιφερειακές αυτοδιοικήσεις, όπως σε όλη την Ευρώπη, έχουν και πρέπει να έχουν την απόλυτη εξουσιοδότηση. Το κράτος το μόνο που πρέπει να κάνει είναι να τους δίνει τα χρήματα, ώστε με υπευθυνότητα να διαχειριστούν τα ζητήματα αυτά.

Μετά την επίθεση της Κυβέρνησης στις ανεξάρτητες αρχές -και ήδη έχουμε δει πάνω από πέντε τέτοιες επιθέσεις σε ανεξάρτητες αρχές- έρχεται και η επίθεση στην αυτοδιοίκηση, να καπελώσουμε την αυτοδιοίκηση μέσα από τις αποφάσεις των γενικών γραμματέων των συναρμόδιων Υπουργείων που θα εγκρίνουν τις αποφάσεις των περιφερειακών συμβουλίων. Παρά τη διόρθωση που έκανε το Υπουργείο, εμείς δεν ικανοποιούμαστε και καταψηφίζουμε και αυτό το άρθρο.

Στο άρθρο 35 υπάρχει μία διάταξη, την οποία είμαι βέβαιος ότι δεν θέλει να ψηφίσει κανένας συνάδελφος της Συμπολίτευσης. Είμαι απολύτως βέβαιος γι’ αυτό. Πρόκειται για μια διάταξη που υποκρύπτει αδιαφάνεια και σε καμμία περίπτωση δεν μπορεί να θεωρηθεί προοδευτική και αριστερή. Εξηγούμαι:

Με νομοθέτημα του καλοκαιριού αποφάσισε -κακώς, αλλά αποφάσισε- η κυβερνητική πλειοψηφία να δημιουργήσουμε μια ακόμα ενεργειακή εταιρεία στη χώρα, παρά το γεγονός ότι έχουμε και τη ΔΕΠΑ και τον ΔΕΣΦΑ και τον Φορέα Έρευνας Υδρογονανθράκων και παρά τη διαφωνία του Γενικού Λογιστηρίου του Κράτους, που είπε ότι δεν χρειάζεται να κάνουμε και άλλα διοικητικά κόστη, να διορίσουμε και άλλα διοικητικά συμβούλια, διότι αυτό που ζητάτε να γίνει μπορεί να το κάνει μία από τις υφιστάμενες εταιρείες, παρ’ όλα αυτά η Κυβέρνηση αποφάσισε και έφτιαξε μια ακόμα εταιρεία. Πώς; Προβλέποντας στην πρώτη παράγραφο του σχετικού άρθρου ότι η εταιρεία αυτή ιδρύεται με προεδρικό διάταγμα, δηλαδή υπό τον έλεγχο νομιμότητας του Συμβουλίου Επικρατείας.

Και τι έρχεται και κάνει τώρα η Κυβέρνηση στο άρθρο 35; Μας ζητά το προεδρικό διάταγμα να το αλλάξουμε και να το κάνουμε κοινή υπουργική απόφαση. Να αποφασίζουν, δηλαδή, οι Υπουργοί πώς θα ασκείται η πολιτική στις υποδομές ενέργειες της χώρας σε μια εταιρεία που θα προικοδοτηθεί με 1 εκατομμύριο ευρώ από χρήματα του ελληνικού δημοσίου και που η Κυβέρνηση δεν θέλει να υφίσταται ο έλεγχος, σύμφωνα με το προεδρικό διάταγμα, από το Συμβούλιο της Επικρατείας, αλλά να κάνουν ό,τι θέλουν οι Υπουργοί. Ε, όχι!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε λιγότερο από δύο λεπτά.

Άρθρο 37: Κέντρο Εκπαίδευσης και Αποκατάστασης Τυφλών. Γιατί δίνετε ειδικές αμοιβές στον πρόεδρό του, πέραν όλων των προβλεπομένων ισχυουσών διατάξεων; Σε ποιον έχετε υποσχεθεί παραπανίσιο μισθό;

Άρθρο 42: Υπηρεσιακά Συμβούλια. Δεν νομίζω ότι χρειάζεται οποιοσδήποτε σχολιασμός. Η ΑΔΕΔΥ και οι εκπρόσωποι της ΟΛΜΕ και της ΔΟΕ στη διάρκεια της συζήτησης ανέδειξαν πόσο απαράδεκτο είναι.

Άρθρο 51: Αγροτικό πετρέλαιο. Ο ειδικός φόρος κατανάλωσης στο αγροτικό πετρέλαιο από 66 ευρώ το χιλιόλιτρο γίνεται 200 ευρώ το χιλιόλιτρο και ο ΦΠΑ στα αγροτικά εφόδια από 13% που ήταν είναι τώρα 23%.

Συνάδελφοι της περιφέρειας, πώς θα δείτε τους αγρότες του τόπου σας, πολύ περισσότερο όταν αρχίσουν πια φήμες; Η φορολογία εισοδήματος από 13% τώρα θα γίνει μέσα στο 2015, με επόμενες νομοθετικές ρυθμίσεις, 20% και σε λίγο, το 2016, 26%. Φορολογία όλων των επιδοτήσεων, τριπλασιασμός των ασφαλιστικών εισφορών στον ΟΓΑ, δηλαδή ένα ζευγάρι αγροτών που πληρώνει σήμερα 125 ευρώ τον μήνα, θα πληρώνει 385 ευρώ τον μήνα στον ΟΓΑ. Αναρωτιέμαι πώς οι αγρότες του τόπου σας θα αντέξουν.

Τελειώνω, κύριε Πρόεδρε, με την ενσωμάτωση της οδηγίας για την εξοικονόμηση ενέργειας. Έχω πει πάρα πολλές φορές -και το πιστεύω βαθιά- ότι η εξοικονόμηση ενέργειας αποτελεί έναν απίστευτο, τεράστιο, ανεκμετάλλευτο εθνικό πλούτο. Είναι το μεγαλύτερο ενεργειακό κοίτασμα της χώρας.

Σχεδόν όλα τα άρθρα που αναφέρονται στην ενσωμάτωση της οδηγίας, θα τα στηρίξουμε.

Όμως, κύριε Υπουργέ, υπάρχει ένα ερώτημα. Αυτό είναι ενσωμάτωση μίας οδηγίας. Μπορείτε να μας απαντήσετε σε ένα κορυφαίο ερώτημα; Στο ΕΣΠΑ, η προηγούμενη «κακή κυβέρνηση» είχε διαθέσει 500 εκατομμύρια ευρώ για το πρόγραμμα «Εξοικονόμηση κατ’ οίκον» και πενήντα χιλιάδες φτωχά σπίτια ενίσχυσαν ενεργειακά τη θερμομόνωσή τους. Μπορείτε να μας πείτε στο καινούργιο ΕΣΠΑ, σε αυτό που διαχειρίζεστε και διαπραγματεύεστε εσείς, σε σχέση με τα 500 εκατομμύρια ευρώ των προηγούμενων «κακών κυβερνήσεων», εσείς πόσα προτίθεστε να βάλετε;

Κυρίες και κύριοι συνάδελφοι, με αυτές τις σκέψεις επαναλαμβάνω την πρόθεσή μας να καταψηφίσουμε το νομοσχέδιο επί της αρχής, αλλά σε άρθρα που σχετίζονται με την ενσωμάτωση της οδηγίας θα είμαστε εξαιρετικά θετικοί.

Ευχαριστώ πάρα πολύ, κύριε Πρόεδρε και για την ανοχή σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Η κ. Διαμάντω Μανωλάκου από το Κομμουνιστικό Κόμμα Ελλάδας έχει τον λόγο.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Πρόκειται για ένα ακόμα αντιλαϊκό νομοθέτημα που αναδεικνύει τους στόχους της κρατικής πολιτικής, δηλαδή να υπάρχουν νόμοι που να εφαρμόζονται με γνώμονα την κερδοφορία των επιχειρηματικών ομίλων. Έτσι είναι οι αστικές κυβερνήσεις και εσείς είστε μία απ’ αυτές. Εξάλλου, τα περισσότερα άρθρα τα ψηφίζουν και τα κόμματα που μαζί ψηφίσατε το τρίτο μνημόνιο. Μπορεί, βέβαια, να καταψηφίζουν επί της αρχής, αλλά προσπαθούν κι αυτά να βρουν τη γραμμή διαφοράς, που δεν υπάρχει.

Ήδη από το πρώτο άρθρο γενικεύετε τη σκληρότητα και αγριότητα των νέων μέτρων για το συνταξιοδοτικό. Εφαρμόζετε τον νόμο Λοβέρδου στο χειρότερό του, αφού θα μειωθούν οι συντάξεις και όσων εργάζονται στο δημόσιο και αποχωρούν από την 1η Σεπτεμβρίου. Το ίδιο συμβαίνει και με τους άλλους εργαζόμενους.

Όμως, είναι βάρβαρο και απάνθρωπο αυτό που περιέχεται στην τρίτη παράγραφο, όπου οι μειώσεις γενικεύονται και σε εργαζόμενους με ειδικές παθήσεις. Η ανάγκη του κεφαλαίου να μειώσει το κόστος δεν σταματά ούτε απέναντι σε τέτοιους εργαζόμενους.

Δίκαια, λοιπόν, το Πανελλαδικό Παναναπηρικό Συλλαλητήριο που έγινε πριν από λίγες ώρες καταγγέλλει ότι ουσιαστικά καταργούνται οι αναπηρικές συντάξεις, αφού η κατώτατη θα είναι μόλις 87 ευρώ. Κι αυτοί οι άνθρωποι πηγαίνουν στα εξήντα επτά έτη –μιλάμε για ανάπηρους εργαζόμενους, πάσχοντες από μεσογειακή αναιμία, παραπληγικούς, τυφλούς- όταν για κάποιες κατηγορίες το προσδόκιμο ζωής δεν φθάνει ούτε στα πενήντα πέντε χρόνια.

Καταθέτουμε, λοιπόν, στα Πρακτικά το υπόμνημα με τα προβλήματα και τα αιτήματά τους και κυρίως το πόσο βάναυσα έχουν πληγεί οι ανάπηροι της χώρας από την πολιτική σας. Όταν λέω «από την πολιτική σας», εννοώ την πολιτική και των σημερινών και των προηγούμενων. Ουσιαστικά, γενικεύετε το αντιδραστικό δόγμα «δουλεύεις περισσότερο και αμείβεσαι λιγότερο».

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά το νομοσχέδιο, τα περισσότερα από τα μισά του άρθρα αφορούν ενεργειακά θέματα, κυρίως την ενσωμάτωση ευρωπαϊκών οδηγιών για μέτρα σχετικά με την προώθηση εξοικονόμησης ενέργειας και τη βελτίωση της ενεργειακής αποδοτικότητας. Ενσωματώνεται, δηλαδή, η κοινοτική οδηγία 2012/27 για την ενεργειακή απόδοση.

Αυτή η επιβολή θα έρχεται να απαντήσει στις αγωνίες των ευρωενωσιακών μονοπωλίων για την επάρκεια των ενεργειακών πόρων της Ευρωπαϊκής Ένωσης και το ενεργειακό κόστος στα κράτη-μέλη. Αυτές οι αγωνίες επιτείνονται από την όξυνση των ενδοϊμπεριαλιστικών αντιθέσεων, με πλέον χαρακτηριστικό παράδειγμα τις εξελίξεις στην Ουκρανία.

Η Ευρωπαϊκή Ένωση εισάγει το 53% της ενέργειας που καταναλώνει. Οι εξωτερικές ενεργειακές της δαπάνες υπερβαίνουν το ένα δισεκατομμύριο ευρώ ημερησίως. Σε ένα τέτοιο περιβάλλον, οι αστικές τάξεις της Ευρωπαϊκής Ένωσης αφ’ ενός μεν παίρνουν ενεργό μέρος στα παζάρια και στις επικίνδυνες συγκρούσεις για την εξασφάλιση στρατηγικού πλεονεκτήματος στις πηγές και τους δρόμους μεταφοράς της ενέργειας, όπου βεβαίως συγκαταλέγεται και η Συρία και το βιώνουμε με το δράμα των προσφύγων. Και αφ’ ετέρου στρέφονται και σε άλλες συνταγές, όπως η διασφάλιση της ενεργειακής απόδοσης ή οι ανανεώσιμες πηγές ενέργειας, το μερίδιο των οποίων φτάνει σήμερα στο 14% και μιλάω για το ενεργειακό μείγμα της Ευρωπαϊκής Ένωσης. Στόχος είναι να φτάσει το 20% το 2020 και το 27% το 2020-2030.

Τι κάνει, λοιπόν, το δημόσιο; Αναλαμβάνει την υποχρέωση κάθε χρόνο να αναβαθμίζει ενεργειακά το 3% του συνολικού εμβαδού δαπέδου θερμαινόμενων ή και ψυχόμενων κτηρίων ιδιοκτησίας του. Προβλέπεται ακόμα παροχή κινήτρων για την κινητοποίηση επενδύσεων για την ενεργειακή αναβάθμιση του κτηριακού αποθέματος της χώρας για προσανατολισμό μελλοντικών επενδυτικών αποφάσεων των ιδιωτών του κατασκευαστικού τομέα και των χρηματοπιστωτικών ιδρυμάτων, ανοίγοντας έτσι πεδία κερδοφορίας για τα μονοπώλια του κλάδου.

Εξάλλου, αύξηση της χρηματοδότησης από την Ευρωπαϊκή Ένωση με στόχο τη βελτίωση της ενεργειακής απόδοσης ή ένα νέο πακέτο για τις ανανεώσιμες πηγές ενέργειας που θα ενισχύσει τους μονοπωλιακούς ομίλους, ουσιαστικά, το έχει προαναγγείλει ο επίτροπος για τη δράση για το κλίμα και την ενέργεια, αναφέροντας χαρακτηριστικά: «Η ενεργειακή ένωση θα οικοδομηθεί μερικώς από τις γραμμές της ιδιωτικής χρηματοδότησης με εγγύηση του δημοσίου χρήματος. Ένας τέτοιος μεικτός μηχανισμός θεωρείται κεντρικής σημασίας για την κινητοποίηση 315 δισ. σε επενδύσεις», μιλάμε για το επενδυτικό πρόγραμμα Γιούνκερ, με λεφτά των λαών που βεβαίως θα απολαύσουν οι μεγάλοι όμιλοι.

Κεντρικός στόχος, λοιπόν, η προώθηση και η αξιοποίηση των πράσινων τεχνολογιών, προώθηση που θα γίνεται για να αξιοποιηθούν όσα εργαλεία για την τόνωση της καπιταλιστικής ανάπτυξης. Συγχρόνως, αξιοποιούνται τέτοιες τεχνολογίες από μονοπωλιακούς ομίλους με την ομπρέλα του προστατευτισμού, έναντι διεθνών ανταγωνιστών, διασφαλίζοντας το μερίδιό τους στην ευρωπαϊκή αγορά.

Έτσι είναι στον καπιταλισμό οι νέες τεχνολογίες γενικά. Ειδικότερα οι πράσινες τεχνολογίες και η αποδοτικότητα προωθούνται για την κερδοφορία των μονοπωλιακών ομίλων και όχι για τη διευρυμένη ικανοποίηση των λαϊκών αναγκών και την κοινωνική ευημερία.

Όσο, λοιπόν, η ενέργεια είναι εμπόρευμα η συνδυασμένη ικανοποίηση των λαϊκών αναγκών είναι αδύνατη και η ενεργειακή πενία θα αυξάνει. Μάλιστα, θα πεθαίνουν και άνθρωποι που δεν την έχουν. Τέτοια παραδείγματα έχουμε όταν προσπαθούσαν φτωχοί σπουδαστές ή και λαϊκές οικογένειες με παιδιά να ζεσταθούν με μεθόδους περασμένων αιώνων και έβρισκαν τον θάνατο από τις αναθυμιάσεις. Όσοι έζησαν, όμως, σε σοσιαλιστικές χώρες πάντα θυμούνται και λένε για το ζεστό νερό, τα ζεστά σπίτια και στους κοινόχρηστους χώρους που ήταν εξασφαλισμένα και δωρεάν γιατί η ενέργεια ήταν αγαθό και όχι πανάκριβο εμπόρευμα.

Στον καπιταλιστικό τρόπο παραγωγής οι τεχνολογικές εξελίξεις αξιοποιούνται για να αυξήσουν τον βαθμό εκμετάλλευσης, να διευρύνουν τη σχετική και απόλυτη εξαθλίωση των λαϊκών στρωμάτων. Το παράδειγμα της ενέργειας είναι χαρακτηριστικό.

Το μείγμα καυσίμου, οι τεχνολογίες που επιλέγονται κάθε φορά είναι σύμφωνα με το κριτήριο της κερδοφορίας. Οι νέες τεχνολογίες, όπως οι ΑΠΕ, δεν έχουν οδηγήσει σε φθηνή και επαρκή ενέργεια διασφαλίζοντας ταυτόχρονα την ελάχιστη φθορά του περιβάλλοντος, έχουν οδηγήσει σε περιβαλλοντική καταστροφή, βιομηχανοποίηση της υπαίθρου και σε εκτίναξη του κόστους για τη λαϊκή οικογένεια. Σε αυτό η περιβόητη προστασία του περιβάλλοντος και η ενεργειακή αποδοτικότητας δεν αποτελούν εξαίρεση.

Το σκάνδαλο της «VOLKSWAGEN» σχετικά με τις εκπομπές στα αυτοκίνητα νέας τεχνολογίας δεν ήταν κρυφό. Το ήξερε και η Ευρωπαϊκή Ένωση. Όμως, και άλλα σκάνδαλα που υπήρξαν παλιότερα στις ΗΠΑ αποδεικνύουν ότι το κεφάλαιο έχει θεό το κέρδος και το αστικό κράτος διασφαλίζει την κερδοφορία του.

Το ερώτημα είναι ποιος θα πληρώσει και ποιος θα ωφεληθεί από τις πράσινες αποδοτικές ενεργειακές τεχνολογίες. Στην ουσία εισάγεται μια σειρά μέτρων που αυξάνουν το κόστος της ενέργειας για τα λαϊκά στρώματα και συγχρόνως αναδιατάσσεται η πίτα υπέρ των μεγάλων ομίλων που θα κερδίσουν τη μερίδα του λέοντος από την αξιοποίηση αυτών των τεχνολογιών από την εγκατάστασή τους, από τον αποκλεισμό των μικρότερων επιχειρήσεων και αυτοαπασχολούμενων που δεν είναι ενεργειακά αποδοτική.

Στόχος, λοιπόν, της ανακαίνισης του κτιριακού αποθέματος, ξεκινώντας από τα κτήρια του δημοσίου, είναι ότι οι μεγάλοι όμιλοι θα κερδοφορήσουν αφού έχουν τη σχετική τεχνογνωσία και τα διαθέσιμα κεφάλαια –πάνε αγκαλιά, μαζί- για να κάνουν τεράστιες επενδύσεις, χρησιμοποιώντας βεβαίως τα κατάλληλα υλικά αντίστοιχης τεχνολογίας που παράγονται από ελάχιστες επιχειρήσεις. Έτσι, επιταχύνεται η συγκέντρωση και η συγκεντροποίηση στον τομέα.

Συγχρόνως, με τις διατάξεις του νομοσχεδίου ανοίγει ο δρόμος για την υποχρεωτική ενεργειακή αναβάθμιση του συνόλου των κτιρίων που στεγάζουν κρατικές υπηρεσίες. Όσον αφορά το κόστος ανακαίνισης, βεβαίως και θα επιβαρύνει τα λαϊκά στρώματα μέσα από τον κρατικό προϋπολογισμό. Ο λαός θα τα πληρώσει. Και το λέω με την εξής έννοια: Βεβαίως και είναι καλό να κάνεις εξοικονόμηση ενέργειας. Αλίμονο! Όμως, ποιος ιεραρχεί τις ανάγκες της χώρας σήμερα και του κάθε νοικοκυριού; Στον καπιταλισμό τόσο το κριτήριο της ανάπτυξης και το κέρδος των ομίλων όσο και ο άναρχος χαρακτήρας και ο ενδοκαπιταλιστικός ανταγωνισμός αποκλείουν τη φιλολαϊκή αξιοποίηση και ανάπτυξη της παραγωγής.

Για μας, προϋπόθεση για τη φιλολαϊκή αξιοποίηση των ενεργειακών πόρων και των νέων τεχνολογιών είναι η δημιουργία ενιαίου κρατικού φορέα ενέργειας, ο οποίος θα μπορεί να διασφαλίσει φθηνή και επαρκή ενέργεια, αξιοποίηση των εγχώριων ενεργειακών πόρων, ενεργειακή αποδοτικότητα, προστασία του περιβάλλοντος, εργασιακές σχέσεις μόνιμης και σταθερής δουλειάς σε αυτόν τον τομέα.

Βέβαια, αυτός ο δρόμος ανάπτυξης προϋποθέτει εργατική λαϊκή εξουσία και κοινωνικοποίηση του συνόλου των συγκεντρωμένων μέσων παραγωγής. Μόνο σε τέτοιες συνθήκες είναι δυνατή η επιλογή τεχνολογίας, μείγματος καυσίμου και ο τρόπος μεταφοράς που θα γίνεται κεντρικά και σχεδιασμένα, συνυπολογίζοντας το σύνολο των επιδράσεων με γνώμονα την ικανοποίηση των λαϊκών αναγκών.

Σε ό,τι αφορά τα άλλα άρθρα με διαφορετική θεματολογία, θα επικεντρωθώ στα βασικότερα και τα υπόλοιπα θα τα καλύψουμε στην κατ’ άρθρον συζήτηση.

Στο άρθρο 28, η Κυβέρνηση προχωρά ταχύτατα στην παραπέρα ιδιωτικοποίηση του λιμανιού του Πειραιά. Εξάλλου, αυτό αποτελούσε δέσμευση και του τρίτου μνημονίου. Υπόσχεται ότι θα δώσει ανάπτυξη και απασχόληση για να απορροφήσει τις λαϊκές αντιδράσεις και να θολώσει αυτό που είναι ολοφάνερο, ότι δεν διαφέρει από τις προηγούμενες κυβερνήσεις.

Σε αυτό το πλαίσιο, παρουσιάζει μέσα από αυτό το άρθρο ότι δίνεται στο Δήμο Κερατσινίου η περιοχή των λιπασμάτων. Όμως, τα εξακόσια σαράντα στρέμματα δεν ανήκουν σε χρήσεις του Δήμου Κερατσινίου, αφού το μεγαλύτερο μέρος ανήκει στην Εθνική Τράπεζα και στη «LAFARGE».

Με την τροποποίηση, λοιπόν, γίνεται επανακαθορισμός χρήσεων, δηλαδή επανέρχεται στην κατάσταση πριν από το νόμο Μανιάτη. Όμως, δεν εξασφαλίζει αυτό που ζητούν οι κάτοικοι, δηλαδή την απαλλοτρίωση από τους ιδιώτες και την ανάπλαση με κρατική χρηματοδότηση, για να εξυπηρετήσει έτσι τα λαϊκά συμφέροντα και να είναι σε όφελος της κοινωνίας. Στο Δήμο Κερατσινίου μόνο εκατόν δέκα στρέμματα ανήκουν.

Το ΚΚΕ, λοιπόν, καταθέτει τροπολογία για την οριστική επίλυση του ιδιοκτησιακού καθεστώτος του παραλιακού μετώπου των εξακοσίων σαράντα στρεμμάτων του Δήμου Κερατσινίου-Δραπετσώνας και για αξιοποίηση υπέρ των λαϊκών στρωμάτων.

Ωστόσο, να πούμε και να ξεκαθαρίσουμε ότι δεν αναιρεί το έγκλημα της ιδιωτικοποίησης ότι είκοσι τέσσερις χιλιάδες στρέμματα ακτογραμμής και εκατομμύρια στρέμματα παραλίας γίνονται βορά στα δόντια των επιχειρηματικών ομίλων και καταδικάζονται εκατομμύρια κατοίκων του Λεκανοπεδίου να στερηθούν το δικαίωμα πρόσβασης στη θάλασσα, παρά μόνο αν έχουν να πληρώσουν.

Με το άρθρο 51, καταργείτε και τα ψίχουλα που δίνατε. Επιβάλλετε την επιστροφή του ειδικού φόρου κατανάλωσης στο αγροτικό πετρέλαιο και ετοιμάζετε άγρια φοροεπιδρομή. Ξεκινήσατε και προετοιμάζετε το έδαφος με συκοφαντία και ύβρεις, λέγοντας ότι οι αγρότες είναι φοροφυγάδες μέσα από διαρροές υπηρεσιακών παραγόντων. Θα σας γυρίσει μπούμερανγκ. Σας το λέω, γιατί έχουν εξαγριωθεί οι αγρότες, το ξέρουν καλά και το ξέρετε κι εσείς. Εδώ δεν τους αναγνωρίζετε στα έξοδά τους ούτε και τα μεροκάματα που κάνουν στα χωράφια και στα κοπάδια τους.

Ταυτόχρονα, ετοιμάζετε τριπλασιασμό της εισφοράς στον ΟΓΑ και το ξεκλήρισμα των μικρομεσαίων αγροτών που έχουν απομείνει, μέσα από την άγρια φοροκαταιγίδα. Στρώνετε με συκοφαντίες και ψέματα ότι δεν πληρώνουν φόρους, όταν μόνο στα αγροτικά εφόδια, δηλαδή αυτά που πρέπει να αγοράσουν για να καλλιεργήσουν, πήγατε τον ΦΠΑ στο 23%. Ένας αγρότης ακόμα και με μηδέν εισόδημα έχει τα τεκμήρια. Έτσι, αν έχει ένα σπίτι και ένα αυτοκίνητο, πληρώνει πάνω από 2.000 ευρώ.

Προφανώς, έχετε φοβηθεί από τις κινητοποιήσεις που ξεκινούν και κλιμακώνονται. Βρίσκουν απήχηση και θέλετε να εμποδίσετε τις συμμαχίες που δημιουργούνται με την εργατική τάξη και τα λαϊκά στρώματα ενάντια στην αγριότητα των μέτρων και της πολιτικής σας.

Εξοντώνετε φτωχά και μικρομεσαία εισοδήματα για να γιγαντώσετε τους μεγάλους. Ανησυχείτε -και καλά κάνετε να ανησυχείτε- γιατί η πανελλαδική απεργία στις 12 του Νοέμβρη ενάντια στη βάρβαρη ταξική πολιτική σας παίρνει τα χαρακτηριστικά της μαζικής καθολικής απάντησης σε συγκυβέρνηση, κεφάλαιο, τρόικα και δείχνει ότι ανεξάρτητα από το τι ψήφισαν στις τελευταίες εκλογές, σε καμμιά περίπτωση δεν είναι διατεθειμένοι να συναινέσουν στη βαρβαρότητα και αγριότητα των μέτρων και της πολιτικής σας που εκφράζει και αυτό το νομοσχέδιο.

Βεβαίως, καταψηφίζουμε το νομοσχέδιο επί της αρχής.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Τον λόγο έχει ο κ. Λυκούδης από το Ποτάμι.

**ΣΠΥΡΙΔΩΝ ΛΥΚΟΥΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνεχίζουμε σήμερα στην Ολομέλεια μετά τις επιτροπές τη συζήτηση του πολυνομοσχεδίου, έχοντας στο μεταξύ παρεμβάλει με τη διαδικασία του κατεπείγοντος το νομοσχέδιο για την ανακεφαλαιοποίηση των τραπεζών.

Κυρίες και κύριοι συνάδελφοι, όση καλή πίστη και αν διαθέτει κανείς, όσο καλή διάθεση ή κατανόηση και αν ήθελε να επιδείξει κάποιος, δεν μπορεί παρά δικαίως να αναρωτηθεί: «Είναι τελικά αυτή διαδικασία νομοθέτησης; Θα μας βοηθήσει άραγε η Κυβέρνηση να λειτουργήσουμε κάποια στιγμή κανονικά ως Βουλή και να επιτελέσουμε κανονικά τα καθήκοντά μας ως Βουλευτές και ως κόμματα της Αντιπολίτευσης απέναντι στους εκλογείς και τον ελληνικό λαό;»

Διότι αν δεν με απατά η μνήμη μου, η σημερινή Κυβέρνηση ως αντιπολίτευση δεν έχανε ευκαιρία να στηλιτεύει την τότε κυβέρνηση για τον τρόπο νομοθεσίας, χρησιμοποιώντας μάλιστα βαρύτατες εκφράσεις και εμφανιζόμενη ως υπερασπιστής της δημοκρατίας.

Σήμερα, όμως, όντας εννέα μήνες στο κυβερνητικό πηδάλιο με την ίδια ακριβώς τακτική και τα ίδια ακριβώς προσχήματα, έρχεται να ακολουθήσει την πεπατημένη. Έχει αναγορεύσει την εξαίρεση σε κανόνα. Καταφεύγει κυρίως σε πράξεις νομοθετικού περιεχομένου, σε επείγοντα και κατεπείγοντα νομοσχέδια.

Κινδυνεύει, κυρίες και κύριοι συνάδελφοι, η Αίθουσα αυτή να μεταβληθεί σε ένα μόνιμο μεταμεσονύκτιο εντευκτήριο. Νομοθετούμε με καταιγιστικό τρόπο. «Διαδικασία-λαιμητόμος» αποκαλείται σε άλλα κοινοβούλια, γιατί πράγματι ελάχιστος χρόνος διατίθεται για σοβαρή μελέτη, επεξεργασία και υπεύθυνη τοποθέτηση και το ξέρετε όλοι οι συνάδελφοι.

Κυρίες και κύριοι συνάδελφοι, νομίζω ότι τέτοιες διαδικασίες δεν τιμούν το νομοθετικό Σώμα, αλλά δεν τιμούν και την Κυβέρνηση. Δεν είναι δυνατόν να συνεχιστούν και εμείς θέλουμε να τις αποκρούσουμε απερίφραστα. Είναι βέβαια, φανεροί οι λόγοι για τους οποίους η Κυβέρνηση, όπως φυσικά και οι προηγούμενες, σπεύδει με τέτοια ταχύτητα να τελειώνει με τη νομοθετική διαδικασία, λες και είναι κάτι το αναγκαστικά περιττό. Εγώ, αντιλαμβάνομαι τη μη κανονικότητα της κατάστασης, τις έκτακτες συνθήκες που επικαλείται η ίδια η Κυβέρνηση. Μας είναι πολύ οικείες τέτοιες επικλήσεις. Επαναλαμβάνονται με κανονικότητα φυσικού φαινομένου.

Κυρίες και κύριοι συνάδελφοι, εγώ δεν είμαι από αυτούς, όπως γνωρίζετε, που ασκούν ισοπεδωτική αντιπολίτευση προς άγραν εντυπώσεων. Δεν είναι δύσκολο να διαπιστώσει κανείς ότι η Κυβέρνηση, βεβαίως, λειτουργεί υπό ασφυκτικές χρονικά προθεσμίες και άλλες πιέσεις για τις οποίες, όμως, κι αυτή φέρει ευθύνη. Δεν είναι, όμως, μόνο αυτό. Δεν είναι μόνο οι ασφυκτικές διαδικασίες. Καλούμαστε στην ουσία να συζητήσουμε νομοσχέδια με πανσπερμία διατάξεων που θα ζήλευε ακόμα και η καλύτερη μακεδονική σαλάτα. Φύρδην μίγδην και ατάκτως ερριμμένες διατάξεις, επί παντός Υπουργείου και επί πάσης εκκρεμότητας, δείγμα, νομίζω, προχειρότητας και βεβιασμένων ενεργειών και προφανών σκοπιμοτήτων.

Κυρίες και κύριοι συνάδελφοι, είναι πασιφανές ότι όλες αυτές οι διαδικασίες επιστρατεύονται ενώπιον της προφανούς ανάγκης για την εκταμίευση της δόσης των δύο δισεκατομμυρίων ευρώ. Τι να κάνουμε, έτσι είναι αυτά. Δεν αφορά μόνο την Κυβέρνηση αυτή η επίσπευση των διαδικασιών, ούτε η ανάγκη της χρηματοδότησης. Όλους μας αφορά. Ας το επαναλάβω, όλους μας αφορά. Σας καταλαβαίνουμε, όμως, κυρίες και κύριοι συνάδελφοι, γιατί είναι επώδυνη -και πρέπει εδώ να το αναγνωρίσουμε- η εφαρμογή πολιτικών για την ταξική, όπως τη δηλώνετε, πολιτική σας πελατεία που τώρα καλείται να πληρώσει τα σπασμένα της δήθεν σκληρής διαπραγμάτευσης. Διότι, η τέλεια καταιγίδα της φοροεπιδρομής του ασφαλιστικού και των άλλων επαχθών μέτρων είναι ήδη μαζί μας και συμπαρασύρει στο πέρασμά της την απάτη αυτής της αντιμνημονιακής χίμαιρας και της αυταπάτης. Βγαίνει πλέον στο φως υπό τα πιο επίσημα κοινοτικά χείλη, ακούσατε προ ημερών τις δηλώσεις του κ. Γιουνκέρ, το τραγικό παρασκήνιο μιας ανύπαρκτης, κατά τη γνώμη μας, στην ουσία διαπραγμάτευσης με τραγικές συνέπειες για την ελληνική κοινωνία.

Πρέπει να θυμηθούμε τις κόκκινες γραμμές για το χρέος, τις συντάξεις και όλα τα άλλα επιτεύγματα, που νομίζω ότι δεν είχαν άλλη υπόσταση πέρα από την απίστευτη ιδεοληψία των εμπνευστών τους. Μάταια, λοιπόν, η Κυβέρνηση προσπάθησε και προσπαθεί εναγωνίως να συγκαλύψει το γεγονός ότι στην πραγματικότητα βρισκόμαστε ξανά ενώπιον των ίδιων διαδικασιών, ίδιων και απαράλλακτων, όπως και των προηγούμενων μνημονίων.

Όσα ξενοδοχεία κι αν άλλαξε η τρόικα, είτε στο κέντρο της πόλης είτε στα περίχωρα, επανήλθε δριμύτερη και θα επανέρχεται για τα επόμενα τρία χρόνια και η διαδικασία θα παραμένει ίδια: Εφαρμογή των προαπαιτούμενων, αξιολόγηση και κατόπιν, αν η αξιολόγηση είναι επαρκής, εκταμίευση των δανειακών δόσεων από τις οποίες εξαρτάται απολύτως η λειτουργία του κράτους και η επιβίωση της οικονομίας μας. Το είπε και ο κ. Μοσκοβισί άλλωστε, το λένε σε όλους τους τόνους όλα τα εμπλεκόμενα μέρη, το επαναλαμβάνει και σε κάθε περίπτωση η ηχηρή μουσική υπόκρουση του κουαρτέτου. Μόνο η Κυβέρνηση, μου φαίνεται, που έχει εξασθενημένη ακοή, την εκλαμβάνει ως απαλή μουσική δωματίου. Σπαταλήθηκαν μήνες για την ονομαστική αναβάπτιση της τρόικας. Αλίμονο, όμως. Όλα αλλάζουν για να παραμείνουν τα ίδια, όπως λέει και μια γαλλική ρήση η οποία, όμως, δυστυχώς δεν ευσταθεί στην περίπτωσή μας, γιατί νομίζω ότι δυστυχώς τα πράγματα χειροτερεύουν.

Κυρίες και κύριοι συνάδελφοι, βρισκόμαστε –όχι μόνο η Κυβέρνηση, ξαναλέω, αλλά όλοι μας- σε πραγματικό αδιέξοδο. Άλλες χώρες, όπως πρόσφατα η Κύπρος, δρέπουν εύσημα και κλείνουν την παρένθεση των μνημονίων με την αναγκαία τους αυτοκριτική, δεχόμενοι δηλαδή ότι και τα δικά τους λάθη οδήγησαν στο μνημόνιο και στη δική τους ευθύνη είναι η διέξοδος από την κρίση. Επωμίστηκαν, δηλαδή, και την ευθύνη και το φορτίο και τα κατάφεραν. Εμείς, έχουμε να διανύσουμε μια επώδυνη πορεία άλλων τριών αχρείαστων ετών του νέου μνημονίου. Θα κλείσουμε, δηλαδή, σχεδόν μία δεκαετία μέσα στον φαύλο κύκλο.

Είναι αμφίβολο αν η σημερινή Κυβέρνηση μπορεί να τα καταφέρει όσο εξακολουθεί να επιδίδεται σε μετέωρες, κατά τη γνώμη μου, επικοινωνιακές ασκήσεις για να συγκαλύψει μία ακόμα μεγάλη πολιτική απάτη ή και αυταπάτη, θα έλεγα, γιατί μπορεί να είναι και της ίδιας αυταπάτη, ότι δηλαδή εξαναγκάζεται να εφαρμόσει τα συμφωνηθέντα με τους εταίρους για να σώσει τη χώρα από την καταστροφή που εξακολουθεί να βρίσκεται προ των θυρών, καταστροφή, όμως, κυρίες και κύριοι συνάδελφοι, στην οποία και η ίδια συνέβαλε, ζητώντας σήμερα την υπερψήφισή της αποτυχημένης πολιτικής από ολόκληρο το Κοινοβούλιο, απ’ όλους μας, κάτι που θυμίζει δυστυχώς –για να αστειευτώ και λίγο- εκείνη την περίπτωση που ο δολοφόνος των γονιών του ζητούσε επιείκεια από το δικαστήριο ως ορφανός.

Κυρίες και κύριοι συνάδελφοι, θεώρησα απαραίτητη αυτήν την εισαγωγή, παρά το γεγονός ότι σπανίως επιτρέπω στον εαυτό μου, όταν συζητάμε μέσα στις κοινοβουλευτικές διαδικασίες ένα συγκεκριμένο θέμα, να καταφεύγω σε γενικές πολιτικές παρατηρήσεις, πράγμα το οποίο συνηθίζεται στη Βουλή. Εγώ ειλικρινά δεν το επιτρέπω αυτό στον εαυτό μου, αλλά θεώρησα απαραίτητη αυτήν την εισαγωγή πριν μπω στο θέμα της σημερινής μας συζήτησης, επειδή τη θεωρώ επίκαιρη, γιατί η Κυβέρνηση δεν αποφασίζει να πει στους πολίτες την αλήθεια και να αναλάβει τις ευθύνες της, να εναρμονιστεί δηλαδή όχι μόνο με το κοινωνικό κεκτημένο, ενσωματώνοντας στην εθνική νομοθεσία κοινοτικές οδηγίες, αυτό που καλούμαστε να σταθμίσουμε και να αξιολογήσουμε σήμερα, αλλά κυρίως να εναρμονιστεί με την πραγματικότητα και με τις ευθύνες της απέναντι σε έναν λαό, σε ολόκληρο τον ελληνικό λαό ο οποίος συνειδητά νομίζω ότι πλανήθηκε και παραπλανήθηκε. Είναι η ώρα η Κυβέρνηση να ζητήσει τελικά μία συγγνώμη με ταπεινότητα και συναίσθηση της κρίσιμης συγκυρίας.

Κυρίες και κύριοι συνάδελφοι, θα κάνω μερικές κρίσεις για το μέγιστο τμήμα του νομοσχεδίου που αφορά στην ευρωπαϊκή οδηγία, δηλαδή στην ανάγκη του εκσυγχρονισμού των ενεργειακών μας υποδομών, για να προχωρήσουμε αύριο στην επιμέρους συζήτηση επί των άρθρων. Εμείς θα το δεχθούμε και θα συναινέσουμε σε αυτό το κομμάτι του νομοσχεδίου με ελάχιστες εξαιρέσεις.

Απλώς θέλω να τονίσω ότι σε συνθήκες οικονομικής κρίσης, φοβάμαι ότι είναι εύκολο να αγνοηθούν οι πράσινοι στόχοι για δράσεις. Εάν συμβεί κάτι τέτοιο, θα πρόκειται αναμφισβήτητα για ένα μεγάλο στρατηγικό λάθος που θα προξενήσει πλήγμα όχι μόνο στο φυσικό περιβάλλον, αλλά πολύ περισσότερο και στην οικονομία και στην κοινωνική συνοχή.

Ποια χώρα, κυρίες και κύριοι συνάδελφοι, είναι διατεθειμένη να καταβάλει περισσότερα από δύο δισεκατομμύρια ευρώ ετησίως απλά και μόνο για αγορά δικαιωμάτων εκπομπών, χωρίς κανένα πλεονέκτημα για την ίδια; Κι όμως, αυτό πρόκειται να συμβεί εάν η Ελλάδα αγνοήσει τις πράσινες δεσμεύσεις της και χάσει την ευκαιρία να δρομολογήσει μία νέα πορεία περιβαλλοντικά βιώσιμης πράσινης ανάπτυξης με νέες, καινοτόμες υπηρεσίες, βιομηχανίες και προϊόντα.

Επισημαίνεται ότι ένας ανεπαρκής σχεδιασμός, χωρίς σωστή ποσοτικοποίηση των ωφελειών και του κόστους, χωρίς ορθή τιμολόγηση των δράσεων και χωρίς θεσμική θωράκιση, είναι βέβαιο ότι θα έχει ως αποτέλεσμα τη μερική μόνο εφαρμογή των μέτρων και ως εκ τούτου σαφώς μικρότερα ή και αρνητικά αποτελέσματα για το περιβάλλον και την οικονομία.

Συνήθως η λήψη πράσινων μέτρων αποτελεί μία επωφελή λύση για όλους, μία λύση win win, όπως λέμε, όμως υπό συνθήκες οικονομικής ύφεσης η έμφαση δίνεται στην υλοποίηση μέτρων που αποσβένουν γρήγορα και δημιουργούν πολλαπλές θέσεις απασχόλησης.

Προϋπόθεση, όμως, για να συμβεί αυτό είναι η θέσπιση προτεραιοτήτων στην αναπτυξιακή πολιτική της χώρας και βεβαίως η απόρριψη αμφιβόλου ποιότητας επενδύσεων που οδηγούν μαθηματικά σε περαιτέρω παγίδευση της οικονομίας και σε έμπρακτη ακύρωση των δεσμεύσεων για πράσινη ανάπτυξη.

Κυρίες και κύριοι συνάδελφοι, σεβόμενος τον διαθέσιμο χρόνο μου, είμαι υποχρεωμένος στη συνέχεια να γίνω αναγκαστικά επιλεκτικός και γι’ αυτό θα σταθώ σε ορισμένα μόνο σημεία του πολυνομοσχεδίου επί των οποίων και παρεμβαίνουμε, έχοντας, κατά τη γνώμη μου, καταθέσει ενδιαφέρουσες συγκεκριμένες τροπολογίες και την συμπλήρωση με ένα συγκεκριμένο άρθρο, κατ’ αρχάς με τη συγκρότηση περιφερειακών υπηρεσιακών συμβουλίων πρωτοβάθμιας και δευτεροβάθμιας εκπαίδευσης στις παραγράφους 2β και 3β του άρθρου 42.

Εμείς προτείνουμε να προχωρήσουμε με κλήρωση σε δημόσια διαδικασία. Νομίζουμε ότι είναι προφανής η σκοπιμότητα της πρότασής μας μετά την απροκάλυπτη περίπτωση του διορισμού των περιφερειακών διευθυντών εκπαίδευσης την προηγούμενη περίοδο με απόλυτα κομματικά κριτήρια.

Κάνουμε αυτήν την παρέμβαση για να μη χαθεί κάθε ίχνος αξιοπιστίας.

Με την προτεινόμενη τροποποίηση, η στελέχωση των ΠΥΣΠΕ και ΠΥΣΔΕ γίνεται με πιο αντικειμενικό τρόπο. Ταυτόχρονα, εξασφαλίζονται ορισμένα εχέγγυα διοικητικής εμπειρίας, καθότι η επιλογή με κλήρωση γίνεται από τα κατά τεκμήριο πιο έμπειρα διοικητικά στελέχη της εκπαίδευσης σε κάθε περιφέρεια.

Επ’ αυτής της τροπολογίας θα μιλήσουμε και στην αυριανή συνεδρίαση.

Θα προχωρήσω τώρα σε μία άλλη τροπολογία. Εμείς καταθέτουμε, κυρίες και κύριοι συνάδελφοι, μία τροπολογία προσθήκη σχετικά με την επαναφορά της απαλλαγής ΦΠΑ στην ιδιωτική εκπαίδευση. Την καταθέτουμε, κατά τη γνώμη μας, πλήρως αιτιολογημένη, γιατί έχει τρία σκέλη και τρεις επιλογές που διασφαλίζουν σωρευτικά το δημοσιονομικό ισόποσο των 240 εκατομμυρίων ευρώ, μιας και η Κυβέρνηση αναζητεί παντού τα ισοδύναμα επί εβδομάδες χωρίς κάποια συγκεκριμένη πρόταση.

Επίσης, κυρίες και κύριοι συνάδελφοι, θέλω να αναφερθώ σήμερα σε ένα άλλο σημείο, στο άρθρο 37 σχετικά με το Κέντρο Εκπαίδευσης και Αποκατάστασης των Τυφλών. Μεγάλο το ερωτηματικό γύρω από το συγκεκριμένο άρθρο, κυρίες και κύριοι συνάδελφοι. Είναι μεγάλο το ερωτηματικό. Είναι καθαρό πως το καταψηφίζουμε εξαρχής, γιατί θυμίζει τις παλιές κι αμαρτωλές εποχές των ρουσφετολογικών ρυθμίσεων, των εκλογικών, ανταποδοτικών και προαπαιτούμενων, που απ’ ό,τι φαίνεται δεν είναι τόσο παλιές εφόσον τις ξανασυναντάμε σήμερα.

Η διάταξη αφορά στη σύνθεση του διοικητικού συμβουλίου του Κέντρου Εκπαίδευσης και Αποκατάστασης Τυφλών. Η επίβλεψη του κέντρου μεταφέρεται από το Υπουργείο Υγείας, στο Υπουργείο Κοινωνικής Ασφάλισης και μαζί πηγαίνει στον καινούριο Υπουργό και με μια θεσούλα δώρο. Εξηγούμαι:

Όλες οι θέσεις του επταμελούς διοικητικού συμβουλίου ορίζονται με τον ίδιο τρόπο όπως και στον παλιό νόμο με την εξής διαφοροποίηση: Ενώ προβλεπόταν ο διορισμός, κατά την απόλυτη κρίση του Υπουργού, μεταξύ άλλων ενός οφθαλμίατρου κι ενός εγνωσμένου κύρους και αξιοπιστίας προσώπου, με την παρούσα διάταξη εξαφανίζεται ο οφθαλμίατρος και γίνονται δύο τα εγνωσμένου κύρους πρόσωπα. Δεν ξέρω, ίσως να υπάρχει κάποιο δίκιο στη ρύθμιση. Παραδείγματος χάριν, τι θέλουμε στο διοικητικό συμβούλιο ενός Κέντρου Αποκατάστασης Τυφλών έναν οφθαλμίατρο, δεν μας χρειάζεται, να τον αντικαταστήσουμε με ένα εγνωσμένου κύρους πρόσωπο που το επιλέγει ο Υπουργός.

Νομίζουμε, όμως, ότι με αυτόν τον τρόπο βάλλεται ακόμα περισσότερο η αξιοπιστία και εμφανίζεται ανάγλυφα η έλλειψη κάθε είδους σοβαρότητας και ευθύνης στον τρόπο με τον οποίον νομοθετούμε.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Λυκούδη.

Σας ανακοινώνω ότι με επιστολή που έστειλε ο Γραμματέας της Κοινοβουλευτικής Ομάδας έχει γίνει μια αλλαγή στον Κοινοβουλευτικό Εκπρόσωπο της Χρυσής Αυγής και αντί του κ. Παππά θα είναι ο κ. Γερμενής.

Τον λόγο έχει ο κ. Γεώργιος Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Θα ήθελα κι εγώ να σταθώ με θλίψη απέναντι στις ανιστόρητες δηλώσεις του κ. Φίλη. Είμαι ποντιακής καταγωγής και θα ήθελα να θυμίσω στον κ. Φίλη ότι αυτό το Κοινοβούλιο αναγνώρισε τη γενοκτονία. Επομένως οφείλουμε να σεβόμαστε όλοι τις αποφάσεις. Επίσης, η Γενοκτονία των Ποντίων έχει αναγνωριστεί από πολλά κοινοβούλια. Μάλιστα, ο Πρωθυπουργός της Αυστραλίας δάκρυσε όταν περιέγραφαν στους Αυστραλούς Βουλευτές -στο Κοινοβούλιό τους- τι έχει συμβεί.

Θα ήθελα να σας πω ότι ο ακμάζων ο ελληνικός πληθυσμός του Πόντου έφτανε τις επτακόσιες χιλιάδες. Οι Τούρκοι με τους διωγμούς και τις σφαγές εξόντωσαν τριακόσιες πενήντα τρεις χιλιάδες ψυχές, δηλαδή πάνω από το μισό του πληθυσμού. Επομένως αυτό κι αν δεν συνιστά γενοκτονία.

Εν πάση περιπτώσει, υπάρχουν πολλές ιστορικές πηγές τις οποίες καλό είναι κάποιος να τις χρησιμοποιήσει προκειμένου να ενημερωθεί.

Υπάρχουν τα βιβλία του Πολυχρόνη Ενεπεκίδη και το ημερολόγιο της Μητροπόλεως Τραπεζούντος, στα οποία ο Μητροπολίτης Χρύσανθος –όπως και ο Πολυχρόνης Ενεπεκίδης- περιγράφει με ανατριχιαστικές λεπτομέρειες το τι συνέβαινε τότε στον Πόντο. Εν πάση περιπτώσει, «κλίνω το γόνυ με σεβασμό στη μνήμη όλων αυτών των ψυχών».

Θα ήθελα να πω για το νομοσχέδιο ότι είναι προς τη σωστή κατεύθυνση. Η εξοικονόμηση ενέργειας είναι επιβεβλημένη λόγω περιβάλλοντος, αλλά και εξαιτίας της οικονομικής κρίσης. Μην ξεχνούμε, βέβαια, και την υποχρέωσή μας να συμμορφωθούμε στην ενεργειακή πολιτική της Ευρωπαϊκής Ένωσης. Το νομοσχέδιο ενσωματώνει στην ελληνική νομοθεσία την κοινοτική οδηγία για την ενεργειακή απόδοση 2012/27ΕΕ.

Θεσπίζεται ενδεικτικός εθνικός στόχος ενεργειακής απόδοσης για την τελική κατανάλωση ενέργειας το 2020, για τον καθορισμό του οποίου συνεκτιμώνται η πρόβλεψη για κατανάλωση ενέργειας στην Ευρωπαϊκή Ένωση το 2020, τα μέτρα που περιλαμβάνονται στον νόμο, τα μέτρα που ελήφθησαν για την ενσωμάτωση προηγούμενων οδηγιών, καθώς και τα μέτρα προώθησης της ενεργειακής απόδοσης σε άλλα κράτη μέλη. Για την επίτευξη του εθνικού ενδεικτικού στόχου θα εκπονείται ετήσια έκθεση προόδου.

Παράλληλα, το νομοσχέδιο προβλέπει την ανά τριετία εκπόνηση από το ΥΠΕΝ Εθνικών Σχεδίων Δράσης Ενεργειακής Απόδοσης σε συνεργασία με συναρμόδια Υπουργεία και φορείς.

Επίσης, προβλέπεται η σύνταξη έκθεσης μακροπρόθεσμης στρατηγικής για την κινητοποίηση επενδύσεων, για την ανακαίνιση του κτηριακού αποθέματος που αποτελείται από κατοικίες και εμπορικά κτήρια, δημόσια και ιδιωτικά.

Αναγκαία είναι η χρήση και η αξιοποίηση ενεργητικά αποδοτικότερων υλικών στα κτήρια. Μάλιστα, αξίζει να επισημάνουμε ότι πολλά απ’ αυτά κατασκευάζονται στην Ελλάδα και είναι, μάλιστα, υψηλής ποιότητας.

Η βελτίωση της ενεργειακής απόδοσης έχει να κάνει και με την ποιότητα ζωής των πολιτών. Η ανακαίνιση των ιδιωτικών κτηρίων με κίνητρα είναι στη σωστή κατεύθυνση, όπως επίσης και η αναγκαστική ανακαίνιση των δημόσιων και δημοτικών κτηρίων, οι ενεργειακοί έλεγχοι στις επιχειρήσεις και η προστασία των μικρομεσαίων επιχειρήσεων που τις αφήνουν εκτός ελέγχων. Εδώ χρειάζεται κάποια προσοχή στους ελέγχους που θα γίνονται, προκειμένου να μην επιβαρυνθούν περαιτέρω οικονομικά οι επιχειρήσεις.

Αυτό που θα ήθελα, επίσης, να επισημάνω –και το είχα επισημάνει και στην επιτροπή- είναι η επιβάρυνση των καταναλωτών είτε με τους μετρητές της ηλεκτρικής ενέργειας είτε της παροχής νερού κ.λπ.. Θα πρέπει να ξεκαθαρίσουμε εάν το κόστος των μετρητών επιβαρύνει τον οργανισμό ή τους καταναλωτές.

Επίσης, πρέπει να διαδοθεί η τηλεθέρμανση, γιατί όπου εφαρμόστηκε, είχε θετικές συνέπειες.

Οι ενεργειακοί ελεγκτές και η αναβάθμιση του ρόλου τους, καθώς και της κατάρτισής τους, είναι κάτι που μας βρίσκει σύμφωνους.

Ακόμη, πρέπει να σταθούμε με ιδιαίτερη ευαισθησία στο άρθρο 25 όπου γίνεται αναφορά στην ενεργειακή πενία των ευάλωτων κοινωνικά ομάδα, τις οποίες πρέπει να αντιμετωπίσουμε με ιδιαίτερη ευαισθησία.

Επίσης, η αναφορά στη διαχείριση του γεωθερμικού δυναμικού της χώρας είναι και αυτή πολύ ορθή, γιατί έχουμε πολλές πηγές τις οποίες μπορούμε να τις αξιοποιήσουμε και οι οποίες θα μας αποδώσουν ενέργεια και φιλική προς το περιβάλλον, αλλά και με χαμηλό κόστος.

Στο άρθρο 31, που αφορά τη διαχείριση των αποβλήτων, η φιλοσοφία αλλά και η διατύπωση είναι ορθή. Προσοχή, όμως, να μην αφήσουμε χώρο σε κάποιους διεθνείς επιτήδειους οι οποίοι ψάχνουν χώρους για να μεταφέρουν απόβλητα από βιομηχανικές χώρες της Ευρωπαϊκής Ένωσης, αλλά και από χώρες εκτός Ευρωπαϊκής Ένωσης, με σκοπό να τα ξεφορτωθούν και να τα επεξεργαστούν σε πρόθυμες χώρες. Προσοχή, λοιπόν! Εμείς διαχειριζόμαστε μόνο τα δικά μας και μάλιστα με πολύ προσοχή.

(Στο σημείο αυτό την Προεδρική Έδρα καταλαμβάνει ο ΣΤ Αντιπρόεδρος της Βουλής, κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Κλείνοντας, θα ήθελα να σας ζητήσω να δώσετε ιδιαίτερη προσοχή στην αναβάθμιση των κτηρίων, γιατί εκτός από το ότι θα βοηθήσουν στην προστασία του περιβάλλοντος, θα βοηθήσουν την ελληνική βιομηχανία και τις ελληνικές βιοτεχνίες που έχουν να κάνουν με τα υλικά οικοδομών και θα δημιουργήσουν νέες θέσεις εργασίας που έχουν να κάνουν με τους τεχνίτες, τους οικοδόμους οι οποίοι θα ασχοληθούν με αυτά.

 Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Λαζαρίδη.

Τον λόγο έχει ο κ. Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κυρίες και κύριοι συνάδελφοι, θέλω να είμαι σύντομος και περιεκτικός.

Η διαδικασία με την οποία έρχεται και πάλι το νομοσχέδιο, ακολουθεί, δυστυχώς, την πεπατημένη του κατεπείγοντος, κάτι που –να σας υπενθυμίσω- όταν ήσασταν αντιπολίτευση συνεχώς το κατακρίνατε. Αυτό είναι το νέο που θα φέρετε; Είναι μια τακτική που είναι καταδικασμένη να οδηγεί συνεχώς σε λάθη.

Το παρόν νομοσχέδιο χαρακτηρίζεται από έλλειψη συνοχής και συνάφειας.

Στο πρώτο μέρος του νομοσχεδίου μάς ζητάτε να ψηφίσουμε υπέρ συνταξιοδοτικών ρυθμίσεων, τις οποίες εσείς οι ίδιοι είχατε ψηφίσει και τώρα ζητάτε να ξεψηφίσετε. Αυτό κάνει φανερή την προχειρότητα με την οποία συντάσσετε τα νομοσχέδια. Θέλετε να ψηφίσουμε νομοσχέδια που στην ουσία είναι φτιαγμένα στο πόδι, επιβεβαιώνοντας τις παραπάνω ανησυχίες μας για τις διαδικασίες που ακολουθείτε. Καταλάβετέ το, αυτό δηλώνει ανευθυνότητα!

Όσον αφορά τα θέματα ενέργειας, αυτά είναι σε πάρα πολύ καλή κατεύθυνση και είμαστε θετικοί στο να υπερψηφίσουμε όσα απ’ αυτά ακολουθούν τις ευρωπαϊκές οδηγίες. Ήταν, άλλωστε, κάτι που έπρεπε να γίνει εδώ και πολύ καιρό. Θέλουμε, επιτέλους, να μπει μία τάξη στην εξοικονόμηση ενέργειας τόσο για οικονομικούς, αλλά κυρίως για περιβαλλοντικούς λόγους.

Δεν μπορούμε, όμως, να μην σταθούμε και να μην κατακρίνουμε την πρόθεσή σας να δημιουργήσετε έναν ακόμη φορέα, ένα ειδικό ταμείο. Γιατί; Τι ακριβώς θα κάνει; Είμαστε σίγουροι ότι το ήδη υπάρχον πράσινο ταμείο μπορεί να αντεπεξέλθει στις ανάγκες που προκύπτουν τόσο σε θέματα τεχνογνωσίας όσο και από οικονομικούς πόρους.

Φοβάμαι πολύ πως θέλετε να ακολουθήσετε παλαιοκομματικές πρακτικές τις οποίες και αυτές κατακρίνατε και λέγατε ότι θα φέρετε το νέο. Θέλετε να ακολουθήσετε τις πρακτικές του βολέματος, να ανοίξετε νέες θέσεις εργασίας και να βολέψετε τους δικούς σας. Ελπίζω να μην είναι αυτό που θέλετε να εξυπηρετήσετε. Ελπίζω να έχετε ξεμπερδέψει με το παλιό, γιατί ο κόσμος δεν σας εξέλεξε γι’ αυτό τον λόγο.

Ανάλογο θετικό πρόσημο έχουν και τα άρθρα που αφορούν την παιδεία.

Κάτι το οποίο, όμως, δεν μας βρίσκει καθόλου σύμφωνους είναι οι διατάξεις των άρθρων 42 και 43 που δίνουν έντονο αυταρχισμό και συγκεντρωτισμό στο Υπουργείο Παιδείας.

Με το άρθρο 53 -όπου αποψιλώνετε στην ουσία το πρώην ΣΔΟΕ- χάνουμε ένα εργαλείο εξασφάλισης χρηματικών πόρων. Πρότασή μας είναι να παραμείνουν αυτοί οι υπάλληλοι εκεί για κάποιο χρονικό διάστημα, έτσι ώστε να διεκδικήσουν χρήματα που σε διαφορετική περίπτωση δεν πρόκειται να εισπραχθούν.

Εν συνεχεία θα ήθελα να αναφερθώ και στο άρθρο 54, το οποίο αφορά το Μέγαρο Μουσικής. Φυσικά και πρέπει να το σώσουμε. Ο πολιτισμός αποτελεί προτεραιότητά μας. Πολιτισμός και Ελλάδα είναι συνυφασμένα, είναι ένα. Γνωρίζουμε ότι οι εργαζόμενοι είναι απλήρωτοι καιρό τώρα. Αυτοί δεν πρέπει να μείνουν έτσι. Πρέπει να μεριμνήσουμε γι’ αυτούς. Σε καμμία περίπτωση δεν θέλουμε να κλείσει. Ωστόσο, πρέπει να υπάρξει αυστηρός έλεγχος και άμεση δράση, έτσι ώστε να κλείσουν ένα ένα όλα τα μέτωπα.

Θέλω, επίσης, να μιλήσω για το διαβόητο άρθρο 52, που αφορά τη ζυθοποιία -ευτυχώς καταψηφίστηκε και αποσύρθηκε, φυσικά- το οποίο αποτελεί άλλο ένα παράδειγμα της χαρακτηριστικής προχειρότητας με την οποία συντάσσετε τα νομοσχέδια, καθώς ούτε καν τα μέλη της Κυβέρνησής σας το ψήφισαν. Γι’ αυτόν τον λόγο κιόλας αποσύρθηκε.

Με αυτό το άρθρο θα βάζατε ταφόπλακα σε έναν κλάδο της ελληνικής οικονομίας, ο οποίος τα τελευταία χρόνια παρατηρούσαμε να έχει ανάπτυξη. Δεν θέλω να πιστέψω ότι όλα αυτά τα κάνατε για να εξυπηρετήσετε ξένα επιχειρηματικά συμφέροντα. Για να ενισχύσουμε την ελληνική οικονομία και να στηρίξουμε την ανάπτυξη της εγχώριας παραγωγής, σίγουρα δεν πρέπει να φέρνουμε τέτοια μέτρα.

Αφήνω στο τέλος το άρθρο 51, που αφορά, όπως όλοι ξέρουμε, το αγροτικό πετρέλαιο. Αυξάνεται το αγροτικό πετρέλαιο από 66 ευρώ σε 200 ευρώ το χιλιόλιτρο για το 2016, ενώ το 2017 θέλετε να το καταργήσετε. Και αυτό το κάνετε όταν χρωστάμε ήδη στους αγρότες το πετρέλαιο της προηγούμενης χρονιάς.

Με αυτές τις κινήσεις καταστρέφετε τον πρωτογενή τομέα. Οδηγείτε στην εξαθλίωση τους ψαράδες, τους αγρότες, τους κτηνοτρόφους εσείς οι ίδιοι που μας δίνατε μαθήματα κοινωνικής ευαισθησίας. Αυτό είναι το λεγόμενο, κατ’ εσάς, «ηθικό πλεονέκτημα» της Αριστεράς;

Όλοι ξέρουμε ότι ο αγροτικός τομέας είναι ένας από τους πυλώνες -μαζί με την ναυτιλία και τον τουρισμό- στον οποίο πρέπει να στηριχθούμε για να ανυψώσουμε την Ελλάδα. Κι εσείς τι κάνετε; Αυξάνετε τη φορολογία από 13% σε 23% στα αγροτικά εφόδια, αυξάνετε τις ασφαλιστικές εισφορές των αγροτών στο τριπλάσιο, καθυστερείτε τις αποζημιώσεις και σε πολλές περιπτώσεις δεν τις δίνετε καν, ετοιμάζεστε να φέρετε αύξηση της φορολογία, όπως ανακοίνωσε ο κ. Αποστόλου προχθές και μαζί με αυτό να εισάγετε και προκαταβολή για τον πρώτο χρόνο 75% και στη συνέχεια 100%.

Πώς θα το κάνετε αυτό; Δεν γνωρίζετε ότι δεν μπορείτε να προβλέψετε ούτε τον καιρό ούτε περιστάσεις που καθορίζουν την αγροτική παραγωγή; Θα γίνουμε προφήτες τώρα; Θα ζητήσετε προκαταβολή από τους αγρότες; Είναι οι μόνοι τους οποίους δεν θα έπρεπε σε καμμία περίπτωση να τους αγγίξει η προκαταβολή. Πώς ζητάτε, άλλωστε, να προκαταβάλουν χρήματα οι αγρότες, αφού τα χρήματα αυτά εκείνοι τα διαθέτουν ως εργαλείο επένδυσης; Ποιο νομίζετε ότι είναι το περιθώριο κέρδους; Αγρότες είναι όχι εφοπλιστές!

Έχετε χάσει κάθε επαφή με την πραγματικότητα, με την κοινωνία μας. Ζούμε σε άλλον κόσμο εδώ μέσα, απ’ ό,τι έχω καταλάβει. Οι αγρότες θα αντιδράσουν δυναμικά απέναντι σε αυτά τα νέα μέτρα. Να τους περιμένετε. Είναι σίγουρο αυτό. Σας το έχουν πει. Και τι θα κάνουμε γι’ αυτό; Είμαι σίγουρος ότι κι εσείς δεν το πιστεύετε αυτό που ψηφίζετε. Είμαι σίγουρος. Το βλέπω στα μάτια σας. Να τους περιμένουμε, λοιπόν, τους αγρότες.

Κυρίες και κύριοι συνάδελφοι, αυτό που πρέπει κάνουμε δεν είναι να κόψουμε τα κίνητρα, αλλά να τα ενισχύσουμε. Είναι κίνητρα τα οποία -να μη γελιόμαστε- υπάρχουν σε όλη την Ευρώπη. Και η Σουηδία παίρνει επιδοτήσεις και η Γερμανία παίρνει επιδοτήσεις και η Γαλλία και η Ρουμανία και όλοι τους. Δεν πρέπει να φορτώνουμε με τύψεις τους αγρότες μας, «ζείτε εις βάρος των άλλων και παίρνετε επιδοτήσεις», ούτε να τους κατηγορούμε στην κοινωνία μας. Έχουν γίνει το μαύρο πρόβατο. Ποιος; Οι αγρότες. Οι αγρότες, αυτοί που θα μας βγάλουν από την κρίση.

Δεν είναι σοβαρή στάση αυτή. Βγάλατε στην τηλεόραση ότι οι αγρότες δηλώνουν 2.000 ευρώ. Οι γιατροί πόσα δηλώνουν; Πόσα δηλώνουν οι γιατροί; Έχω δει γιατρούς οι οποίοι έχουν 2.000 και 3.000 ευρώ εισόδημα. Δεν θέλω να κατηγορήσω κανέναν κλάδο, αλλά δεν ξεχωρίζετε τους αγρότες κατ’ επάγγελμα και τους αγρότες που απλώς συμπληρώνουν το εισόδημά τους. Δεν σκέφτεστε ότι για να δουλέψει ο αγρότης έχει μεροκάματο; Πού; Το λαμβάνετε υπ’ όψιν αυτό πουθενά; Δεν το λαμβάνετε.

Αυτό που πρέπει να κάνουμε είναι να τους δώσουμε κίνητρα, όχι να τα αφαιρέσουμε. Μία λύση είναι να εφαρμόσουμε, επιτέλους, την κάρτα των αγροτών. Να τους δίνουμε τα κίνητρα ανάλογα με την παραγωγή τους, με την έκταση την οποία καλλιεργούν, να βάλουμε κάποιες δικλίδες ασφαλείας που θα τους ελέγχουν. Δεν μπορούμε να κάνουμε αυτό που θέλετε να κάνετε. Θα τους καταστρέψουμε.

Άκουσα τον κ. Αποστόλου να λέει, τι; Ότι θα το εφαρμόσουμε κι αν δούμε ότι δεν έχει απόδοση, τότε θα το καταργήσουμε. Δηλαδή, νομίζετε ότι μπορούν να αντέξουν έναν χρόνο οι αγρότες; Έχετε αυτήν την εντύπωση; Εγώ προέρχομαι από αγροτική οικογένεια και ξέρω ότι δεν μπορούν να το αντιμετωπίσουν αυτό.

Με την πολιτική αυτή θα ευνοήσουμε μόνο τους μεγαλογαιοκτήμονες, αυτούς που έχουν την οικονομική δυνατότητα και μπορούν να ανταποκριθούν και σε έναν χρόνο που θα μπουν μέσα. Οι υπόλοιποι δεν μπορούν. Έτσι όπως τα παίρνουν, έτσι τα δίνουν, για να θρέψουν την οικογένειά τους, για να πληρώσουν τους φόρους με τους οποίους τους έχουμε τόσο επιβαρύνει. Απλά, δεν μπορούν να αντεπεξέλθουν. Να το ξέρετε αυτό.

Οι αγρότες είναι αγανακτισμένοι. Οι αγρότες δεν θα τα πληρώσουν αυτά που θέλετε να πληρώσουν όχι επειδή δεν θέλουν, αλλά επειδή δεν μπορούν. Αυτό που φοβούνται οι αγρότες είναι ο φόρος. Δεν τους βάλατε ποτέ να κρατάνε βιβλία, όχι μόνο εσείς, αλλά και οι προηγούμενοι. Δεν κατηγορώ εσάς τώρα. Ο αγρότης φοβάται. Θα σας τα δώσει αυτά που ζητάτε εάν τους εξασφαλίσετε τα προς το ζην. Κανένας αγρότης δεν βγαίνει να πάρει την Cayenne, να πάρει το σπίτι στη θάλασσα. Άμα τους δείτε, δεν ζουν με τα λούσα. Είναι απλοί άνθρωποι. Και εμείς τι θέλουμε να τους κάνουμε; Να τους διαλύσουμε.

Οι παθογένειες, λοιπόν, στον αγροτικό τομέα υπήρχαν και ακόμη υπάρχουν, αυτό είναι δεδομένο. Εμείς τις αφήσαμε τις παθογένειες αυτές να αναπτύσσονται τόσα χρόνια. Εμείς τους βολεύαμε. Εμείς αφήναμε να υπάρχουν «τριώροφα χωράφια». Εμείς βάζαμε τα πολυτελή τζιπ ως αγροτικά. Και αυτό δεν το έκαναν μόνο οι αγρότες. Το έκαναν και κάποιοι πολιτικοί. Δηλαδή, πολυτελή τζιπ δηλωμένα ως αγροτικά.

Δεν μπορούμε να ακολουθήσουμε την τακτική, «πονάει το κεφάλι και θα το κόψουμε». Αυτό που πρέπει να κάνουμε είναι να σοβαρευτούμε. Και εννοώ όλοι μας. Όχι μόνο η Κυβέρνηση, αλλά όλοι μας! Πρέπει να πιστέψουμε στις δυνάμεις του λαού μας -ο λαός μας είναι ένας υπερήφανος λαός, ένας δυνατός λαός- και να ενισχύσουμε το επιχειρηματικό δαιμόνιο του Έλληνα. Αυτό που μπορεί να καταφέρει ο Έλληνας, δεν μπορεί να το κάνει κανένας άλλος. Δεν θέλω να ακούγομαι εθνικιστής και γραφικός, αλλά το πιστεύω.

Κύριοι Υπουργοί, με τα νομοσχέδια που φέρνετε εδώ, έχω την εντύπωση ότι μας ζητάτε να γίνουμε συνεργοί στη διάλυση της χώρας. Γιατί; Γιατί μας ζητάτε να γκρεμίσουμε ό,τι έχει απομείνει όρθιο από τον παραγωγικό ιστό της χώρας. Μας ζητάτε με λίγα λόγια να την ξεπουλήσουμε τη χώρα μας. Πώς να το κάνουμε αυτό; Δεν είμαστε γι’ αυτόν τον λόγο εδώ. Είμαστε για να δώσουμε λύσεις, όχι να τους φορτώσουμε και με άλλα προβλήματα.

Δυστυχώς καταλαβαίνω ότι βρίσκεστε σε δύσκολη θέση, ότι έχετε υπογράψει προαπαιτούμενα όχι μόνο εσείς, αλλά και οι υπόλοιποι τον Αύγουστο. Όμως, θα έπρεπε να ακολουθήσουμε μια πολιτική, η οποία θα μας βγάλει από την κρίση, όχι που θα μας χώσει πιο βαθιά. Γιατί αυτό καταφέρνουμε με αυτό το άρθρο. Αυτό καταφέρνουμε και μόνο. Τίποτα άλλο.

Πολεμάμε τον αγρότη! Πρέπει να αλλάξουμε άμεσα τακτική. Αυτό που λέει ο λαός μας, ότι μαζί με τα ξερά καίγονται και τα χλωρά. Περπατάω στον δρόμο και ντρέπομαι. Γιατί; Γιατί ψηφίζουμε αυτά που ψηφίζονται εδώ μέσα, σε αυτήν την Αίθουσα. Είμαι σίγουρος πως αν συνεχίσουμε να ψηφίζουμε αυτά τα μέτρα, δεν θα μπορούμε να κυκλοφορήσουμε στις γειτονιές μας. Ο κόσμος θα μας αποπάρει. Το βλέπετε και εσείς. Δεν το βλέπετε; Θα μας πάρουν με τα γιαούρτια. Και εμείς δεν κάναμε τίποτα. Είμαστε νέοι εδώ.

Εγώ το αντιμετωπίζω. Ο κόσμος με βλέπει και με βρίζει. Φανταστείτε τους υπόλοιπους που ήταν χρόνια εδώ πως τους αντιμετωπίζουν. Αντιμετωπίζουν με αυτόν τον τρόπο εμένα, έναν νέο άνθρωποι που από τα δεκαοκτώ μου δουλεύω, έχω στήσει κάποιες δουλειές και ήρθα εδώ με τις δυνάμεις μου, όχι στηριζόμενος μέσα από ένα κόμμα. Δεν αναπτύχθηκα μέσα σε έναν κομματικό σωλήνα. Φαντάζομαι εσάς πώς σας αντιμετωπίζει ο κόσμος, δυστυχώς.

Θα έπρεπε να είμαστε υπερήφανοι. Είμαστε οι τριακόσιοι που εκλέγει ο λαός. Θα έπρεπε να περπατάμε με το κεφάλι ψηλά. Αυτό έπρεπε να κάνουμε, όχι να σκύβουμε και να έχουμε και δύο αστυνομικούς δίπλα μας για να μην μας πετάξουν γιαούρτια. Αυτό θα γίνει! Και σε αυτό συμβάλλει ακόμα περισσότερο η ανευθυνότητα κάποιων Υπουργών. Κατακρίνατε την προηγούμενη κυβέρνηση ότι αδίκως έδιωξε τις καθαρίστριες. Τις επαναπροσλαμβάνετε -και μπράβο σας- και στη συνέχεια τις βάζετε σε θέσεις γραμματέων!

Την καθαρίστρια σε θέση γραμματέως! Κάποια μπορεί να έχει τις γνώσεις, κάποια μπορεί να μην βρήκε άλλη θέση και να πήγε καθαρίστρια, μπορεί να έχει το πτυχίο της, να μπορεί να αντεπεξέλθει σε αυτήν τη θέση. Δεν νομίζω ότι όλες μπορούν να αντεπεξέλθουν και το λέω, χωρίς να θέλω να προσβάλω κανέναν. Στη συνέχεια προκηρύσσετε διαγωνισμούς, για να προσλάβετε καθαρίστριες σε καθεστώς ημιαπασχόλησης. Πώς γίνεται αυτό, να βάζουμε τις καθαρίστριες, τις οποίες εμείς επαναπροσλάβαμε, γραμματείς και να κάνουμε διαγωνισμό, για να τις πάρουμε με ημιαπασχόληση –αυτό που εσείς κατηγορείτε σαν Αριστερά και καλά κάνετε- στη συνέχεια με 350 ευρώ το μήνα;

Δεν είναι αυτά πράγματα σοβαρά! Θα έρθουν οι ντομάτες πάνω μας. Και όχι ντομάτες, γιατί ο λαός δεν μπορεί να πετάξει ντομάτα, αλλά θα μας αρχίσουν στα μπουγέλα και φοβάμαι μην κάνουν και κάτι άλλο. Έτσι είναι.

Και το άλλο το απαράδεκτο είναι οι απαράδεκτες δηλώσεις του κ. Φίλη. Είμαστε σοβαροί; Εγώ είμαι Πόντιος.

**ΧΡΗΣΤΟΣ ΜΑΝΤΑΣ:** Εσείς είστε σοβαρός;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Είμαι σοβαρός, ναι. Το 1994 η Βουλή δεν ψήφισε ότι ήταν γενοκτονία; Η Βουλή το έκανε, όχι εγώ, όχι ο φίλος μου ο μπακάλης. Η Βουλή το 1994 δεν αποφάσισε ότι τα δεινά που υπέστησαν οι Πόντιοι ήταν γενοκτονία; Πώς βγαίνει τώρα ο Υπουργός Παιδείας και λέει ότι ήταν εθνοκάθαρση; Πώς; Με ποιο δικαίωμα;

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

**ΜΕΡΟΠΗ ΤΖΟΥΦΗ:** Δεν ξέρετε τη διαφορά;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ποια είναι η διαφορά; Ναι, την ξέρω. Μπορούμε να τη συζητήσουμε μετά, γιατί ο χρόνος τελείωσε.

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΣΚΡΕΚΑΣ:** Άρα δεν θεωρούν ότι είναι γενοκτονία. Αυτό λένε.

**ΜΕΡΟΠΗ ΤΖΟΥΦΗ:** Ξέρετε τη διαφορά;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Εσείς, δηλαδή, τι μου λέτε; Μου λέτε ότι δεν ήταν γενοκτονία, ότι ήταν εθνοκάθαρση; Αυτό θέλετε να μου πείτε;

**ΜΕΡΟΠΗ ΤΖΟΥΦΗ:** Λέω αν ξέρετε τη διαφορά.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι, εγώ τη γνωρίζω τη διαφορά.

**ΜΕΡΟΠΗ ΤΖΟΥΦΗ:** Ποια είναι;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Θα σας την πούμε. Όμως, έχουμε περάσει τα δεκαπέντε λεπτά και στην αρχή είπα ότι θα είμαι σύντομος και περιεκτικός.

Ο Πρωθυπουργός πρέπει να αναλάβει τις ευθύνες των επιλογών του. Είναι ντροπή ένας άνθρωπος σαν τον κ. Φίλη να έχει στα χέρια του το μέλλον των παιδιών μας. Είναι ντροπή για μένα! Σαν παιδαγωγός μιλώ. Τι είναι αυτό που μας κρατά ζωντανούς τους Έλληνες; Η ιστορία μας, αυτό είναι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι να πω τώρα; Να μην καταχραστώ τον χρόνο. Για τους παραπάνω λόγους εμείς επιφυλασσόμαστε για το τι θα ψηφίσουμε.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Μεγαλομύστακα.

Κυρία Καφαντάρη, έχετε το λόγο για επτά λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Μετά τον χειμαρρώδη προλαλήσαντα συνάδελφο, εγώ δεν θα τοποθετηθώ επί γενικού πολιτικού, θα υπενθυμίσω όμως, κυρίες και κύριοι Βουλευτές, ότι με τον ν.4336/2015, τον Αύγουστο δηλαδή, ψηφίστηκε η συμφωνία με τους εταίρους και αυτά τα οποία καλούμαστε σήμερα να ψηφίσουμε μέσα από το πολυνομοσχέδιο που συζητάμε, ουσιαστικά έχουν ψηφιστεί ως προαπαιτούμενα από πολύ μεγάλο μέρος της Αντιπολίτευσης. Γι’ αυτό τον λόγο και εγώ θεωρώ ότι η στάση κομματιού της Αντιπολίτευσης, η οποία ακολουθείται κατά το χρονικό διάστημα της συζήτησης του πολυνομοσχεδίου, είναι υποκριτική και δεν τιμά την ψήφο την οποία έδωσαν τον Αύγουστο, όταν με μεγάλη πλειοψηφία ψηφίστηκε ο ν. 4336.

Στη δύσκολη φάση στην οποία βρίσκεται η χώρα μας -γιατί όντως βρίσκεται- δεν έχει ανάγκη μόνο από μια ισχυρή και διεκδικητική Κυβέρνηση, πράγμα που έχει φυσικά, η οποία συνεχώς διαπραγματεύεται και το θέμα των κόκκινων δανείων είναι μια ένδειξη αυτού που είπα, αλλά έχει εξίσου ανάγκη από μια υπεύθυνη Αντιπολίτευση, κυρίως θα έλεγα υπεύθυνη Αξιωματική Αντιπολίτευση, η οποία, ξεπερνώντας τα εσωτερικά και εσωκομματικά της προβλήματα, πρέπει να προτείνει και να συμβάλλει υπεύθυνα με προτάσεις, ώστε η χώρα μας να σταθεί πάλι στα πόδια της και να οδηγηθεί στη δημιουργική ανηφόρα του μέλλοντος. Πρέπει να πάψει, λοιπόν, να λαϊκίζει και να αφήσει στην άκρη όλες τις ιδεοληπτικές εμμονές της.

Έρχομαι τώρα στο νομοσχέδιο. Με το εν λόγω νομοσχέδιο περί ενεργειακής απόδοσης, την ενσωμάτωση της οδηγίας 27/2012, υλοποιούμε μια υποχρέωση της χώρας μας, ώστε πρώτα απ’ όλα να μην επιβάλλονται πρόστιμα λόγω μη εφαρμογής και ενσωμάτωσης, αλλά το κυριότερο και πολύ σημαντικό είναι ότι επενδύουμε στο μεγάλο κομμάτι που λέγεται «εξοικονόμηση ενέργειας».

Μεταξύ των άλλων, λοιπόν, προβλέπεται η ενεργειακή αναβάθμιση με την ενσωμάτωση της Ευρωπαϊκής Οδηγίας και πρόκειται ουσιαστικά για μια υποχρεωτική διαδικασία, μιας και είμαστε μέλη της Ευρωπαϊκής Ένωσης.

Θα ήθελα εδώ να τονίσω ότι η τακτική που ακολουθήθηκε από τις προηγούμενες κυβερνήσεις της Νέας Δημοκρατίας και του ΠΑΣΟΚ κατά κόρον το προηγούμενο διάστημα, ήταν καθυστερήσεις γενικότερα στην ενσωμάτωση ευρωπαϊκών οδηγιών στην ελληνική νομοθεσία, θάβοντας ουσιαστικά τα νομοσχέδια και μη εισάγοντας τα έγκαιρα στη Βουλή και αυτό δεν εξυπηρετούσε καθόλου τη χώρα, παρά μικροκομματικούς πιθανόν σκοπούς. Η προηγούμενη συγκυβέρνηση Νέας Δημοκρατίας και ΠΑΣΟΚ, αυτό το έκανε -θα έλεγα- επάγγελμα, με συνέπεια πολλές φορές επιβολή προστίμων στη χώρα μας.

Θα ήθελα εδώ να αναφέρω ότι σύμφωνα με την κλιματική πολιτική της Ευρωπαϊκής Ένωσης, ως γνωστόν, οι στόχοι για το 2020 είναι 20, 20, 20. Είκοσι για τη μείωση εκπομπών αερίων θερμοκηπίου, 20 για τη διείσδυση των ΑΠΕ, 20 για την εξοικονόμηση ενέργειας.

Οι στόχοι αυτοί για το 2030 έχουν γίνει 40%, 27% και 30% αντίστοιχα. Από τους τεθέντες με τις κλιματικές πολιτικές της Ευρωπαϊκής Ένωσης στόχους, η εκπλήρωση του στόχου για τη μείωση εκπομπών αερίων θερμοκηπίου, κατά 20%, μέχρι το 2020, φαίνεται να πλησιάζει, αφού σύμφωνα με την Ευρωπαϊκή Επιτροπή Περιβάλλοντος η ύφεση, η μείωση της κατανάλωσης, η στασιμότητα στη χαλυβουργία, τα δημόσια έργα και την οικοδομή βοήθησαν στο πιάσιμο αυτού του στόχου, με μείωση κατά 19,2% έως το τέλος του 2013.

Η διείσδυση, όμως, των ΑΠΕ έχει αρκετό χρόνο να διανύσει –έχουμε μόνο 12% διείσδυση ΑΠΕ- η δε εξοικονόμηση ενέργειας και η αύξηση της ενεργειακής αποδοτικότητας βρίσκεται στο ναδίρ, αφού υπολογίζεται μόνο στο 4% σε επίπεδο των είκοσι οκτώ της Ευρωπαϊκής Ένωσης.

 Μια αναφορά μόνο: Τέλη Νοέμβρη, αρχές Δεκέμβρη έχουμε στο Παρίσι το μεγάλο γεγονός της Παγκόσμιας Συνδιάσκεψης για την Κλιματική Αλλαγή, όπου θα πρέπει να εκπονηθεί μια νομικά δεσμευτική συνθήκη, καινούργιο πρωτόκολλο που θα αντικαταστήσει το Πρωτόκολλο του Κιότο και πρέπει αυτό το θέμα να το κάνει κυρίαρχο και η Βουλή των Ελλήνων.

Κυρίες και κύριοι Βουλευτές, θα έλεγα, ότι εισάγεται –συγκεκριμένα μιλάω για το πολυνομοσχέδιο- η υποχρέωση της πολιτείας να μετατρέπει σε ενεργειακά κτήρια τουλάχιστον το 3% του συνολικού εμβαδού δημοσίων κτηρίων κατ’ έτος με ωφέλιμη επιφάνεια πάνω από διακόσια πενήντα τετραγωνικά μέτρα. Το θέμα εδώ βέβαια είναι τα κονδύλια και οι δημόσιες επενδύσεις. Η προηγούμενη συγκυβέρνηση Νέας Δημοκρατίας και ΠΑΣΟΚ τα είχε φορτώσει όλα στο ΕΣΠΑ, από το οποίο, όμως, δεν απορροφήθηκαν πολλά κονδύλια, ελάχιστα απορροφήθηκαν γι’ αυτό τον λόγο. Πώς είναι δυνατόν να προχωρήσει ένα τέτοιο θέμα που ναι μεν θα προσφέρει και εξοικονόμηση χρημάτων, λόγω μείωσης της καταναλωμένης ενέργειας και θα έχει πολλαπλά οφέλη, λόγω της σχετικής αύξησης απασχόλησης και λόγω των δημοσίων έργων; Πώς θα γινόταν αυτό χωρίς δημόσιες επενδύσεις;

Σε υποβοήθηση της διάταξης αυτής είχε αναρτηθεί και υπάρχει κατάλογος ογδόντα δύο κτηρίων του δημοσίου. Όλα τα παραπάνω ανήκουν στην κεντρική κυβέρνηση. Στην οδηγία, βέβαια, δεν είναι καθαρό αν στην υποχρέωση που επιβάλλει η οδηγία περιλαμβάνονται κτήρια, όπως σχολεία, νοσοκομεία, πολλά από τα οποία είναι και πάνω από τα εκατό έτη -αναφέρω ενδεικτικά τον «Ευαγγελισμό» και το Οφθαλμιατρείο.

Η πολιτική της προηγούμενης κυβέρνησης ήταν σαφής: Όχι επιβολή κανονισμών ή κανονιστικών διατάξεων, ώστε να μην επιβαρυνθούν έστω κατά τι οι ιδιωτικές επιχειρήσεις και οι υποψήφιοι επενδυτές. Με βάση την επιλογή αυτή, το κόστος της ενεργειακής αναβάθμισης και της αύξησης της ενεργειακής απόδοσης σε όλους τους τομείς, κατοικίες και βιομηχανίες, βάρυνε το ελληνικό δημόσιο. Ορθή πολιτική θα ήταν η έκδοση κανονισμών ή στην ελάχιστη περίπτωση ένα μεικτό σύστημα με κανονισμούς και μέτρα επιβολής.

Σύμφωνα με το νομοσχέδιο που συζητάμε, συστήνεται σε εταιρείες να αυξήσουν την ενεργειακή τους απόδοση με διάφορα μέτρα, όπως την αξιοποίηση της απορριπτόμενης θερμότητας, αύξηση της απόδοσης θερμικών μηχανών κ.λπ.. Και ενώ είναι σχετικά εύκολο να πείσεις εταιρείες του δημοσίου -π.χ. ΔΕΗ, ΕΛΠΕ- να επενδύσουν σε τέτοιες καινοτόμες λύσεις, είναι σχεδόν απίθανο να πείσεις με ευχολόγια ιδιωτικές ενεργοβόρες βιομηχανίες να προβούν στη λήψη τέτοιων μέτρων. Αντίθετα, εξυπακούεται η ανάγκη έκδοσης κανονισμών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ένα λεπτό, σας παρακαλώ.

Όσον αφορά τον ιδιωτικό τομέα η ορθή πολιτική είναι ο συνδυασμός, όπως είπαμε, καθεστώτος επιβολής και μέτρων πολιτικής. Το σχέδιο νόμου επιβάλλει στους διανομείς ενέργειας και στις επιχειρήσεις λιανικής να εξοικονομούν και ποσό ενέργειας από τους πελάτες τους κάθε χρόνο. Στην ουσία τους παροτρύνει να ασχοληθούν πρακτικά με την εξοικονόμηση για να μειωθεί η απώλεια εσόδων λόγω της εξοικονόμησης. Έτσι θα μπορέσουμε να πετύχουμε στον σοβαρό κλάδο ενεργειακών υπηρεσιών στη χώρα μας.

Θα ήθελα να πω ότι η βελτίωση της ενεργειακής απόδοσης συμβάλλει στη διασφάλιση του ενεργειακού εφοδιασμού της χώρας, στη μείωση της ενεργειακής εξάρτησης, στη μείωση του κόστους ενέργειας, στον περιορισμό εισαγωγών ενεργειακών πόρων.

Τέλος, επειδή ο χρόνος είναι λίγος, θα έλεγα ότι το προς συζήτηση νομοσχέδιο περιλαμβάνει και μια διάταξη σημαντική για την επέκταση δικαιωμάτων έρευνας και διαχείρισης γεωθερμικού δυναμικού υψηλών θερμοκρασιών. Είναι μια διάταξη πολλά υποσχόμενη, αφού πρέπει επιτέλους να μελετηθούν και να αξιοποιηθούν τα γεωθερμικά πεδία υψηλής ενθαλπίας ή θερμοκρασίας, όπως αναφέρεται στο νομοσχέδιο.

(Στο σημείο αυτό κτυπάει το επαναληπτικό κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, ολοκληρώνω.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Τέτοια αναφέρονται στη σχετική αξιολογική μελέτη του ΙΓΜΕ του 2007 για τη Μήλο και για άλλα νησιά του Αιγαίου, βέβαια, πάντα κάτω από το πρίσμα της περιβαλλοντικής προστασίας τόσο του νησιωτικού όσο και του θαλάσσιου περιβάλλοντος με την παράλληλη εκμετάλλευση και ανάπτυξη άλλων αναπτυξιακών μορφών.

Εδώ, θα ήθελα κλείνοντας να σημειώσω ότι η γεωθερμία αποτελεί μια αέναη μορφή ανανεώσιμης πηγής ενέργειας, που είναι μοναδική με τη σημερινή τεχνολογία, η οποία επιτρέπει την ύπαρξη μονάδων βάσης για τη στήριξη των δικτύων.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κυρία Καφαντάρη.

Ο κ. Βαρβιτσιώτης έχει τον λόγο για επτά λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αποτελεί κοινοβουλευτική πρωτοτυπία το να συζητάμε διατάξεις για τις οποίες οι αρμόδιοι Υπουργοί δεν μας έχουν κάνει ακόμα την τιμή να έρθουν να μας τις παρουσιάσουν και να μας τις εξηγήσουν γιατί τις χρειάζονται. Είναι διατάξεις οι οποίες δεν έχουν σχέση με τα προαπαιτούμενα, για να μη γελιόμαστε, γιατί τα προαπαιτούμενα σ’ αυτό το νομοσχέδιο είναι ελάχιστα. Η αιτιολόγηση του επείγοντος είναι προσχηματική. Εδώ διαφαίνεται ότι θα κατατεθούν και μία σειρά από τροπολογίες υπουργικές αύριο.

Κύριε Πρόεδρε, αυτό το παραμύθι κάποια στιγμή πρέπει να τελειώνει και χαίρομαι που είσαστε στην Αίθουσα, σας τιμά ότι καθόσαστε στα έδρανα του Βουλευτή, αλλά πρέπει σιγά-σιγά να μπει μία τάξη στον κοινοβουλευτισμό.

Κατατέθηκαν ήδη τροπολογίες άσχετες με το νομοσχέδιο, άσχετες με τα προαπαιτούμενα, τα οποία θα εφαρμόσουν μία κομματική πολιτική στον χώρο της υγείας ή αλλού, θα ξηλώσουν ανθρώπους, θα αλλάξουν διοικήσεις. Θα τα κάνουν και δεν θα συζητηθούν καθόλου.

Οφείλει, κύριε Πρόεδρε, το Προεδρείο να προστατεύσει τον κοινοβουλευτισμό πάνω από όλα και μετά την πλειοψηφία που το στήριξε.

Και έρχομαι και αντιδρώ γιατί δεν είδα στα έδρανα να έρχεται ο κ. Φίλης. Δεν ήρθε στα έδρανα ο κ. Φίλης σήμερα να υπερασπιστεί τις διατάξεις, τις οποίες εισηγείται. Μετά το προχθεσινό του πολιτικό και εθνικό ολίσθημα, βεβαίως, δεν μπορεί να έρθει στη Βουλή. Είναι πάρα πολύ δύσκολο να εμφανιστεί και είναι πάρα πολύ δύσκολο να εμφανιστεί, όχι γιατί έχει κάποιες απόψεις μειοψηφικές, οι οποίες μπορεί να φτάνουν και στα όρια του γραφικού για το θέμα της Γενοκτονίας των Ποντίων, αλλά γιατί σήμερα έχει δημιουργήσει μείζον εθνικό θέμα.

Κυρίες και κύριοι συνάδελφοι, αυτό είναι το πρωτοσέλιδο της μεγαλύτερης τουρκικής εφημερίδας, της «SABAH», το οποίο σήμερα κυκλοφορεί στην πρώτη του σελίδα με τον κ. Φίλη, την αναγνώριση την οποία κάνει στο γεγονός ότι δεν υπάρχει ποντιακή γενοκτονία και, βέβαια, συνδέει άμεσα αυτό το γεγονός με την επίσκεψη του Πρωθυπουργού στην Άγκυρα την επόμενη βδομάδα.

Το καταθέτω στα Πρακτικά για να καταλάβουμε ότι δεν κινδυνολογούν κάποιοι όταν λένε ότι θα πρέπει να είσαστε πιο φειδωλοί στις δηλώσεις και ότι θα πρέπει να ασχολείστε με τα θέματα της ευθύνης που σας έχει ανατεθεί με σοβαρότητα και όχι με τη λογική της διαρκούς παρουσίας στα μέσα, λέγοντας ακατάσχετα απόψεις, οι οποίες έρχονται από το παρελθόν, όταν ο ΣΥΡΙΖΑ ήταν στο 3% και κανείς δεν έδινε σημασία σε αυτά που έλεγε.

(Στο σημείο αυτό ο Βουλευτής κ. Μιλτιάδης Βαρβιτσιώτης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω όμως να σας παρουσιάσω κάτι, που δυστυχώς ο Πρόεδρος της Βουλής να σας το κάνει δώρο: Το βιβλίο που έχει εκδώσει το Ίδρυμα της Βουλής των Ελλήνων το 2004 με τίτλο «Η Γενοκτονία των Ελλήνων του Πόντου» στο πλαίσιο μιας εκστρατείας διεθνοποίησης αυτού του ζητήματος.

Και εάν έχετε πραγματικά τη διάθεση να απαλύνετε αυτό το ολίσθημα που έγινε προχθές, θα πρέπει να ανατυπώσετε αυτό το βιβλίο, να το μεταφράσετε έτσι όπως έχει μεταφραστεί και να το διανείμετε στις πρεσβείες και στα καινούργια γραφεία Τύπου που φτιάξατε την προηγούμενη εβδομάδα με κομματικούς εγκαθέτους και άλλους φίλους. Να κάνουν και καμμία δουλειά προς όφελος της χώρας!

Διότι, αυτά τα εθνικά ζητήματα δεν είναι μόνο για να τα λέμε εμείς και να κάνουμε εθνικές κορώνες. Αποτελούν ισχυρά διαπραγματευτικά όπλα σε μια εφ’ όλης της ύλης συζήτηση που πρέπει να γίνεται. Και η αναζήτηση του Εθνικού Δικαίου ή της αναγνώρισης των θυσιών που έχουν κάνει οι Έλληνες διαχρονικά, προασπίζοντας Θερμοπύλες του δυτικού πολιτισμού σε αυτήν εδώ την περιοχή του πλανήτη, δεν γίνεται μόνο με ανταλλαγή όπως μαθαίνω ή προσπαθεί τουλάχιστον ο Πρωθυπουργός να κάνει σήμερα και να συνδέσει τα κόκκινα δάνεια με τους πρόσφυγες. Να γίνουμε εμείς, η Ελλάδα, η αποθήκη ψυχών του πλανήτη, να δεχθούμε όλους τους πρόσφυγες που θέλουν, για να μας κάνουν μια ευνοϊκή ρύθμιση στα κόκκινα δάνεια!

Κανένας στο παρελθόν δεν συνέδεσε το ένα με το άλλο. Κανένας δεν συνέδεσε τη θέση, την οποία πρέπει να έχει η Ελλάδα στα σύνορα της Ευρώπης, υπερασπίζοντας τα σύνορα της Ευρώπης και προστατεύοντας τα σύνορα της Ευρώπης, από την αρχαία εποχή μέχρι σήμερα με οποιοδήποτε οικονομικό αντάλλαγμα και τόσο εφήμερο.

Να κάνετε μια σοβαρή διαπραγμάτευση για τα οικονομικά θέματα. Να κάνετε και να προχωρήσετε τις μεταρρυθμίσεις γρήγορα. Χαίρομαι που σήμερα επιτέλους προχωρήσατε στην ολοκλήρωση της αποκρατικοποίησης των αεροδρομίων. Εάν το είχατε κάνει από την αρχή, δεν θα είχαν μπει αυτά τα χρήματα που πρέπει να εκταμιευτούν στον κρατικό προϋπολογισμό; Θα ήμασταν σε αυτή την πίεση να πούμε εάν θα προσφέρουμε στον ελληνικό λαό με χαμηλό ΦΠΑ είτε το μοσχάρι είτε την εκπαίδευση;

Εάν είχατε προχωρήσει τις αποκρατικοποιήσεις, έτσι όπως έπρεπε, θα είχαμε φθάσει σε αυτά τα διλήμματα; Περίπου ένα δισεκατομμύριο θα είχε μπει στον κρατικό προϋπολογισμό φέτος και δεν θα αναγκαζόμασταν να λέμε στον χειμαζόμενο από την υπερφορολόγηση λαό τι άλλα μέτρα θα επινοήσουν οι εγκέφαλοι του Υπουργείου Οικονομικών και του οικονομικού επιτελείου να του επιβάλουν έως τα Χριστούγεννα, γιατί δεν βγαίνουν τα νούμερα.

Σήμερα προσέκρουσε στις αντιδράσεις της Αντιπολίτευσης και ευτυχώς και της Συμπολίτευσης η επιβολή ενός καινούργιου φόρου προς τη μικρή ελληνική βιομηχανία ζύθου, που έκανε λαμπρά βήματα το τελευταίο διάστημα.

Όμως, παραμένει στην κορωνίδα της πολιτικής σας η υπερφορολόγηση. Και όσο παραμένει η υπερφορολόγηση, να ξέρετε ότι δεν υπάρχει περίπτωση να βρείτε ούτε ισοδύναμα ούτε ανάπτυξη. Και θα αποτύχουν και θα προσκρούσουν σε αυτή τη λογική της υπερφορολόγησης όλες οι πολιτικές σας.

Πάρετε, λοιπόν, το θάρρος να αντιμετωπίσετε και τις εσωτερικές σας αντιφάσεις και διαφωνίες και να καταδικάσετε τα περιστατικά τύπου Φίλη και πάρετε και το θάρρος να αποκτήσετε επιτέλους μια ευρωπαϊκή αναπτυξιακή πολιτική και να μη μας καταδικάζετε σε έναν περιθωριακό νότο και να φέρνετε σήμερα ως μόνο πλεονέκτημα της χώρας μας ότι έχουν πλημμυρίσει τα νησιά της από πρόσφυγες που δεν μπορούν να φύγουν, γιατί η ΠΝΟ κάνει απεργία. Και βγαίνουν οι δήμαρχοι οι δικοί σας των νησιών και λένε «επιτέλους σπάστε την απεργία, να φύγουν οι πρόσφυγες από τα νησιά.

Η κατάσταση και το μείγμα που δημιουργείτε είναι εκρηκτικά και θα έχουν οδυνηρά αποτελέσματα και για τη χώρα και για τον τόπο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Βαρβιτσιώτη.

Ο κ. Σκουρλέτης, Υπουργός Περιβάλλοντος και Ενέργειας, έχει τον λόγο για δεκατρία λεπτά βάσει του Κανονισμού.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κυρίες και κύριοι συνάδελφοι, απίστευτος λαϊκισμός!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Σκουρλέτη, σε εμένα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ναι, σε εσάς.

Και καλά, να τον κάνει κάποιος που δεν έχει βάψει τα χέρια του σε μνημονιακές αποφάσεις, εντάξει, έχει κάθε δικαίωμα! Εσείς, όμως;

Η ιστορία του αγροτικού πετρελαίου -για να έρθουμε στο συγκεκριμένο- της ειδικής έκπτωσης για την ακρίβεια, που αντιμετωπίζεται σε αυτό το νομοσχέδιο με τη μείωσή της, ήταν κάτι το οποίο το γνωρίζατε τον Αύγουστο; Ήταν. Το ψηφίσατε; Το ψηφίσατε.

**ΙΩΑΝΝΗΣ ΠΛΑΚΙΩΤΑΚΗΣ:** Όχι, δεν το ψηφίσαμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Άρα, δεν είναι μόνο λαϊκισμός, είναι και κοροϊδία. Σας ακούν, όμως, σας γνωρίζουν, σας ξέρουν καλά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Θα σας απαντήσει ο κ. Βρούτσης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ακόμα –να το πάρουμε με μία μπακαλίστικη λογική- πέντε χρόνια εφαρμόσατε μία σκληρότατη μνημονιακή πολιτική. Από τον Σεπτέμβριο με τη σύμφωνη γνώμη του λαού μας επιλεγήκαμε να διαχειριστούμε τα αποτελέσματα της δικής σας πολιτικής. Ο λαός επέλεξε εμάς να δώσουμε τη μάχη να βγούμε από την κρίση. Κατά συνέπεια, οι κορώνες, οι νουθεσίες και τα κροκοδείλια δάκρυα πρέπει να περισσεύουν, γιατί μας ακούν και εκτίθεστε εσείς πρώτα από όλα.

Κυρίες και κύριοι συνάδελφοι, η ενσωμάτωση της συγκεκριμένης οδηγίας θα έπρεπε να έχει γίνει από τον Ιούνιο του 2014. Δεν έγινε με ευθύνη της προηγούμενης κυβέρνησης και παρά την αξιέπαινη προσπάθεια και του κ. Μανιάτη να μας πει «εγώ τα είχα όλα έτοιμα και τα λοιπά», δεν μπόρεσε να απαντήσει γιατί δεν έγινε.

Και όχι μόνο αυτό, έβαλε και ένα άλλο θέμα ο κ. Μανιάτης. Μας έθεσε ένα ερώτημα: «Πού θα βρείτε το ισόποσο των εκατομμυρίων που είχαν διατεθεί μέσω των προγραμμάτων ΕΣΠΑ για το «Εξοικονομώ κατ’ Οίκον» -νούμερο 1- σε αυτήν τη δεύτερη φάση; Καλό το ερώτημα και για αυτό εργαζόμαστε, αλλά θέλω να του υπενθυμίσω ότι εδώ και δύο χρόνια είχαν την υποχρέωση να συντάξουν νέες μελέτες για την τροποποίηση του ΚΕΝΑΚ, του Κανονισμού Ενεργειακής Απόδοσης Κτηρίων. Και αυτήν τη στιγμή αυτό είναι το πρόβλημά μας. Έχουμε πρόβλημα αιρεσιμότητας, για να μπορέσουμε να καταστρώσουμε, στο πλαίσιο της φάσης του ΕΣΠΑ που περνάμε τώρα, τις δικές μας προτάσεις. Έχουν, λοιπόν και γι’ αυτό την ευθύνη τους οι προηγούμενοι κυβερνώντες.

Ωστόσο, πρέπει να σημειώσω ότι το συγκεκριμένο νομοσχέδιο δεν αποτελεί απλά μία υποχρέωση ενσωμάτωσης μίας οδηγίας. Πρόκειται για ένα ουσιαστικό νομοσχέδιο, το οποίο εντάσσεται σε ένα πακέτο ρυθμίσεων που προωθεί το Υπουργείο προς την κατεύθυνση εξοικονόμησης ενέργειας, στο πλαίσιο μίας γενικότερης ενεργειακής πολιτικής. Πρόκειται για ένα νομοσχέδιο που μπορεί να αποδώσει έναν έντονα αναπτυξιακό χαρακτήρα στην οικονομία μας και να δημιουργήσει νέες θέσεις εργασίας.

Επίσης, επεξεργαστήκαμε το συγκεκριμένο νομοσχέδιο με έναν τέτοιο τρόπο, ώστε παράλληλα να υπάρχει ένα κοινωνικό προφίλ με τρόπο που να δημιουργεί άμεσα και ανταποδοτικά οφέλη στον πολίτη.

Θέλω να αναφέρω κάτι που ακούσαμε στη συζήτηση στην επιτροπή και το θεωρώ την πιο κρίσιμη φράση γύρω από τη συγκεκριμένη ενσωμάτωση της οδηγίας -αναφέρθηκε από την κ Θεοδώρα Νάντσου από τη WWF- «το ουσιαστικό δεν είναι η ενσωμάτωση, αλλά η εφαρμογή της». Και εδώ είναι που πρέπει να κριθούμε όλοι. Είναι –θεωρώ- μία φράση η οποία συμπυκνώνει ακριβώς τα προβλήματα που έχουμε από εδώ και πέρα.

Η εξοικονόμηση ενέργειας είναι ένας τομέας με τεράστιο δυναμικό, με πολλά περιθώρια αξιοποίησης και με άμεσα αποτελέσματα για τους πολίτες, τις επιχειρήσεις, την εθνική οικονομία και τα νοικοκυριά. Παράλληλα, χαρακτηρίζεται από μία μεγάλη διάχυση και γι’ αυτό απαιτείται δραστηριοποίηση όλων μας, μικρών και μεγαλύτερων καταναλωτών, για να επιτευχθεί ένα σημαντικό αποτέλεσμα. Παρά το γεγονός ότι η εξοικονόμηση ενέργειας σε όλους τους τομείς θα έπρεπε να θεωρείται αυτονόητη, δεν έχουν σημειωθεί σημαντικά βήματα μέχρι τώρα.

Η εναρμόνιση της συγκεκριμένης οδηγίας, αλλά κυρίως η ουσιαστική εφαρμογή της, σε συνδυασμό με άλλα μέτρα, κίνητρα και πολιτικές μπορούν πραγματικά να επιφέρουν ένα θετικό ενεργειακό και οικονομικό πρόσημο στη χώρα και κυρίως να εδραιώσουν την απαραίτητη ενεργειακή συνείδηση, η έλλειψη της οποίας αποτελεί τροχοπέδη για τις ουσιαστικές ενεργειακές μεταρρυθμίσεις.

Το στοίχημα της δικής μας Κυβέρνησης είναι η εξοικονόμηση ενέργειας να αποτελέσει στην πράξη έναν αναπτυξιακό πυλώνα και η προσπάθειά μας στο Υπουργείο θα εστιαστεί όχι απλά στη συνέχιση των όποιων καλών πρακτικών έχουν υλοποιηθεί στο παρελθόν αλλά στην ανάδειξη και στη διάχυση της εξοικονόμησης σε όλους τους τομείς της οικονομίας γενικότερα. Κυρίως θα έλεγα ότι θα πρέπει ουσιαστικά να εγκαταλείψουμε τη λογική της κατασπατάλησης της ενέργειας.

Με το συγκεκριμένο νομοσχέδιο, λοιπόν, τίθεται ένας συγκεκριμένος εθνικός ενδεικτικός στόχος εξοικονόμησης ενέργειας μέχρι το 2020. Ο στόχος αυτός, που έχει αναλυθεί από τις αρμόδιες υπηρεσίες του Υπουργείου με την υποστήριξη του Κέντρου Ανανεώσιμων Πηγών Ενέργειας, του ΚΑΠΕ, με βάση τις εκτιμήσεις για την εξέλιξη της οικονομίας, είναι ότι η τελική κατανάλωση ενέργειας της χώρας πρέπει να είναι στις 18,4 μεγαβατώρες το 2020. Με μια σειρά, δηλαδή, από οικονομικά και αποδοτικά μέτρα και δράσεις πρέπει να περιορίσουμε την κατανάλωσή μας, χωρίς όμως να μειώσουμε το επίπεδο της διαβίωσης.

Ο στόχος, δηλαδή, δεν είναι να σταματήσουμε να καταναλώνουμε ενέργεια, αλλά να σταματήσουμε να τη σπαταλάμε. Πρέπει να ξεκαθαρίσουμε ότι το βασικό δεν είναι μόνο να πιάσουμε τον στόχο, αλλά να εφαρμόσουμε τα μέτρα εξοικονόμησης ενέργειας, καθώς τα μέτρα αυτά είναι που θα οδηγήσουν ουσιαστικά σε μια αλλαγή νοοτροπίας.

Σε κάθε περίπτωση για την παρακολούθηση της πορείας επίτευξης του στόχου, αλλά και για τα επιμέρους μέτρα και πολιτικές, απαιτείται συντονισμός και συνεργασία όλων των αρμοδίων υπηρεσιών και φορέων του κράτους. Όλα τα μέτρα βελτίωσης της ενεργειακής απόδοσης πρέπει να αποτυπώνονται στο πλαίσιο εκπόνησης και υλοποίησης εθνικών σχεδίων δράσης ενεργειακής απόδοσης, τα οποία υποβάλλονται στην Ενεργειακή Επιτροπή.

Είπε προηγουμένως ο κ. Μανιάτης ότι «ξέρετε, εμείς καταθέσαμε τη δική μας έκθεση και γλιτώσαμε τα πρόστιμα». Δεν είναι αληθές. Είναι ένα διαφορετικό, αυτονομημένο ζήτημα αυτό. Το γεγονός ότι τα πρόστιμα ακόμη δεν έχουν επιβληθεί έχει να κάνει με λειτουργίες της ίδιας της Ευρωπαϊκής Επιτροπής. Ελπίζουμε –γι’ αυτό επιλέξαμε και τον επείγοντα χαρακτήρα του νομοσχεδίου- με την κατάθεση, τη συζήτηση και, βέβαια, με την ολοκλήρωσή της και την ψήφιση του νομοσχεδίου, τελικώς να τα γλιτώσουμε.

Τα σχέδια δράσης ενεργειακής απόδοσης προβλέπονται ήδη από την οδηγία του 2008/32. Το πρώτο σχέδιο δράσης εκπονήθηκε το 2008, το δεύτερο το 2011, ενώ το 2014 εκπονήθηκε το Εθνικό Σχέδιο Δράσης Ενεργειακής Απόδοσης σύμφωνα με τις κατευθύνσεις της οδηγίας 2012/27.

Σε ό,τι αφορά τώρα την εφαρμογή, ιδιαίτερη έμφαση δίνεται στον ρόλο του δημόσιου τομέα. Παρ’ ότι ο υποδειγματικός ρόλος του δημόσιου τομέα περιγράφεται και σε άλλα σχετικά νομοθετήματα, στην πράξη δεν έχουν γίνει πολλά. Με το συγκεκριμένο νομοσχέδιο αποσαφηνίζονται τα προβλήματα του δημόσιου τομέα και τίθενταισυγκεκριμένα μέτρα.

Συγκεκριμένα, αναφέρω επιγραμματικά κάποια βασικά σημεία που αναφέρονται μέσα στο νομοσχέδιο και αξίζει να τα εντοπίσουμε:

Κάθε χρόνο πρέπει να αναβαθμίζεται ενεργειακά το 3% της επιφάνειας των ιδιόκτητων κτηρίων της κεντρικής δημόσιας διοίκησης με επιφάνεια πάνω από 250 τετραγωνικά. Η ενεργειακή αναβάθμιση των δημοσίων κτηρίων είναι πολύ σημαντική υπόθεση, που προφανώς απαιτεί πόρους. Στόχος είναι η αξιοποίηση των κοινοτικών κονδυλίων από τα ταμειακά και περιφερειακά επιχειρησιακά προγράμματα με διαφανή πάντοτε τρόπο, που θα διασφαλίζει την αναβάθμιση των κτηρίων, ιδιαίτερα στα πιο ενεργοβόρα από αυτά.

Για την ορθή εφαρμογή της αναβάθμισης των δημόσιων κτηρίων πρέπει πρώτα απ’ όλα να εντοπιστούν οι πραγματικές ανάγκες και μετά να σχεδιαστούν τα ανάλογα προγράμματα. Νομίζω πως όλοι πρέπει να συμφωνήσουμε ότι επιτέλους πρέπει να θέσουμε ένα ορθολογικό και διαφανές πλαίσιο που εξυπηρετεί τα συμφέροντα και τις ανάγκες της χώρας.

Πρώτα πρέπει να αναβαθμιστούν τα πιο ενεργοβόρα κτήρια, όπως τα νοσοκομεία, τα κτήρια με υψηλές καταναλώσεις. Επίσης, εκτός από τη στοχευμένη ριζική ανακαίνιση κάποιων ενεργοβόρων κτηρίων, πρέπει να εξεταστεί και η περίπτωση υλοποίησης οριζόντιων παρεμβάσεων ευρείας και μαζικής κλίμακας, ώστε να εμπλακεί το σύνολο του δημόσιου τομέα. Για τον σκοπό αυτόν προτείνουμε στο σχέδιο νόμου οι περιφέρειες και οι δήμοι να εκπονήσουν σχέδια δράσης για την ανακαίνιση των κτηρίων τους και να καθιερώσουν συστήματα ενεργειακής διαχείρισης.

Ένα άλλο σημαντικό σημείο είναι αυτό που αφορά τις δημόσιες προμήθειες. Τα Υπουργεία και οι ανεξάρτητες αρχές πρέπει να αγοράζουν προϊόντα, υπηρεσίες και κτήρια υψηλής ενεργειακής απόδοσης, εφόσον αυτό συνάδει προς την οικονομική αποδοτικότητα.

Τέλος, ιδιαίτερη σημασία έχουν οι δημόσιες συμβάσεις. Πρόκειται για μια ουσιαστική τομή που γίνεται με το συγκεκριμένο νομοσχέδιο. Συντονίζει πια οριζόντια η Γενική Γραμματεία Εμπορίου σε συνδυασμό με την προώθηση των λεγόμενων «πράσινων» δημόσιων συμβάσεων.

Σημαντικό σημείο του νομοσχεδίου είναι αυτό που αφορά την υιοθέτηση συστήματος ενεργειακών ελέγχων, που θα είναι υποχρεωτικός σε όλες τις μεγάλες επιχειρήσεις. Πρόκειται για ένα μέτρο, το οποίο βέβαια προϋποθέτει τη δημιουργία μητρώου πιστοποιημένων ενεργειακών ελεγκτών, τη δημιουργία μηχανισμού ελέγχου τόσο από τους ενεργειακούς ελεγκτές όσο και για τις ελεγχόμενες επιχειρήσεις, την παροχή κατάλληλων οδηγιών και κατευθύνσεων προς τον επιχειρηματικό κόσμο, την υιοθέτηση κινήτρων προκειμένου να διευρυνθούν οι ενεργειακοί έλεγχοι και να υλοποιηθούν τα μέτρα που θα προταθούν.

Κυρίες και κύριοι συνάδελφοι, αυτό που φάνηκε από τη συζήτηση στις επιτροπές είναι ότι τουλάχιστον το κομμάτι του νομοσχεδίου που συζητάμε, όσον αφορά τα ενεργειακά ζητήματα, εξασφαλίζει μια ευρύτερη συναίνεση και αυτό είναι κάτι αρκετά θετικό.

Θα ήθελα όμως να αναφερθώ και σε άλλα σημεία τα οποία θεωρώ εξαιρετικά κρίσιμα. Για παράδειγμα, δεν κατάλαβα γιατί αυτή η απέχθεια απέναντι στην τροπολογία που έρχεται για τη Δραπετσώνα και το Κερατσίνι. Για ποιον λόγο; Τι σας ενοχλεί; Τι είδους συμφέροντα θέλετε να εξυπηρετήσετε αυτή τη στιγμή; Εδώ πρόκειται για μια ρύθμιση η οποία λαμβάνει υπ’ όψιν της τις ανάγκες της ευρύτερης περιοχής, της Β΄ Πειραιά. Θα προχωρήσει παρά τις πιέσεις από εδώ και από εκεί και να είστε βέβαιοι ότι τελικά θα δώσει ανάσες ζωής σ’ αυτή την ταλαιπωρημένη περιοχή.

Τέλος, θέλω να κάνω μια αναφορά και στους συναδέλφους του ΚΚΕ. Κάνατε μια κριτική, την οποία ειλικρινά δεν καταλαβαίνω. Λέτε ότι για την εξοικονόμηση ενέργειας που θα γίνει στα δημόσια κτήρια ποιος θα το πληρώσει το κόστος – και πάλι ο λαός.

Προσέξτε αυτή τη λογική, διότι αν οποιοδήποτε θετικό έστω μέτρο το βάζετε κάτω από αυτό το πρίσμα, φοβάμαι πάρα πολύ ότι οδηγείστε σε μια πλήρη κατάσταση αφασίας. Τι τελικά θεωρείτε ότι μπορεί να γίνει στις παρούσες συνθήκες –στον σύγχρονο καπιταλισμό, εν πάση περιπτώσει – το οποίο να επιτρέπεται να κάνουμε;

**ΙΩΑΝΝΗΣ ΔΕΛΗΣ:** Τίποτα δεν μπορεί να γίνει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Τίποτα;

**ΙΩΑΝΝΗΣ ΔΕΛΗΣ:** Για τον λαό δεν μπορεί να γίνει τίποτα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Βέβαια, προσέξτε: Όταν γίνεται ένα έργο, υπάρχουν προμηθευτές, υπάρχουν αλουμινάδες, μπογιατζήδες, άνθρωποι που βάζουν τις μονώσεις κ.λπ.. Όλα αυτά λέτε ότι δεν έχουν αντίκτυπο στις θέσεις εργασίας; Ειλικρινά, υπάρχει ανάγκη να προχωρήσετε λίγο τη σκέψη σας.

Τέλος, κύριε Βαρβιτσιώτη, και οι υπόλοιποι που το είπατε, θα ήθελα να αναφερθώ στον κ. Φίλη. Τώρα βλέπω ηρεμήσατε, τώρα ακούτε.

**ΜΑΥΡΟΥΔΗΣ ΒΟΡΙΔΗΣ:** Όχι, δεν ηρεμήσαμε. Βαριόμαστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Η είδηση δεν είναι τι είπε ο κ. Φίλης ερωτώμενος για μια θέση που είχε γράψει ως δημοσιογράφος έναν χρόνο πριν. Η είδηση είναι η πατριδοκαπηλία και όλη αυτή η συστηματική στημένη επιχείρηση στοχοποίησης…

(Χειροκροτήματα από την πτέρυγα του ΣΥΡΙΖΑ)

…όχι μόνο του κ. Φίλη, αλλά του ενός Υπουργού μετά τον άλλον, με τη βοήθεια των συστημικών μέσων μαζικής ενημέρωσης.

(Θόρυβος από την πτέρυγα της Νέας Δημοκρατίας)

**ΜΑΥΡΟΥΔΗΣ ΒΟΡΙΔΗΣ:** Σα δεν ντρέπεστε! Σα δεν ντρέπεστε λίγο!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Να ξέρετε κάτι, ότι αντέχουμε σε αυτού του είδους τον πόλεμο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Και η «SABAH» συστημικό μέσο είναι;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Η ελληνική Βουλή έχει θέση, είναι γνωστή, είναι σεβαστή. Η Κυβέρνηση έχει θέση. Πάψτε, λοιπόν, να κάνετε επικίνδυνα παιχνίδια.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Και η «SABAH» και οι τουρκικές εφημερίδες είναι συστημικές;

**ΚΩΝΣΤΑΝΤΙΝΟΣ ΣΚΡΕΚΑΣ:** Εμείς κάνουμε επικίνδυνα παιχνίδια;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ναι, επικίνδυνα παιχνίδια. Ο λαϊκισμός έχει τα όριά του.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Είπατε για το μείζον θέμα που δημιούργησε ο Υπουργός σας;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Οι αντιπολιτευτικές σας διαθέσεις έχουν τα όριά τους. Έλεος!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ζητήστε συγγνώμη!

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Να παραιτηθεί ο κ. Φίλης.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, σας παρακαλώ, όχι διάλογο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Δεν κάνω διάλογο εγώ.

**ΚΩΝΣΤΑΝΤΙΝΟΣ ΣΚΡΕΚΑΣ:** Εσείς συμφωνείτε με αυτά που είπε ο κ. Φίλης;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Έχω τελειώσει. Θέλω μόνο να αναφέρω ότι κατατίθενται κάποιες νομοτεχνικές βελτιώσεις. Αφορούν κυρίως ζητήματα ελεγκτικά και επαναρίθμησης του νομοσχεδίου. Τα καταθέτω για τα Πρακτικά.

(Στο σημείο αυτό ο Υπουργός Περιβάλλοντος και Ενέργειας κ. Παναγιώτης (Πάνος) Σκουρλέτης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 118, 119)

ΑΛΛΑΓΗ ΣΕΛΙΔΑΣ

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Θα ήθελα να αναφερθώ σε κάποιες τροπολογίες που γίνονται δεκτές. Η μία αφορά τον υπολογισμό διάρκειας ισχύος αδειών εγκαταστάσεις σταθμών και οριστικών προσφορών σύνδεσης ηλεκτροπαραγωγής από ΑΠΕ. Είναι η τροπολογία του κ. Σηφάκη με γενικό αριθμό 29 και ειδικό 15.

Άλλη τροπολογία έχει θέμα την προσθήκη στις μεταβατικές διατάξεις ειδικού πλαισίου χωροταξικού σχεδιασμού και αειφόρου ανάπτυξης για λειτουργούντα έργα ΑΠΕ προ της έναρξης ισχύος. Είναι τροπολογία του κ. Σηφάκη πάλι, με γενικό αριθμό 41 και ειδικό 27.

Επόμενη τροπολογία, η οποία γίνεται δεκτή, είναι η με θέμα: «Εκ νέου επιβολή ανακληθείσας ή αρθείσας ρυμοτομικής απαλλοτρίωσης ή δέσμευσης». Πρόκειται για τροπολογία που έχει καταθέσει η κ. Θεοπεφτάτου, με γενικό αριθμό 21 και ειδικό 7.

Είναι άλλες δύο τροπολογίες και ολοκληρώνω. Είναι η τροπολογία πάλι της κ. Αφροδίτης Θεοπεφτάτου, που αφορά διατάξεις πολεοδομικού χαρακτήρα, με γενικό αριθμό 19 και ειδικό 5.

Τέλος, είναι η τροπολογία πάλι της κ. Θεοπεφτάτου με γενικό αριθμό 18 και ειδικό 4, που αφορά διατάξεις πολεοδομικού χαρακτήρα. Πρόκειται για παράταση οικοδομικών αδειών δημοσίων κτηρίων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Αυτές οι τροπολογίες έχουν διανεμηθεί.

Ευχαριστώ πολύ, κύριε Υπουργέ.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μανιάτη, ζητάτε τον λόγο επί προσωπικού. Σε τι συνίσταται το προσωπικό;

**ΙΩΑΝΝΗΣ ΜΑΝΙΑΤΗΣ:** Το προσωπικό συνίσταται, κύριε Πρόεδρε, στο ότι ο αξιότιμος κύριος Υπουργός μου έκανε την τιμή να αναφερθεί τρεις φορές σε εμένα και ζητώ τον λόγο για ένα λεπτό, για να έχει την απάντηση.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε ένα λεπτό να αναπτύξετε το προσωπικό.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, εγώ για ενάμισι με δύο χρόνια δούλευα το νομοσχέδιο αυτό που βρήκατε εσείς έτοιμο…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Την ευρωπαϊκή οδηγία.

**ΙΩΑΝΝΗΣ ΜΑΝΙΑΤΗΣ:** Και το δούλευα, μάλιστα, έχοντας και μια πολύ σκληρή και πολύ σοβαρή διαβούλευση με τους πολίτες και το τέλειωσα τον Σεπτέμβρη.

Ζούσατε στην Ελλάδα τον Σεπτέμβρη του 2014, κύριε Υπουργέ; Διότι όποιος ζούσε σε αυτόν τον τόπο αντιλαμβάνεται ότι οι νομοθετικές προτεραιότητες της Κυβέρνησης, όταν τα πεζοδρόμια τα σηκώνατε όρθια, ήταν άλλες και κανένας δεν είχε τον χρόνο να περάσει την ενσωμάτωση μιας οδηγίας.

Όμως, κύριε Υπουργέ, ας πούμε ότι εγώ καθυστέρησα τρεις μήνες, γιατί άλλους τρεις μήνες υπήρξε εκείνη η Κυβέρνηση. Όμως, το ετοίμασα και σας το παρέδωσα τον Γενάρη. Εσείς εννέα μήνες που κυβερνάτε τι ακριβώς κάνατε, για να το φέρετε πολύ νωρίτερα; Αυτή είναι η πρώτη ερώτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Από το 2012 ήταν.

**ΙΩΑΝΝΗΣ ΜΑΝΙΑΤΗΣ:** Τελειώνω, κύριε Πρόεδρε.

Η δεύτερη ερώτηση, κύριε Υπουργέ, είναι η εξής: Έχει πολύ ενδιαφέρον που σχολιάζετε –δεν ξέρω ποιον σχολιάζετε, προφανώς τον εαυτό σας- το ότι όταν ενσωματώνουμε μια οδηγία, πρέπει να λαμβάνουμε πρόνοιες για την υλοποίηση της οδηγίας.

Κύριε Υπουργέ, στις δικές μας μέρες επενδύθηκαν 500 εκατομμύρια ευρώ από το «Εξοικονομώ κατ’ Οίκον» για πενήντα χιλιάδες φτωχές οικογένειες και δώσαμε δουλειά σε δώδεκα χιλιάδες εργαζόμενους στον χειμαζόμενο κλάδο των οικοδομών.

Εσείς, που έχετε την ευθύνη για τη νέα προγραμματική περίοδο, το ΣΕΣ, εδώ και δέκα μήνες, μπορείτε να ενημερώσετε το Σώμα πόσα λεφτά θα επενδύσετε στο νέο «Εξοικονομώ» και πότε θα ξεκινήσετε να ρίχνετε αυτά τα λεφτά στην πραγματική οικονομία, αφού τα χρήματα αυτά επίσης σας τα έχουμε διασφαλίσει εμείς από το ΣΕΣ;

Αυτά τα δύο ήθελα να θέσω, κύριε Πρόεδρε.

Ευχαριστώ.

**ΔΗΜΗΤΡΙΟΣ ΜΠΑΞΕΒΑΝΑΚΗΣ:** Το προσωπικό πού συνίστατο, κύριε Πρόεδρε;

**ΓΕΩΡΓΙΟΣ ΟΥΡΣΟΥΖΙΔΗΣ:** Το προσωπικό πού ήταν, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Μανιάτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Θα σας παρακαλέσω, κύριε Υπουργέ, να μην κάνουμε διάλογο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Έθεσε κάτι ο κ. Μανιάτης. Για ένα λεπτό θέλω τον λόγο, κύριε Πρόεδρε, επειδή δεν ήταν μέσα στην Αίθουσα ο κ. Μανιάτης. Του ανέφερα ότι μας κληροδότησε μια καθυστέρηση διετή σε σχέση με αναγκαίες μελέτες, που έπρεπε να είχαν κατατεθεί, για την τροποποίηση του ΚΕΝΑΚ, που είναι προϋπόθεση για να προχωρήσουμε τη νέα φάση του ΕΣΠΑ. Και βαρύνεστε και με αυτό. Μην κάνετε τώρα πως δεν το καταλαβαίνετε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ο Κοινοβουλευτικός Εκπρόσωπος της Νέας Δημοκρατίας κ. Βρούτσης έχει τον λόγο για δώδεκα λεπτά.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, λένε ότι όπου περισσεύει η υποκρισία γεννιέται το θράσος. Και το λέω αυτό, γιατί πριν από λίγο ακούσαμε όλοι τον Υπουργό, συγκεκριμένα τον κ. Σκουρλέτη, που είχε το θράσος να εγκαλέσει τη Νέα Δημοκρατία και το σύνολο της Αντιπολίτευσης της Βουλής για πράγματα για τα οποία έπρεπε ο ίδιος να ντρέπεται, γιατί κατ’ επανάληψη εξαπάτησε τον ελληνικό λαό και τους εργαζόμενους και τους συνταξιούχους και όλους τους ανέργους της χώρας.

Κύριε Σκουρλέτη, εσείς –και το κόμμα σας- δεν είστε ο Υπουργός του 751 ευρώ κατώτατου μισθού;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εσείς είστε του 751, του τον μειώσατε!

**ΙΩΑΝΝΗΣ ΒΡΟΥΤΣΗΣ:** Κύριε Σκουρλέτη, εσείς και το κόμμα σας δεν είστε αυτοί που θα σκίζατε τον ΕΝΦΙΑ;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Έλεος! Το 751 πρέπει να το βλέπετε σαν εφιάλτη στον ύπνο σας!

**ΙΩΑΝΝΗΣ ΒΡΟΥΤΣΗΣ:** Έχετε το θράσος να μιλάτε; Σας παρακαλώ να σεβαστείτε τη διαδικασία.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εσείς να τη σεβαστείτε, που κοροϊδεύετε τον κόσμο.

**ΙΩΑΝΝΗΣ ΒΡΟΥΤΣΗΣ:** Δεν γίνεται να μιλά ο Υπουργός και να διακόπτει τον ομιλητή.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ.

**ΙΩΑΝΝΗΣ ΒΡΟΥΤΣΗΣ:** Προσωπικά έπρεπε να ντρέπεστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εσείς πρέπει να ντρέπεστε.

**ΙΩΑΝΝΗΣ ΒΡΟΥΤΣΗΣ:** Ήσασταν στο Σύνταγμα μαζί με ανέργους και εργαζόμενους και τους τάζατε 751 ευρώ μισθό και έχουν περάσει δέκα μήνες, τους έχετε εξαπατήσει και εγκαλείτε την Αντιπολίτευση.

**ΠΡΟΕΔΡΕΥΩΝ (Δημήτριος Κρεμαστινός):** Θα σας παρακαλούσα να μην κάνετε διάλογο. Προχωρήστε στην ομιλία σας.

**ΙΩΑΝΝΗΣ ΒΡΟΥΤΣΗΣ:** Εμένα, κύριε Πρόεδρε; Μα, διακόπτει ο Υπουργός τον ομιλητή Κοινοβουλευτικό Εκπρόσωπο;

**ΑΘΑΝΑΣΙΟΣ ΜΠΟΥΡΑΣ:** Διεκόπη από τον Υπουργό.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ να μην κάνετε διάλογο και να προχωρήσετε στην ομιλία σας.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, διακόπτει ο Υπουργός και φταίει ο ομιλητής;

**ΙΩΑΝΝΗΣ ΒΡΟΥΤΣΗΣ:** Εμένα εγκαλείτε, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Σας παρακάλεσα να μην κάνετε διάλογο. Η παράκληση είναι να μην κάνετε διάλογο.

**ΙΩΑΝΝΗΣ ΒΡΟΥΤΣΗΣ:** Συνεχίζω, κύριε Πρόεδρε.

Ο κ. Σκουρλέτης, λοιπόν, και το κόμμα του, που εκπροσωπεί ως Υπουργός, είναι ο Υπουργός που έλεγε ότι θα σκίσει το μνημόνιο και δεν θα υπάρξει ΕΝΦΙΑ. Σήμερα, ο Έλληνας, το ελληνικό νοικοκυριό, πληρώνει ΕΝΦΙΑ υψηλότερο από πέρυσι, καθώς μπήκαν μέσα και τα καταλύματα και τα ξενοδοχεία.

**ΣΩΚΡΑΤΗΣ ΦΑΜΕΛΛΟΣ:** Τι ψέματα λέτε τώρα;

**ΙΩΑΝΝΗΣ ΒΡΟΥΤΣΗΣ:** Είναι ο Υπουργός που ήταν δίπλα στους αγρότες μαζί με τον Πρωθυπουργό, όταν έκαναν τις απεργιακές κινητοποιήσεις, και τους έταζε λαγούς με πετραχήλια. Σήμερα, σε αυτό το νομοσχέδιο φέρνει για πρώτη φορά την κατάργηση του μειωμένου φόρου της κατανάλωσης για τους αγρότες, τους αλιείς και τους κτηνοτρόφους.

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Δεν θυμάστε τι ψηφίσατε τον Αύγουστο; Τέτοια καραγκιοζιλίκια μέσα στη Βουλή;

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΣΚΡΕΚΑΣ:** Δεν λέει για τον Αύγουστο. Δεν ξέρετε τι ψηφίζετε.

**ΙΩΑΝΝΗΣ ΒΡΟΥΤΣΗΣ:** Είναι ο Υπουργός που εκπροσωπεί ένα κόμμα που κατηγορούσε τα κοινωνικά επιδόματα της προηγούμενης κυβέρνησης για εξακόσιες σαράντα χιλιάδες οικογένειες, οι οποίες είχαν οικονομικό πρόβλημα, το ονομαζόμενο «άρθρο 21», που ξεκίνησε από την κυβέρνηση Σαμαρά. Την 1η Ιανουαρίου του 2013 δόθηκαν 755 εκατομμύρια ευρώ για εξακόσιες σαράντα χιλιάδες οικογένειες. Όταν το φέραμε αυτό το υπερσύγχρονο μέτρο, που έβαζε σε μια τάξη όλο το σύστημα της κοινωνικής πολιτικής του κράτους, το κατηγορούσαν και το κατήγγειλαν ως ψίχουλα. Και σήμερα δεν πληρώνουν ούτε τα ψίχουλα. Αυτό είναι θράσος!

Για να διευκολύνουμε, λοιπόν, και τους Βουλευτές του ΣΥΡΙΖΑ και να ξεμπλοκάρουμε λίγο και τη διαδικασία, εμείς της Νέας Δημοκρατίας με επικεφαλής τον Πρόεδρο του κόμματος Βαγγέλη Μεϊμαράκη, όλοι οι Βουλευτές καταθέσαμε σήμερα μία τροπολογία, που θέλουμε να γίνει δεκτή από όλους τους Βουλευτές. Η τροπολογία έχει να κάνει με την κατάργηση του 23% ΦΠΑ στην εκπαίδευση και την επαναφορά στο 13% του ΦΠΑ στα γηροκομεία, στην τρίτη ηλικία.

(Χειροκροτήματα από την πτέρυγα της Νέας Δημοκρατίας)

Θα την καταθέσω για τα Πρακτικά. Θα την ψηφίσετε;

Εάν τώρα κάποιος μου πει –όχι από τους Βουλευτές, γιατί δεν ευθύνονται το ίδιο, αλλά από την Κυβέρνηση- «φέρτε μας ισοδύναμα», θα του απαντήσω με ισοδύναμα που εσείς τα λέγατε. Είναι αυτά με τα οποία κερδίσατε και εξαπατήσατε τον λαό, αλλά δεν κάνατε τίποτα για να τα υλοποιήσετε.

Είναι, λοιπόν, η λίστα Λαγκάρντ. Ως ισοδύναμο, ήταν 3 δισεκατομμύρια ευρώ το ποσό το οποίο είχατε πει στις προγραμματικές σας δηλώσεις ότι θα πάρετε από τη λίστα Λαγκάρντ. Πέρασαν δέκα μήνες. Πόσα φέρατε; Μηδέν! Πάρτε, λοιπόν, ισοδύναμα.

Στα ισοδύναμα είναι η φοροδιαφυγή. Το λαθρεμπόριο είναι στα ισοδύναμα. Γεμάτα ισοδύναμα. Τι κάνατε; Εξαπατάτε ή έχετε κατεβάσει τα χέρια και δεν εργάζεστε;

**ΚΩΝΣΤΑΝΤΙΝΟΣ ΣΚΡΕΚΑΣ:** Και έχουμε και λιγότερα έσοδα.

**ΙΩΑΝΝΗΣ ΒΡΟΥΤΣΗΣ:** Καταθέτουμε, λοιπόν, την τροπολογία και ζητάμε σήμερα να γίνει αποδεκτή και από τους Βουλευτές του ΣΥΡΙΖΑ, γιατί την υποσχέθηκε προεκλογικά και στο debate ο κύριος Πρωθυπουργός. Θυμάστε τι είπε. Είπε ότι δεν θα υπάρξει 23% στην εκπαίδευση.

Όσον αφορά τα υπόλοιπα ζητήματα, περί του κ. Φίλη, είδα τώρα ξαφνικά ένα όψιμο ενδιαφέρον από τον Υπουργό να θέλει να τον υποστηρίξει.

**ΚΩΝΣΤΑΝΤΙΝΟΣ ΣΚΡΕΚΑΣ:** Συμφωνεί, φαίνεται.

**ΙΩΑΝΝΗΣ ΒΡΟΥΤΣΗΣ:** Ακούστε, πριν λίγο είδατε τον κ. Βαρβιτσιώτη να καταθέτει το πρωτοσέλιδο της πιο μεγάλης σε κυκλοφορία τουρκικής εφημερίδας. Μπορεί στο εσωτερικό να υπάρχει μια δυσαρέσκεια –και καλά κάνει- για τον ΣΥΡΙΖΑ από τους πολίτες, τις ποντιακές ενώσεις, τα κόμματα γι’ αυτό το ατόπημα και ολίσθημα του κ. Φίλη, αλλά και για τον Πρωθυπουργό, ο οποίος με έναν πρωτοφανή τρόπο, την εκκωφαντική σιωπή, δεν πήρε θέση, για να ξεκαθαρίσει ποια είναι η θέση της Κυβέρνησης για το συγκεκριμένο ζήτημα.

Συνέβη και κάτι άλλο, το οποίο πλέον με βάζει σε υποψίες, και εμένα και όλη την κοινωνία. Το ξέρετε –με ερώτηση που κατατέθηκε από τον εκλεκτό συνάδελφο κ. Βαρβιτσιώτη- ότι ο προκάτοχος του κ. Φίλη στο Υπουργείο Παιδείας αφαίρεσε από την εξεταστέα ύλη της Γ΄ λυκείου την ιστορία του ποντιακού ελληνισμού; Το ξέρετε; Σήμερα είναι σε όλα τα μέσα κοινωνικής δικτύωσης πρώτη είδηση.

Είναι αθώο, λοιπόν, το ατόπημα και το ολίσθημα του κ. Φίλη και η υπεράσπιση του κ. Σκουρλέτη ή εμπλέκεστε όλοι μαζί σε μια καταβαράθρωση της ελληνικής ιστορίας, της ιστορικής μνήμης του Ελληνισμού;

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, σήμερα σας άκουσε ο ελληνικός λαός. Θα βγάλει σίγουρα τα συμπεράσματά του. Κάνετε τη μία γκάφα μετά την άλλη. Δικαίωμά σας. Όμως, δεν έχετε δικαίωμα να παίζετε με την ιστορία, με τον Ελληνισμό, με τα εθνικά μας ζητήματα.

Εγώ θα σας έλεγα –ειπώθηκε και πριν από τον κ. Λυκούδη και συμφωνώ- ότι πρέπει να είμαστε με έναν τρόπο συμπόνοιας απέναντί σας, διότι σήμερα βρίσκεστε αντιμέτωποι με τα ψέματά σας, με το παρελθόν σας, με τη συμπεριφορά σας, με την ασυνέπειά σας, όσον αφορά την κοινοβουλευτική διαδικασία.

Θυμηθείτε τι λέγατε! Όλα τα νομοσχέδια σε αυτούς τους δέκα μήνες είναι με τη διαδικασία του κατεπείγοντος ή του επείγοντος. Όμως, εισάγετε και νέα κοινοβουλευτικά ήθη. Νέα κοινοβουλευτικά ήθη είναι αυτά που κάνουν οι Υπουργοί σας που απαξιούν τη Βουλή και τους Βουλευτές και ενώ έχουν μια σειρά διατάξεις μέσα στο νομοσχέδιο δεν έρχονται να εξηγήσουν στους Βουλευτές και στο Κοινοβούλιο τι είναι αυτές οι διατάξεις. Σίγουρα, λοιπόν, το κλίμα στο οποίο διεξάγεται αυτή η συζήτηση στη Βουλή είναι και βαρύ, γιατί είναι βαριά και τα ζητήματα που αφορούν την οικονομία και την κοινωνία.

Εγώ, κυρίες και κύριοι συνάδελφοι, πολύ απλά θα σας πω για ζητήματα τα οποία αφορούν την τρέχουσα πολιτική επικαιρότητα, ζητήματα τα οποία ανοίγουν μπροστά μας. Θέλω να σας πω ότι τα ατοπήματα των δηλώσεων των Υπουργών σας έχουν οδηγήσει την οικονομία, την κοινωνία, τους ανθρώπους σε σύγχυση, σε αβεβαιότητα. Όλοι πλέον νιώθουμε να χάνουμε τη γη κάτω από τα πόδια μας. Κανείς δεν αισθάνεται τη σιγουριά μιας Κυβέρνησης που έχει πυξίδα προσανατολισμού και αποφασιστικότητα για το πού θα πάει η ελληνική οικονομία.

Ανοίγετε τα ζητήματα των πλειστηριασμών της πρώτης κατοικίας. Υπάρχει διάχυτη αβεβαιότητα, όταν –σας θυμίζω- μέχρι σήμερα δεν έχει γίνει κατάσχεση ούτε σε ένα σπίτι. Και ανοίγει πλέον διάπλατα το θέμα και δεν έχετε πάρει θέση ως Κυβέρνηση για το τι θα γίνει και πού θα οριοθετηθεί το πλαίσιο των πλειστηριασμών.

Δεν έχετε μιλήσει για τις εκατό δόσεις, τις περίφημες εκατό δόσεις που έχουν μετατραπεί σε φιάσκο και σήμερα πηγαίνουν οι πολίτες που σας πίστεψαν και σας ψήφισαν και τον Σεπτέμβριο και δεν μπορούν να βρουν άκρη, διότι υπάρχει ακόμα υποκειμενική κρίση και δεν έχει καθοριστεί με υπουργική απόφαση –που είναι αναγκαία να βγει- το πώς θα γίνει πλέον ο νέος συμβιβασμός, αν υπάρχει. Έτσι, κατά χιλιάδες αποχωρούν από την περίφημη ρύθμιση των εκατό δόσεων, που είχατε υποστηρίξει τόσο πολύ και τελικά μετατράπηκε σε φιάσκο και παγίδα για εκατοντάδες χιλιάδες επιχειρηματίες και πολίτες.

Για το ζήτημα των ανέργων: Η «ΕΡΓΑΝΗ» του Οκτωβρίου, δυστυχώς για την πατρίδα μας, εκτοξεύεται πάλι σε νέο ρεκόρ. Πρέπει να βγάλετε τα στοιχεία στο επόμενο διάστημα. Είναι η «ΕΡΓΑΝΗ» την οποία στο πρώτο στάδιο τη διαφημίζατε, γιατί έβγαζε καλά αποτελέσματα. Και όταν άρχισε να βγάζει αρνητικά αποτελέσματα, σταματήσατε να τη δείχνετε. Είναι το εργαλείο το οποίο δείχνει, δυστυχώς, ότι η ανεργία εκτοξεύεται. Είναι η γνωστή σας δήλωση ως Κυβέρνηση ότι θα εξαφανίσετε την ανεργία και ότι φταίει αυτή η «κακή» Κυβέρνηση, η προηγούμενη, για το ύψος της ανεργίας.

Είναι το επίδομα του πετρελαίου, που διαβάζουμε –γιατί εκκρεμεί ακόμα η υπουργική απόφαση και έπρεπε να το διευκρινίσετε, γιατί μπαίνει ο χειμώνας- ότι τετρακόσιες χιλιάδες επιδοματούχοι, που θα έπαιρναν το επίδομα του πετρελαίου, που το πήραν πέρσι από την προηγούμενη κυβέρνηση και πρόπερσι, δεν θα το πάρουν φέτος από την κοινωνικά ευαίσθητη Κυβέρνηση του ΣΥΡΙΖΑ.

Υπάρχει ακόμα και μεγάλη σύγχυση με το συνταξιοδοτικό. Πριν από τέσσερις ώρες περίπου είχαμε συζήτηση στην Επιτροπή Κοινωνικής Ασφάλισης και ρώτησα τον παριστάμενο Υπουργό Υγείας για το περίφημο 6% περικοπής στις επικουρικές συντάξεις, που βαπτίστηκε ότι γίνεται για να πάει στην υγεία.

Και υπήρξε απάντηση. Η απάντηση ήταν καμμία απάντηση! Δεν πήγε ούτε 1 ευρώ στην υγεία…

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Ψεύδεστε!

**ΙΩΑΝΝΗΣ ΒΡΟΥΤΣΗΣ:** ...από τη μείωση των επικουρικών συντάξεων που κόπηκαν τον Αύγουστο μήνα κατά 6% και εμπαίξατε για πολλοστή φορά τον ελληνικό λαό.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Λέτε ψέματα!

**ΜΕΡΟΠΗ ΤΖΟΥΦΗ:** Δεν ακούσατε την απάντηση, κύριε Βρούτση! Δεν την ακούσατε!

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κυρίες μου, μη διακόπτετε!

**ΚΩΝΣΤΑΝΤΙΝΟΣ ΣΚΡΕΚΑΣ:** Να μη φωνάζουν, κύριε Πρόεδρε, οι ψεύτες για ψέματα! Οι ψεύτες για ψέματα δεν μπορούν να φωνάζουν!

**ΧΡΗΣΤΟΣ ΜΠΟΥΚΩΡΟΣ:** Δεν είναι κερκίδα εδώ, κύριε Πρόεδρε! Το βράδυ αρχίζει το ματς! Διακόπτουν συστηματικά, κύριε Πρόεδρε!

**ΚΩΝΣΤΑΝΤΙΝΟΣ ΣΚΡΕΚΑΣ:** Φωνάζουν για να φοβηθεί ο νοικοκύρης!

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κύριε Βρούτση, σας παρακαλώ.

**ΙΩΑΝΝΗΣ ΒΡΟΥΤΣΗΣ:** Εντάξει, καταλαβαίνω τη σύγχυση του ΣΥΡΙΖΑ. Καταλαβαίνω ότι βρίσκεται αντιμέτωπος –και γι’ αυτό έχετε και αυτήν την αντίδραση- με τα ψέματα και την κοροϊδία προς τον ελληνικό λαό! Και επειδή πλέον αυτό το εισπράττετε από τον ελληνικό λαό που δεν μπορείτε να πάτε, όπως πηγαίνατε παλιά, να του λέτε παραμύθια, έρχεστε στη Βουλή να ξιφουλκήσετε και πάλι αντιδράσεις.

(Χειροκροτήματα από την πτέρυγα της Νέας Δημοκρατίας)

Όμως, την αντίδραση θα τη δείτε στην κοινωνία, εκεί που είπατε τα ψέματα και εξαπατήσατε τρεις φορές τον ελληνικό λαό!

**ΚΩΝΣΤΑΝΤΙΝΟΣ ΣΚΡΕΚΑΣ:** Έτσι, έτσι!

**ΙΩΑΝΝΗΣ ΒΡΟΥΤΣΗΣ:** Τρεις φορές! Τον Ιανουάριο, με το δημοψήφισμα και τον Σεπτέμβριο με το παράλληλο πρόγραμμα και τα ανώδυνα ισοδύναμα! Είμαστε εδώ και περιμένουμε!

Όμως, ακόμα κι όταν νομοθετείτε, θα πρέπει να είστε πιο προσεκτικοί. Να μη νομοθετείτε ούτε στο γόνατο ούτε πρόχειρα, διότι αρχίζουν και τα ρήγματα στο εσωτερικό σας. Και σε λίγο διάστημα –μαντεύω ότι πολιτικά θα γίνει αυτό- θα τρέχει η μια πλευρά της Κυβέρνησης εναντίον της άλλης να προλάβει την κακοτοπιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό ξεκίνησε σήμερα. Η αντίδραση της Αντιπολίτευσης αφ’ ενός, αλλά και το μεγάλο, άδικο θέμα εναντίον των μικροζυθοποιών της ελληνικής βιομηχανίας έφεραν το πρώτο ρήγμα. Σας «πούλησε» η μισή πλευρά της Κυβέρνησης, αυτή που σας στηρίζει. Κοινώς, «σας άδειασε»! Πήρατε πάνω σας ένα πολιτικό κόστος, κάτι που είναι δικαίωμά σας! Όμως, προσέξτε! Μην κάνετε πειράματα γενικά με την οικονομία και την επιχειρηματικότητα. Είναι δικαίωμά σας και θα εισπράξετε το πολιτικό κόστος, όπως δική σας είναι και η εσωτερική ισορροπία της Κυβέρνησης και η ευστάθειά της. Όμως, δεν είναι δικαίωμά σας το μέλλον της ελληνικής οικονομίας και το μέλλον της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Βρούτση.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεοχαρόπουλος.

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, με τη σειρά δεν πάμε; Δεν μιλούν οι Βουλευτές;

**ΗΛΙΑΣ ΠΑΝΑΓΙΩΤΑΡΟΣ:** Πηγαίνει καμμιά φορά και εναλλάξ.

**ΠΡΟΕΔΡΕΥΩΝ (Δημήτριος Κρεμαστινός):** Ζήτησε τον λόγο. Γι’ αυτό και τον έδωσα.

Κοιτάξτε! Όταν ζητούν τον λόγο οι Κοινοβουλευτικοί Εκπρόσωποι και οι Υπουργοί, τον παίρνουν υποχρεωτικά. Αυτό λέει ο Κανονισμός. Δεν εξαρτάται από τον Πρόεδρο να παραβιάσει τον Κανονισμό.

Ορίστε, κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, το νομοσχέδιο που συζητάμε σήμερα πέρα από την ενσωμάτωση στο Ελληνικό Δίκαιο της κοινοτικής οδηγίας για την ενεργειακή απόδοση, περιλαμβάνει πλήθος άλλων ετερόκλητων και αποσπασματικών διατάξεων.

Το κυριότερο, όμως, είναι ότι συνεχίζετε να νομοθετείτε πρόχειρα, αποσπασματικά, χωρίς στόχο για αξιοκρατία και ένα κράτος δικαίου, αλλά με τάσεις συγκεντρωτισμού –και θα εξηγήσω γιατί- με υποβάθμιση του ρόλου των θεσμικών φορέων της αυτοδιοίκησης και χωρίς ουσιαστικό διάλογο με την κοινωνία.

Το πρώτο μέρος του νομοσχεδίου μας φέρνει, δυστυχώς, αντιμέτωπους με την παραβίαση της έννοιας του «ορθώς νομοθετείν», καθώς αποτελείται από το πρώτο άρθρο που περιλαμβάνει συνταξιοδοτικές ρυθμίσεις και καλεί το Κοινοβούλιο να ξε-ψηφίσει διατάξεις τις οποίες είχε υπερψηφίσει λίγες μόνο μέρες πριν. Μιλάω για τη διάταξη εκείνη σύμφωνα με την οποία ο ν. 3865/2010 που αφορά στον τρόπο υπολογισμού συντάξεων στον δημόσιο τομέα θα εφαρμόζεται και για όσους θεμελίωσαν συνταξιοδοτικό δικαίωμα και αποχώρησαν από την υπηρεσία από 1-1-2015 έως και 31-8-2015.

Η Κυβέρνηση αναφερόμενη σε αναντιστοιχία που προφανώς πραγματοποιήθηκε εκ παραδρομής, όπως αναφέρει χαρακτηριστικά, και καθιστά τις οικείες διατάξεις ανεφάρμοστες, παραδέχθηκε ότι ο επισπεύδων Υπουργός είχε άγνοια ότι η διάταξη για την οποία ζήτησε γνωμοδότηση από το Ελεγκτικό Συνέδριο αλλοιώθηκε και εντάχθηκε διαφορετική στο νομοσχέδιο.

Κατά συνέπεια Υπουργός και Κυβέρνηση παραπλάνησαν, κατά λάθος ή σκοπίμως -ας πούμε κατά λάθος- ολόκληρο το νομοθετικό Σώμα να ψηφίσει ένα λάθος κείμενο, εντείνοντας την ανασφάλεια των πολιτών, τους οποίους αγγίζει η εν λόγω ρύθμιση. Στην καλύτερη περίπτωση, προχειρότητα μπορούμε να πούμε για αυτήν τη διαδικασία.

Όμως, κύριες και κύριοι Βουλευτές της Κυβέρνησης, δεν τιμά αυτό το ελληνικό Κοινοβούλιο και πρέπει όλοι μας και όλες οι Κοινοβουλευτικές Ομάδες να το τονίσουν. Η Κυβέρνηση πρέπει να είναι πιο σοβαρή σε αυτά τα ζητήματα. Είναι πράγματι για εμάς ανεπίτρεπτο να καταργούνται θεμελιωμένα συνταξιοδοτικά δικαιώματα και για πρώτη φορά να τιμωρούνται εκείνοι που επέλεξαν να μείνουν στην εργασία τους αντί να αποχωρήσουν.

Για τον λόγο αυτό, η Δημοκρατική Συμπαράταξη έχει ζητήσει μία συγκεκριμένη αλλαγή, για την οποία δεσμεύτηκε προφορικά αρχικά ο Υφυπουργός Κοινωνικών Ασφαλίσεων κ. Πετρόπουλος στην επιτροπή. Γι’ αυτό έχουμε φέρει και συγκεκριμένη τροπολογία, με την οποία ζητάμε τα μέχρι 18 Αυγούστου 2015 θεμελιωμένα δικαιώματα να μη θίγονται και το δικαίωμα της συνταξιοδότησης να μπορεί να ασκηθεί οποτεδήποτε.

Δυστυχώς δεν είναι εδώ ο αρμόδιος Υφυπουργός, ο οποίος αποδέχθηκε –και έχει καταγραφεί στα Πρακτικά- αρχικά αυτήν την αλλαγή. Ανέφερε ότι θα υπάρξει τροπολογία που θα την υπερκαλύπτει μάλιστα και βέβαια όχι μόνο δεν ξεκαθάρισε το επόμενο χρονικό διάστημα τι ακριβώς εννοεί, αλλά με σημείωμά του –όπως ακούσαμε- μετά από δύο ώρες, είπε ότι δεν την υπερκαλύπτει τελικά, δείχνοντας μία κατάσταση η οποία μόνο σοβαρότητα δεν μπορεί να δείξει για τον τρόπο που νομοθετούμε και τον τρόπο που νομοθετεί αυτή τη στιγμή το Κοινοβούλιο.

Επιτρέψτε να κάνω μου κάποιες σημαντικές επισημάνσεις για το δεύτερο μέρος του νομοσχεδίου, για τα άρθρα από το 2 έως το 23, που εναρμονίζει με την ελληνική νομοθεσία την οδηγία 2012/27 για την ενεργειακή απόδοση. Αφήνει βέβαια κενά ως προς τον τρόπο με τον οποίο θα στηριχθούν οι προβλεπόμενες διατάξεις.

Η πρώτη σοβαρή επισήμανση αφορά τη δημιουργία Ειδικού Ταμείου Ενεργειακής Απόδοσης για τη χρηματοδότηση προγραμμάτων και άλλων μέτρων βελτίωσης ενεργειακής απόδοσης, την ανάπτυξη της αγοράς παροχής ενεργειακών υπηρεσιών και την υλοποίηση ενεργειών κοινωνικού χαρακτήρα. Και εδώ τίθεται εύλογα το ερώτημα της σκοπιμότητας της δημιουργίας αυτού του ταμείου. Όσο και να ρωτήσαμε δεν πήραμε συγκεκριμένες απαντήσεις. Ποιοι είναι οι λόγοι που οδηγούν στη δημιουργία ενός ακόμα δημόσιου φορέα και στην ανάγκη να επωμισθεί το κράτος νέα διοικητικά έξοδα; Δεδομένης εξάλλου της ύπαρξης του Πράσινου Ταμείου, με ποιον τρόπο θα διασφαλισθεί ότι η δημιουργία αυτού του νέου ταμείου δεν θα οδηγήσει σε καθυστέρηση αλλά ούτε και σε κατακερματισμό των οικονομικών πηγών για το περιβάλλον;

Δεν μπορώ, επίσης, να μην εκφράσω και τη διαφωνία της Δημοκρατικής Συμπαράταξης, διότι όπως προβλέπεται στο νομοσχέδιο, οι ενεργειακοί έλεγχοι θα διενεργούνται από άτομα χωρίς επιμόρφωση, αλλά μόνο με συγκεκριμένη εμπειρία. Εδώ ρωτάμε: με ποιον τρόπο θα διασφαλιστεί η δουλειά των ελεγκτών και θα εξασφαλιστεί η αξιοπιστία της; Η ρύθμιση αυτή μπορεί εύκολα να ανοίξει την πόρτα σε λαϊκισμούς και συντεχνίες. Και επειδή ακούσαμε για λαϊκισμούς, να μην ξεχνάμε τον λαϊκισμό που πρόσφατα έχουμε ζήσει σε σχέση με πάρα πολλά θέματα και πάρα πολλές αλλαγές απόψεων και θέσεων για όλα τα ζητήματα, από τη διαπραγμάτευση ως το δημόσιο χρέος. Δεν θέλω να μιλήσω για τα γενικά θέματα αυτή τη στιγμή, αλλά νομίζω ότι πρέπει να είμαστε πολύ προσεκτικοί, ιδίως σε αυτήν τη χρονική στιγμή, όταν αναφερόμαστε σε λαϊκισμό.

Η Δημοκρατική Συμπαράταξη, λοιπόν, έχει επανειλημμένα επισημάνει την ανάγκη να περνούν οι ενεργειακοί ελεγκτές από το Εθνικό Σύστημα Διαπίστευσης.

Κυρίες και κύριοι Βουλευτές, εμείς αυτά τα άρθρα, αυτή την κριτική την κάνουμε με καλόπιστη διάθεση και έχουμε ξεκαθαρίσει ότι τα άρθρα αυτά τα οποία εναρμονίζουν την ελληνική με την κοινοτική νομοθεσία, τα περισσότερα, όσα βρίσκονται στη σωστή κατεύθυνση, τα περισσότερα από αυτά θα τα στηρίξουμε, όμως αυτά δεν συγκροτούν την πλειοψηφία αυτού του νομοσχεδίου.

Δυστυχώς, το τρίτο μέρος αυτού του νομοσχεδίου, στο οποίο θα αναφερθώ τώρα, υπερκαλύπτει οποιοδήποτε θετικό γεγονός, οποιαδήποτε θετική ρύθμιση υπάρχει. Και θα αναφερθώ συγκεκριμένα. Μείναμε πραγματικά κατάπληκτοι με τη συρροή διατάξεων αρμοδιότητας διάφορων Υπουργείων. Θα σταθώ μόνο σε τέσσερα βασικά σημεία και στην αυριανή συζήτηση θα αναφερθούμε αναλυτικότερα επί των άρθρων.

Κυρίες και κύριοι Βουλευτές, αντιλαμβάνεστε στ’ αλήθεια τι πραγματικά θα επιφέρουν οι διατάξεις του τρίτου μέρους του νομοσχεδίου; Πλήττουν σημαντικά τον πρωτογενή τομέα, τη μικρομεσαία επιχειρηματικότητα. Και όσον αφορά την παιδεία, δεν μπορούμε να καταλάβουμε γιατί, ενώ η χώρα χρειάζεται ένα ολοκληρωμένο νομοσχέδιο, μια αλλαγή, μια μεταρρύθμιση στην παιδεία, έρχεται μια αποσπασματική ρύθμιση, την οποία σας έχουμε ζητήσει να την αποσύρετε για συγκεκριμένους λόγους.

Αυτό που χρειαζόμαστε είναι να προχωρήσουμε σε βαθιές τομές, να καθιερώσουμε αξιοκρατικές διαδικασίες. Μόνο αυτό δεν κάνετε στο τρίτο μέρος αυτού του νομοσχεδίου.

Για να γίνω σαφέστερος, λοιπόν, το άρθρο 51 καταργεί τις φοροαπαλλαγές των αγροτών στο πετρέλαιο ντίζελ και αυξάνεται ο ειδικός φόρος κατανάλωσης από τα 66 ευρώ στα 200 ευρώ ανά χιλιόλιτρο. Μάλιστα το μέτρο αυτό έχει αναδρομική ισχύ. Σας ρωτάμε, λοιπόν -και σας ρωτήσαμε και στις επιτροπές- κάτι το οποίο ήταν και δική σας εξαγγελία μέχρι τον Ιανουάριο του 2015: Γιατί δεν προχωράμε εδώ, σήμερα, όλοι μαζί σε αγροτικό πετρέλαιο κίνησης, με βάση στρέμματα και είδος της καλλιέργειας; Γιατί δεν θεσπίζουμε για το επόμενο έτος αγροτικό πετρέλαιο κίνησης;

Εμείς καταθέσαμε συγκεκριμένη τροπολογία γι’ αυτό το ζήτημα, στο οποίο ζητούμε να ισχύσει από 1-1-2016 η καθιέρωση της κάρτας αγροτικού πετρελαίου, με δεδομένη την ανάγκη για στήριξη της αγροτικής παραγωγής, των εξαγωγών και της ενίσχυσης του εισοδήματος όσον ασχολούνται με τη γεωργία και την κτηνοτροφία. Καλούμε όλες τις πτέρυγες της Βουλής να στηρίξουν αυτήν την προσπάθεια.

Η ανταγωνιστικότητα των προϊόντων με το άρθρο, τη ρύθμιση την οποία φέρνετε, μειώνεται σε σχέση με τα προϊόντα άλλων χωρών της Ευρωπαϊκής Ένωσης που έχουν καθιερώσει τη χρήση αγροτικού πετρελαίου. Αυτό το μέτρο, μάλιστα, το οποίο φέρνετε -και καταθέτουμε τροπολογία, η οποία πρέπει να ψηφιστεί- έρχεται σε συνδυασμό με άλλες ρυθμίσεις που αναμένονται να έρθουν το αμέσως επόμενο χρονικό διάστημα, αλλά έχουν ήδη ανακοινωθεί κι έχουν φέρει τεράστια αναστάτωση στους αγρότες αυτήν τη στιγμή. Με τη φορολόγηση των κοινοτικών ενισχύσεων με 26%, ένα στοιχείο το οποίο δεν ισχύει πουθενά στην Ευρωπαϊκή Ένωση αυτήν τη στιγμή, με την αύξηση του ΦΠΑ στα γεωργικά εφόδια από το 13% στο 23%, ενώ ο ΦΠΑ σε όλες τις χώρες της Ευρωζώνης είναι κάτω κι από το 13% αυτήν τη χρονική στιγμή, με τον τριπλασιασμό των ασφαλιστικών εισφορών, με την προκαταβολή φόρου 100%, δεν θα μείνει κανένας να παράγει. Πρέπει να το ξεκαθαρίσουμε.

Δεν είναι εδώ ο αρμόδιος Υπουργός για να απαντήσει σ’ αυτά τα ερωτήματα. Υπάρχει αναστάτωση στον αγροτικό πληθυσμό. Στις επιτροπές ζητήσαμε να έρθουν όλοι οι αγροτικοί φορείς. Δυστυχώς, αν και οι Κοινοβουλευτικές Ομάδες ζητήσαμε να έρθουν πολλοί αγροτικοί φορείς, δεν κλήθηκαν αυτοί στη διαδικασία της ακρόασης, με αποτέλεσμα να μην υπάρχει αυτήν τη στιγμή η πλήρης ενημέρωση.

Έχουμε ένα μέτρο μπροστά μας, το οποίο το έχετε δεχθεί, απ’ ό,τι έχουμε μάθει, στη διαπραγμάτευση. Ζητούμε, λοιπόν, να καθιερωθεί αγροτικό πετρέλαιο κίνησης άμεσα από το επόμενο έτος, με βάση τα στρέμματα και το είδος της καλλιέργειας.

Όσον αφορά στα άλλα άρθρα, θα αναφερθώ πάλι μόνο στα πιο σημαντικά. Έχετε ένα άρθρο, το άρθρο 53, που προβλέπει τη μεταφορά τεσσάρων χιλιάδων είκοσι μεγάλων φορολογικών υποθέσεων από το ΣΔΟΕ στη Γενική Γραμματεία Δημοσίων Εσόδων και τη δημιουργία πεντακοσίων οργανικών θέσεων στη Γενική Γραμματεία. Θεωρούμε ότι η πάταξη της φοροδιαφυγής είναι αναγκαία, αλλά δεν είναι μόνο θέμα εσόδων. Πρέπει να ικανοποιήσει το αίσθημα δικαίου αυτήν τη στιγμή των πολιτών. Ακόμη όμως δεν γνωρίζουμε τι γίνεται με τις υπόλοιπες περίπου τριάντα τέσσερις χιλιάδες υποθέσεις που βρίσκονται σε εκκρεμότητα, καθώς το ΣΔΟΕ έχει περίπου συνολικά τριάντα οκτώ χιλιάδες υποθέσεις που ελέγχει, ενώ στο νομοσχέδιο προβλέπεται να μεταφερθούν τέσσερις χιλιάδες είκοσι μεγάλες υποθέσεις.

Ρωτάμε, λοιπόν: Γι’ αυτές τις τέσσερις χιλιάδες είκοσι υποθέσεις θα ξεκινήσει ο φορολογικός έλεγχος από το μηδέν ή θα ληφθεί υπ’ όψιν η προεργασία που έχει γίνει; Ζητήσαμε στις επιτροπές να έρθει ο αρμόδιος Υπουργός Οικονομικών για να απαντήσει τι γίνεται με τις τριάντα τέσσερις χιλιάδες υποθέσεις. Δεν ήρθε. Ελπίζουμε να έρθει στην Ολομέλεια να απαντήσει στο συγκεκριμένο ερώτημα η Κυβέρνηση, δηλαδή στο τι γίνεται και πώς θα γίνει ο έλεγχος όλων αυτών των υποθέσεων.

Με το άρθρο 31, κυρίες και κύριοι, τροποποιείτε διατάξεις σχετικά με το Εθνικό Σχέδιο Διαχείρισης Αποβλήτων και τα Περιφερειακά Σχέδια Διαχείρισης Αποβλήτων και επανακαθορίζετε τη σχετική διαδικασία εκπόνησης. Επί της ουσίας, όμως, δημιουργείται σοβαρό πρόβλημα, τυπικό και ουσιαστικό ως προς το σκέλος που αναφέρεται στην έγκριση των Περιφερειακών Σχεδίων Διαχείρισης Αποβλήτων. Εισάγεται μια ακόμη φάση έγκρισης, σε κυβερνητικό επίπεδο, προσθέτοντας γραφειοκρατία, με όποιες αρνητικές συνέπειες αυτό συνεπάγεται.

Σε ό,τι αφορά το τυπικό πρόβλημα, η προτεινόμενη ρύθμιση έρχεται ως επείγουσα, ενώ δεν έχει ζητηθεί από κάποιον αιρετό φορέα και ενώ βρίσκεται σε εξέλιξη η διαδικασία αναθεώρησης των ΠΕΣΔΑ των περιφερειών. Αυτά, κύριοι της Κυβέρνησης, δεν τα λέμε εμείς. Τα λέει η κ Δούρου. Και δεν έχει αναιρεθεί το γεγονός ότι δεν έχει ζητηθεί από κάποιον αιρετό φορέα και ότι έχει έλθει ενώ βρίσκεται σε εξέλιξη η διαδικασία αναθεώρησης των ΠΕΣΔΑ των περιφερειών, όπως είπατε. Συνεπώς, αν δεν θέλετε να απαντήσετε σε μας, πρέπει να απαντήσετε στους περιφερειάρχες που σας έχουν θέσει αυτά τα συγκεκριμένα ζητήματα.

Επιχειρήσατε για εμάς μια ακατανόητη ρύθμιση: να χρειάζεται αρχικά η σύμφωνη γνώμη του Γενικού Γραμματέα του Υπουργείου, ώστε η Κυβέρνηση να εγκρίνει ή να απορρίπτει την απόφαση ενός περιφερειακού συμβουλίου για τη διαχείριση απορριμμάτων. Για να καταλάβει κάποιος προθέσεις, αρκεί να σημειώσω το εξής: όταν ζητήσαμε στο νομοσχέδιο για τις ραδιοτηλεοπτικές άδειες να υπάρχει σύμφωνη γνώμη μιας ανεξάρτητης αρχής, του Εθνικού Συμβουλίου Ραδιοτηλεόρασης, το αρνηθήκατε και επιμείνατε στο να είναι ο εκάστοτε αρμόδιος Υπουργός Επικρατείας ο μοναδικός υπεύθυνος για τον αριθμό των αδειών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σε αυτό το νομοσχέδιο, όμως, επιχειρήσατε το ακριβώς αντίθετο: Εκεί που η δικαιοδοσία ανήκει στις περιφέρειες, να υπάρχει σύμφωνη γνώμη του Υπουργείου. Το ακριβώς αντίθετο. Μήπως να καταργήσουμε πέρα από τις ανεξάρτητες αρχές και την τοπική αυτοδιοίκηση και την περιφερειακή;

Ιδιαίτερη αναφορά θα ήθελα να κάνω για την παιδεία -θα τα πούμε στα άρθρα- και στα δυσεπίλυτα προβλήματα που αντιμετωπίζει. Είδαμε το προηγούμενο χρονικό διάστημα το ζήτημα των περιφερειακών διευθυντών εκπαίδευσης, των δεκατριών περιφερειών, που τοποθετήθηκαν έντεκα από τον ΣΥΡΙΖΑ - δύο από τους ΑΝΕΛ.. Το είδαμε και το ζήσαμε. Τώρα έχουμε το άρθρο 42 με το οποίο καταργούνται τα υπηρεσιακά συμβούλια πριν τη λήξη της θητείας τους. Ζητήσαμε διευκρινίσεις γιατί καταργείτε τα υπηρεσιακά συμβούλια πριν τη λήξη της θητείας. Συνιστά αυτό πρόοδο; Να συμφωνήσουμε, κυρίες και κύριοι, ότι χρειάζεται μια συνολική εκπαιδευτική μεταρρύθμιση. Είναι ώρα να συζητήσουμε ένα ολοκληρωμένο νομοσχέδιο. Δεν τιμά κανέναν να συζητούμε αυτό εδώ το άρθρο, το οποίο σας αναφέρω συγκεκριμένα μόνο για την παιδεία.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Αν, λοιπόν, πιστεύετε, έστω κατ’ ελάχιστον, στις εξαγγελίες για κοινωνική συνοχή, δεν μπορείτε παρά να δεχτείτε τις προτάσεις μας. Έχουμε κάνει έξι τροπολογίες. Κάθε άλλη ενέργεια θα έχει ως αποτέλεσμα να πλήττεται η κοινωνική συνοχή. Η στήριξη της ελληνικής οικογένειας είναι σήμερα περισσότερο απαραίτητη από ποτέ και όχι η επιβολή νέων δυσβάστακτων μέτρων. Γι’ αυτό έστω και τώρα, ζητάμε να δεχθείτε τις προτάσεις μας. Εμείς προσπαθούμε να κάνουμε εποικοδομητική αντιπολίτευση. Έχουμε φέρει συγκεκριμένες τροπολογίες, τις οποίες σας αναφέραμε, και νομίζω ότι αυτές οι τροπολογίες μπορούν να γίνουν αποδεκτές.

Το νομοσχέδιο αυτό θα μπορούσε για εμάς να χαρακτηριστεί ως ένα τρανταχτό παράδειγμα ανεπάρκειας σε πολλά ζητήματα. Ενσωματώνει μεν στην ελληνική νομοθεσία την κοινοτική οδηγία, κάτι που πράγματι είναι απαραίτητο, αλλά αφήνει πολλά νομοθετικά κενά. Πλήττει σημαντικά τον πρωτογενή τομέα και τη μικρομεσαία επιχειρηματικότητα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ ολοκληρώστε, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Και βέβαια δεν τιμά κανέναν ότι στο ζήτημα με τη ζυθοποιία και αυτό που αναδείχθηκε ως ζήτημα, οι Βουλευτές του κυβερνώντος κόμματος, του ΣΥΡΙΖΑ, το ψήφισαν στην επιτροπή για να έλθει στην Ολομέλεια. Παρά την αντίδραση όλης της Αντιπολίτευσης, χρειάστηκε το κόμμα των Ανεξαρτήτων Ελλήνων από τη Συμπολίτευση και χρειάστηκε, δυστυχώς, ο συγκυβερνήτης σας, της λαϊκίστικης Δεξιάς, να προσπαθήσει να σας επηρεάσει για να μην έλθει τελικά αυτό στο νομοσχέδιο. Στο τέλος το ψηφίσατε για να έλθει στην Ολομέλεια. Δεν το συζητούμε σήμερα, παρά τη δική σας ψήφο.

Το κυριότερο, όμως, είναι ότι το νομοσχέδιο αυτό αποδεικνύει ότι δεν έχετε καταλάβει τι πρέπει να γίνει για να υπερβεί η χώρα την κρίση.

Για όλους, λοιπόν, τους παραπάνω λόγους η Δημοκρατική Συμπαράταξη θα καταψηφίσει επί της αρχής το νομοσχέδιο. Θα ψηφίσει βέβαια εκείνα τα άρθρα και τις ρυθμίσεις, τα οποία είναι απαραίτητα για να γίνει μια ουσιαστική εναρμόνιση της ελληνικής νομοθεσίας στις κοινοτικές οδηγίες, γιατί αυτό επιτάσσει η λογική μας.

Θα θέλαμε να δείτε σοβαρά τις τροπολογίες τις οποίες έχουμε καταθέσει. Οι τροπολογίες αυτές δείχνουν το πώς χρειάζεται να υπάρχει συναίνεση. Συναίνεση ζητάτε. Δείξτε το πραγματικά στις τροπολογίες τις οποίες έχουμε φέρει!

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Θεοχαρόπουλε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Έχουμε κανονίσει να πάρετε τον λόγο λίγο πιο μετά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Για να μην πάρω τον λόγο δύο φορές.

**ΠΡΟΕΔΡΕΥΩΝ (Δημήτριος Κρεμαστινός):** Ακριβώς μετά τον Κοινοβουλευτικό Εκπρόσωπο της Χρυσής Αυγής θα σας δώσω τον λόγο.

**ΗΛΙΑΣ ΚΑΜΑΤΕΡΟΣ:** Να μιλήσουν κι οι Βουλευτές, κύριε Πρόεδρε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Μπορώ να έχω τον λόγο τώρα;

**ΠΡΟΕΔΡΕΥΩΝ (Δημήτριος Κρεμαστινός):** Τώρα μου το είπατε. Έχει τον λόγο ο Κοινοβουλευτικός Εκπρόσωπος της Χρυσής Αυγής, κ. Παναγιώταρος.

Άρχισα να ανακοινώνω τον κ. Παναγιώταρο και μου ζητήσατε τον λόγο, κύριε Τσιρώνη. Είχε, όμως, προγραμματιστεί να μιλήσετε μετά από δύο Βουλευτές.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και** **Ενέργειας):** Για να μην πάρω δύο φορές τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Όχι. Μία θα τον πάρετε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και** **Ενέργειας):** Θα μπορούσα να τον ζητήσω επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Θέλετε τον λόγο επί προσωπικού;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και** **Ενέργειας):** Για να μην πάρω τον λόγο επί προσωπικού…

**ΠΡΟΕΔΡΕΥΩΝ (Δημήτριος Κρεμαστινός):** Τότε θα μιλήσετε κανονικά.

Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Θα συμφωνήσω με τον κ. Σκουρλέτη, όταν απευθύνθηκε προς τον εισηγητή της Νέας Δημοκρατίας και είπε ότι η Νέα Δημοκρατία ξεχειλίζει από λαϊκισμό, όχι βέβαια για τον λόγο για τον οποίο ανεφέρθη, περί μνημονίων, ότι ο κ. Σκουρλέτης κατηγορούσε τον κ. Βαρβιτσιώτη. Μα, εσείς που ψηφίσατε τα μνημόνια και τον Αύγουστο και το τρίτο μνημόνιο, τώρα έρχεστε και μας λέτε άλλα.

Εμείς θα κατηγορήσουμε τη Νέα Δημοκρατία για λαϊκισμό και σπέκουλα για πολύ πιο σοβαρά θέματα, για τα εθνικά ζητήματα. Ποιος μπορεί να ξεχάσει το βιβλίο της κ. Ρεπούση το οποίο γράφτηκε με την έγκριση της Νέας Δημοκρατίας και της Υπουργού κ. Γιαννάκου, όπου εκεί μιλούσε για «συνωστισμό» στην προκυμαία της Σμύρνης, έτσι απλά και γενικά;

Να υπενθυμίσω στον κ. Βαρβιτσιώτη, που ξαφνικά αγάπησε την Ελλάδα και την πατρίδα, τις δηλώσεις του για τις σημαίες που καίγονταν ότι ένα κομμάτι πανί είναι, ότι δεν είναι κάτι φοβερό για το οποίο θα πρέπει να κάνουμε θέμα;

Να υπενθυμίσουμε στη Νέα Δημοκρατία την παρουσία του κ. Γεροντόπουλου ως Υφυπουργού Εξωτερικών στα εγκαίνια του μουσείου του Κεμάλ Ατατούρκ, ξέρετε, αυτού που λένε ότι ήταν η κατοικία του που δεν ήταν η κατοικία του, αλλά που πολύ έντεχνα οι Τούρκοι το έχουν εκμεταλλευθεί και το χρησιμοποιούν κατά τέτοιον τρόπο; Φτάσαμε στο σημείο στις 26 Οκτωβρίου, ανήμερα της γιορτής του Αγίου Δημητρίου, της απελευθέρωσης της Θεσσαλονίκης, χιλιάδες Τούρκοι με τουρκικές σημαίες, με λουλούδια έξω από την ψευτοκατοικία του Κεμάλ Ατατούρκ, να πανηγυρίζουν και να κάνουν τα δικά τους.

Υπενθυμίζουμε επίσης την αναφορά κάποιου Βουλευτή της Νέας Δημοκρατίας πριν από πολύ λίγο καιρό, ο οποίος ανεφέρθη στους Πόντιους ως Ρωσοπόντιους και μετά τις έντονες αντιδράσεις της πτέρυγας της Χρυσής Αυγής, το πήρε πίσω κ.λπ..

Κάτι ακόμα: Πολύ ωραίο όντως το βιβλίο που έχει εκδώσει η Βουλή των Ελλήνων το 2004 σχετικά με τη Γενοκτονία των Ποντίων, αλλά το θυμηθήκατε πολύ αργά, κύριε Βαρβιτσιώτη. Εδώ βλέπω ότι υπάρχει μία ερώτηση της Χρυσής Αυγής μόλις από τον Φεβρουάριο του 2013 που αναφέρεται στους λόγους για τους οποίους δεν εκδίδεται αυτό το βιβλίο ξανά, ενώ άλλα εκδίδονται συνεχώς και συνεχώς. Φαίνεται ότι ήταν πολύ καλή έκδοση, είχε ενδιαφέρον, πονούσε κάποιους και γι’ αυτό δεν την επανεκδίδουν.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Δεν μπορούμε να μιλήσουμε για λαϊκισμό από την πλευρά του ΣΥΡΙΖΑ και για τις δηλώσεις του κ. Φίλη και για την επίσημη συμπαράσταση που είχε από τον ΣΥΡΙΖΑ μέσω του κ. Αμανατίδη που είπε ότι ο κ. Φίλης εξέφραζε προσωπικές επιστημονικές απόψεις, πολύ απλά γιατί αυτές ήταν πάντοτε οι θέσεις του ΣΥΡΙΖΑ, αντεθνικές, από ένα κόμμα αρνησιπάτριδων, που ήταν πάντα στην πρώτη γραμμή για οτιδήποτε αντεθνικό και ανθελληνικό. Αυτό, όμως, το οποίο δεν σχολιάστηκε επαρκώς, είναι αυτό που ανέφεραν και προλαλήσαντες σχετικά με το πρωτοσέλιδο της «SABAH» που δεν είναι μόνο αυτή, είναι και η «BIRLIK», είναι και όλες οι εφημερίδες, είναι και όλα τα σχόλια του τουρκικού Τύπου και όχι μόνο.

Καταθέτω για τα Πρακτικά τα αποκόμματα από τις τουρκικές εφημερίδες και την ερώτηση που είχε κάνει ο κ. Γρέγος το 2013.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πολύ πιο σοβαρό και σημαντικότερο όλων είναι ότι όταν κάποια στιγμή θα υπάρχει μία πραγματικά εθνική κυβέρνηση και θα θέλει να θέσει το ζήτημα της Γενοκτονίας των Ποντίων σε παγκόσμιο επίπεδο, να αναγνωριστεί όπως καταφέρνουν οι Αρμένιοι, οι οποίοι λειτουργούν ενωμένοι, μεθοδικά, χωρίς να σταματούν ποτέ και επιτυγχάνουν να αναγνωρίζουν η μία χώρα της υφηλίου μετά την άλλη τη γενοκτονία των Αρμενίων, όταν θα υπάρξει μία εθνική κυβέρνηση και θα θέλει να φέρει παντού αυτό το θέμα, έτσι ώστε να αναγνωριστεί και η Γενοκτονία των Ποντίων, θα μας κουνάνε τις δηλώσεις του κ. Φίλη και άλλων στελεχών του ΣΥΡΙΖΑ όχι μόνο οι Τούρκοι που δεν μας ενδιαφέρει η άποψή τους, αλλά από τον ΟΗΕ, από την Ευρωπαϊκή Ένωση, από αλλού και θα λένε: «Μα καλά, εδώ Υπουργοί των κυβερνήσεών σας λένε άλλα κι εσείς έρχεστε εδώ και μας ζητάτε αναγνώριση της Γενοκτονίας των Ποντίων»; Αυτό είναι το ζητούμενο.

Ας μη μιλήσουμε για τον ρόλο των Ανεξαρτήτων Ελλήνων, ενός πατριωτικού, εντός ή εκτός εισαγωγικών, κόμματος –βάλτε εσείς τα εισαγωγικά, αν θέλετε- που με μια απλή, «λάιτ» δήλωση έβγαλαν την ουρά τους απ’ έξω, όπως την είχαν βγάλει προ ολίγων μηνών όταν ήρθε το νομοσχέδιο για την απόδοση της ιθαγένειας. Σκέφτηκαν πως αφού θα ψηφιστεί από τους άλλους, εμείς ας το καταψηφίσουμε κι είναι όλα καλά. Θα είμαστε όλοι ευχαριστημένοι. Κι εμείς στους υπουργικούς θώκους, στη συγκυβέρνηση, και θα διαλύεται η πατρίδα και δεν θα τρέχει μια απολύτως. Επαναλαμβάνω ότι δεν θα μπορούσαμε να περιμένουμε κάτι διαφορετικό από τον κ. Φίλη και από άθεους και αρνησιπάτριδες.

Ακούσαμε τον εισηγητή του ΣΥΡΙΖΑ πιο πριν που αναφέρθηκε, εκτός των άλλων ανακουφιστικών μέτρων για την ελληνική κοινωνία που έρχονται τώρα ως προαπαιτούμενα και όχι μόνο, στην πολύ θετική πράξη, τη λεγόμενη «αξιοποίηση» –κρατήστε αυτή τη λέξη- του παραλιακού μετώπου Κερατσινίου- Δραπετσώνας. Θα δημιουργηθεί ένα μνημείο βιομηχανικής αρχαιολογίας.

Ένας που δεν ξέρει, όταν θα ακούσει για την αξιοποίηση του παραλιακού μετώπου, θα νομίζει τίποτα φοβερές πλαζ. Οργανώστε και τουριστικά διήμερα και τριήμερα στην Ψυττάλεια με βουτιές στα κολοβακτηρίδια ή στις χαβούζες!

Το πρόβλημα είναι άλλο, κύριοι, που μιλάτε συνεχώς για ανάπτυξη αλλά δεν ξέρετε λέξη επ’ αυτού. Όχι να γίνουν μνημείο βιομηχανικής αρχαιολογίας τα διάφορα εργοστάσια, των οποίων τα φουγάρα κάποτε κάπνιζαν και δούλευαν εκεί εκατοντάδες χιλιάδες εργαζόμενοι. Υπήρχε παραγωγή. Έτσι δημιουργείται ανάπτυξη. Όχι να γίνει μουσείο, παραδείγματος χάριν, το Μουσείο Λιπασμάτων και άλλα. Τα κλείσατε τεχνηέντως και τώρα εισάγετε τα λιπάσματα. Τα πληρώνει ο Έλληνας αγρότης χρυσάφι και εξαρτάται από τις εισαγωγές.

Θα έπρεπε να φέρνετε νομοσχέδια, άρθρα, νόμους, τα οποία θα έχουν να κάνουν με τη δημιουργία θέσεων εργασίας κι όχι με τις δήθεν αξιοποιήσεις χώρων. Είδαμε κι από τις άλλες αξιοποιήσεις τι γίνεται, είτε από το κράτος είτε από ιδιώτες. Οι μόνοι που θα βγουν ωφελημένοι θα είναι οι γνωστοί μεγαλοεργολάβοι που θα πάρουν τις δουλειές αυτές και πάλι με ΕΣΠΑ, συγχρηματοδότηση που μόνο αυτοί παίρνουν. Φυσικά το υπόλοιπο 50%-60% το πληρώνει ο ελληνικός λαός. Και άλλα δάνεια και άλλα χρέη για να αξιοποιήσουμε κάτι το οποίο θα έπρεπε να είναι ενεργή βιομηχανική ζώνη και να παράγει. Δουλειές θέλει ο κόσμος.

Βλέπουμε ότι για πολλοστή φορά έρχεται τροπολογία σχετικά με το Μέγαρο Μουσικής. Να δώσουμε μια αλά καρτ ασφαλιστική φορολογική ενημερότητα σε ένα μνημείο χρεοκοπίας. Πάνω από 240 εκατομμύρια ευρώ χρωστάει το Μέγαρο Μουσικής στα είκοσι δύο χρόνια λειτουργίας του. Κάποιοι κουλτουριάρηδες το λένε «πηγή δημιουργίας» και «πηγή πολιτισμού», για να πηγαίνουν μόνοι τους, οι εξής συγκεκριμένοι εδώ και είκοσι δύο χρόνια, οι ίδιοι. Δεν είχε, σε γενικές γραμμές, τη δυνατότητα το ευρύ κοινό να πάει να παρακολουθήσει.

Όμως, αυτό δεν είχε να κάνει με το αν είχε το ευρύ κοινό ή το λιγότερο ευρύ κοινό. Δώσατε 240 εκατομμύρια με την εγγύηση του ελληνικού δημοσίου δανεικά κι αγύριστα, όπως πολλά άλλα, και την ίδια ώρα ζητάτε και παίρνετε μέτρα για πολύ λιγότερα εκατομμύρια από τα 240 που δώσατε στο Μέγαρο Μουσικής.

Αλήθεια, αφού θέλετε τόσο πολύ την ανάπτυξη και αφού θέλετε να βοηθήσετε τον πρωτογενή τομέα –το λέτε, το λέτε, αλλά φυσικά δεν το πιστεύετε- δώστε κι ασφαλιστικές φορολογικές ενημερότητες στους εκατοντάδες χιλιάδες Ελλήνων μικρομεσαίων, οι οποίοι όχι για 240 εκατομμύρια αλλά για λίγες χιλιάδες ευρώ δεν μπορούν να βγάλουν μια ενημερότητα. Όπου και να απευθυνθούν βλέπουν τείχος. Τείχος από τις τράπεζες που χρηματοδοτούσαν μόνο απατεώνες, ως επί το πλείστον, φίλους πολιτικών ή και πολιτικούς, μίζες, λοβιτούρες, που χρηματοδοτούσαν μέγαρα μουσικής, που χρηματοδοτούσαν διάφορα άσχετα πράγματα, που δεν είχαν να κάνουν με την ανάπτυξη, αλλά τίποτα για τον πρωτογενή τομέα.

Αφού θέλετε τόσο πολύ να βοηθήσετε, δώστε ασφαλιστικές φορολογικές ενημερότητες και στους αγρότες. Όχι να τους τριπλασιάζετε την τιμή του πετρελαίου, που είναι το βασικό τους όπλο, προκειμένου να μπορέσουν να παραγάγουν. Και το τρακτέρ θέλει πετρέλαιο και τα μηχανήματα θέλουν πετρέλαιο και στα θερμοκήπια χρειάζεται πετρέλαιο, παντού χρειάζεται πετρέλαιο για να γίνουν όλες οι εργασίες. Κάντε το, για να τους καταστήσετε ανταγωνιστικούς όχι ως προς τους Ασιάτες ή τους Κινέζους ή τους Αφρικανούς –δεν μπορούμε να είμαστε ανταγωνιστικοί προς αυτούς- αλλά ως προς τους γείτονές μας Ιταλούς. Δίπλα είναι.

Γιατί εάν δείτε πόσο πωλείται το αγροτικό πετρέλαιο στην Ιταλία, πόσος είναι ο ΦΠΑ στα αγροτικά προϊόντα στην Ιταλία, πόσα είναι όλα τα έξοδα του αγρότη στην Ιταλία, θα καταλάβετε γιατί έχουν γεμίσει όλα τα ελληνικά σούπερ μάρκετ, μέχρι και τα μανάβικα, με ιταλικά προϊόντα, τα οποία είναι πιο φθηνά από τα ελληνικά. Και αναρωτιόμαστε όλοι γιατί. Να, γιατί!

Ακούμε συνεχώς εδώ και πολλά χρόνια αυτό που είχε λανσάρει πρώτος ο Γιωργάκης Παπανδρέου -νομίζω το 2001 περίπου- για την πράσινη ανάπτυξη. Μιλούσε παντού, όπου βρισκόταν, κι έλεγε σε όλους ότι θα πρέπει να σταματήσετε τα πάντα και να ασχοληθείτε με την πράσινη ανάπτυξη, να κάνετε φωτοβολταϊκά και αιολικά πάρκα.

Και βλέπουμε τα αποτελέσματα. Παίρνουμε τον λογαριασμό της ΔΕΗ και το 50% και πλέον του λογαριασμού είναι ρυθμιζόμενες χρεώσεις και το μεγαλύτερο τμήμα τους έχει να κάνει με την πράσινη ανάπτυξη. Αυτή την πράσινη ανάπτυξη την έχουμε πληρώσει χρυσάφι. Και με αυτά τα οποία μας φέρνετε τώρα και θέλετε να κάνετε, θα την πληρώσουμε δυο φορές χρυσάφι και πιο ακριβά. Αυτό δεν είναι πράσινη ανάπτυξη. Αυτό είναι «πράσινα άλογα» και κοροϊδίες εις βάρος του ελληνικού λαού, ο οποίος δεν μπορεί να πληρώσει. Είναι 2,5 δισεκατομμύρια ευρώ οι απλήρωτοι λογαριασμοί προς τη ΔΕΗ. Τα βλέπετε;

Δείτε πρώτα την πραγματικότητα, δείτε τι γίνεται, και μετά να ασχολείστε με πράγματα, για τα οποία δεν έχετε και ιδέα, φυσικά, ούτε για την πράσινη ανάπτυξη ούτε για τίποτα από όλα αυτά.

Κύριοι της Κυβέρνησης, παραμείνατε συνεπείς, παραμείνατε πιστοί, μόνο στις συγκεκριμένες αντεθνικές σας θέσεις, που είχατε πάρα πολλά χρόνια, τότε που ήσασταν στο 3% και όχι τώρα που είσαστε στο 33% ή δεν ξέρω ’γω πού αλλού.

Ενώ δεν κάνατε το ίδιο για όλα τα υπόλοιπα τα οποία λεγάτε όταν ήσασταν στην αντιπολίτευση, είτε για το σκίσιμο των μνημονίων με ένα άρθρο είτε για λογιστικό έλεγχο του χρέους, για διαγραφή του μεγαλύτερου τμήματος του χρέους ως επονείδιστου, ως παράνομου, ως επαχθούς κ.λπ., για την κατάργηση του ΕΝΦΙΑ, ο οποίος σας οδήγησε εν πολλοίς στην εξουσία, για το ότι δεν θα μειώνατε τις συντάξεις, ότι δεν θα μειώνατε τους μισθούς -751 ευρώ θα ήταν ο κατώτερος μισθός- όταν ήσασταν στα κάγκελα για το κατοχικό δάνειο, αυτά τα εκατοντάδες δισεκατομμύρια ευρώ που οφείλει η Γερμανία στην Ελλάδα, αλλά που τελικά δεν τολμάει κανείς σας να τα φέρει επί τάπητος και να τα εγγράψετε σε κάποιον προϋπολογισμό επιτέλους και μετά να δείτε τι έχει να γίνει. Είσαστε το ίδιο και χειρότεροι με τους προκατόχους σας.

Σαφώς και καταψηφίζουμε επί της αρχής το εν λόγω νομοσχέδιο και αύριο επί των άρθρων θα τοποθετηθούμε λεπτομερώς για όλα τα ζητήματα.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός κ. Τσιρώνης.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, είμαι υποχρεωμένος κι εγώ να ξεκινήσω από το επίκαιρο θέμα της Γενοκτονίας των Ποντίων για έναν και μοναδικό λόγο: Γιατί είπαν πολλά οι προλαλήσαντες, γιατί είμαι μισός Πόντιος, και ο παππούς μου σώθηκε ως εκ θαύματος κάτω από τα δώδεκα πτώματα των αδερφών του.

Επειδή, λοιπόν, μεγάλωσα σε μία οικογένεια από τη μητέρα μου με χαμένη πατρίδα, έχω ιδιαίτερα ευαισθησία για το θέμα και ξέρω πάρα πολύ καλά τι συνέβη στον Πόντο. Και το ξέρω από τους δικούς μου. Δεν το ξέρω από τα βιβλία. Δεν χρειάζομαι τα βιβλία.

Αν, όμως, θέλουμε να δούμε το θέμα σοβαρά, πρέπει να δούμε τι συνέβη εκεί. Κι επειδή τό ’ψαξα και πήγα στην Ευρώπη και μίλησα με θεσμούς, θα σας εξηγήσω -για να μάθουν επιτέλους οι Έλληνες πολίτες- σε τι διαφέρει η γενοκτονία από την εθνοκάθαρση, τουλάχιστον όπως το ορίζουν μερικοί οργανισμοί, χωρίς να χρειάζεται να κάνουμε ιστορία.

Η εθνοκάθαρση είναι ειδεχθέστατο έγκλημα ισότιμο της γενοκτονίας. Η διάφορά είναι στη σκοπιμότητα. Στην εθνοκάθαρση το έγκλημα γίνεται και διαπράττεται μαζικά για να εξαναγκαστεί ένας πληθυσμός να εγκαταλείψει τις εστίες του, ενώ στη γενοκτονία το έγκλημα γίνεται για να εξοντώσεις ένα γένος.

Και εδώ υπάρχουν τα ιστορικά παραδείγματα που κάποιοι δεν τα αναγνωρίζουν, ότι στη γενοκτονία των Εβραίων, τουλάχιστον τα πρώτα χρόνια της ναζιστικής διακυβέρνησης, συντελείτο εθνοκάθαρση. Η τρομοκρατία, η καταλήστευση και οι συστηματικές δολοφονίες γίνονταν για να εκτοπιστούν οι πληθυσμοί. Αυτό αναγνωρίζεται στη Δίκη της Νυρεμβέργης. Αργότερα -αρκετά αργότερα- επέλεξε το ναζιστικό καθεστώς πλέον να εγκλωβίζει τους Εβραίους, αντί να τους διώχνει, και να τους εξοντώνει συστηματικά σε στρατόπεδα συγκέντρωσης, το οποίο αποκλήθηκε γενοκτονία.

Το ίδιο, λοιπόν, καθεστώς στους ίδιους λαούς εκτέλεσε και τα δύο εγκλήματα. Εγώ ομολογώ ότι δεν είμαι ιστορικός. Δεν μπορώ να γνωρίζω αν τα αδέρφια του παππού μου τα σκότωσαν για να εξοντώσουν τον Ελληνισμό του Πόντου ή τα σκότωναν για να τους κλέψουν τις περιουσίες και να εξαναγκάσουν τους ζωντανούς να το σκάσουν τρομοκρατημένοι.

Όμως, να σας πω και κάτι; Η γιαγιά μου που ήξερε λίγα γράμματα ούτε γενοκτονία ούτε εθνοκάθαρση το έλεγε.

**ΦΩΤΕΙΝΗ ΑΡΑΜΠΑΤΖΗ:** Ξέρει τι υπέστη, όμως.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Έλεγε «μας έσφαξαν γιόκα μου». Αυτό έλεγε! Αυτό την ενδιέφερε τη γυναίκα! Αυτό το έγκλημα δεν πρέπει να ξεχάσουμε.

**ΗΛΙΑΣ ΠΑΝΑΓΙΩΤΑΡΟΣ:** Αν σας άκουγε τώρα, θα έτριζαν τα κόκκαλά της.

**ΠΡΟΕΔΡΕΥΩΝ (Γεώργιος Βαρεμένος):** Ησυχία παρακαλώ!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Αυτό το έγκλημα δεν πρέπει να ξεχάσουμε. Έχει μικρή σημασία για τη δική μου οικογένεια, που έχασε τους δικούς της, το αν αυτό έγινε για εθνοκάθαρση ή για γενοκτονία.

Αυτό που δεν πρέπει, λοιπόν, στα διεθνή fora να ξεχάσουμε ποτέ είναι ότι συντελέστηκε το έγκλημα, χάθηκαν αυτοί οι άνθρωποι, χάθηκαν οι πατρίδες μας.

Επομένως γι’ αυτό που γίνεται σήμερα εδώ από διάφορους -διότι κάποιοι αγορητές ομολόγησαν ότι δεν ξέρουν τη διαφορά- να σας θυμίσω ότι ο Μιλόσεβιτς καταδικάστηκε σε δικαστήριο για εθνοκάθαρση. Δεν είναι λιγότερο ειδεχθές το ένα έγκλημα από το άλλο.

Θα φύγω από αυτό το θέμα. Όμως, απορώ που υπερασπίζεστε τη σπέκουλα που έγινε και αυτό που επιχειρούν και οι Τούρκοι και αυτές οι εφημερίδες. Δεν είναι το εάν έγινε ή δεν έγινε το έγκλημα. Αυτοί αμφισβητούν το έγκλημα αυτό καθαυτό και όχι τη μορφή του. Αυτό είναι το κρίσιμο ζήτημα. Τα άλλα είναι επιστημονικά ζητήματα, τα οποία λίγο ενδιαφέρουν τους πολίτες και φυσικά λίγο ενδιαφέρουν τους ανθρώπους που έχασαν τις πατρίδες τους.

**ΙΩΑΝΝΗΣ ΑΝΔΡΙΑΝΟΣ:** Αυτό το «υπερασπίζεστε» τι είναι;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Πηγαίνω, λοιπόν, τώρα στην ουσία…

**ΙΩΑΝΝΗΣ ΑΝΔΡΙΑΝΟΣ:** Να σας πω, κύριε Υπουργέ, δεν είναι κουβέντες αυτές!

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Ανδριανέ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Στην ουσία, λοιπόν, του νομοσχεδίου, ελάχιστα πράγματα ακούσαμε. Θα σταθώ σε αυτά που είναι της δικής μου αρμοδιότητας, γιατί άκουσα πλείστους όσους Βουλευτές να μου λένε ότι κάνουν εποικοδομητική αντιπολίτευση.

Λοιπόν, εδώ έχουμε μια πραγματικότητα. Η Κυβέρνησή μας –και παραδόξως αυτοί που μας εγκαλούν ότι είμαστε μία από τα ίδια, εδώ σιωπούν- μέσα σε χρόνο ρεκόρ άλλαξε, έκανε στροφή εκατόν ογδόντα μοιρών στη διαχείριση των απορριμμάτων. Φτιάξαμε ένα καινούργιο εθνικό σχέδιο, ενώ το παλιό ήταν δομημένο στη βάση της γραμμικής οικονομίας «παράγω, καταναλώνω, πετάω».

Σύμμεικτα απορρίμματα, εκατομμύρια τόνους, δεσμευτικά θα πήγαιναν σε εργοστάσια επεξεργασίας, «φαραωνικά», τα οποία οι πολίτες σήμερα πληρώνουν εύλογα γύρω στα 25 ευρώ με 50 ευρώ τον τόνο, ανάλογα με το είδος επεξεργασίας. Αντί, λοιπόν, να μειώσουμε αυτά τα απορρίμματα, θα πληρώναμε και 70 και 100 και 110 ευρώ τον τόνο οι πολίτες και με εγγυημένες ποσότητες.

Αυτή, λοιπόν, την πραγματικότητα που ανέτρεψε η Κυβέρνησή μας δεν μπορώ να αντιληφθώ γιατί κόμματα της Αντιπολίτευσης την αντιστρατεύονται. Ειλικρινά σας λέω, νομικός δεν είμαι, όταν το καλοκαίρι μου είπαν ότι στον ν. 4042 δεν προβλέπεται το ΕΣΔΑ να έχει μορφή ΚΥΑ, είτε μορφή νόμου, εγώ το απεδέχθην. Διότι αυτό έλεγε νόμος προηγουμένων κυβερνήσεων, ο ν.4042.

Αναρτήσαμε, λοιπόν, το εθνικό σχέδιο, αλλά, προσέξτε, ενώ το αγκάλιασε η πλειοψηφία της τοπικής αυτοδιοίκησης, δημάρχων και άλλων αυτοδιοικητικών και περιφερειαρχών, στην πράξη ελάχιστοι τι λένε; Και εδώ αναγκαζόμαστε να νομοθετήσουμε σήμερα. Παρακαλώ, θα ασκήσετε εδώ εποικοδομητική αντιπολίτευση; Τι είπαν; Α, δεν υπάρχει το καινούργιο εθνικό σχέδιο, γιατί δεν είναι ΚΥΑ κι αφού δεν είναι ΚΥΑ δεν είμαστε υποχρεωμένοι να το εκτελούμε.

Ερχόμαστε, λοιπόν, και νομοθετούμε το πρώτο άρθρο. Επιλέξαμε απ’ όλες τις μορφές την πιο πολιτική: πράξη υπουργικού συμβουλίου. Άρα, από αύριο και μετά, εφόσον υπερψηφιστεί -και σας καλώ να το υπερψηφίσετε- το καινούργιο εθνικό σχέδιο θα είναι πράξη υπουργικού συμβουλίου και κατά τον νόμο θα υποχρεωθούν τα ΠΕΣΔΑ να εναρμονιστούν σε αυτό. Βέβαια, η λέξη «εναρμόνιση» είναι σχετική, γιατί ο προηγούμενος νόμος και εδώ είχε κενό.

Ποιος ορίζει την εναρμόνιση; Ποιος καθορίζει αν εναρμονίστηκε; Αν έρθουν δεκατρείς περιφέρειες και μας φέρουν συνολικό προϋπολογισμό 2 δισεκατομμύρια, ενώ το ΕΣΠΑ προβλέπει 900 εκατομμύρια, ποιος θα ορίσει ποια απ’ αυτά είναι εναρμονισμένα ή όχι; Κυρίως και το σπουδαιότερο -και αυτό κρατήστε το- στο καινούργιο εθνικό σχέδιο προβλέπουμε δομές, οι οποίες μάλιστα είναι αποδεκτές ως safe projects από τους Ευρωπαίους, δομές οι οποίες είναι αποκεντρωμένες και μικρές, δομές που δίνουν δεκαέξι χιλιάδες νέες θέσεις εργασίας και επιπλέον 2 δισεκατομμύρια τζίρο.

Είναι φυσικό ότι, εφόσον αυτά τα πράγματα δεν είναι πλέον απορρίμματα και είναι πόροι -πλαστικό, γυαλί, χαρτί, κομπόστ- αυτός ο τζίρος φεύγει από τα μεγάλα «φαραωνικά» εργοστάσια. Δηλαδή, αυτές οι υποδομές που θα χρηματοδοτηθούν, θα αφαιρεθούν, προφανώς, από τα κόστη να φτιάξουμε εργοστάσια συν αυτά των απορριμμάτων.

Και ρωτάω, λοιπόν, πάρα πολύ απλά. Όταν αυτήν τη στιγμή έχουμε ελάχιστους, ευτυχώς, αυτοδιοικητικούς, οι οποίοι επιμένουν να εναρμονίζονται στο παλιό εθνικό σχέδιο, γιατί αυτό μόνον αναγνωρίζουν, και θέλουν να συνεχίσουν τα ίδια «φαραωνικά» έργα, ποιος είναι ο κριτής που θα κρίνει εάν αυτό το περιφερειακό σχέδιο, που θα περάσει με μια σεβαστή πλειοψηφία στο περιφερειακό συμβούλιο, είναι ή δεν είναι συμβατό; Η απάντηση είναι πάρα πολύ απλή: Ή θα το κρίνει ο πάπας ή θα το κρίνει η Αρχιεπισκοπή Αθηνών ή θα το κρίνει ο Πρωθυπουργός ή να το φέρουμε μήπως στη Βουλή;

Εμείς είπαμε κάτι πάρα πολύ απλό. Μόνο όσον αφορά την τυπική νομιμότητα και την εναρμόνιση, να γίνει μία πράξη ΚΥΑ. Να υπάρχει μία πράξη. Αν βρείτε εσείς μια άλλη διαδικασία, που να πάμε στους Ευρωπαίους, να ξεκλειδώσουμε τις αιρεσιμότητες και να πούμε ότι το εθνικό μας σχέδιο, αυτό το οποίο έρχεται, είναι συμβατό με το ένα, το δύο, το τρία, το οκτώ, το εννιά, να την θέσετε κι εγώ να την ακούσω όλος αυτιά. Γιατί εδώ περιμένουμε την εποικοδομητική αντιπολίτευση.

Εμείς, λοιπόν, λέμε κάτι πάρα πολύ απλό. Αλλάζουμε –και αυτή είναι η ουσία για τους πολίτες- το καινούργιο Εθνικό Σχέδιο Διαχείρισης Απορριμμάτων. Πηγαίνουμε στην πρόληψη, στην επαναχρησιμοποίηση, στη διαλογή στην πηγή. Πηγαίνουμε τα χρήματα και τους πόρους στους δήμους. Αυτό είναι ένα έργο. Είναι αυτό που κάνει, πλέον, όλη η Ευρώπη. Το θέλετε; Αντιπολιτεύεστε αυτό το πράγμα; Το στηρίζετε ή δεν το στηρίζετε;

Αυτή είναι η ουσία της συζήτησης. Εδώ περιμένω διάλογο, κυρίες και κύριοι της Αντιπολίτευσης. Εδώ να το δούμε. Να δούμε την ουσία. Τι θέλουμε, επιτέλους;

Τελειώνω με το άρθρο 32. Το είπα και το παραδέχθηκα. Να ξεκαθαρίσουμε. Ο ν. 4280 και ο ν. 4315 είναι «δασοκτόνοι» νόμοι. Ήταν νόμοι που δεν υπάρχει επιστήμονας δασολόγος που να τους υπερασπίζεται, ανεξαρτήτως πολιτικής τοποθέτησης.

Αυτοί οι νόμοι θα αλλάξουν. Είναι προφανές ότι έπρεπε στα ζητήματα των αναδασωτέων να στενέψουμε τα περιθώρια να γίνουν εγκλήματα κατά του δάσους. Αυτό κάνουμε με το άρθρο 32. Δεν είναι, προφανώς –το κατανοώ, δέχομαι την κριτική που μας κάνει το WWF- αυτό το ιδανικό που θα μπορούσαμε να κάνουμε, αλλά ούτως ή άλλως δεσμευόμαστε ότι ο νόμος θα αλλάξει στο σύνολό του.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Θα δώσουμε τον λόγο σε κάποιους Βουλευτές.

Ο κ. Γρέγος έχει τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Βεβαίως, περνάει σε δεύτερο ρόλο η συζήτηση του νομοσχεδίου. Θα μπορούσαμε να τοποθετηθούμε επί των άρθρων -θα το κάνουν οι υπόλοιποι Βουλευτές της Χρυσής Αυγής αύριο- αλλά μετά από όλα αυτά που συμβαίνουν, πρέπει να τοποθετηθούμε για το θέμα που δεν είναι, φυσικά, τωρινό και δεν είναι μόνο οι δηλώσεις του κ. Φίλη.

Δυστυχώς σαν τον κ. Φίλη υπάρχουν και κάποιοι άλλοι. Υπάρχει αυτός που εκτελεί χρέη δημάρχου στη Θεσσαλονίκη, ο «τουρκολάγνος» Μπουτάρης, υπήρχε και εκείνη η γραφική, ανιστόρητη και αμόρφωτη κ. Ρεπούση και έρχεται τώρα ο κ. Φίλης με αυτές τις δηλώσεις του, οι οποίες είναι εξοργιστικές. Και δεν ξέρω εάν αύριο θα μπορούσε ο κ. Φίλης να βγει στην πλατεία Συντάγματος όπου στις 16:00΄ έχουν συγκέντρωση οι ομοσπονδίες και τα σωματεία των Ποντίων και να μιλήσει μαζί τους.

Να ενημερώσω τους Έλληνες που μας ακούν ότι η μήνυση κατατέθηκε σήμερα από τους Βουλευτές κυρίους Σαχινίδη, Αϊβατίδη και Χατζησάββα. Μπορούν να επισκεφθούν την ιστοσελίδα της Χρυσής Αυγής για να δουν το περιεχόμενο της μήνυσης σε βάρος του κ. Φίλη και τις δηλώσεις του, γιατί φυσικά κανένα μέσο ενημέρωσης δεν τις έχει παίξει.

Ακούσαμε τον κύριο Υπουργό πριν -και λυπάμαι πάρα πολύ- να μιλάει για «χαμένες πατρίδες». Το έχουμε πει επανειλημμένως, κύριε Υπουργέ, ότι δεν υπάρχουν «χαμένες πατρίδες». Για τη Χρυσή Αυγή είναι αλύτρωτες πατρίδες.

Να πω και κάτι άλλο. Αυτές οι δηλώσεις του κ. Φίλη και όποιοι κάνουν τέτοιες δηλώσεις μάς θυμίζουν τις θέσεις και τις δηλώσεις που κάνουν οι Γκρίζοι Λύκοι στην Τουρκία.

Θα κάνω μια σύντομη αναφορά επί των άρθρων. Πραγματικά έχω έναν έντονο τόνο στη φωνή, γιατί κι εγώ και οι συναγωνιστές της Χρυσής Αυγής είμαστε εξοργισμένοι και έχουμε εκφράσει την οργή μας για όλα αυτά που συμβαίνουν. Να πω και στη Νέα Δημοκρατία ότι δεν δικαιούται να ομιλεί γιατί, όπως είπε ο κ. Παναγιώταρος πριν και παρέθεσε στοιχεία, έχει εκφραστεί με ανάλογο τρόπο σε άλλες περιπτώσεις.

Εν τάχει να αναφερθώ στα άρθρα 39 έως 45. Είναι τα άρθρα αρμοδιότητας του Υπουργείου Παιδείας, στα οποία περιλαμβάνονται στο εν λόγω σχέδιο νόμου. Θα μπορούσαν να χαρακτηριστούν ως διαδικαστικά, τακτοποιητικά, θα έλεγα. Είναι απόρροια του νόμου Μπαλτά. Στο ίδιο πνεύμα κινούνται και οι ρυθμίσεις που αφορούν στη δυνατότητα δεύτερης ευκαιρίας στους απόφοιτους παλαιότερων ετών.

Σε γενικές γραμμές η προκείμενη νομοθετική εισαγωγή επτά σχετικών άρθρων του Υπουργείου Παιδείας σε αυτό το σχέδιο νόμου δείχνει κάποια προχειρότητα, όπως προχειρότητα δείχνουν συνήθως και νομοσχέδια που φέρνετε με τη διαδικασία του κατεπείγοντος. Είναι μια συνήθεια που την κληρονομήσατε από τη Νέα Δημοκρατία.

Στο άρθρο 39 δίνεται παράταση στην πιστοποίηση της εκπαιδευτικής επάρκειας των εκπαιδευτών ενηλίκων, ώστε να είναι δυνατή η συνέχιση της λειτουργίας των σχετικών δομών και προγραμμάτων Γενικής Γραμματείας Διά Βίου Μάθησης και Νέας Γενιάς μέχρι τον Σεπτέμβρη του 2017.

Το άρθρο 40 είναι μια αναγκαία τροπολογία ώστε να διευκρινιστεί ο τρόπος συμμετοχής απόφοιτων παλαιοτέρων ετών, οι οποίοι προετοιμάστηκαν για ένα διαφορετικό σύστημα εισαγωγής στην τριτοβάθμια εκπαίδευση, το οποίο δεν υφίσταται πλέον. Άλλαξε και αυτό με τον νόμο Μπαλτά.

Πρέπει ωστόσο να επισημανθεί ότι η ρύθμιση του άρθρου 40 αποτελεί απλώς ένα ημίμετρο στην προσπάθεια αντιμετώπισης των δυσμενών συνεπειών και της σύγχυσης που προκαλούσε στους υποψηφίους οι συνεχείς νομοθετικές αλλαγές στο σύστημα εισαγωγής στην τριτοβάθμια εκπαίδευση. Στόχος πρέπει να είναι η σε βάθος χρόνου σταθερότητα και βιωσιμότητα του συστήματος εισαγωγής στην τριτοβάθμια εκπαίδευση, πράγμα που είναι προφανές ότι η τωρινή ηγεσία του Υπουργείου αδυνατεί να επιτύχει λόγω ανεπάρκειας και ανικανότητας.

Με το άρθρο 41 θεσμοθετείται η καθ’ υπέρβαση εισαγωγή στην τριτοβάθμια εκπαίδευση όσων πρώτευσαν σε μαθητικές ολυμπιάδες σε Μαθηματικά, Φυσική, Πληροφορική, Χημεία, Βιολογία και στον αθλητισμό, αναγνωρίζοντας επί της ουσίας την αριστεία. Σε αυτό είμαστε σύμφωνοι, φυσικά.

Το άρθρο 42 αφορά τη θητεία των υπηρεσιακών συμβουλίων. Εδώ είναι μια καθαρά κομματική τοποθέτηση. Καταψηφίζουμε αυτό το άρθρο.

Το άρθρο 43 αναφέρεται στη διοίκηση των τμημάτων του Υπουργείου Παιδείας και σε σχέση με το άρθρο 66 που αντικαθιστά, προστίθεται η δυνατότητα της τοποθέτησης εκπαιδευτικών πρωτοβάθμιας και δευτεροβάθμιας εκπαίδευσης στις διευθύνσεις και στα τμήματα που υπάγονται στη Γενική Διεύθυνση Σπουδών πρωτοβάθμιας και δευτεροβάθμιας εκπαίδευσης. Επειδή, όμως, οι εκπαιδευτικοί αυτοί είναι ήδη κατηγορίας ΠΕ, πανεπιστημιακής εκπαίδευσης, και άρα εμπίπτουν στις περιπτώσεις α΄, β΄ και γ΄ της παραγράφου 1 του άρθρου, δεν γίνεται σαφές για ποιον λόγο υπάρχει ειδική μνεία για τις διευθύνσεις και τα τμήματα αυτά.

Στο άρθρο 44 αναφέρομαι μόνο στα άρθρα που αφορούν το Υπουργείο Παιδείας. Με το άρθρο αυτό παρατείνεται εκ νέου η θητεία των σχολικών συμβούλων -έληγε στις 31-12-2015, σύμφωνα με το άρθρο 28 παράγραφος 3- μέχρι τον Αύγουστο του 2016. Αυτό το καταψηφίζουμε.

Τέλος, το άρθρο 45 ρυθμίζει την καταβολή των δεδουλευμένων στο προσωπικό των περιφερειακών διευθύνσεων εκπαίδευσης κατά τις πανελλαδικές εξετάσεις του 2015 -είναι η παράγραφος 1- και των υπερωριακών αμοιβών των εκπαιδευτικών δευτεροβάθμιας εκπαίδευσης, που εργάστηκαν υπερωριακά στο Κέντρο Απεξάρτησης «18 ΑΝΩ» του Ψυχιατρικού Νοσοκομείου Αττικής. Πρόκειται για ένα ποσό της τάξης –απ’ ό,τι βλέπω εδώ- των 165.000 ευρώ και 8.000 ευρώ αντίστοιχα. Και αυτό κινείται προς τη θετική κατεύθυνση. Ωστόσο, όπως είπε ο Κοινοβουλευτικός Εκπρόσωπος και η ειδική εισηγήτρια της Χρυσής Αυγής, θα καταψηφίσουμε το άρθρο.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Τζελέπης από τη Δημοκρατική Συμπαράταξη.

**ΜΙΧΑΗΛ ΤΖΕΛΕΠΗΣ:** Κυρίες και κύριοι συνάδελφοι, τα εθνικά θέματα δεν προσφέρονται σε πρόχειρες και επιστημονικοφανείς προσεγγίσεις ή σκόπιμες κομματικές αντιπαραθέσεις. Όσες φορές αυτό αγνοήθηκε στο παρελθόν, αλλά και στη νεότερη ιστορία του Ελληνισμού όσο και στη σύγχρονη το πληρώσαμε ακριβά και ανεπανόρθωτα. Σήμερα με τόσα ανοικτά θέματα και σε τόσο κρίσιμη κατάσταση που βρίσκεται η χώρα μας θεωρώ ότι η ατυχής τοποθέτηση του κ. Φίλη θα πρέπει να τερματιστεί εδώ και να σταματήσει αυτός ο διάλογος.

Άκουσα σε τοποθετήσεις από προλαλήσαντες ομιλητές της πλειοψηφίας για υπεύθυνη αντιπολίτευση, για λαϊκισμούς και πραγματικά μου έκανε μεγάλη εντύπωση. Μήπως θεωρείτε, κύριοι συνάδελφοι της Πλειοψηφίας, ότι ο ελληνικός λαός έχει μνήμη χρυσόψαρου, ότι δεν θυμάται ποιος δίχασε τον ελληνικό λαό σε μνημονιακούς και αντιμνημονιακούς, ότι δεν θυμάται ποιοι του έχουν τάξει ότι θα σκίσουν μνημόνια, με έναν νόμο θα καταργήσουν αντιμνημονιακούς νόμους, ότι θα αποκαταστήσουν μισθούς, ότι θα αποκαταστήσουν συντάξεις, ότι θα καταργήσουν τον ΕΝΦΙΑ; Ποιος δημιούργησε το κίνημα του «Δεν πληρώνω»; Αλήθεια, πού είναι οι αγανακτισμένοι; Πρόσφατα γιορτάσαμε την εθνική επέτειο. Εξαφανίστηκαν, λύθηκαν όλα; Τότε για ποιο λόγο διαμαρτύρονταν;

Ακούσαμε από την άλλη την πλευρά ότι «ο ελληνικός λαός», λέει, «μας ξαναέδωσε την εντολή εξαιτίας των πολιτικών που οδηγηθήκαμε εδώ». Κυρίες και κύριοι συνάδελφοι, επιτέλους η πραγματικότητα εκδικείται. Ο κύκλος των ψευδαισθήσεων πρέπει να κλείσει κάποτε και για εσάς. Αναγκάστηκε η κυβέρνηση ΠΑΣΟΚ το 2010 να ακολουθήσει έναν δρόμο υπευθυνότητας τότε για να μείνει η χώρα όρθια απέναντι στον λαϊκισμό και στην ανευθυνότητα τότε τη δική σας και στον διχασμό που επιβάλατε στον ελληνικό λαό για μικροκομματικά και πολιτικά οφέλη. Και σήμερα έρχεστε να πείτε εμάς λαϊκιστές διότι κάνουμε ανεύθυνη αντιπολίτευση.

Αλλά, ο ελληνικός λαός δεν έχει πληρώσει ούτε 1 ευρώ μέχρι και τις εκλογές της 20 Σεπτεμβρίου. Γιατί στους τακτικισμούς είστε πολύ καλοί. Ούτε καν τον ΕΝΦΙΑ δεν στείλατε για να πληρώσει που ξέρατε ότι δεν θα τον καταργήσετε στο επτάμηνο αυτό. Τώρα τα στείλατε όλα μαζεμένα. Ακόμα και στους αγρότες, που από το καλοκαίρι ψηφίσατε την προκαταβολή φόρου, τον διπλασιασμό από το 27% στο 55%, στείλατε εδώ και είκοσι ημέρες, τώρα τα ραβασάκια. Τώρα θα σας μάθει πολύ καλά ο ελληνικός λαός και θα δείτε τα αποτελέσματα από εδώ και πέρα στις επαφές που θα έχετε καθημερινά μαζί του.

Σε σχέση τώρα με το παρόν νομοσχέδιο, κυρίες και κύριοι συνάδελφοι, έχουμε ένα νομοσχέδιο πάλι όπου τρέχετε να προλάβετε τα προαπαιτούμενα, την εργαλειοθήκη του ΟΟΣΑ και μάλιστα μία εργαλειοθήκη που εσείς τη λέγατε κατά παραγγελία κάποτε, για την εκταμίευση της δόσης και την αξιολόγηση. Και φέρνετε στη Βουλή ένα νομοσχέδιο εννέα συναρμόδιων Υπουργείων για να μελετηθεί από τους Βουλευτές σε ολίγες ώρες στις επιτροπές και να το ψηφίσουμε σε δύο ημέρες με διαδικασίες fast track στη Βουλή. Αυτά που εσείς μετά μανίας καταγγέλλατε όταν ήσασταν αντιπολίτευση τώρα τα πράττετε με αποτέλεσμα να ευτελίζετε τη νομοθετική διαδικασία, να αποκαλύπτετε την προχειρότητά σας και την έλλειψη πολιτικού σχεδιασμού.

Το παρόν νομοσχέδιο αντικατοπτρίζει ξεκάθαρα την πολιτική βούληση της συγκυβέρνησης ΣΥΡΙΖΑ-ΑΝΕΛ να αναμετρηθεί πραγματικά με τις αντοχές των πολιτών. Η πολιτική του «άλλα υπόσχομαι, άλλα διαβεβαιώνω, αλλά εφαρμόζω εντελώς τα αντίθετα» έχει εξοργίσει ακόμα και αυτούς τους πολίτες οι οποίοι μέχρι πρόσφατα υπέδειξαν ιδιαίτερη επιείκεια και μεγάλη κατανόηση στην απειρία της Κυβέρνησης να ασχοληθεί με τα δύσκολα θέματα που η κρισιμότητα της κατάστασης της χώρας είχε προτάξει.

Καθημερινά ψάχνετε να βρείτε ισοδύναμα στην παιδεία, στον τζόγο, στο κρέας. Αλήθεια, θα ήθελα να ρωτήσω: Εσείς λέγατε τότε ότι τα ισοδύναμα σημαίνουν ισοδύναμο πόνο για τον ελληνικό λαό. Τώρα αυτά τα ισοδύναμα που ψάχνετε ποιον ελληνικό λαό θα πειράξουν; Μήπως θα πειράξουν τους γείτονες στα όμορα κράτη που συνορεύουμε και όχι τον ελληνικό λαό όλα αυτά τα ισοδύναμα τα οποία ψάχνετε;

Αυτοί που δεν σας πιστεύουν, όμως, γιατί τα πολιτικά τεχνάσματά σας πλέον τα βιώνουν και άρχισαν να τα πληρώνουν, είναι οι αγρότες. Ήδη έχουν δει τα πρώτα μέτρα τα οποία ήρθαν μετά τις εκλογές στις 20 Σεπτεμβρίου, τα μπιλιετάκια της προκαταβολής φόρου, τη μείωση των συντάξεων των 330 ευρώ για πρώτη φορά στους αγρότες και από την άλλη πλευρά, στο παρόν νομοσχέδιο, φέρνετε τη σταδιακή μείωση του ειδικού φόρου κατανάλωσης πετρελαίου και αυξάνετε το πετρέλαιο από τα 66 ευρώ στα 200 ευρώ ανά χίλια λίτρα. Και έπεται συνέχεια, μία συνέχεια η οποία σηματοδοτεί ότι αποστρέφεστε τον αγροτικό τομέα. Αλλιώς, αυτή η φοροεισπρακτική, η εισφοροεισπρακτική καταιγίδα που φέρνετε εις βάρος της αγροτικής τάξης δεν εξηγείται διαφορετικά.

Έχω πει επανειλημμένα ότι είναι κάτω του νεκρού σημείου όλα αυτά τα οποία έχετε κατά νου, τα οποία έχετε αφήσει να διαρρεύσουν ότι θα φέρετε εις βάρος ενός τομέα της οικονομίας, που θέλουμε όλοι να λέμε εδώ ότι μαζί με τον τομέα της αγροτικής οικονομίας είναι η άλλη κολώνα της οικονομίας για να στηριχθεί η χώρα και να φύγει μπροστά. Γιατί; Γιατί έχει κοινωνική, οικονομική, αναπτυξιακή, εθνική διάσταση, γιατί μπορεί να παράξει πλούτο σε ένα χρόνο και να δώσει θέσεις εργασίας και αντικείμενο εργασίας και στο δευτερογενή και στον τριτογενή τομέα και εσείς τον οδηγείτε κάτω του νεκρού σημείου. Δηλαδή, δεν θα συμφέρει πλέον τον Έλληνα αγρότη παραγωγό να παράξει, για να μπορέσει να μείνει στην περιφέρεια, για να μην διαρραγεί και η κοινωνική συνοχή.

Εμείς, ως Δημοκρατική Συμπαράταξη ΠΑΣΟΚ-ΔΗΜΑΡ, έχουμε κάνει μία τροπολογία σχετικά με αυτό που προβλέπεται εδώ για την αύξηση του αγροτικού πετρελαίου. Επιτέλους, να θεσμοθετήσουμε το αγροτικό πετρέλαιο. Δεν ανακαλύπτουμε τώρα ούτε την Αμερική ούτε τον τροχό. Να γίνει αυτό που εφαρμόζεται και στην Ιταλία και στη Γαλλία, η κάρτα αγρότη για το αγροτικό πετρέλαιο, με ηλεκτρονικό μητρώο, μέσω του ΟΣΔΕ, μέσω της καλλιέργειας, ανά καλλιέργεια που έχει ο κάθε παραγωγός, ανάλογα με τον τρόπο που χρησιμοποιεί μέχρι σήμερα τα μηχανήματα ως προς την καλλιέργεια ή την άρδευση των αγρών, για να τελειώνει αυτό το θέμα, εάν θέλουμε να έχουμε μία γεωργία ανταγωνιστική, εάν θέλουμε να έχουμε αγροτική παραγωγή, εάν θέλουμε να έχουμε διατροφική επάρκεια για τη χώρα.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΧΡΗΣΤΟΣ ΜΠΓΙΑΛΑΣ:** Γιατί δεν το κάνατε τόσο καιρό;

**ΠΡΟΕΔΡΕΥΩΝ (Γεώργιος Βαρεμένος):** Θα παρεμβληθεί δι’ ολίγων ο φειδωλός κ. Παπαχριστόπουλος, Κοινοβουλευτικός Εκπρόσωπος των ΑΝΕΛ και θα συνεχίσουμε με Βουλευτές.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Συνάδελφοι, υπάρχει μία αλληλουχία γεγονότων στη σημερινή πραγματικότητα που δεν μπορεί να την αγνοήσει κανείς. Αξιολόγηση, ανακεφαλαιοποίηση τραπεζών, ρύθμιση χρέους. Κάποιοι έχουμε ξεχάσει εδώ ότι εάν δεν ρυθμιστεί αυτό το χρέος, εάν με τον α΄ ή β΄ τρόπο δεν απαλλαγούμε πάνω από 100 δισεκατομμύρια, η αλήθεια είναι πικρή, δεν έχουμε καμμία προοπτική.

Θέλω να θυμίσω ότι μετά τον Β’ Παγκόσμιο Πόλεμο το χρέος της Γερμανίας ρυθμίστηκε με ρήτρα ανάπτυξης. Της χαρίστηκε το 50% και το υπόλοιπο 50% το πλήρωνε όταν είχε ανάπτυξη.

Θέλω να πιστεύω ότι κάτι αντίστοιχο θα ισχύσει και για μας.

Ζούμε μια δαιμονισμένη, σκληρή εποχή. Δεν νομίζω ότι μπορεί κανείς να την αγνοήσει κι όποιος πει ότι είναι εύκολα τα πράγματα, προφανώς, ζει κάπου αλλού. Δεν μπορεί να το αμφισβητήσει αυτό. Έχουν απόλυτο δίκιο να διαμαρτύρονται οι πολίτες και οι συνταξιούχοι. Κι ένα ευρώ να κόψεις στους συνταξιούχους, έχουν δίκιο να διαμαρτύρονται. Κι αυτήν τη στιγμή η Κυβέρνηση είναι συγκεκριμένη και διαμαρτύρονται σ’ αυτήν την Κυβέρνηση και καλά κάνουν.

Το ασφαλιστικό που δεν συζητιέται σήμερα, πιστεύω ότι είναι μια υδρογονοβόμβα εν δυνάμει. Η πρώτη κατοικία που θέλω να πιστεύω ότι θα λήξει θετικά τη Δευτέρα, όπως και τα ισοδύναμα –εγώ ρισκάρω και λέω ότι θα λήξει θετικά, αλλά θα το δούμε- θα είναι το έναυσμα για τη θετική αξιολόγηση.

Η ανακεφαλαιοποίηση των τραπεζών έχει πάει καλά και το ξέρουμε όλοι. Πολλά περισσότερα υπολογίζαμε, είναι λιγότερα. Θα δούμε πού θα κάτσει η μπίλια στο τέλος. Και ξαναλέω, η θηλιά που λέγεται δημόσιο χρέος και που δεν ευθύνεται αυτή η συγκεκριμένη Κυβέρνηση για τη δημιουργία του -να μη λέμε πάλι τα παλιά- αν δεν φύγει από το λαιμό της χώρας, η κουβέντα αυτή εδώ δεν έχει κανένα νόημα.

Τα λέω όλα αυτά, συνάδελφοι, γιατί μας δόθηκε μια λαμπρή ευκαιρία. Βραχνάς όλα αυτά τα χρόνια ήταν η φοροδιαφυγή, ήταν η διαφθορά και η διαπλοκή και ήταν και η θηριώδης παντοδυναμία των ΜΜΕ. Εκεί δοκιμάστηκαν κάποια κόμματα και ξεκαθάρισε η ήρα από το στάρι. Αναφαίρετο δικαίωμα είναι της Νέας Δημοκρατίας, του Ποταμιού και της Δημοκρατικής Συμπαράταξης να κάνουν την επιλογή τους. Ήταν μοναδική ευκαιρία, όμως, να απαλλαγούμε από έναν από τους τέσσερις βραχνάδες αυτής της πραγματικότητας. Να συμφωνούσαμε στα ΜΜΕ. Είδαμε ότι δεν έγινε και μου κάνει εντύπωση γιατί βλέπω περισσευούμενη υποκρισία και επιθετική συμπεριφορά από ανθρώπους που θα έπρεπε να είναι πιο προσεκτικοί.

Θέλω, επίσης, να θυμίσω ότι αυτές τις μέρες ξεκινάει η δίκη για τη «SIEMENS» , λίγο αργότερα. Θέλω να θυμίσω ότι για πρώτη φορά κάποιος παντοδύναμος καναλάρχης που χρώσταγε γύρω στα 198 εκατομμύρια προσέρχεται στον εισαγγελέα. Θέλω ακόμα να θυμίσω ότι παραπέμπονται τριάντα πέντε άτομα γι’ αυτά που γινόντουσαν στο Ταχυδρομικό Ταμιευτήριο. Δεν θέλω να επεκταθώ και να θυμίσω πάρα πολλά και πόσες τροπολογίες πέρναγαν νύχτα για να ευνοήσουν συγκεκριμένα συμφέροντα.

Και μου έκανε αρνητική εντύπωση η ένσταση που είδα από πάρα πολλούς, που για πρώτη φορά μια κυβέρνηση πήρε έστω μια μικρή απόφαση για τις πιο υποβαθμισμένες περιοχές της χώρας -το Κερατσίνι και τη Δραπετσώνα- και είδα ότι αντιμετωπίστηκαν λίγο αρνητικά. Γιατί;

Συνάδελφοι, πιστεύω ότι θα μπορούσε να έχει πολλά καλύτερα αυτή η νομοθετική ρύθμιση που γίνεται σήμερα. Αμφισβητεί κανείς ότι μέχρι τη Δευτέρα θα πρέπει να έχουμε τελειώσει, γιατί η αξιολόγηση είναι επί θύραις γι’ αυτά που είπαμε; Ναι, κι εγώ συμφωνώ να είχαμε την άνεση να μιλήσουμε δέκα μέρες. Και λάθη έγιναν. Είναι, όμως, προς θετική κατεύθυνση αυτό το νομοσχέδιο.

Θα ήθελα, όμως, σε ό,τι αφορά εμάς τους Ανεξάρτητους Έλληνες να θυμίσω πέντε πράγματα.

Πρώτον, ότι δεν είμαστε η μοναδική χώρα -όπως η ανάλυση που έγινε από Έλληνες αναλυτές και αναφέρομαι στο άρθρο 52- για τον κλιμακωτό φόρο, είναι άλλες πέντε, έξι. Θέλω να θυμίσω ότι η αξιολόγηση έγινε όταν η «FIX» πουλήθηκε αργότερα στην «CARLSBERG».

 Θέλω ακόμα να θυμίσω ότι τα 3,5 εκατομμύρια τα πληρώνουν μόνο ελληνικές εταιρείες, μικρές ζυθοποιίες, δηλαδή στα σπάργανα μερικές, και κάνα δυο λίγο πιο μεγάλες. Κι ακόμα να πω ότι βασίστηκε σε ένα άρθρο που δεν είναι απαραίτητα προαπαιτούμενο. Αναφέρεται μόνο σε σημαντικά άρθρα και όχι σε όλα.

 Δεν είχαμε αντιπολιτευτική διάθεση –ειλικρινά σας το λέω- για το άρθρο 52, αλλά ξεκαθαρίζω και τη στάση των Ανεξαρτήτων Ελλήνων. Είναι μια χειροπιαστή απόδειξη αυτό, ότι η δημοκρατία έτσι λειτουργεί, δεν είναι κατευθυνόμενη. Όπου νομίζουμε ότι μπορεί να γίνει μια διόρθωση, μπορεί να γίνει. Δεν είπαμε σε κανέναν τίποτα.

Θέλω ακόμη να πω το εξής και δεν μπορώ να αντισταθώ σε έναν πειρασμό γιατί άκουσα μεγάλη κουβέντα και πολύ επιθετική συμπεριφορά. Έχω γυρίσει σχεδόν όλα τα μοναστήρια της χώρας, γιατί η μάνα μου ήταν θεούσα, η μακαρίτισσα. Έτυχε να κάνω παρέα με Πόντιους από παιδί. Αυτά που έχουνε γραφτεί είναι λιγότερα από αυτά που ξέρουμε. Έχω, δηλαδή, γνώση από πρώτο χέρι.

Θεωρώ ότι πράγματι τη στιγμή που η Βουλή έχει πάρει θέση, επίσημη κιόλας, ήταν μια αστοχία του φίλου και σεβαστού σε μένα Υπουργού Παιδείας, Νίκου Φίλη. Ωστόσο, πολιτική καριέρα με υπερβάλλουσα εθνικοφροσύνη, όχι, αρνούμαι εγώ να χτίσω. Και λέω το εξής: Άπειροι είμαστε όλοι. Kι έχουμε κάνει λάθη κι εγώ και -πιστεύω- και εσείς. Το να ακούω «φάτε τον, σκοτώστε τον, ρίξτε τον κάτω», με συγχωρείτε, αλλά μου θυμίζει άλλες εποχές. Αυτή είναι η θέση η δικιά μου. Είναι προσωπική και δεν είναι των Ανεξαρτήτων Ελλήνων.

Τελειώνοντας, εννοείται ότι εμείς υπερψηφίζουμε αυτό το νομοσχέδιο και επί της αρχής και επί των άρθρων.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Παπαχριστόπουλε.

Ο κ. Δανέλλης από το Ποτάμι έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι της Κυβέρνησης, το νομοσχέδιο που συζητάμε σήμερα είναι αντιπροσωπευτικό μιας προχειρότητας και μιας βιασύνης που χαρακτηρίζει το νομοθετικό σας έργο.

Τι ακριβώς καλούμαστε να ψηφίσουμε; Πόσο ανταποκρίνεται ο τίτλος του νομοσχεδίου με το περιεχόμενό του; Ποια είναι η συνάφεια των διατάξεων που καλούμαστε να νομοθετήσουμε; Τι ακριβώς μας ζητάτε, παραδείγματος χάριν, να ψηφίσουμε στο πρώτο άρθρο; Πάλι να ξε-ψηφίσουμε κάτι που μόλις είχαμε ψηφίσει.

Ο κύριος κορμός του νομοσχεδίου αφορά την ενεργειακή αποδοτικότητα εναρμονιζόμενη επιτέλους με την ευρωπαϊκή οδηγία. Και παράλληλα, περνάμε διάφορες άσχετες διατάξεις που αφορούν τη Σχολή Τυφλών, το Μέγαρο Μουσικής, πάλι όπως παλιά με τρόπο αποσπασματικό και άρα αναποτελεσματικό. Φέρνετε διατάξεις για τη διαχείριση των απορριμμάτων, για την εγγραφή στα πανεπιστήμια αθλητών, για το Συνήγορο του Καταναλωτή, για τις αναδασωτέες εκτάσεις, για τους τουριστικούς λιμένες και πλήθος άλλων άσχετων μεταξύ τους θεμάτων. Αφήνετε να διαμορφώνεται στην κοινή πεποίθηση ότι το σύνολο του νομοσχεδίου αφορά σε προαπαιτούμενα, ενώ παράλληλα, με διατάξεις περί προαπαιτουμένων, κλείνετε και διάφορες εκκρεμότητες.

Δίνετε με αυτόν τον τρόπο την αίσθηση πως πραγματικά δεν υπάρχει ένας σοβαρός σχεδιασμός και μια στοιχειώδης ιεράρχηση στο κυβερνητικό έργο. Δημιουργείτε κλίμα πανικού που δεν βοηθά το τόσο ασταθές και ταλαιπωρημένο οικονομικό περιβάλλον της χώρας και βεβαίως, θα πρέπει να αντιληφθείτε και εσείς, όπως αντιλαμβανόμαστε όλοι σ’ αυτήν την Αίθουσα, το χρέος μας να αναβαθμίσουμε επιτέλους τη λειτουργία του Κοινοβουλίου.

Θα σταθώ επιλεκτικά πολύ σύντομα σε κάποιες από τις διατάξεις του νομοσχεδίου. Στο άρθρο 42 -για το οποίο ήδη το Ποτάμι έχει καταθέσει μια τροπολογία και ελπίζουμε να την κάνετε αποδεκτή- προκαλεί πραγματικά έκπληξη, κυρίες και κύριοι συνάδελφοι, αυτή η εμμονή στο να κομματικοποιείται πλήρως η παιδεία.

Η μεταρρυθμιστική σας ατζέντα, κύριοι Υπουργοί, στην παιδεία συνοψίζεται δυστυχώς, στην τακτοποίηση των κομματικών σας φίλων μέχρι τώρα. Αυτό θεωρείτε προοδευτικό; Αυτό ζητούσε τόσα χρόνια η Αριστερά;

Είναι σαφές πως ο διορισμός των περιφερειακών υπηρεσιακών συμβουλίων της πρωτοβάθμιας και της δευτεροβάθμιας εκπαίδευσης από τον απευθείας διορισμένο από την Κυβέρνηση περιφερειακό διευθυντή δεν μπορεί να εξασφαλίσει κανένα εχέγγυο αντικειμενικότητας. Θέλουμε να εξασφαλίσουμε το ελάχιστο μιας αντικειμενικότητας στο τρόπο στελέχωσης των ΠΥΠΣΕ και ΠΥΣΔΕ και γι’ αυτό σας προτείνω την κλήρωση ως εργαλείο επιλογής των μελών της, κλήρωση που θα γίνεται δημόσια μεταξύ των είκοσι οι οποίοι κατά την ημερομηνία συγκρότησης κατέχουν τη μεγαλύτερη πραγματική διοικητική εμπειρία.

Σας προτείνουμε να τολμήσετε μια πιο αξιοκρατική και αδιάβλητη στελέχωση των οργάνων διοίκησης. Εξάλλου αυτό υπαγορεύεται και από τη συμφωνία του Αυγούστου και από το ν. 4336/2015 περί αποκομματικοποίησης της ελληνικής διοίκησης. Τολμήστε το!

Με το άρθρο 51 φέρνετε την άρση της έκπτωσης στο αγροτικό πετρέλαιο. Αυτό είναι το πρώτο από μια σειρά φορολογικών μέτρων, που έρχονται να πλήξουν μια τάξη που πασχίζει να επιβιώσει μέσα σε ένα ιδιαίτερα δυσμενές φορολογικό περιβάλλον.

Η φοροεπιδρομή και η εισφοροεπιδρομή που αναμένονται, γνωρίζετε πολύ καλά ότι θα πλήξουν άμεσα τον αγροτικό κλάδο και θα οδηγήσουν, ή κινδυνεύουν να οδηγήσουν, τους αγρότες σε εξαφάνιση.

Κυρίες και κύριοι συνάδελφοι, είναι σαφές πια ότι κανένας δεν αρνείται την υποχρέωσή του να συμβάλει στα φορολογικά έσοδα. Αρκεί να φορολογείται δίκαια και σύμφωνα πάντα με τη φοροδοτική του ικανότητα.

Ο γεωργικός κλάδος βρίσκεται πραγματικά σε απόγνωση. Αφ’ ενός αδυνατεί να επωμιστεί αυτό το δυσβάσταχτο φορτίο και αφ’ ετέρου η πολιτεία δεν του παρέχει τις προϋποθέσεις παραγωγής εισοδήματος.

Είναι χαρακτηριστικό ότι μετά την έναρξη ισχύος της Κοινής Γεωργικής Πολιτικής, μόνη η Ελλάδα στους είκοσι οκτώ, δεν έχει καταλήξει ποιοι είναι οι ενεργοί αγρότες, αυτοί δηλαδή που είναι πραγματικοί δικαιούχοι των προνομίων της ΚΑΠ και θα έπρεπε να έχουν διαφορετική φορολογική αντιμετώπιση.

Δεν έχουμε περάσει ακόμη ως τώρα από το άδικο ιστορικό μοντέλο στο περιφερειακό μοντέλο κατανομής των άμεσων ενισχύσεων. Δεν έχουμε οδηγήσει τους αγρότες σε ισχυρές ομάδες παραγωγών, που είναι κλειδί για τη βιώσιμη ανάπτυξή τους και δεν έχουμε εξυγιάνει το συνεταιριστικό τοπίο. Και μέσα σε αυτό το θολό και προβληματικό πλαίσιο φέρνετε αποσπασματικά την άρση της έκπτωσης στο αγροτικό πετρέλαιο.

Σχετικά με το άρθρο 52, μπορεί να το αποσύρατε, μιας και ο λογαριασμός δεν σας βγαίνει με την άρνηση των ΑΝΕΛ να το ψηφίσουν. Όμως, η πολιτική αντίληψη και η επιλογή να επιμείνετε και να προτείνετε τη φορολόγηση ενός μικρού δυναμικού και παραγωγικού κλάδου, υποστηρίζοντας έτσι ένα πολύ μικρό ολιγοπώλιο που λειτουργεί με συνθήκες καρτέλ, ελέγχοντας το 90% της αγοράς, χωρίς μάλιστα το μέτρο αυτό να έχει ένα ουσιαστικό δημοσιονομικό αποτέλεσμα –μιλάμε για 3 εκατομμύρια ευρώ μόλις το χρόνο- συνιστά ένα σημαντικό πρόβλημα.

Η αποκλιμάκωση του φόρου αλκοόλ σε μικρές ζυθοποιίες είναι ένα ευρωπαϊκό κεκτημένο. Είναι ένα απαραίτητο εργαλείο σε έναν νέο κλάδο και όπως είπα και λίγο πριν δυναμικό και ποιοτικό κλάδο, να σταθεί βρίσκοντας ένα πολύ μικρό μερίδιο αγοράς σε ολόκληρη την Ευρώπη, ανάμεσα σε κολοσσούς του όλο και ασθενέστερου ολιγοπωλίου της ζυθοποιίας.

Εξάλλου, η εργαλειοθήκη του ΟΟΣΑ, κυρίες και κύριοι της Κυβέρνησης, είναι ένα αναπτυξιακό εργαλείο. Δεν σας υποχρεώνει η εργαλειοθήκη να παρέμβετε στη φορολόγηση των μικρών ζυθοποιών. Και σε τελευταία ανάλυση, αφού δεν μπορείτε να διαπραγματευτείτε τα μεγάλα, αυτά τα μικρά ζητήματα ανάπτυξης μπορείτε κάλλιστα να τα διαπραγματευτείτε.

Κυρίες και κύριοι συνάδελφοι, ο οραματικός στόχος δεκαετιών και υπόσχεση διαχρονική, εδώ και πολλά χρόνια, στους πολύπαθους κατοίκους της Δραπετσώνας και του Κερατσινίου, ήταν η περίφημη «ανάπλαση του Παραλιακού Μετώπου».

Όμως, για να μην τους κοροϊδέψουμε για άλλη μια φορά, πείτε μας, πώς σκοπεύετε να αντιμετωπίσετε το ιδιοκτησιακό καθεστώς, αφού σημαντικό τμήμα αυτής της έκτασης ανήκει στην Εθνική Τράπεζα, στους Γάλλους της «LAFARGE» και σε ιδιώτες επενδυτές. Και δεν αρκεί μόνο να διασφαλίσουμε την έκταση αυτή, αλλά βεβαίως πώς θα διασφαλίσουμε τους πόρους στην αυτοδιοίκηση, για να οδηγηθεί σε αυτήν την ανάπτυξη.

Εμείς, βεβαίως, θα πούμε «ναι» σε αυτό το άρθρο. Φροντίστε, όμως, να διαψεύσετε όσους αληθοφανώς θεωρούν πως είναι ακόμα μια δημαγωγική, ψηφοθηρική σας υπόσχεση.

Τελειώνοντας, θα αναφερθώ επί του πιεστηρίου. Επειδή αδυνατώ να το πιστέψω, ισχύει, κύριοι Υπουργοί, αυτό που γράφεται τώρα, τις τελευταίες ώρες ότι επί αριστερής Κυβέρνησης, επιστρέφουμε στο φάντασμα της αναγραφής του θρησκεύματος, όχι αυτή τη φορά στις ταυτότητες των πολιτών αλλά στις στολές των Σωμάτων Ασφαλείας;

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Καματερός από τον ΣΥΡΙΖΑ.

 **ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Κυρίες και κύριοι, θα κάνω αναφορά στο νομοσχέδιο, όπως πρέπει, αλλά δεν θα αποφύγω και μια γενικότερη αναφορά, αφού όπως είδαμε και στη συζήτηση στις επιτροπές αλλά και σήμερα, μπορώ να πω ότι περισσότερο χρόνο αφιερώνουμε σε γενικότερες αναφορές και στα γενικότερα πολιτικά ζητήματα της επικαιρότητας και λιγότερο στο νομοσχέδιο.

Επί του νομοσχεδίου, λοιπόν, ήθελα να κάνω μία παρατήρηση στο άρθρο 30, κύριοι Υπουργοί, που αφορά στη γεωθερμία. Καλά κάνετε -συμφωνούμε όλοι- και λέτε να δοθεί μία παράταση στην επιχείρηση, η οποία έχει αναλάβει τις έρευνες και την αξιοποίηση της γεωθερμίας στη χώρα μας, γιατί τριάντα χρόνια τώρα -όπως προβλεπόταν- δεν έχει κάνει τίποτα. Δίνουμε, λοιπόν, άλλα πέντε χρόνια. Όμως, αν απλά μείνετε σε αυτό, κύριοι Υπουργοί, δεν κάνουμε τίποτα, γιατί δεν είναι τυχαίο που αυτά τα τριάντα χρόνια δεν έγινε τίποτα. Δεν είναι μόνο οι λόγοι οι οποίοι αναφέρονται στην αιτιολογική έκθεση. Έχει ξεκινήσει λανθασμένα, κατά τη γνώμη μου, όλο το πρόγραμμα -τουλάχιστον από ό,τι ξέρω- και δεν πρόκειται να ολοκληρωθεί αν παραμείνει ως έχει.

Εγώ έχω το παράδειγμα της Νισύρου. Δεν πρόκειται να γίνει γεωθερμία στη Νίσυρο. Κατ’ αρχάς, δεν θα το επιτρέψουμε. Δεν μπορεί να γίνει γεωθερμία μέσα στον κρατήρα του ηφαιστείου, που είναι το μεγαλύτερο αξιοθέατο του νησιού. Δηλαδή, αν βρίσκαμε πετρέλαιο στην Αρχαία Αγορά, θα πηγαίναμε να κάνουμε εγκατάσταση άντλησης πετρελαίου; Λάβετέ τo υπ’ όψιν σας. Πρέπει να τα δείτε από την αρχή, αν θέλουμε να έχουμε γεωθερμία στη χώρα μας κι αν θέλουμε να την αξιοποιήσουμε. Αν το αφήσετε έτσι, με μία απλή παράταση, δεν θα γίνει τίποτα.

Συναδέλφισσες και συνάδελφοι, με αυτό το νομοσχέδιο ψηφίζουμε προαπαιτούμενα, όπως και με το προηγούμενο. Αυτά είναι αποσπασματικά. Το έχουν πει και Υπουργοί, το έχουν πει και πολλοί συνάδελφοι. Ούτε αντιμετωπίζουμε συνολικά το ασφαλιστικό πρόβλημα, ούτε αντιμετωπίζουμε το φορολογικό, για τα οποία υπάρχει δέσμευση από την Κυβέρνηση ότι θα έρθουν ολοκληρωμένα σε επόμενα νομοσχέδια. Είναι προαπαιτούμενα. Τα ψηφίσαμε το καλοκαίρι. Είμαστε αναγκασμένοι να τα εφαρμόσουμε και προχωρούμε τώρα στους εφαρμοστικούς νόμους. Οι παρεμβάσεις που μπορούμε να κάνουμε είναι ελάχιστες, να παίξουμε με κάποια ποσοστά σε κάποια πράγματα, όπως για παράδειγμα για την μπύρα, η οποία προβλέπεται στην εργαλειοθήκη του ΟΟΣΑ, για όσους λένε ότι δεν έχουμε ψηφίσει τίποτα τέτοιο. Δυστυχώς, ήμασταν αναγκασμένοι να τα ψηφίσουμε.

Όμως, λόγω αυτής της κατάστασης, βλέπουμε μία Αντιπολίτευση η οποία είναι αμήχανη. Φυσικά, τι να πει; Αφού και τα ψήφισε όλα αυτά και είναι μέσα στην ιδεολογία της. Τα έχουμε πει πολλές φορές αυτά.

Γι’ αυτό, εμείς, κύριοι Βουλευτές και κύριοι Υπουργοί, δεν πρέπει να μείνουμε σε έναν διάλογο με αυτήν την Αντιπολίτευση -και αναφέρομαι στην Αξιωματική- γιατί ούτε πρόκειται να τους πείσουμε ούτε έχουμε να πάρουμε τίποτα. Μην περιμένετε εποικοδομητικό διάλογο. Εμείς πρέπει να συζητάμε με την κοινωνία και με τον κόσμο που αυτήν τη στιγμή ασφυκτιά, πονά και υποφέρει και να μην μας φοβίζουν –και δεν μας φοβίζουν- οι κινητοποιήσεις. Αντίθετα, οι κινητοποιήσεις και όλα τα κινήματα ενισχύουν τον δικό μας αγώνα και τη διαπραγματευτική μας θέση.

Πρέπει, λοιπόν, σε αυτόν τον κόσμο εμείς πρώτα-πρώτα να εξηγούμε καθημερινά ότι πρέπει να περάσουμε αυτόν τον κάβο. Θα κάνουμε όλοι υπομονή για να τον περάσουμε. Γιατί αν δεν τον περάσουμε, αν δεν πάμε σε αξιολόγηση, αν δεν πάμε στην ανακεφαλαιοποίηση, δεν θα συζητήσουμε για το χρέος, δεν θα συζητήσουμε για αναπτυξιακό πρόγραμμα και θα γυρίσουμε όχι πίσω μονάχα, αλλά και παραπίσω.

Και ο κόσμος, ξέρετε, κύριοι Υπουργοί, παρ’ όλο που υποφέρει, μπορεί να το καταλάβει και να κάνει υπομονή. Για να το καταλάβει, όμως, για να κάνει υπομονή και να αντέξει, πρέπει να τον πείθουμε καθημερινά και όχι μόνο με αυτά που έχουμε κάνει ως τώρα, τα οποία τα είπαμε και στις εκλογές. Τα είπαμε προεκλογικά, μας έδειξε εμπιστοσύνη ο κόσμος και γι’ αυτό μας ξαναέδωσε τη διακυβέρνηση. Και αναφέρομαι σε όλα αυτά που είπαμε, τα οποία ανακουφίζουν τους πιο αδύναμους, από τις κάρτες, από την ασφάλιση σε όλους, από τη στέγη, από το ρεύμα, το σταμάτημα των πλειστηριασμών –έστω μέχρι τώρα- την κατάργηση της προσωποκράτησης, την προστασία των συντάξεων έως τώρα και του ΕΚΑΣ κ.λπ.. Όμως, δεν φθάνουν αυτά. Έγιναν οι εκλογές, μας εμπιστεύθηκε ο κόσμος και περιμένει. Δεν θα περιμένει πολύ.

Τι προοπτική υπάρχει; Μίλησα πριν για την ανακεφαλαιοποίηση, την αναδιάρθρωση, το αναπτυξιακό πρόγραμμα κ.λπ.. Όμως, παρακολουθούμε μία προσπάθεια από τους εταίρους, από τους δανειστές να υπονομεύσουν όλη αυτήν τη διαδικασία, γιατί δεν τους άρεσε που πετύχαμε αυτήν τη συμφωνία και σταθήκαμε όρθιοι το καλοκαίρι.

Προσπαθούν μέσα από διαδικασίες ή «λεπτομέρειες» να υπονομεύσουν όλη αυτήν τη διαδικασία. Γι’ αυτό πρέπει να είμαστε προσεκτικοί!

Παράδειγμα: Ξέρουμε τις προσπάθειες που έκαναν για να καταργήσουμε όλο το νομοθετικό έργο που έγινε κατά την προηγούμενη κυβερνητική θητεία μας και για την ανθρωπιστική κρίση και πολύ περισσότερο για τις εκατό δόσεις. Δεν τους πέρασε και προσπαθούν μέσα από πιέσεις να το καταφέρουν, να ακυρώσουν όλη αυτήν τη διαδικασία των εκατό δόσεων. Και πρέπει, κύριοι Υπουργοί, να προσέξουμε να μην το καταφέρουν γιατί είμαστε σε πολύ δύσκολο σημείο.

Ξέρουμε πολύ καλά πως εξαιτίας του ότι δυσκολέψαμε όλη τη διαδικασία, πολύς κόσμος, πολλά νοικοκυριά βγαίνουν εκτός ρύθμισης. Θα ήταν πολύ ενδιαφέρον εάν μας δίνατε στοιχεία. Η εκτίμηση που έχω τουλάχιστον εγώ, είναι ότι αυτήν τη στιγμή μπορεί να είναι το 50% και παραπάνω όσων ρύθμισαν τα χρέη τους έξω από τη ρύθμιση. Είναι ο τελευταίος μήνας όσων πλήρωσαν. Και ήταν συσσωρευμένες οι εισφορές. Γι’ αυτό θα δείτε ότι τα έσοδα το μήνα Νοέμβριο και πολύ περισσότερο το Δεκέμβριο θα είναι πολύ λιγότερα. Εάν δεν κάνουμε κάτι για αυτό, που μπορεί σε πολλούς να φαίνεται μικρό, κινδυνεύουμε το πρόγραμμα των εκατό δόσεων να τιναχτεί στον αέρα. Πρέπει να πάρουμε πρωτοβουλίες.

Δεν είναι τυχαίο που ανέφερα ως παράδειγμα το τι κάνουμε απέναντι στις πιέσεις των δανειστών. Απέναντι σε αυτές τις πιέσεις εμείς πρέπει να αντισταθούμε. Και δεν αρκεί να ψηφίζουμε κάθε φορά και να εκφράζουμε τη στήριξή μας στην Κυβέρνηση. Θα ενισχύσουμε τον Πρωθυπουργό και τη διαπραγματευτική ομάδα, όλο το Υπουργικό Συμβούλιο, σε αυτήν τους την προσπάθεια αν μπορούν να κάνουν χρήση και του όρου «Αυτά δεν περνάνε από τη Βουλή». Κάποια πράγματα πρέπει να τους δώσουμε να καταλάβουν ότι δεν περνάνε από τη Βουλή. Ένα από αυτά είναι και οι εκατό δόσεις. Πρέπει να το καταλάβουν!

 Το επόμενο διάστημα, δηλαδή, μπορεί να ψηφίζουμε ένα σωρό άλλα πράγματα -και μπορεί ο κόσμος να τα αντέξει- ό,τι θέλετε και ό,τι προβλέπεται σε αυτό το νομοσχέδιο και άλλα που θα έρθουν ακόμα την επόμενη περίοδο. Δεν μπορούμε να πούμε σε όλα «οχι», γιατί έχουμε δεσμευτεί ότι θα τα εφαρμόσουμε. Πρέπει, όμως, τρία, τέσσερα πράγματα να είναι διαπραγματευτικά όπλα στα χέρια του Πρωθυπουργού και της Κυβέρνησής μας, όπως είναι τα κόκκινα δάνεια, όπως είναι το ασφαλιστικό. Ανάμεσα σε αυτά πρέπει να είναι και οι εκατό δόσεις, γιατί θα τιναχτούμε στον αέρα. Ας δείξουμε ότι δεν τα ψηφίζουμε άκριτα όλα. Να μπορεί να πει και ο Πρωθυπουργός μας, «Αυτά δεν περνάνε από τη Βουλή.»!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Μάξιμος Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του παρόντος νομοσχεδίου γίνεται στη σκιά των προκλητικών δηλώσεων του αρνητή της Γενοκτονίας των Ποντίων Υπουργού Παιδείας. Οι δηλώσεις αυτές συνιστούν αναμφίβολα ύβρη για τα εκατοντάδες χιλιάδες θύματα της τουρκικής θηριωδίας, που στόχο είχε την εξαφάνιση των χριστιανικών πληθυσμών της Μικράς Ασίας.

 Ο κ. Φίλης που εζήλωσε τη δόξα της κ. Ρεπούση, δεν μπορεί να έχει θέση στην ελληνική Κυβέρνηση.

 Και επειδή η Κυβέρνηση ψελλίζει κάτι δικαιολογίες περί διαφορετικών επιστημονικών προσεγγίσεων, τις οποίες ακούσαμε και προ ολίγου από τον κ. Σκουρλέτη, καλό θα είναι η Βουλή, επιτέλους, να επανεκδώσει το μνημειώδη τόμο για τη Γενοκτονία των Ποντίων του καθηγητή Κώστα Φωτιάδη, για να διαβάσουν τα ντοκουμέντα όσοι δεν έχουν ακούσματα από τους παππούδες τους για τις σφαγές και τους διωγμούς, όπως εμείς που έχουμε προσφυγική καταγωγή.

Και επειδή -πιστεύω καλόπιστα- ο Υπουργός, ο κ. Τσιρώνης, είπε ότι η σφαγή δεν έχει σημασία αν λέγεται «γενοκτονία» ή «εθνοκάθαρση», υπενθυμίζω το ψήφισμα της Διεθνούς Ένωσης Μελετητών Γενοκτονιών που λέει ότι η εθνική εκκαθάριση που υπέστησαν οι ελληνικοί πληθυσμοί της Οθωμανικής Αυτοκρατορίας από τους νεότουρκους και τους κεμαλικούς, ανήκει στη νομική κατηγορία των εγκλημάτων γενοκτονίας, όπως αυτή ορίστηκε από τον ΟΗΕ το 1948.

Ερχόμενος, κύριε Πρόεδρε, στα του νομοσχεδίου, δεν μπορώ παρά να σχολιάσω τον τρόπο που νομοθετεί η Κυβέρνηση. Όλοι θυμόμαστε ότι ως Αντιπολίτευση οι συνάδελφοι του ΣΥΡΙΖΑ διερρήγνυαν τα ιμάτια τους όταν έρχονταν νομοσχέδια ως επείγοντα ή ως κατεπείγοντα.

Τι βλέπουμε επί των ημερών της «πρώτης και της δεύτερης φοράς Αριστερά»; Σχεδόν το σύνολο των νομοσχέδιων έρχονται ως επείγοντα ή κατεπείγοντα, πάντοτε με τη δικαιολογία των έκτακτων συνθηκών. Αλήθεια, τώρα προέκυψαν οι έκτακτες συνθήκες;

Κατά κανόνα, επίσης, τα νομοσχέδια εμφανίζονται ως «κουρελού», με άσχετες διατάξεις - μπαλώματα και τροπολογίες. Και από αυτόν τον κανόνα δεν ξεφεύγει και το υπό συζήτηση σχέδιο νόμου. Και με το πρόσχημα της επείγουσας ενσωμάτωσης μιας κοινοτικής οδηγίας, φέρνετε στη Βουλή επώδυνα φορολογικά μέτρα.

Πώς, όμως, κατέστη επείγουσα η εναρμόνιση με το Κοινοτικό Δίκαιο; Εσείς δεν αφήσατε να σέρνεται επί μήνες η ενσωμάτωση της οδηγίας για τα ενεργειακά, ενώ ήταν ήδη έτοιμη από την προηγούμενη κυβέρνηση που εσείς ανατρέψατε;

Η αλήθεια, κυρίες και κύριοι συνάδελφοι, είναι ότι ο νόμος που καλούμαστε να ψηφίσουμε, πλήττει καίρια παραγωγικούς τομείς, από αυτούς που έμειναν όρθιοι από την οικονομική κρίση. Αφού πρώτα παραπλανήσατε τον ελληνικό λαό με παραμύθια της Χαλιμάς, πάτε να ξεθεμελιώσετε ό,τι έχει μείνει όρθιο.

Σήμερα δίνετε ένα πρώτο χτύπημα στον αγροτικό κόσμο, που δυστυχώς σε ένα μεγάλο μέρος του σας πίστεψε και σας έδωσε την πρώτη θέση και στις εκλογές του Σεπτέμβρη, όταν υποσχόσασταν ότι έχετε έτοιμα ισοδύναμα. Για μια ακόμη φορά είπατε ψέματα! Δεν είχατε τίποτα. Δεν βρήκατε τίποτα. Ο στόχος σας, όπως αποδεικνύεται, ήταν η παραμονή στην εξουσία.

Τώρα, λοιπόν, ξεκινά η επίθεση εναντίον των αγροτών με την κατάργηση της επιστροφής του ειδικού φόρου κατανάλωσης πετρελαίου, που θα ολοκληρωθεί το επόμενο έτος. Και έπεται μακρά συνέχεια, με τη μεγάλη αύξηση της φορολογίας και της προκαταβολής φόρου, με τον τριπλασιασμό των ασφαλιστικών εισφορών στον ΟΓΑ, με τη φορολογία των επιδοτήσεων, με την κατάργηση των όποιων φοροαπαλλαγών, με, με, με κλπ.

Και μην επικαλείστε την ψήφο της Νέας Δημοκρατίας στη συμφωνία, κύριε Σκουρλέτη. Η κακή συμφωνία είναι έργο των χειρών σας. Η Νέα Δημοκρατία έδωσε ψήφο στην παραμονή της χώρας στην Ευρωπαϊκή Ένωση.

Στις εκλογές υποκλέψατε την ψήφο των πολιτών και ιδιαίτερα των αγροτών, τάζοντάς τους ισοδύναμα. Και επειδή το παραμύθι με τα ισοδύναμα έλαβε τέλος, αποφασίσατε να αντεπιτεθείτε και διαδίδετε ότι οι αγρότες δεν πληρώνουν φόρους και επενδύετε στον κοινωνικό αυτοματισμό, ένα έργο που έχουμε ξαναδεί. Το Κολωνάκι απέναντι στην περιφέρεια. Σήμερα, όμως, βλέπουμε την πρεμιέρα του έργου «Όταν οι μάσκες πέφτουν».

Επιπλέον, είναι τέτοιος ο πόνος σας για την υγιή ανάπτυξη της οικονομίας, που στο νομοσχέδιο «κουρελού» που φέρατε στην επιτροπή, εξοντώνατε τον κλάδο της μικρής ελληνικής ζυθοποιίας. Εσείς, οι κήνσορες, που λοιδορούσατε τους πολιτικούς σας αντιπάλους ως προσκυνημένους, τώρα ακολουθείτε με θρησκευτική ευλάβεια τις οδηγίες, την εργαλειοθήκη του ΟΟΣΑ.

Τα ίδια κάνατε με τη διάρκεια ζωής του φρέσκου γάλακτος. Εσείς που χύνατε κροκοδείλια δάκρυα στο παρελθόν, συμμορφώνεστε πλήρως με τις εντολές του ΟΟΣΑ για να διευκολυνθούν αθρόες εισαγωγές γάλακτος από την Κεντρική και Βόρεια Ευρώπη, αδιαφορώντας αν αυτή η απόφαση θα δώσει ένα χαριστικό χτύπημα στους Έλληνες αγελαδοτρόφους.

Τέλος, κύριε Πρόεδρε, θα ήθελα να καλέσω την Κυβέρνηση να δείξει την αυτονόητη κατανόηση και ευαισθησία στο αίτημα της Ανωτάτης Συνομοσπονδίας Πολυτέκνων Ελλάδος για τις μετεγγραφές των παιδιών τους στα ΑΕΙ και ΤΕΙ. Την ώρα που στην Κίνα αίρουν την απαγόρευση γεννήσεων δεύτερου παιδιού για να προλάβουν τις συνέπειες της γήρανσης του πληθυσμού, εδώ, που ήδη τις ζούμε, είναι αδιανόητο να μη θεσπίζουμε μέτρα στήριξης των πολυτέκνων, που δεν έχουν μάλιστα δημοσιονομικό κόστος.

Καταθέτω το σχετικό υπόμνημα για τα Πρακτικά.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, ο κατήφορος που έχει πάρει η Κυβέρνηση είναι χωρίς γυρισμό. Δυστυχώς, τις δικές σας ανεπάρκειες, τον δικό σας λαϊκισμό, τη δική σας ανευθυνότητα τα πληρώνει ακριβά η ελληνική κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Κύριε Κεγκέρογλου, έχετε για δυο λεπτά τον λόγο. Και να μιλήσετε, ούτως ή άλλως, σύντομα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πρώτη φορά τόσα χρόνια που είμαι Βουλευτής ζητάω τον λόγο, κύριε Πρόεδρε, γιατί έγινε μια κατάφωρη παραβίαση του Κανονισμού, όχι βέβαια επί Προεδρίας σας, αλλά πριν, η οποία, όμως, συνεχίζεται. Θα πρέπει, λοιπόν, ή να τροποποιηθεί ο Κανονισμός, αν δεν θέλουμε να τον τηρούμε, ή να τον τηρούμε.

Λέει, λοιπόν, ο Κανονισμός στο άρθρο 64, παράγραφος 2 ότι στις συζητήσεις των νομοσχεδίων και των προτάσεων νόμων ο λόγος δίνεται πρώτα στους αρμόδιους Υπουργούς, αν το ζητήσουν, διαφορετικά, προτάσσονται οι εισηγητές και οι ειδικοί αγορητές και έξι Βουλευτές κατά σειρά εγγραφής κ.λπ.. Κατά τη διάρκεια των έξι ομιλητών Βουλευτών μπορούν να παρέμβουν οι Υπουργοί μόνο για τέσσερα λεπτά της ώρας και οι Κοινοβουλευτικοί για δύο.

Εδώ δεν τηρήθηκε αυτό και από τον δεύτερο ομιλητή και μετά δόθηκε ο λόγος σε Υπουργό. Δεν είναι τώρα το θέμα για τον κ. Δρίτσα, γιατί τόση ώρα έχουμε «φάει την ουρά». Όμως, θέλω να σημειωθεί για να το συζητήσετε στην Επιτροπή Κανονισμού ή στο Προεδρείο. Ή θα τηρείται ο Κανονισμός ή να τον αλλάξουμε όλοι μαζί. Φέρτε εισήγηση να τον αλλάξουμε. Όμως, μέχρι να φέρετε την εισήγηση, να τηρείται παρακαλώ, κύριε Πρόεδρε, διότι είναι απαράδεκτο. Αυτό αφορά και τους κοινοβουλευτικούς. Μίλησαν και οι κοινοβουλευτικοί με αφορμή την τοποθέτηση του Υπουργού, ενώ θα πρέπει να μιλήσουν μετά τους έξι Βουλευτές. Έτσι μετατρέπεται η Βουλή των Βουλευτών, των αντιπροσώπων των πολιτών σε Βουλή των αξιωματούχων, δυστυχώς.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Συμφωνώ με την κατάληξή σας, αλλά πρέπει να αναγνωρίσετε κι εσείς ότι γίνεται προσπάθεια για να γίνει η Βουλή των Βουλευτών.

Ο κ. Φάμελλος έχει τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Για να συνεχίσω τα επί του Κανονισμού του κ. Κεγκέρογλου, θέλω να πω ότι μετά από επτά ομιλητές παίρνουμε εμείς τον λόγο.

Πρέπει να προσέξετε, όμως, γιατί το κόμμα σας τον παραβίασε.

Κύριοι Υπουργοί, κυρίες και κύριοι Βουλευτές, όπως έχω αναφέρει ξανά, με γρήγορους ρυθμούς συνεχίζουμε το νομοθετικό έργο της Κυβέρνησής μας, συνδυάζοντας τα προαπαιτούμενα της συμφωνίας μαζί με μέτρα ταυτόχρονα αναπτυξιακά, κοινωνικά δίκαια και ωφέλιμα, αλλά και δημοκρατικά.

Ήδη μέσα σε έναν μήνα ολοκληρώσαμε πολλά από τα προαπαιτούμενα, τον νόμο για την αδειοδότηση των τηλεοπτικών συχνοτήτων και τα κανάλια, αλλά και τον νόμο για την ανακεφαλαιοποίηση που ενισχύει την πραγματική οικονομία. Σήμερα συζητάμε για την ενέργεια, για τη χρήση της, για την εξοικονόμησή της, αλλά και για την ενίσχυση του τομέα των κατασκευών, της μεταποίησης, αλλά και τη διαχείριση αποβλήτων και πάρα πολλά άλλα θέματα, κρίσιμα για την ελληνική κοινωνία.

Είναι προφανές ότι έχουμε αναλάβει την ευθύνη να βάλουμε την Ελλάδα σε κίνηση, να σηκώσουμε την Ελλάδα στα πόδια της. Αυτήν την ευθύνη υπηρετούμε. Την υπηρετούμε και είμαστε συνεπείς. Δεν φοβηθήκαμε την ευθύνη.

Φαίνεται, όμως, πως το ότι αναλάβαμε την ευθύνη ενοχλεί πάρα πολύ την Αντιπολίτευση. Προφανώς, σας ενοχλεί να έχει επικυρωθεί και να έχει ενισχυθεί η διεθνής θέση της χώρας. Ενοχλεί το ότι η αναφορά στην Ελλάδα πληθαίνει. Ενοχλεί η σημασία πλέον που έχει ο λόγος της Ελλάδας στην Ευρώπη. Ενοχλούν οι δηλώσεις των Ευρωπαίων αξιωματούχων. Ενοχλούν, φαίνεται και οι αλλαγές στην Ευρώπη αλλά και η διάψευση της δική σας πολιτικής.

Εμείς, κυρίες και κύριοι Βουλευτές, υπηρετούμε την ευρωπαϊκή λύση. Κρατάμε την Ελλάδα στον πυρήνα της Ευρωζώνης. Μας κάνει εντύπωση η μήνιν σας κατά της Κυβέρνησης, αλλά και κατά της χώρας μας. Ξέραμε την άνοιξη ότι κάνατε τα πάντα για την «Αριστερή παρένθεση». Παρακαλούσατε το Ευρωπαϊκό Λαϊκό Κόμμα να μας κόψει τη χρηματοδότηση. Ο ίδιος ο πρώην Πρωθυπουργός μαζί με τον κ. Ραχόι προσπαθούσαν να κόψουν τη συμφωνία. Όμως, ακόμα και τώρα, μετά από τόσους μήνες, επιμένετε να σταματήσει η πορεία της Ελλάδας προς την πρόοδο;

Κυρίες και κύριοι συνάδελφοι, θα καταθέσω στα Πρακτικά τη συνέντευξη του πρώην Πρωθυπουργού στην ισπανική εφημερίδα «LA RAZON». Τι είπε, λοιπόν, για την Ευρώπη ο κ. Σαμαράς; Θα διαβάσω ακριβώς τι είπε, γιατί μας κάνει ιδιαίτερη εντύπωση πώς μπορεί να στρέφεται κατά της χώρας ένας πρώην Πρωθυπουργός.

Αναφερόμενος, λοιπόν, στην Ευρώπη, λέει: «Η Ευρώπη οφείλει να υποστηρίζει κυβερνήσεις…» -εννοώντας τη δική του- «…με δημοσιονομικά και μεταρρυθμιστικά επιτεύγματα. Όταν δίνει την εντύπωση ότι διευκολύνει τους λαϊκιστές και τραβά το χαλί κάτω από πόδια μεταρρυθμιστικών κυβερνήσεων, αυτό μπορεί να στείλει λάθος μηνύματα.».

 Έτσι υποστηρίζετε την εθνική υπόθεση; Έτσι υποστηρίζετε τη χώρα; Έτσι υποστηρίζετε τη σύμβαση χρηματοδοτικής ενίσχυσης που και ο ίδιος ο κ. Σαμαράς ψήφισε στην ελληνική Βουλή;

**ΙΩΑΝΝΗΣ ΒΡΟΥΤΣΗΣ:** Είστε λαϊκιστές.

**ΣΩΚΡΑΤΗΣ ΦΑΜΕΛΛΟΣ:** Όμως, αυτό, κύριε Βρούτση, είναι πραγματικά υποκρισία και θράσος μαζί, όπως μας εγκαλέσατε προηγουμένως. Διότι εκτός από υποκρισία, σας χαρακτηρίζει ταυτόχρονα και η αδυναμία ανάγνωσης, αλλά και η πολύ μικρή μνήμη.

Ας ξεκαθαρίσουμε, λοιπόν, τα εξής: Έχει προαπαιτούμενα το σημερινό νομοσχέδιο; Και βέβαια έχει. Έχει προαπαιτούμενα που ψηφίσατε τον Αύγουστο. Δεν είναι προαπαιτούμενο η ενίσχυση της Γενικής Γραμματείας Δημοσίων Εσόδων με πεντακόσιους επιπλέον υπαλλήλους από το ΣΔΟΕ; Δεν είναι προαπαιτούμενο η μεταφορά υποθέσεων του ΣΔΟΕ στη Γενική Γραμματεία Δημοσίων Εσόδων; Δεν είναι προαπαιτούμενο το θέμα του φόρου στο αγροτικό πετρέλαιο;

Δεν το θυμούνται. Δεν θυμούνται ότι το ψήφισαν. Μάλιστα, κάποιοι παραποιούν και τις ημερομηνίες.

Ας τα θυμίσουμε, λοιπόν: Στο ν. 4336, στο ΦΕΚ 94 Α΄ στις 14-08-2015, στην παράγραφο Δ.5 αναφέρεται συγκεκριμένα ότι οι διατάξεις της παραγράφου 1 που αφορούν την αύξηση του φόρου κατανάλωσης πετρελαίου, ισχύουν από 1-10-2015, κάτι το οποίο επακριβώς αναφέρει και το σημερινό νομοσχέδιο, το οποίο αρνείστε να ψηφίσετε.

Για τα Πρακτικά, λοιπόν, θα καταθέσω το νόμο τον οποίο ψήφισε και η Νέα Δημοκρατία και το ΠΑΣΟΚ και το Ποτάμι –κι ας αρνούνται ότι το ψήφισαν, ας αρνούνται ότι είναι προαπαιτούμενο- με την ίδια ημερομηνία που έχει και το σημερινό νομοσχέδιο. Αυτό είναι υποκρισία! Αυτό είναι θρασύτητα!

Βέβαια, ασχολούνται όχι απλώς με το να υποσκάψουν την ελληνική πολιτική λειτουργία και την ελληνική οικονομική λειτουργία, αλλά και με το να δημιουργήσουν προβλήματα στη διεθνή θέση της χώρας, στην εξωτερική της πολιτική, κάνοντας κριτική στους θεσμούς γιατί έκαναν συμφωνία με τη χώρα μας.

Ειλικρινά, με κάνει να απορώ: Τολμάτε να μιλάτε για πρόβλημα στην εξωτερική πολιτική από τις δηλώσεις του Υπουργού Παιδείας; Τοποθετηθήκαμε και το πρωί γι’ αυτές τις δηλώσεις. Για θυμηθείτε, όμως, ποιοι ευθύνονται για τη συμφορά εκείνη. Ποια πολιτικά κόμματα ευθύνονται για τη συμφορά εκείνη και τη Μικρασιατική Καταστροφή; Ποιοι πολιτικοί χώροι συμπεριφέρθηκαν …

(Θόρυβος από την πτέρυγα της Νέας Δημοκρατίας)

**ΙΩΑΝΝΗΣ ΒΡΟΥΤΣΗΣ:** Έλεος πια! Για τη Μικρασιατική Καταστροφή φταίει η Νέα Δημοκρατία;

**ΓΕΩΡΓΙΟΣ ΓΕΩΡΓΑΝΤΑΣ:** Ντροπή σας!

**ΣΩΚΡΑΤΗΣ ΦΑΜΕΛΛΟΣ:** Ποιοι δεν τους προστάτεψαν;

**ΙΩΑΝΝΗΣ ΑΝΔΡΙΑΝΟΣ:** Εμείς φταίμε, δηλαδή, για τη Γενοκτονία;

**ΙΩΑΝΝΗΣ ΒΡΟΥΤΣΗΣ:** Έλεος! Εμείς φταίμε για τη Μικρασιατική Καταστροφή;

**ΓΕΩΡΓΙΟΣ ΓΕΩΡΓΑΝΤΑΣ:** Ντροπή!

**ΣΩΚΡΑΤΗΣ ΦΑΜΕΛΛΟΣ:** Θυμηθείτε, σας παρακαλώ πολύ, τι έκανε η Αριστερά, όταν ήρθαν οι πρόσφυγες στην Ελλάδα, τι έκανε το εργατικό κίνημα. Θυμηθείτε πώς συνδέθηκαν οι Πόντιες και οι Πόντιοι με το εργατικό κίνημα, με την Αριστερά και τους αγώνες. Δεν σας χαρίζουμε αυτήν την ιστορία. Δεν σας χαρίζουμε τη σύνδεση του εργατικού κινήματος με τα αδέλφια μας, γιατί το έχουμε κατοχυρώσει στην κοινωνία!

Σήμερα ακούστηκαν πάρα πολλά ψέματα. Ήταν ψέμα ότι δεν ήρθε ο Υπουργός Παιδείας στη συζήτηση. Ο Υπουργός Παιδείας ήταν στην επιτροπή, άκουσε τις τοποθετήσεις που αφορούσαν στα δικά του κομμάτια και τοποθετήθηκε. Ψέμα είπατε, λοιπόν, στο ελληνικό Κοινοβούλιο.

Όμως, υποκρισία και ψέμα είναι η συζήτηση που γίνεται για το επίδομα θέρμανσης. Δεν ήταν η Νέα Δημοκρατία και το ΠΑΣΟΚ αυτοί οι οποίοι συνέταξαν τον προϋπολογισμό στον οποίο είχε περικοπεί κατά 50% το επίδομα θέρμανσης; Και σήμερα προσπαθούν να το παίξουν ότι δεν ήξεραν τίποτα και χύνουν κροκοδείλια δάκρυα, όταν οι ίδιοι καθόρισαν ποιο είναι το ύψος του ποσού για το επίδομα θέρμανσης.

Όμως, γιατί χάνετε τη γη κάτω από τα πόδια σας; Γιατί ανησυχείτε; Μήπως γιατί ανοίγουν ένας-ένας οι φάκελοι της διαφθοράς; Μήπως γιατί αρχίζουν να πηγαίνουν στον εισαγγελέα όλα τα εξοπλιστικά προγράμματα; Μήπως γιατί κλήθηκαν οι τραπεζίτες για τα δάνεια των μέσων μαζικής ενημέρωσης ή μήπως γιατί ακόμα και το δικαστικό κύκλωμα καλείται προς διερεύνηση;

Μήπως, επίσης, γιατί αποφασίσαμε να συνεχίσουμε το πρόγραμμα ανθρωπιστικής κρίσης; Μήπως γιατί εφαρμόζονται θεσμοί -το ανακοινώσαμε αυτό ήδη από χθες- ώστε να υπάρχει πρόσβαση των ανασφάλιστων στο δημόσιο σύστημα υγείας και σε όλες τις παροχές πρόνοιας;

Αυτό σημαίνει κοινωνική δικαιοσύνη, κύριοι συνάδελφοι. Αυτό θα εφαρμόζεται στην Ελλάδα από αυτήν την Κυβέρνηση που πρώτα από όλα κοιτάει τα λαϊκά συμφέροντα. Θα συνεχίσουμε αυτήν την πολιτική και θα τα καταφέρουμε.

Όμως, θεωρούμε ότι αξίζει και πρέπει να αναφερθούμε και στο νομοσχέδιο το οποίο έχουμε σήμερα προς συζήτηση στην Ολομέλεια. Το νομοσχέδιο προφανώς και αφορά σε ένα πάρα πολύ σημαντικό κομμάτι που μας ενδιαφέρει, στο θέμα του ενεργειακού ισοζυγίου της χώρας και στην εφαρμογή μιας οδηγίας, που καθυστέρησε πάρα πολύ η προηγούμενη κυβέρνηση να εφαρμόσει με κόστος, αν θέλετε, και οικονομικής ποινής. Γιατί, όμως, μας ενδιαφέρει; Μας ενδιαφέρει γιατί έχουμε μια κοινωνία η οποία είναι ενεργοβόρα και εξαρτώμενη ενεργειακά από το εξωτερικό. Και γιατί έχουμε μια κοινωνία και μια οικονομία που έχει πολύ μεγάλο ενεργειακό κόστος, έχει πολύ μεγάλες απώλειες ενέργειας και έχει απαξιωμένες δημόσιες υποδομές.

Γιατί άραγε συμβαίνουν όλα αυτά στην Ελλάδα; Μήπως γιατί αυτό είναι το μοντέλο ανάπτυξης το οποίο ακολουθήσατε όλα τα τελευταία χρόνια που δεν σας ενδιέφερε η ουσία της παραγωγής, η λειτουργία της οικονομίας και η απασχόληση, αλλά σας ενδιέφεραν μόνο τα θαλασσοδάνεια και οι αρπαχτές; Αυτά ήταν μια πολιτική επιλογή.

Τα ερωτήματα αυτά, βέβαια, δεν αφορούν μόνο την Ελλάδα, γιατί εμείς ξέρουμε πάρα πολύ καλά ότι το πολιτικό σύστημα στην Ελλάδα κράτησε, υπέταξε -αν θέλετε- και υπέταξε πολύ πιο χαμηλά στην παραγωγή, στη λειτουργία και στην ανάπτυξη τη χώρα. Τα ερωτήματα αυτά αφορούν και τις κοινωνίες της Ευρώπης. Η Ευρώπη παίρνει κάποια μέτρα τα οποία εμείς σήμερα ερχόμαστε να συζητήσουμε. Και η Ευρώπη έχει να λύσει σημαντικά θέματα αειφορίας. Και στην Ευρώπη η βιομηχανική ανάπτυξη κατανάλωσε τους πόρους πέρα από τα όρια της αειφορίας.

Πρέπει να επιστρέψει πολύ γρήγορα μια συζήτηση για την αειφορία και την καινοτομία και στην Ευρώπη, διότι αλλιώς ο στόχος της καταπολέμησης και της αντιμετώπισης του φαινομένου του θερμοκηπίου θα φαίνεται ένα μακρινό όνειρο. Η ποιότητα ζωής των λαών, το προσδόκιμο υγείας, αλλά και η δυνατότητα -αν θέλετε- ανταγωνισμού, άρα διατήρησης της απασχόλησης και ενίσχυσής της, θα μείνει ένα πολύ μακρινό όνειρο. Για αυτό χρειάζονται άμεσα μέτρα στο τομέα αυτό.

Ο στόχος, λοιπόν, της μείωσης της κατανάλωσης της ενέργειας, της αύξησης της χρήσης των ανανεώσιμων πηγών ενέργειας, αλλά και της λειτουργείας του κράτους ως υπόδειγμα, είναι ένας στόχος ο οποίος παρεμβαίνει στην οικονομία, αλλάζει τη λειτουργία της. Είναι στόχος τον οποίο πρέπει εμείς να εντάξουμε μέσα στο πλαίσιο της παραγωγικής ανασυγκρότησης.

Σημαντικές διοικητικές αλλαγές, αλλά και καινοτομίες προκύπτουν από τη συζήτηση για την ενέργεια. Ποιο είναι, όμως, το διαφορετικό χαρακτηριστικό αυτής της συζήτησης; Είναι ότι δημιουργούν εγχώρια προστιθέμενη αξία. Δίνουν τη δυνατότητα παραγωγής νέου ακαθάριστου προϊόντος με αναφορά στη χώρα μας, προϊόντος που μένει στη χώρα μας και που δεν το «μαζεύουν» -αν θέλετε- οι πολυεθνικές στις χώρες τους. Δίνει τη δυνατότητα να συνδυαστεί με το ελληνικό επιστημονικό δυναμικό, δηλαδή με μία απασχόληση που θα κρατήσει τα ελληνικά μυαλά στη Ελλάδα και θα δημιουργήσει νέα εργασία και πολλαπλασιαστικά αποτελέσματα στην κοινωνία. Αυτό είναι το ζητούμενο, να κρατήσουμε τους νέους επιστήμονες εδώ, αλλά να δημιουργήσουμε και εγχώρια προστιθέμενη αξία. Για όλα αυτά, βέβαια, τα ζητήματα χρειάζεται ένα διαφορετικό κράτος, μια διαφορετική κοινωνική συμφωνία, αλλιώς δεν μπορούν να γίνουν πραγματικότητα.

Τα τελευταία δεκαπέντε χρόνια στην Ελλάδα η μόνη συμφωνία ήταν «ξεπουλήστε ό,τι μπορείτε να ξεπουλήσετε», «πουλήστε τα πάντα και διώξτε τους νέους και άξιους Έλληνες στο εξωτερικό», «δώστε τα καλύτερα συμβόλαια στις πολυεθνικές των φίλων σας».

Απέναντι, λοιπόν, σε αυτήν την παράλογη αποδιάρθρωση της οικονομίας και της αγοράς εμείς πρέπει να καταθέσουμε σήμερα μια πρόταση για ένα κράτος που θα είναι υπόδειγμα και στα ενεργειακά, για ένα κράτος που θα έχει καλές κτηριακές υποδομές που θα εξοικονομούν ενέργεια, για ένα κράτος που θα κάνει πράσινες περιβαλλοντικές συμβάσεις, αλλά και για ένα κράτος που θα είναι αποτελεσματικό στη συνομιλία του και στη συνεργασία του και με τον παραγωγό και με τον πολίτη. Γιατί αυτό που συνέβαινε μέχρι τώρα ήταν ένα κράτος άναρχο, ένα κράτος ρουσφετολογικό, ένα κράτος μεγάλο και σπάταλο, που δεν έκανε τίποτα άλλο παρά να τροφοδοτεί την πολιτική εξουσία και τους συνδαιτημόνες του ίδιου τραπεζιού και δεν τροφοδοτούσε την ιδιωτική οικονομία.

Θέλετε μια απόδειξη γιατί γινόταν αυτό; Θέλετε να σας πω τι βρήκαμε στη διαχείριση του αναπτυξιακού νόμου με την ανάληψη της Κυβέρνησης από τον ΣΥΡΙΖΑ, τους Ανεξάρτητους Έλληνες και τους Οικολόγους Πράσινους; Γιατί άραγε τα κροκοδείλια δάκρυα;

Θα σας πω, λοιπόν, πολύ συγκεκριμένα. Είκοσι εννιά μήνες κάνει για να ελεγχθεί μια ελληνική επένδυση ώστε να δώσει απασχόληση και εθνικό προϊόν. Έξι χιλιάδες τριακόσιες επενδύσεις ήταν παγωμένες γιατί δεν πήγαιναν να τις ελέγξουν. Περίμεναν να επενδυθούν 5,6 δισεκατομμύρια ευρώ, γιατί είχατε παγώσει όλο το σύστημα των ιδιωτικών επενδύσεων. Απέναντι σε όλα αυτά παρήγγειλε τη δεύτερη εργαλειοθήκη του ΟΟΣΑ ο κ. Χατζηδάκης.

Αυτή η εργαλειοθήκη κουβαλάει συγκεκριμένα -και είναι παραδοτέο- το θέμα της μείωσης-ελάφρυνσης φόρου στις ελληνικές ζυθοποιίες, οι οποίες έχουν προσφύγει από το 2005 στην Επιτροπή Ανταγωνισμού. Και προφανώς ο κ. Σκρέκας, προφανώς ο κ. Χατζηδάκης και πάρα πολλοί άλλοι Υπουργοί δεν έλυσαν το πρόβλημα στην Επιτροπή Ανταγωνισμού, ώστε να ξεκαθαρίσει αυτό που κατέθεσαν οι ζυθοποιοί στην επιτροπή, δηλαδή το καρτέλ που λυμαίνεται και κάνει κατάχρηση της προνομιακής θέσης στην αγορά. Αυτή είναι η υποστήριξη στην οικονομία και την απασχόληση; Αυτό είναι το ενδιαφέρον σας; Ψέματα ήταν όλα! Είναι ξεκάθαρο ότι είναι ψέμα.

Εμείς όμως, αγαπητές κυρίες και κύριοι συνάδελφοι, πρέπει να προχωρήσουμε με πάρα πολύ σημαντικές αλλαγές και διαφοροποιήσεις. Οι συσχετισμοί και η αναλογία παραγωγής του ΑΕΠ είναι αυτό που μας ενδιαφέρει πρώτα απ’ όλα και μπορούμε να το δούμε και μέσα σ’ αυτό το νομοσχέδιο. Είναι πάρα πολύ σημαντικό οι ενεργειακές παρεμβάσεις, οι τεχνολογικές παρεμβάσεις και η καινοτομία να τροποποιήσουν τους συντελεστές του πρωτογενούς και δευτερογενούς τομέα στην οικονομία. Δεν είναι δυνατόν η χώρα μας να στηρίζεται μόνο κατά 18% στην αγροτική παραγωγή, τη βιομηχανία, τη μεταποίηση και τη βιοτεχνία και να έχει 82% υπηρεσίες.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Με την εισαγωγή των νέων τεχνολογιών και στον ενεργειακό τομέα, με την εισαγωγή της καινοτομίας και στην κατασκευή, με τη ρύθμιση και τον έλεγχο των ενεργειακών επιδόσεων έχουμε τη δυνατότητα να τροφοδοτήσουμε την ελληνική μεταποιητική βιομηχανία και να της δώσουμε και εξαγωγικό χαρακτήρα, γιατί έχουμε προνομιακή θέση στη διεθνή αγορά στις κατασκευές, την καινοτομία και τη γνώση. Έτσι, μπορούμε να τροφοδοτήσουμε και να χρηματοδοτήσουμε δράσεις που θα ενισχύσουν και την ενέργεια και την οικονομία.

Και ένα τελευταίο σχόλιο για τη χρηματοδότηση αυτών των δράσεων. Μου κάνει πολύ μεγάλη εντύπωση η πολλαπλή παρατήρηση του κ. Μανιάτη σχετικά με το «Εξοικονομώ». Να τον ενημερώσω, λοιπόν -γιατί μάλλον δεν ξέρει να διαβάζει- για το εξής: Στο νέο ΕΣΠΑ το «Εξοικονομώ» για τις ιδιωτικές επενδύσεις και την κατοικία έχει ακριβώς τον ίδιο προϋπολογισμό με τον προηγούμενο. Επαναλαμβάνεται το μέτρο και μάλιστα είναι εμπροσθοβαρές.

Όμως, δεν διάβασε ακόμα κάτι. Ότι υπάρχει και δράση «Εξοικονομώ» στο νέο ΕΣΠΑ για τις δημόσιες υποδομές. Ενισχύονται, λοιπόν, οι παρεμβάσεις και στον ενεργειακό τομέα και στον τεχνολογικό τομέα.

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία, κύριε συνάδελφε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Ενισχύεται η ελληνική παραγωγή και οικονομία. Αυτή είναι η πρόταση την οποία καταθέτει η Κυβέρνηση του ΣΥΡΙΖΑ, αυτή είναι η πρόταση που μπορεί να μας βγάλει από την κρίση. Αυτήν την πρόταση θα υπηρετήσουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Κοινοβουλευτικός Εκπρόσωπος του Ποταμιού κ. Θεοχάρης.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ξεχάσατε τον κανόνα, κύριε Πρόεδρε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Πρόεδρε, δώστε μου, σας παρακαλώ, ένα λεπτό για να καταθέσω μια τροπολογία.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κατ’ αρχάς, θα ήθελα να καταθέσω μια νομοτεχνική βελτίωση, η οποία είναι φραστικού περιεχομένου.

Στην παράγραφο 5 του άρθρου 12 αντικαθίστανται οι λέξεις «άρθρο 10» από τις λέξεις «άρθρο 11».

(Στο σημείο αυτό ο Υπουργός Περιβάλλοντος και Ενέργειας κ. Παναγιώτης Σκουρλέτης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να προστεθεί η σελ.220)

ΑΛΛΑΓΗ ΣΕΛΙΔΑΣ

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Επίσης, κατατίθεται και μια βουλευτική τροπολογία με θέμα τη συνέχιση λειτουργίας δομών για την υποστήριξη γυναικών θυμάτων βίας.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Σε τι αφορά το θέμα της τροπολογίας, κύριε Υπουργέ;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Επαναλαμβάνω ότι αφορά τη συνέχιση λειτουργίας δομών για την υποστήριξη γυναικών θυμάτων βίας. Κατατίθεται από την κ. Κατριβάνου, την κ. Βάκη, την κ. Καφαντάρη και την κ. Σταμπουλή. Πρόκειται για την τροπολογία με γενικό αριθμό 28 και ειδικό 14.

(Στο σημείο αυτό ο Υπουργός Περιβάλλοντος και Ενέργειας κ. Παναγιώτης Σκουρλέτης καταθέτει για τα Πρακτικά την προαναφερθείσα τροπολογία, η οποία έχει ως εξής:

ΑΛΛΑΓΗ ΣΕΛΙΔΑΣ

(Να προστθεί οι σελ. 222-225)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όσο περνάει ο καιρός γίνεστε και χειρότεροι. Μαζέψατε διατάξεις στην τύχη, τις δέσατε σε έναν τόμο και μας τις ονομάσατε «νομοσχέδιο». Έχουμε προαπαιτούμενα, έχουμε διορθώσεις των εκ παραδρομής λαθών, έχουμε και τα ρουσφέτια μας. Έχουμε διατάξεις του Υπουργείου Παιδείας, του Περιβάλλοντος, του Εργασίας, του Οικονομίας, του Πολιτισμού, του Ναυτιλίας, του Δικαιοσύνης. Αναιρείτε τις διατάξεις που μόλις ψηφίσατε, δίνετε παρατάσεις αχρείαστες, εξαιρείτε, εξαιρείτε, εξαιρείτε. Α, και κοροϊδεύετε!

Διότι αυτό κάνατε, κυρίες και κύριοι συνάδελφοι της Συμπολίτευσης, με το άρθρο 28 για την ανάπλαση του Κερατσινίου και της Δραπετσώνας. Κοροϊδεύετε τους κατοίκους μιας από τις πιο υποβαθμισμένες περιοχές της Αττικής. Διότι ξέρετε πως βάζοντας μέσα στο «μη σχέδιο» –γιατί «μη σχέδιο» είναι αυτό που παρουσιάζετε- και τις περιουσίες της ΑΓΕΤ και της Εθνικής, αλλά και άλλες, εγγυάστε πως θα πάνε μέχρι τελικής αναιρέσεως σε μακροχρόνιες δικαστικές διαμάχες. Θα κωλυσιεργήσουν επί δεκαετίες, θα κερδίσουν τις αποζημιώσεις, θα αφήσουν συντρίμμια. Στην πραγματικότητα εσείς αφήνετε συντρίμμια!

Κρατήστε, όμως, δύο πράγματα. Πρώτον, πως υπάρχει ήδη εκπονημένο σχέδιο από τις δύο εταιρείες αλλά και πλείστα άλλα για μικτή χρήση βιομηχανική και με πάρκα, που θα έφερνε σημαντική αναβάθμιση. Δεν το παίρνετε το σχέδιο αυτό έστω ως βάση για να φτιάξετε κάτι καλύτερο δικό σας, γιατί δεν σας ενδιαφέρει.

Δεύτερον, πως δεν θα δεχτούμε να ψηφίσουμε τροπολογίες γαλλικές. Διότι γράφτηκε ήδη πως το αφεντικό της «ΑΓΕΤ», η γαλλική «LAFARGE», την επένδυση της οποίας ξαφνικά υποβαθμίζετε, έχει αποτανθεί στον κ. Ολάντ για να σας πιέσει. Εμείς –ξαναλέω- γαλλικές τροπολογίες δεν ψηφίζουμε ούτε τώρα ούτε σε επόμενα νομοσχέδια, όπως έγινε και με την τροπολογία για το μοσχαρίσιο κρέας, που σας παρήγγειλε ο Γάλλος Υφυπουργός Ευρωπαϊκών Υποθέσεων κ. Ντεζίρ να πάρετε πίσω το 23%, όπως γράφουν σήμερα δημοσιεύματα αλλά και όπως βλέπουμε από την επίσημη ατζέντα των συνομιλιών και την ξεψηφίσατε με το ν. 4336/2015. Προσέξτε τις ημερομηνίες: ψηφίζουμε το 23% στο μοσχάρι στις 15 Ιουλίου, γίνεται η επίσκεψη του κ. Ντεζίρ στις 23 Ιουλίου, ξεψηφίζετε το 23% και βάζετε 23% στην ιδιωτική εκπαίδευση στις 14 Αυγούστου.

Ή τη διάταξη που ετοιμάζετε, όπως μου λένε οι υπηρεσίες, για να αποποινικοποιήσετε τις καταλήψεις στα σχολεία και σας την έκοψε η τρόικα. Θα ήταν μία κατάπτυστη διάταξη που δείχνει τον σεβασμό σας στην περιουσία του ελληνικού λαού και στη νομιμότητα, αλλά που δεν τη βγάλατε μόνοι σας. Σας την έβγαλαν, γιατί έτσι διαπραγματεύεστε, υπερήφανα, όρθιοι. Αρκεί να τα δεχτούν και οι έξω.

Κοροϊδεύετε, λοιπόν, τους κατοίκους της Δραπετσώνας και του Κερατσινίου, τους τελευταίους στη μακρά σειρά, γιατί ως τώρα είχατε κοροϊδέψει όλη την υπόλοιπη Ελλάδα, όπως τους Χανιώτες για το αεροδρόμιό τους. Θα ανοίξω μία παρένθεση και θα πω πως κάνατε τη χάρη στον κ. Σταθάκη με τη σημερινή Πράξη Υπουργικού Συμβουλίου, ώστε να μην υπογράψει μπας και τον αφήσουν οι συντοπίτες του να γυρίσει στο νησί. Δεν τρώνε, όμως, κουτόχορτο οι Κρητικοί. Και κλείνω την παρένθεση.

Κοροϊδέψατε τους φαρμακοβιομηχάνους που σας υποστήριζαν, τους αγρότες που ήλπιζαν, τους μικροζυθοποιούς που αιφνιδιάστηκαν, τους ιδιοκτήτες ακινήτων που στέναζαν, τους συνταξιούχους που υπέμεναν, τους νέους που δεν έβλεπαν φως. Ακόμη δεν βλέπουν φως μαζί σας οι νέοι, γιατί η πολιτική σας σβήνει κάθε μέρα το φως, την ελπίδα και το χαμόγελο όλων, αλλά κυρίως των νέων.

Κυρίες και κύριοι συνάδελφοι, βρήκατε τον χρόνο να «πετάξετε» μέσα στις διατάξεις την παράταση της διοίκησης του Μεγάρου Μουσικής, την παύση των διοικήσεων των νοσοκομείων. Αλήθεια, έναν κανόνα θα δούμε μέσα σε όλα αυτά; Παρατάσεις από εδώ, παύσεις από εκεί, ανάλογα με το αν σας κάνουν τα χατίρια οι διοικήσεις.

Δεν βρήκατε, όμως, τον χρόνο να πάρετε πίσω την ντροπιαστική διάταξη να πληρώνονται έξοδα δαπανών διαμονής οι Υπουργοί σας που δεν είναι Βουλευτές, το άρθρο 25 του ν. 4336/2015. Μία διάταξη αναδρομική που περάσατε μαζί με το μνημόνιό σας. Μία διάταξη που ντροπιάζει το ελληνικό Κοινοβούλιο γενικά, αλλά εσάς ειδικότερα. Την ίδια ώρα που ψηφίζαμε επώδυνα μέτρα για τους Έλληνες πολίτες, την ίδια ώρα που μας λέγατε δακρύβρεχτα για τα προνόμια των Βουλευτών, την ίδια ώρα δίνατε έξοδα στους Υπουργούς σας. Και δεν βρίσκετε τον χρόνο τώρα να την πάρετε, έστω και τώρα, πίσω.

Φέρτε, έστω και τώρα, μια τροπολογία κατάργησης και θα τη στηρίξουμε. Τι πρέπει να γίνει; Να τη βάλει ο Μοσκοβισί στα προαπαιτούμενα της Δευτέρας; Νοιαστείτε και για τον Έλληνα που παλεύει με την κρίση, έστω και τώρα.

Κυρίες και κύριοι συνάδελφοι της Συμπολίτευσης, ποιος είναι ο ιστορικός σας ρόλος; Τι κληθήκατε να κάνετε; Γιατί ζητήσατε ξανά και ξανά να διακυβερνήσετε τη χώρα; Θα σας πω γιατί. Για να περάσετε ως οδοστρωτήρας πάνω από όλα τα δικαιώματα των συντεχνιών που εκθρέψατε τόσα χρόνια. Δεν ξέρω να σας πω επιστημονικά αν αυτό είναι γενοκτονία ή εθνοκάθαρση των κεκτημένων. Θα σας γελάσω. Να ρωτήσουμε τον ΟΗΕ, κάποιο Κοινοβούλιο και τον κ. Φίλη. Ξέρω μόνο πως όσο ανίκανοι είστε στη διακυβέρνηση της χώρας –και εδώ έχετε σπάσει κάθε ρεκόρ ανικανότητας- τόσο ικανοί είστε στο να περνάτε τα αντιλαϊκά μέτρα –που θα έλεγε και η κ. Μανωλάκου- χωρίς να ανοίξει μύτη.

Κυρίες και κύριοι συνάδελφοι, στο ρόλο σας αυτόν έχετε πετύχει. Είμαι απόλυτα πεπεισμένος πως δεν θα χύσετε ούτε ένα δάκρυ για τα δικαιώματα που, σωστά ή λανθασμένα, κατακρεουργείτε. Προσέξτε, όμως, γιατί έχετε ήδη αποτύχει. Αποτύχατε να συντάξετε ένα σχέδιο για τη χώρα, αποτύχατε να λύσετε έστω ένα πρόβλημα, αποτύχατε να βγάλετε τη χώρα από την κρίση. Γιατί δεν υπάρχει χώρα που βγήκε από την κρίση διχασμένη. Και εσείς είστε δύναμη διχασμού. Αυτό μπορεί να σας έκανε κυβέρνηση, μπορεί να σας πήρε από το 4% και να σας πήγε στο 35%, όμως δεν σας επιτρέπει να αφήσετε ιστορικό στίγμα.

Κυρίες και κύριοι συνάδελφοι, η Αριστερά υπήρξε η αδικημένη της ιστορίας της χώρας μας. Ως αποτέλεσμα, έχετε σφετεριστεί το δικαίωμα του ορισμού του τι είναι δίκαιο και τι όχι. Ακόμη κι όσοι κάθονται στις δεξιές πτέρυγες των εδράνων, στην πραγματικότητα αποδέχονται τους όρους της Αριστεράς για το τι είναι δίκαιο και το τι είναι άδικο.

Δυστυχώς, όσο περνούσε ο χρόνος και οι δεκαετίες ισοπεδώσατε την έννοια της δικαιοσύνης σε ένα και μόνο κριτήριο: Αφαιρεί η αλλαγή από το εισόδημα ή προσθέτει; Αν αφαιρεί είναι άδικη, αν προσθέτει είναι δίκαιη. Αυτό είναι το ελληνικό κοινωνικό συμβόλαιο. Έτσι, όμως, ταυτίσατε το δίκαιο με το συμφέρον και κάνατε ανεπανόρθωτη ζημιά στη χώρα. Γιατί σε μια χώρα μόνο συμφερόντων και τίποτα άλλο δεν υπάρχει χώρος για συνεργασία, υπάρχει μόνο για σύγκρουση. Κι έτσι φτιάξατε ψεύτικους εχθρούς για να συντηρήσετε τη μάχη, οι ξένοι και οι Έλληνες, οι παλιοί και οι νέοι, οι διεφθαρμένοι και οι έντιμοι, οι δεξιοί και οι αριστεροί, οι αποδεχόμενοι και οι διαπραγματευόμενοι, οι δωσίλογοι και οι πατριώτες.

Είστε φορείς διχασμού, γι’ αυτό αποτύχατε ήδη. Γιατί η χώρα μας έχει ανάγκη από σύνθεση, συναίνεση και δράση. Χωρίς αυτά δεν βγαίνει κανένα μνημόνιο. Κανένα! Χωρίς αυτά δεν βγαίνουμε από καμμία κρίση. Και τώρα που όψιμα χάσατε τους ξένους από εχθρούς, τώρα που γίνατε φίλοι με τη Μέρκελ και τον Ολάντ έμειναν μόνο οι Έλληνες να μάχεστε.

Ένας είναι ο αγώνας που αξίζει σήμερα. Ο αγώνας για να ξαναδώσουμε νόημα στη δικαιοσύνη. Αυτόν τον αγώνα θέλουμε να δώσουμε και θα δώσουμε καθημερινά. Πρέπει να καταλάβουμε όλοι πως είναι αγώνας με νόημα. Για παράδειγμα, για σας είναι δίκαιο να είναι αφορολόγητη η επιδότηση των αγροτών, το ίδιο για τη Νέα Δημοκρατία και το ΠΑΣΟΚ, ίσως και για τα άλλα κόμματα. Και σας ρωτάω, γιατί; Γιατί ο αγρότης που ιδρώνει το χωράφι του και βγάζει 20.000 ευρώ τον χρόνο φορολογείται περισσότερο απ’ τον αγρότη που ιδρώνει το χωράφι του το ίδιο, βγάζει 10.000 ευρώ τον χρόνο και του δίνουμε και 10.000 ευρώ επιδότηση; Σωστά την παίρνει, για να μείνει στον τόπο του και να προκόψει. Όμως, κοιτάξτε τους δύο στα μάτια και πείτε γιατί τους φέρεστε διαφορετικά.

Κλέψατε τη δικαιοσύνη και τη βαφτίσατε κοινωνικό αυτοματισμό. Φέρνετε πάλι αποσπασματικά διάταξη για την αύξηση του φόρου στο αγροτικό πετρέλαιο. Πού είναι η λογική, η δικαιοσύνη, η ολοκλήρωση, ο σχεδιασμός στις προσπάθειές σας;

Ας δούμε αντίστοιχα και παραδειγματικά τι προτείνουμε εμείς για τους αγρότες.

Πρώτον, προστασία άμεσα με αφορολόγητο όριο των πολύ μικρών εισοδημάτων και ειδικά σε ορεινές μειονεκτικές περιοχές, ανεξάρτητα αν αυτά προέρχονται από επιδοτήσεις ή από την παραγωγή.

Δεύτερον, διατήρηση του 13% για τα εισοδήματα που τεκμαίρονται από εκκαθαρίσεις αναγνωρισμένων οργανώσεων παραγωγών. Μέτρο αποτελεσματικό και δίκαιο, αφού τα εισοδήματα αυτά είναι απολύτως ελεγχόμενα, αλλά και αναπτυξιακό αφού ενισχύει την οργανωμένη παραγωγή.

Τρίτον, ενίσχυση της υπαίθρου με χιλιάδες νέους επιστήμονες, γεωτεχνικούς, οικονομολόγους, μηχανικούς, που θα επανδρώσουν σύγχρονες, ισχυρές και εξωστρεφείς οργανώσεις παραγωγών, χωρίς κόστος για τα δημόσια ταμεία, αξιοποιώντας σωστά τους υπάρχοντες κοινοτικούς κανονισμούς και τα μέτρα του Προγράμματος Αγροτικής Ανάπτυξης 2014-2020.

Οι σύγχρονες και ισχυρές οργανώσεις παραγωγών είναι το κλειδί για την ανάπτυξη του αγροδιατροφικού τομέα. Πρέπει, όμως, να χαρακτηρίζονται από εστίαση σε συγκεκριμένη κατηγορία προϊόντων για να υπάρχει έλεγχος από το κάθε μέλος, ισχυρό επιστημονικό μάνατζμεντ, ελεγχόμενο από τη δημοκρατικά εκλεγμένη διοίκηση, υποχρεωτική διαχείριση του συνόλου ή έστω του 90% της παραγωγής των μελών τους και την προσθήκη υπεραξίας στο προϊόν τους, ελάχιστο μέγεθος που να εξασφαλίζει την ικανότητά τους να αποκρίνονται στις απαιτήσεις των καιρών, όχι με τα σημερινά απαράδεκτα κριτήρια αναγνώρισης, συμμετοχή σε συμπράξεις και διεπαγγελματικές οργανώσεις, αλλά με βασική προϋπόθεση η κύρια δραστηριότητα να παραμένει στην πρωτοβάθμια οργάνωση, σταθερή σχέση συνεργασίας με τα πανεπιστήμια και τους φορείς της έρευνας.

Τέταρτον, αναθεώρηση το συντομότερο δυνατόν του τρόπου κατανομής των άμεσων ενισχύσεων, ώστε να δίνονται σε αυτούς που παράγουν και με στόχευση στην ποιότητα και την προστασία του περιβάλλοντος. Βλέπετε, λοιπόν, πως η πάλη για την οργάνωση, για την εργασία, για την καινοτομία και τη δικαιοσύνη είναι πάλη που έχει νόημα για όλες τις τάξεις, αλλά και για κάθε μία ξεχωριστά.

Κυρίες και κύριοι συνάδελφοι, επαναπαύεστε στις δάφνες των πρόσφατων εκλογικών αναμετρήσεων. Το μπορείτε όσο κυριαρχεί στους άλλους χώρους η εσωστρέφεια. Όμως, μόλις ολοκληρώσετε το έγκλημα της αποτυχημένης διαπραγμάτευσής σας, θα καταλάβετε πόσο μακριά είστε από το να δώσετε λύσεις στα προβλήματα της χώρας, πόσο μακριά είστε από το να δώσετε δουλειά στους ανέργους. Και τότε, δεν σας σώζει η εσωστρέφεια των άλλων.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Να ανακοινώσω στο Σώμα ότι σύμφωνα με το άρθρο 72 του Κανονισμού, έχει κατατεθεί από τον απαραίτητο αριθμό Βουλευτών της Νέας Δημοκρατίας, αίτημα για ονομαστική ψηφοφορία επί της αρχής και επί των άρθρων 21, 31, 39, 42, 43, 44 και 51 η οποία θα διεξαχθεί κατά το πέρας της αυριανής συζήτησης, περίπου στις 21.00΄.

Τον λόγο έχει η κ. Παπακώστα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Πρόεδρε και αγαπητοί συνάδελφοι, συζητούμε ένα πολυνομοσχέδιο, το οποίο υποτίθεται ότι εμπεριέχει προαπαιτούμενα μέτρα και μάλιστα, με τον χαρακτήρα του κατεπείγοντος. Βεβαίως, ελέχθησαν πολλά από τους προλαλήσαντες, αλλά θέλω να πω ότι από την πλευρά της Κυβέρνησης και της κυβερνώσας πλειοψηφίας ελέχθησαν τόσα προκλητικά, που πραγματικά με κάνετε να σκέπτομαι ότι είστε ο ορισμός του λαϊκισμού. Πλέον, το λεξικό στον όρο «λαϊκισμός», όταν θα το ανοίγει κάποιος για να αναζητήσει τι ακριβώς σημαίνει αυτός ο όρος, δίπλα θα αναγράφει «ΣΥΡΙΖΑ» κυρίως και δευτερευόντως «Ανεξάρτητοι Έλληνες», οι συγκυβερνώντες εταίροι σας, οι οποίοι σημειωτέον σιγά-σιγά, τώρα που βλέπουν τα δύσκολα, αρχίζουν να αφήνουν το σκάφος, να το εγκαταλείπουν.

Και αυτό βεβαίως, είναι δικό σας ζήτημα, αλλά αφορά και την χώρα. Αφορά την χώρα, η οποία μετά από αλλεπάλληλες εκλογικές αναμετρήσεις, βλέπει σήμερα -την ώρα που κουβεντιάζουμε στην Βουλή των Ελλήνων ένα πολυνομοσχέδιο, υποτίθεται, από προαπαιτούμενα μέτρα- να αναρωτιόμαστε οι Βουλευτές, ακόμα και οι πιο καλόπιστοι, αγαπητοί συνάδελφοι, ποια από τα μέτρα συνιστούν πραγματικά προαπαιτούμενα.

Επίσης, αναρωτιόμαστε, γιατί έχετε φοβικότητα με τον κοινοβουλευτισμό. Γιατί υπάρχει φοβικότητα με τη δημοκρατική έκφραση της Βουλής των Ελλήνων, διότι αρνείστε την κριτική, φοβάστε τον έλεγχο και εμφανίζεστε φοβικοί, αποστασιοποιημένοι από την κοινοβουλευτική διαδικασία. Πώς να εξηγήσω το γεγονός για παράδειγμα ότι ασκείται κοινοβουλευτικός έλεγχος και οι Υπουργοί δεν απαντούν; Έχουμε διατελέσει μέλη της Κυβέρνησης και ήμασταν εδώ πάντοτε για να δώσουμε απαντήσεις κατά προτεραιότητα στους συναδέλφους Βουλευτές στα ερωτήματά τους και αυτό δεν βλέπουμε να συμβαίνει δυστυχώς από εσάς.

Από την άλλη, ακούσαμε μια πολύ δίκαιη και εύλογη αντίδραση των συναδέλφων σχεδόν όλων των πτερύγων, σε σχέση με εκείνα τα οποία ο κύριος Υπουργός της Παιδείας, της ελληνικής κυβέρνησης, της ελληνικής δημοκρατίας σε σχέση με τη Γενοκτονία των Ποντίων είπε. Περίπου σε όλους όσους αντιδράσαμε -και μάλιστα μετά από μια ειλημμένη απόφαση της Βουλής η οποία είχε καθαρίσει το ζήτημα αυτό, δηλαδή για την ορολογία της συγκεκριμένης πράξης- υπάρχει μια επίθεση προς την πλευρά μας, η οποία εμφορείται από μια εμπάθεια και περίπου μας εγκαλείτε ως «εθνικολαϊκιστές».

Ως νομικός επιστήμονας -επειδή άκουσα τον κύριο Υπουργό Παιδείας ότι είναι θέμα επιστημονικής προσέγγισης του θέματος- θα πω ότι ο κύριος Υπουργός Παιδείας, πολύ συνειδητά, πολύ προσεκτικά ως προς τη διατύπωση επέλεξε τον όρο «εθνοκάθαρση». Ξέρετε, αγαπητοί συνάδελφοι, γιατί; Γιατί, βεβαίως, νομικά δεν υπάρχει αναγνωρισμένη νομική ορολογία εθνοκάθαρσης και υπό την έννοια αυτήν δεν παράγει νομικές συνέπειες. Και αφού δεν παράγει νομικές συνέπειες, δεν παράγει κυρώσεις σε βάρος του κράτους εκείνου το οποίο απλώς έκανε εθνοκάθαρση. Αντιθέτως, η γενοκτονία είναι νομικά αναγνωρισμένος όρος, παράγει νομικές συνέπειες και άρα νομικές κυρώσεις.

Άρα, ο κύριος Υπουργός Παιδείας πολύ συνειδητά χρησιμοποίησε αυτόν τον όρο «εθνοκάθαρση», διότι δεν παράγει καμμία απολύτως νομική συνέπεια απέναντι στην πλευρά η οποία διέπραξε τη γενοκτονία.

Τώρα θέλω να σας ρωτήσω το εξής: Αισθάνεστε ευτυχείς, κύριοι Υπουργοί και αγαπητοί συνάδελφοι της κυβερνητικής πλειοψηφίας, που ήλθε προχθές εδώ ο Γάλλος Πρόεδρος κ. Ολάντ, ο οποίος ουσιαστικά φρόντισε –και καλώς έκανε από την πλευρά του- να προστατεύσει το γαλλικό βοδινό κρέας; Εσείς τι κάνατε για το ελληνικό βοδινό κρέας και για τους Έλληνες κτηνοτρόφους ως ελληνική Κυβέρνηση; Πώς προστατεύετε τους Έλληνες κτηνοτρόφους και το ελληνικό βοδινό κρέας, την ώρα που σας έδωσε μάθημα ο Γάλλος Πρόεδρος για το πώς προστατεύονται το γαλλικό βοδινό κρέας και τα γαλλικά συμφέροντα; Για απαντήστε μας. Για απαντήστε στη Βουλή των Ελλήνων.

Για πείτε μου λίγο, σας παρακαλώ πολύ, γιατί πολύ μεγάλη συζήτηση άκουσα και δριμεία κριτική σε βάρος της προηγούμενης κυβέρνησης και των προηγούμενων κυβερνήσεων, για πείτε μου τι και σε τι συνίσταται η ρύθμιση την οποίαν άρον-άρον αποσύρατε λόγω και της αντίδρασης του κυβερνητικού εταίρου επειδή δεν πέρναγε, δηλαδή αθροιστικά δεν έφταναν οι ψήφοι για να το περάσετε αυτό για τις μικρομεσαίες ζυθοποιίες; Για πείτε μου.

**ΙΩΑΝΝΗΣ ΒΡΟΥΤΣΗΣ:** Καταψηφίστηκε αυτό.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Καταψηφίστηκε, βεβαίως, και αποσύρθηκε εξ αυτού του λόγου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Καταψηφίστηκε. Δεν απεσύρθη.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Καταψηφίστηκε, έχετε δίκιο.

Άρα, λοιπόν, πείτε μου, σας παρακαλώ πολύ: Ο ΟΟΣΑ στην «εργαλειοθήκη» υπ’ αριθμόν 2 -επειδή πολλή συζήτηση έγινε για τον ΟΟΣΑ- συνιστά στην Ελλάδα να υιοθετήσει έναν σταδιακό φόρο που θα λειτουργεί και προτείνει κίνητρα στους μικρούς παραγωγούς να εισέλθουν στην αγορά. Εσείς αυτό κάνατε; Όχι βέβαια. Πήγατε και χτυπήσατε την ελληνική μικρή ζυθοποιία και αφήνετε στο απυρόβλητο το σκληρό εισαγόμενο αλκοόλ.

Ερώτημα: Επιτέλους, ποια συμφέροντα υπηρετείτε εσείς, η «δεύτερη φορά» Κυβέρνηση της Αριστεράς;

Έπειτα, πείτε μου τι σχέση έχουν οι ρυθμίσεις του Υπουργείου Παιδείας με τα προαπαιτούμενα. Ο τρόπος που νομοθετούμε και που νομοθετείτε στην προκειμένη περίπτωση δείχνει και τον τρόπο της πολιτικής σας συμπεριφοράς και το πώς αντιλαμβάνεστε τον εθνικό σχεδιασμό της χώρας.

Για πείτε μου: Δηλαδή οι ρυθμίσεις του Υπουργείου Παιδείας, όπου δίνετε μεγαλύτερη δυνατότητα κομματικής επιρροής, η νομοθετική πρωτοβουλία δηλαδή του κυρίου Υπουργού Παιδείας εξυπηρετεί σε κάτι τα προαπαιτούμενα και εξυπηρετεί σε κάτι ή προάγει το εκπαιδευτικό μας σύστημα;

Για πείτε μου, σας παρακαλώ πάρα πολύ: Εμείς καταθέσαμε μια τροπολογία η οποία αφορά τον ΦΠΑ στην εκπαίδευση και στα γηροκομεία. Εσείς επιτίθεστε –προσέξτε- στις πιο ευάλωτες, στις πιο ευαίσθητες κοινωνικές ομάδες, στα παιδιά τα οποία σπουδάζουν, στους ηλικιωμένους οι οποίοι πηγαίνουν στους οίκους ευγηρίας, στα γηροκομεία, και στα άτομα με αναπηρία.

Δεν είδα να μου απαντάει ο κύριος Υπουργός Παιδείας τι γίνεται με τα ζητήματα της ειδικής αγωγής, όπου έχει σε κατ’ οίκον περιορισμό τα παιδιά εκείνα τα οποία πρέπει να πάρουν στα σχολειά της ειδικής αγωγής την εκπαίδευση που πρέπει και επειδή εστάθη ανίκανος να διαχειριστεί το θέμα, τα παιδιά είναι σε κατ’ οίκον περιορισμό.

Πείτε μου, σας παρακαλώ πάρα πολύ: Δεν είναι κακονομία και άρα ζημία για τον τόπο το να νομοθετήσετε «στο γόνατο» και εκ του προχείρου το μέτωπο Δραπετσώνας-Κερατσινίου με τόσα ανοικτά και εκκρεμή ζητήματα; Η κακονομία στοιχίζει στον ελληνικό λαό, δημιουργεί προβλήματα και βεβαίως αυτό δεν περιποιεί τιμή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Ποια είναι η πολιτική σας, κύριοι της Κυβέρνησης, σε σχέση με τους αγρότες; Παρ’ ότι δεν εκλέγομαι σε αγροτική περιφέρεια, με ενδιαφέρει το θέμα, γιατί η αγροτική οικονομία της χώρας είναι πολύ σημαντικό κομμάτι της εθνικής μας οικονομίας. Γιατί δεν εφαρμόζετε ό,τι γίνεται στη Γερμανία; Γιατί δεν εφαρμόζετε ό,τι γίνεται στη Γαλλία για τους Γάλλους αγρότες; Γιατί δεν εφαρμόζετε τις φοροελαφρύνσεις και τις ετήσιες επιστροφές που γίνονται στη Γαλλία, στην Ολλανδία, στην Πορτογαλία, στη Νορβηγία, στην Ουγγαρία, στη Σουηδία; Ξέρετε γιατί; Διότι θέλετε να ξεπουλήσετε τον ελληνικό κλήρο και να δημιουργήσετε νέους ολιγάρχες γαιοκτήμονες, παίρνοντας από τα χέρια των Ελλήνων αγροτών τον κλήρο τους, χωρίς να τους δίνετε κανένα ουσιαστικό κίνητρο.

Εν πάση περιπτώσει ό,τι νομοθετείτε είναι πρόχειρο, είναι επικίνδυνο, δεν προάγει τον τόπο. Δεν προάγει την εθνική μας οικονομία. Και νομίζω ότι κάθε μέρα που περνάει ο ελληνικός λαός αντιλαμβάνεται πόσο ζημιογόνα κυβέρνηση είστε τελικώς.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, μιλήσατε για μια βουλευτική τροπολογία την οποία αποδέχεστε. Σας λέω εξαρχής ότι την στηρίζουμε. Θέλω να μου πείτε αν είναι η μόνη τροπολογία την οποία αποδέχεστε και οι άλλες απορρίπτονται ή αν θα υπάρξει και δεύτερη ανάγνωση –ας το πούμε έτσι- από την πλευρά σας και θα ανακοινώσετε κι άλλες τροπολογίες. Έχει λήξει η εξέταση; Γιατί συνήθως ο Υπουργός λέει ποιες αποδέχεται και ποιες όχι. Αποδέχεστε μόνο αυτήν;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Όσες έχω ανακοινώσει ότι αποδέχομαι, αυτές είναι. Οι άλλες δεν έχουν ανακοινωθεί. Υπάρχουν πολύ περισσότερες.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άρα, δεν έχει άλλες ανακοινώσεις για την τροπολογία για να μην τοποθετηθούμε άδικα πάνω σ’ αυτές.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Υπάρχει και η αυριανή μέρα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άρα, λοιπόν, δεν έχει ολοκληρωθεί η εξέταση των τροπολογιών και θα γίνει σταδιακά.

Κυρίες και κύριοι συνάδελφοι, έχουν ακουστεί διάφορες απόψεις και αγωνιούν οι συνάδελφοι της Πλειοψηφίας στην προσπάθειά τους να στηρίξουν δύσκολες αποφάσεις, άδικες αποφάσεις για τους πολίτες, αδιέξοδες αποφάσεις σε σχέση με όλα αυτά τα οποία άλλες φορές επικαλούνται ή στα κανάλια και τον δημόσιο λόγο.

Για παράδειγμα έχουμε αυτή την περίφημη φράση της παραγωγικής ανασυγκρότησης και της ανάπτυξης, για την οποία όλοι μας μιλάμε. Η Κυβέρνηση με συγκεκριμένα νομοσχέδια, συγκεκριμένες διατάξεις κάνει οτιδήποτε είναι αντίθετο στην προοπτική της παραγωγικής ανασυγκρότησης, της ενίσχυσης της ανάπτυξης της χώρας. Και αυτό φαίνεται μέσα από τις διατάξεις του νομοσχεδίου.

Άκουσα τον κ. Φάμελλο πριν από λίγο να προσπαθεί να βρει στοιχεία να τεκμηριώσει τις θέσεις που δεν υπάρχουν. Κι όταν δεν υπάρχουν στοιχεία κάνεις υπερβάσεις και προσπαθείς να πεις κάτι, για να εμψυχωθείς ο ίδιος, να εμψυχώσεις τους άλλους συναδέλφους Βουλευτές και βέβαια να απολογηθείς στους πολίτες.

Εγώ θα έλεγα ότι αρκεί μια απλή παράθεση όσων λέγατε όχι μόνον πριν το Γενάρη, την προεκλογική περίοδο, αλλά και πριν τον Ιούνη στους πολίτες, πριν τις εκλογές του Σεπτέμβρη: «Ναι μεν ψηφίστηκαν κάποιες διατάξεις και υπάρχουν δεσμεύσεις, αλλά εμείς θα βρούμε τον τρόπο υιοθετώντας μάλιστα και την περίφημη θεωρία των ισοδυνάμων να λύσουμε τα θέματα και να μην επιβαρύνουμε, να στρογγυλέψουμε τις ακμές, να κάνουμε το μαχαίρι πιο μαλακό».

Μα, όταν επιλέγετε να έχετε και να κρατάτε μαχαίρι είτε για τις περικοπές είτε για τις αυξήσεις των φόρων, είτε για οτιδήποτε άλλο, όπως και να κάνετε τις ακμές, με όποιον τρόπο κι αν το καρφώσετε, το ίδιο αποτέλεσμα έχει. Άρα, λοιπόν, θα πρέπει λίγο να δείτε τον τρόπο με τον οποίον αντιμετωπίζετε τα πράγματα και απευθύνεστε και σε μας και στους πολίτες.

Κάνετε ακριβώς τα αντίθετα απ’ αυτά που υποστηρίζατε μέχρι πρόσφατα. Κι αυτό δεν το έχετε εξηγήσει ούτε στον εαυτό σας. Φαίνεται εξάλλου από τις εκφράσεις σας ότι είναι πράγματα τα οποία δεν τα υιοθετείτε, δεν τα πιστεύετε, παρά το ότι λέγεται ότι το πάθος για την εξουσία, η απόφαση για να υπάρχει κυβερνησιμότητα –με αυτή την ωραία έκφραση- συνδυάζεται και με την απόφαση να γίνουμε περισσότερο αποτελεσματικοί μνημονιακοί από τους προηγούμενους. Και σε αυτό εντάσσεται πιστεύω και η έκφραση του Πρωθυπουργού: «Έχουμε σαράντα έξι προαπαιτούμενα στα σαράντα οκτώ. Είμαστε αποτελεσματικοί και ικανοί. Δεν υπήρχε τέτοια πρόοδος άλλοτε».

Έχουμε λοιπόν, για το ασφαλιστικό μια διάταξη, το εισηγητικό της οποίας εξευτελίζει την Κυβέρνηση τον τρόπο που σκέφτεται, λειτουργεί και νομοθετεί. Άλλο, λέει, κείμενο που πήγε στο Ελεγκτικό Συνέδριο κι άλλο κείμενο ήρθε εδώ. Ελέγχθηκε από την Κυβέρνηση ή από το Προεδρείο της Βουλής ποιος ήταν ο ένοχος γι’ αυτό που λέει η εισηγητική έκθεση;Είναι δυνατόν να εξαπατήσετε τη Βουλή φέρνοντας άλλη διάταξη, να εξαπατήσετε τον ίδιο τον Υπουργό; Ποιοι; Αυτό έπρεπε να μας το πει η Κυβέρνηση. Εμείς είμαστε, λοιπόν, αντίθετοι με τη διάταξη, η οποία καταργεί για πρώτη φορά θεμελιωμένα δικαιώματα. Έχουμε προτείνει τροπολογία και θέλουμε απόκριση επί της τροπολογίας μας από τον Υπουργό.

Για το πετρέλαιο, που έγινε τόση συζήτηση και ο κ. Φάμελλος το απέρριψε. Λέει: «Πρέπει υποχρεωτικά, είναι προαπαιτούμενο». Κοιτάξτε, το θέμα της κατάργησης της επιστροφής του φόρου πετρελαίου δεν βάζει φραγμό στην πολιτική στήριξη του αγροτικού τομέα μέσω διαφορετικού τρόπου ενίσχυσης.

Γι’ αυτό εμείς λέμε ότι αν επιμένετε να καταργήσετε την έκπτωση και να ανεβάσετε το φόρο από τα 66 ευρώ στα 200 ευρώ ανά χιλιόλιτρο, τότε θα πρέπει ταυτόχρονα να δεχθείτε τη θεσμική, την καινοτόμο πρόταση που κάνουμε για τη θέσπιση της κάρτας αγροτικού πετρελαίου. Με τη θέσπιση αυτής της κάρτας που θα ενσωματώνει το δικαίωμα του αγρότη, παραγωγού, κτηνοτρόφου, γεωργού, αλιέα ανάλογα με τη δήλωση του ΟΣΔΕ, με τα στρέμματα, με το είδος της καλλιέργειας, με τον αριθμό ζώων κ.λπ. και με την καταχώριση σε ηλεκτρονικό μητρώο από τον ΟΠΕΚΕΠΕ που να αντιστοιχεί και να έχει πλήρη διαφάνεια με τα δικαιώματά του, δίνουμε ξανά τη στήριξη στον αγρότη σε σχέση με το λειτουργικό κόστος. Αυτό δεν αντίκειται σε καμμία οδηγία, σε καμμία συμφωνία με την Ευρωπαϊκή Ένωση, σε καμμία τρόικα. Παρακαλώ να μας αιτιολογήσετε γιατί απορρίπτετε αυτήν τη θεσμική πρόταση και την τροπολογία, όταν έρθει η ώρα φυσικά.

Για τις μικρές επιχειρήσεις της ζυθοποιίας είπαμε πάρα πολλά. Εντάξει βάλατε τους Βουλευτές σας –κι εδώ είναι μια αδικία γι’ αυτούς- να επιμένουν μέχρι την τελευταία στιγμή να υπερασπίζονται μια διάταξη, η οποία ξέρατε εκ των προτέρων ή ήσαστε και σε συνεννόηση ότι θα καταψηφιστεί ή σε τελευταία ανάλυση θα αποσυρθεί. Δεν χρειάστηκε να αποσυρθεί, γιατί καταψηφίστηκε. Αν ήταν αυτό το παιχνίδι, μόνο και μόνο για να έχει επικοινωνιακό χαρτί ο κυβερνητικός συνέταιρος, τότε πραγματικά λυπάμαι για τη συμπεριφορά απέναντι στους Βουλευτές της Πλειοψηφίας και βέβαια κατ’ επέκταση στο Κοινοβούλιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

ΦΠΑ στην εκπαίδευση: Έχουμε καταθέσει την τροπολογία για την κατάργηση. Κατέθεσε και η Νέα Δημοκρατία στη συνέχεια πανομοιότυπη και για το θέμα του ΦΠΑ στα γηροκομεία, τους οίκους ευγηρίας. Αλλοίμονο, εκεί φτάσατε; Να πάρετε ΦΠΑ από τη σύνταξη που εκχωρεί στο γηροκομείο, στη μονάδα προστασίας ηλικιωμένου, ώστε να βλέπουν τον γέροντα συνταξιούχο, τον ανήμπορο, που δεν θα φτάνει η σύνταξη με την αύξηση αυτή του ΦΠΑ και θα έχουμε φαινόμενα όπου θα λένε «ελάτε να τον πάρετε»; Ποιοι; Αν δεν υπάρχουν συγγενείς μόνο μια μικρή σύνταξη θα έχει. Αν είναι δυνατόν. Παρακαλώ, τουλάχιστον για τους ηλικιωμένους –και βλέπουμε για την εκπαίδευση- αποδεχτείτε τη διάταξη που σας προτείνουμε, να μείνει έστω στο 13%.

Τέλος, καταθέσαμε μια πρόταση, μια τροπολογία για την επαναφορά του ακατάσχετου στα 1.500 ευρώ, κύριε Πρόεδρε. Είναι πάρα πολύ σημαντικό. Δυστυχώς, η διάταξη η οποία ψηφίστηκε, η οποία μειώνει το ακατάσχετο ύψος, είναι εντελώς αρνητική για πλειάδα συμπολιτών μας, για πολλές χιλιάδες συμπολιτών μας που πραγματικά βρίσκονται σε αδιέξοδο μετά απ’ αυτήν τη ρύθμιση. Προτείνουμε την επαναφορά στα 1.500 ευρώ.

Επιπλέον, προτείνουμε, για να ξεκαθαριστεί μια κι έξω η εξαίρεση από κατάσχεση, συμψηφισμό ή παρακράτηση των προνοιακών αναπηρικών επιδομάτων, των βοηθημάτων κάθε μορφής που έχουν να κάνουν με τις ευπαθείς ομάδες, αστέγους, το εγγυημένο κοινωνικό εισόδημα και βεβαίως, τα εφάπαξ βοηθήματα που δίδονται στους πλημμυροπαθείς –που είναι και επίκαιρο-, να μην πηγαίνουν να τους τα δεσμεύουν οι τράπεζες και να μην υπολογίζονται όλα αυτά στο ύψος των 1.500 ευρώ. Νομίζω ότι πρέπει να αναδειχθεί…

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τελειώνω, λέγοντας: Τη διάταξη για το ΚΕΑΚ πάρτε τη, βγάλτε τη γιατί είναι μία ξεφτίλα.

Το να λέτε ότι ο Υπουργός μπορεί, πάνω από αυτό που καθορίζουν οι νόμοι και οι διατάξεις για όλους τους άλλους προέδρους, να δίνει στο συγκεκριμένο μόνο ίδρυμα παραπάνω μηνιάτικο – ρε παιδιά, αν το έφερνε μια κυβέρνηση της Νέας Δημοκρατίας ή του ΠΑΣΟΚ, τώρα θα είχε γίνει εδώ επανάσταση. Και δεν έχετε τσίπα να την πάρετε πίσω, τουλάχιστον, αυτή; Έχετε βρει τον ”ξάδελφο“ που θα βάλετε και του τάζετε και μηνιάτικο μεγάλο, για να τον ”ψήσετε“ να μπει;

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Εσείς τα λέτε αυτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Παρακαλώ πάρα πολύ να αποσυρθεί. Θα έχει συνέχεια. Πέρα από το γεγονός ότι είναι και αντισυνταγματική. Είναι δυνατόν να κάνετε ad hoc ρύθμιση για το μηνιάτικο ενός προέδρου ενός ιδρύματος;

**ΙΩΑΝΝΗΣ ΒΡΟΥΤΣΗΣ:** Σωστό. Σωστό, ρε παιδιά, έχει δίκιο σ’ αυτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας παρακαλώ πάρα πολύ. Μην εξευτελίζεστε άλλο, κύριε συνάδελφε, στηρίζοντας τέτοιες διατάξεις.

Ευχαριστώ, κύριε Πρόεδρε.

**ΙΩΑΝΝΗΣ ΒΡΟΥΤΣΗΣ:** Μπράβο, Βασίλη.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Ο Υπουργός Ναυτιλίας και Νησιωτικής Πολιτικής, κ. Δρίτσας, έχει τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κυρίες και κύριοι Βουλευτές, θέλω πρώτα απ’ όλα να ζητήσω την κατανόηση του Σώματος και του Προεδρείου και των φίλων Υπουργών, γιατί, παρά το γεγονός ότι σε αυτό το νομοσχέδιο το Υπουργείο Ναυτιλίας έχει δύο άρθρα όχι επιτελικής πολιτικής, αλλά επί μέρους ρυθμίσεων, μικρής κλίμακας θα τα έλεγα, σημαντικά, όμως και αναγκαία, εν τούτοις δεν δόθηκε η δυνατότητα, δεν μπόρεσα να παραστώ στην επιτροπή και να τα παρουσιάσω.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής, κ. **ΑΝΑΣΤΑΣΙΟΣ ΚΟΥΡΑΚΗΣ**)

Γιατί, αυτές τις μέρες και η απεργία των ναυτικών και των άλλων εργαζομένων στις δραστηριότητες του λιμανιού και το μεταναστευτικό-προσφυγικό και πολλά άλλα ζητήματα και η προετοιμασία μου για το ταξίδι που πρόκειται να κάνω αύριο στην Κίνα, για να συμμετάσχω στις εκδηλώσεις και να κηρύξω τη λήξη του «έτους θαλάσσιας συνεργασίας Ελλάδας-Κίνας» και πολλά άλλα ζητήματα, δεν μου έδωσαν αυτήν την δυνατότητα.

Πιστεύω και από τη θητεία μου στη Βουλή τα προηγούμενα χρόνια ότι αυτό είναι υποχρέωση των Υπουργών και πρέπει να ανταποκρίνονται. Ζητώ την κατανόησή σας.

Θα παρουσιάσω αυτά τα δύο άρθρα, προηγουμένως, όμως, θεωρώ απολύτως αναγκαίο να κάνω μια αναφορά στο άρθρο 28. Άκουσα και στις προηγούμενες διαδικασίες και από δημοσιεύματα, αλλά και τώρα, στο διάστημα που παρακολούθησα τη συζήτηση, κάποια σχόλια και κάποιες κριτικές, οι οποίες ή μπορεί να αποτελούν προϊόν άγνοιας ή προϊόν συγκεκριμένων επιλογών ταύτισης με επιδιώξεις ολιγαρχικές, επιμέρους συμφερόντων και όχι του συνόλου των συμφερόντων μιας κοινωνίας, όπως είναι η κοινωνία του Πειραιά και ιδιαίτερα, στην προκειμένη περίπτωση, η κοινωνία της Δραπετσώνας και του Κερατσινίου.

Όλοι γνωρίζουν –όσοι, εν πάση περιπτώσει, έχουν ενασχόληση με αυτά τα θέματα, όλος ο Πειραιάς και όλο το Κερατσίνι και όλη η Δραπετσώνα κυρίως- ότι τα παλιά εργοστάσια των λιπασμάτων έκλεισαν με αγώνες της τοπικής κοινωνίας, διεκδικώντας ζωή. Γιατί η τεχνολογία εκείνης της εποχής έκαναν αυτά τα εργοστάσια να λειτουργούν με πολύ καταστρεπτικές συνέπειες για την υγεία των κατοίκων της Δραπετσώνας, παρότι ήταν μια βιομηχανία με πολύ μεγάλη ιστορική διαδρομή και έχει παίξει σημαντικό ρόλο στην αγροτική παραγωγή σε προηγούμενες δεκαετίες, πριν φτάσει στην παρακμή της.

Αυτοί οι αγώνες, λοιπόν, του λαού της Δραπετσώνας συνοδεύτηκαν και από το όραμα και τη διεκδίκηση μιας νέας χρήσης αυτού του χώρου, μετά το κλείσιμο των εργοστασίων των λιπασμάτων. Πέρασαν πολλά χρόνια από τότε. Η Δραπετσώνα δεν ξέχασε ποτέ αυτήν τη διεκδίκηση. Είναι πάντα παρούσα και όχι μόνο με κινητοποιήσεις, με πρωτοβουλία των δημοτικών αρχών, επιτροπών κατοίκων, αλλά και παπειραϊκών επιτροπών, που έχει περάσει από διάφορες φάσεις, αλλά και με μελέτες, στις οποίες έχει βοηθήσει πάρα πολύ το Εθνικό Μετσόβιο Πολυτεχνείο, για την ανάπλαση και τη χρήση του χώρου.

Σε όλη αυτή τη διαδρομή –ενημερώνω το Σώμα- η κοινωνία ήταν παρούσα. Οι δημοτικές αρχές ήταν παρούσες. Πάρα πολλοί παράγοντες, η πανεπιστημιακή κοινότητα και ειδικά το Εθνικό Μετσόβιο Πολυτεχνείο ήταν παρών. Σε όλη αυτή τη διαδικασία απουσίαζε δραματικά η Εθνική Τράπεζα, η οποία πέταγε τη μπάλα στην εξέδρα πάντα. Ποτέ δεν ανέλαβε μια σοβαρή πρωτοβουλία, παρ’ όλο που οι ιδέες ήταν πάρα πολλές, όπως το να γίνει το Πανεπιστήμιο Πειραιά, να είναι ναυτιλιακό κέντρο, να είναι χώρος πρασίνου, αναψυχής και όλα αυτά. Αυτές οι συζητήσεις έχουν γίνει επί είκοσι χρόνια! Ούτε η “LAFARGE” παρενέβη ποτέ ούτε η “BP”, ούτε η Εθνική Τράπεζα.

Δεν καταλαβαίνω τώρα πού βρήκαν το ενδιαφέρον για αυτήν την περιοχή, όταν έρχεται και προσεγγίζει η πρωτοβουλία του Υπουργού και της Κυβέρνησης, σε συνδυασμό με την εξαίρεση από τη σύμβαση παραχώρησης του ΟΛΠ του παράκτιου μετώπου, όταν ανοίγει ένας δρόμος και ένα όραμα είκοσι ετών και πάνω και αρχίζει να μπαίνει σε μια σειρά. Είναι η ζωντανή διεκδίκηση μιας ολόκληρης κοινωνίας, όχι εφεύρημα κάποιων ολίγων. Υπήρξε απουσία όλων αυτών των παραγόντων, που θα μπορούσαν να είχαν συνεισφέρει με τη γόνιμη ανοιχτόκαρδη προσέγγισή τους και δεν το έκαναν ποτέ.

Τώρα πού είναι το ενδιαφέρον; Πώς προκύπτει το ενδιαφέρον; Για να περιφρουρήσουν τι; Μια χέρσα γη, που με αγώνες καταφέραμε και σώσαμε δυόμισι κτήρια, από τα υπέροχα κτήρια που είχε ο χώρος αυτός, ως διατηρητέα; Αυτοί, που άφησαν το γυαλάδικο, ένα μνημείο βιομηχανικής ιστορίας, να συληθεί και δεν προστάτεψαν τίποτα; Με ποιο κύρος, με ποιο ανάστημα μπορούν να θέτουν αυτή τη στιγμή τέτοιου είδους ζητήματα;

Και βλέπω πρόθυμους εκπροσώπους κομμάτων και κόμματα ολόκληρα να χλευάζουν αυτή την πολύ συνεπή πρωτοβουλία του Πάνου Σκουρλέτη και του Υπουργείου, που ακριβώς έρχεται να κουμπώσει με την εξαίρεση του παράκτιου μετώπου και να ανοίξει έναν πολύ σπουδαίο δρόμο για μια νέα εποχή στον Πειραιά, στη Δραπετσώνα και το Κερατσίνι.

Ας σοβαρευτούμε. Μπορεί κανείς να επιλέγει συμφέροντα ή να επιλέγει μια αναπτυξιακή ιδεοληψία, αλλά η πραγματικότητα δεν το δείχνει. Ποτέ καμμιά απ’ αυτές τις βιομηχανίες δεν έχουν καταθέσει όλα αυτά τα χρόνια αίτημα επέκτασης των κτηριακών τους εγκαταστάσεων ή νέων επενδύσεων ή οτιδήποτε άλλο. Τώρα πώς γεννήθηκε όλη αυτή η έπαρση και η έξαρση για νέες επενδύσεις, που ο Πάνος Σκουρλέτης, εμείς, δήθεν τις σταματάμε.

Καταθέτω, λοιπόν, αυτήν την εμπειρία, γιατί είναι και προσωπικό βίωμα ζωής, και καλώ όλους να στηρίξουν αυτή την πρωτοβουλία, γιατί πραγματικά με βάση αυτήν μπορεί να ξεκινήσει μια πολύ εποικοδομητική διαδικασία επανασχεδιασμού της περιοχής, που θα δώσει τεράστια ώθηση στην ευρύτερη περιοχή του Πειραιά.

Κανέναν, λοιπόν, δεν κοροϊδεύει η Κυβέρνηση και πολύ περισσότερο ο Πάνος Σκουρλέτης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Θα μου δώσετε δύο λεπτά, κύριε Πρόεδρε. Θα μιλήσω πολύ συνοπτικά.

Υπάρχει σε εξέλιξη η απεργία της Πανελλήνιας Ναυτικής Ομοσπονδίας και των άλλων σωματείων. Βρισκόμαστε σε ένα κρίσιμο σημείο. Τα ζητήματα είναι πάρα πολύ σημαντικά. Η απεργία είναι προφανώς νόμιμη και τα αιτήματά της πολύ σοβαρά. Η Κυβέρνηση τα έχει στο τραπέζι. Έχουν γίνει πρόοδοι και υπάρχει ένας διαρκής διάλογος. Σε κάθε περίπτωση ευελπιστούμε ότι όλη αυτή η προσπάθεια θα έχει την καλύτερη δυνατή διέξοδο.

Όμως, αυτήν τη στιγμή οι απεργιακές κινητοποιήσεις, που ολοκληρώνουν δύο σαρανταοκτάωρα, γεννούν και πάρα πολλά προβλήματα. Δεν θα παρέμβουμε εμείς στους απεργιακούς αγώνες των εργαζομένων. Ωστόσο έχω καλέσει σε συνεχή επικοινωνία και διαβούλευση και τους καλώ και από το Βήμα της Βουλής να συνεκτιμήσουμε το σύνολο των δεδομένων, γιατί πραγματικά είναι μια δυνατότητα αυτή η πορεία να καταλήξει με πολλά θετικά υπέρ των εργαζομένων ναυτικών, των συνταξιούχων -γιατί όλα ακόμα είναι ανοικτά- και υπέρ της αυτοτέλειας του Ναυτικού Απομαχικού Ταμείου.

Προχωρώ στα δύο άρθρα. Το άρθρο 55 αφορά μια ρύθμιση που έχουμε ήδη κάνει με το άρθρο 67 του ν.4331/2015. Είναι αποκατάσταση της δικαιοσύνης για εργαζομένους μιας ναυτιλιακής εταιρείας που τα πλοία της κατασχέθηκαν, οι ναυτικοί εργαζόμενοι αποζημιώθηκαν και έμειναν απλήρωτοι, όχι μόνο χωρίς αποζημίωση, εργαζόμενοι των ναυτιλιακών γραφείων αυτής της εταιρείας. Είναι μια ιστορία πολύχρονη, πολλών αγώνων, έχει έρθει πολλές φορές στη Βουλή. Κάθε φορά για κάποιους λόγους δεν ολοκληρωνόταν. Την έχουν στηρίξει κατά καιρούς πολλά κόμματα. Ψηφίστηκε αυτό με τον ν.4331/2015, διαπιστώθηκε ότι χρειάζεται μια βελτίωση για την τελική υλοποίησή της, κι αυτό ρυθμίζει το άρθρο 55.

Με την πρώτη παράγραφο του άρθρου 56 εξειδικεύεται η εφαρμογή στο πεδίο των συμβάσεων ανάθεσης δημόσιας υπηρεσίας, αυτό που λέμε τις επιδοτήσεις των λεγόμενων άγονων γραμμών. Ρυθμίζει, λοιπόν, στο πεδίο των συμβάσεων αυτών διατάξεις δικαίου δημοσίων συμβάσεων που αφορούν σε λόγους ανωτέρας βίας και αντικειμενικής αδυναμίας εκτέλεσης συμβατικών υποχρεώσεων. Πρόκειται για κάποιες λίγες περιπτώσεις που πρέπει να σώσουμε και αυτοδιοικητικές προσπάθειες και να διατηρήσουμε μια ισορροπία για την εξυπηρέτηση νησιών.

Αυτό όμως, για να το διευκρινίσω, δεν γίνεται ”στον αέρα“. Προβλέπεται η νόμιμη δυνατότητα τροποποίησης συμβατικών όρων με τα άρθρα 24 και 26 του π.δ. 118/2007. Εδώ αυτό που κάνει αυτή η πρώτη παράγραφος είναι να αυστηροποιήσει τους όρους εφαρμογής, για να είναι απολύτως διαφανείς σε οποιαδήποτε ρύθμιση προς το καλό των νησιών, προσθέτοντας υποχρεωτική γνώμη του Συμβουλίου Ακτοπλοϊκών Συγκοινωνιών που λαμβάνεται ύστερα από δημόσια συνεδρίαση στην οποία εκπροσωπούνται όλοι οι αρμόδιοι φορείς. Το αίτημα του οποιουδήποτε, πλοιοκτήτη επί του προκειμένου, για γνωμοδότηση πάει στη γνωμοδότηση του ΣΑΣ αν συντρέχει λόγος που προκύπτει από το νομοθετικό πλαίσιο, αυτή αξιολογείται, η αντικειμενική αδυναμία αξιολογείται. Από εκεί και πέρα, η απόφαση του Υπουργού δεν είναι απόφαση γενική, αλλά είναι απόφαση-τροποποίηση όρων ώστε να λυθεί η αντικειμενική αδυναμία, όταν θα είναι στοιχειοθετημένη, για να μην έχει αυτό επιπτώσεις στην ακτοπλοϊκή σύνδεση των νησιών στο άμεσο μέλλον.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τελειώνω, κύριε Πρόεδρε, με τη δεύτερη παράγραφο η οποία και αυτή συμπληρώνει το άρθρο 50 του ν.4331/2015.

Είναι μια πολύ σημαντική παρέμβαση που έχει κάνει το Υπουργείο με την αξιοποίηση της κατάπτωσης εγγυητικών επιστολών που εισέπραξε το κράτος μετά από την κατάπτωση συμβάσεων ακτοπλοϊκών εταιρειών με το δημόσιο. Εδώ αυτές οι εγγυητικές επιστολές χρησιμοποιούνται για να πληρωθούν οι απλήρωτοι ναυτικοί.

Πρόκειται για τη δραματική περιπέτεια των ναυτικών της εταιρείας “ΝΕΛ”. Καταφέραμε να το ρυθμίσουμε αυτό το ζήτημα, να ανοίξουμε τον δρόμο και ήδη είμαστε, μετά από αιτήματα του Γενικού Λογιστηρίου του Κράτους, στην τελική ρύθμιση με αυτή την παράγραφο, ώστε να ολοκληρωθεί αυτή η διαδικασία και φυσικά με εγγυήσεις ότι το δημόσιο δεν θα χάσει τίποτα, θα εξασφαλιστεί με όλες τις δυνατότητες, με όλες τις ρυθμίσεις που έχουν ήδη προηγηθεί.

(Στο σημείο αυτό κτυπάει το κουδούνι λήξεως του χρόνου του κυρίου Υπουργού)

**ΠΡΟΕΔΡΕΥΩΝ (Αναστάσιος Κουράκης):** Κλείστε την ομιλία σας, παρακαλώ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τέλος, η τρίτη παράγραφος είναι και αυτή μια υποβοηθητική, ισχύοντος νομοθετικού πλαισίου. Δίνει τη δυνατότητα πρόσληψης επιτυχόντων στον διαγωνισμό του Λιμενικού Σώματος, παρατείνοντας ένα έτος από την κατάταξη των επιτυχόντων αντί για ένα έτος από την ολοκλήρωση του διαγωνισμού, που ισχύει σήμερα. Είναι ρύθμιση με την οποία πετύχαμε να εντάξουμε επιλαχόντες που είχαν μεγαλύτερο βαθμό απ’ αυτούς που είχαν εισαχθεί στις σχολές του Λιμενικού Σώματος και να αποκαταστήσουμε και εδώ τη δικαιοσύνη, μετά και από μεγάλες διεκδικήσεις αυτών των ανθρώπων. Τώρα, με αυτόν τον τελικό τρόπο κάνουμε αυτήν τη ρύθμιση, ώστε να προλάβουμε τον χρόνο και να ολοκληρωθεί αυτή η διαδικασία. Σ’ αυτή την κατεύθυνση, σ’ αυτή την τρίτη παράγραφο του άρθρου 56 η λέξη «ορκωμοσία» αντικαθίσταται από τη λέξη «κατάταξη», γιατί αυτό είναι πιο σωστό. Ήταν μια αβλεψία και αυτή είναι η νομοτεχνική βελτίωση που καταθέτω.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας καταθέτει στα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΑΛΓΗ ΣΕΛΙΔΑΣ

(Να προστεθεί η σελ. 262)

ΑΛΛΑΓΗ ΣΕΛΙΔΑΣ

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Συγγνώμη για το χρόνο και ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Σας ευχαριστούμε...

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, τον λόγο επί της διαδικασίας.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, ζητώ τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Αναστάσιος Κουράκης):** Να μην ολοκληρώσω την πρότασή μου;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Ναυτιλίας και Νησιωτικής Πολιτικής κ. Θεόδωρο Δρίτσα.

Κάναμε υπερβολική κατάχρηση του χρόνου.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, παρακαλώ τον λόγο επί της διαδικασίας.

**ΠΡΟΕΔΡΕΥΩΝ (Αναστάσιος Κουράκης):** Κύριε Βαρβιτσιώτη, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κατ’ αρχάς χαίρομαι που ο Υπουργός Ναυτιλίας ήρθε, σε αντίθεση με τον Υπουργό Οικονομικών που απαξιοί να εμφανιστεί στη Βουλή, παρ’ ότι υπάρχει πληθώρα ρυθμίσεων του νομοσχεδίου που αφορούν το Υπουργείο του, όπως και τον Υπουργό Παιδείας, όπως προανέφερα.

Θέλω να επισημάνω το εξής. Ο κύριος Υπουργός εδώ μας ανέλυσε τις διατάξεις που αφορούν το νομοσχέδιό του. Δεν μας ανέλυσε, όμως, τι σκοπεύει να κάνει. Αποκτά ένα δικαίωμα πρωτοφανές για οποιονδήποτε άλλον Υπουργό. Μπορεί κατά το δοκούν και μόνος του να τροποποιεί συμβάσεις δημόσιας υπηρεσίας. Ας είναι ειλικρινής, να μας πει ποιες αφορούν, ποια συμφέροντα θέλει να εξυπηρετήσει, νησιωτών, εταιρειών, συμβάσεων που έχουν κακοφορμίσει; Δεν έχω καμία αντίρρηση, δεν θέτω κανένα θέμα ηθικής μομφής, αλλά θέλω εδώ, στα Πρακτικά της Βουλής, να κατατεθεί η άποψή του.

Είχε το θάρρος, επιτέλους, μετά από τρεις μέρες συζήτησης να έρθει να τοποθετηθεί στη Βουλή. Ας μας τα εξηγήσει όλα. Δεν υπάρχει κανένας λόγος από την Αντιπολίτευση να εγείρει οποιοδήποτε θέμα, αλλά δεν μπορούμε να παίζουμε κρυφτό. Δέκα λεπτά μίλησε για τη Δραπετσώνα, για μια ρύθμιση που εγείρει αποζημιώσεις και είναι νομοτεχνικά ελλιπής, πέρα από το λαϊκίστικο της ρύθμισης, αλλά δεν μας μίλησε για τις ρυθμίσεις του Υπουργείου του ενδελεχώς.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Ο κύριος Υπουργός έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, να μιλήσω κι εγώ και να απαντήσει συνολικά ο Υπουργός.

**ΠΡΟΕΔΡΕΥΩΝ (Αναστάσιος Κουράκης):** Κύριε Θεοχαρόπουλε, έχετε τον λόγο, για να απαντήσει συνολικά ο Υπουργός.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ πολύ.

Κύριε Υπουργέ, σας ακούσαμε για το συγκεκριμένο θέμα του άρθρου 56. Έχουμε τις επιφυλάξεις μας, για το ότι παρέχεται εν λευκώ η εξουσιοδότηση στον εκάστοτε Υπουργό Ναυτιλίας να τροποποιεί τις συμβάσεις δημόσιας υπηρεσίας, όμως θα κάνω συγκεκριμένη πρόταση με βάση αυτά που άκουσα από εσάς πριν από λίγο, γιατί καταλάβαμε ένα σκεπτικό. Καταλάβαμε ένα σκεπτικό πριν από λίγο, οπότε να κάνουμε μια συγκεκριμένη πρόταση, για να προφυλάξει και εσάς σ’ αυτή τη διαδικασία, τον εκάστοτε Υπουργό.

Το πρόβλημα ποιο είναι; Ότι πρέπει να αποτραπούν εξυπηρετήσεις συμφερόντων εφοπλιστών εις βάρος της εξυπηρέτησης δημοσίου συμφέροντος.

Νομίζω ότι αυτό πρέπει να είναι κοινός στόχος εδώ. Να δούμε, λοιπόν, εάν εξασφαλίζεται. Πώς θα γλιτώσεις την αδιαφάνεια, όταν είναι ο εφοπλιστής από την άλλη πλευρά; Και σ’ αυτή τη διαδικασία είπατε ότι θέλετε και το Συμβούλιο Ακτοπλοϊκών Συγκοινωνιών, το ΣΑΣ, να παίζει τον ρόλο του. Εδώ, λοιπόν, για να προφυλαχτείτε και εσείς, πρέπει να βάλετε τον όρο να υπάρχει σύμφωνη γνώμη του ΣΑΣ σ’ αυτή τη διαδικασία. Δεχθείτε αυτήν τη στιγμή, συνεπώς, με βάση το σκεπτικό που αναλύσατε πριν από λίγο, να υπάρχει σύμφωνη γνώμη του ΣΑΣ.

**ΧΑΡΑΛΑΜΠΟΣ ΑΘΑΝΑΣΙΟΥ:** Για το 55 δεν λέτε για τη σύμφωνη γνώμη;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Για το 56, που έγινε 55.

Όσον αφορά το άρθρο 28, ακούσαμε ένα σκεπτικό, το οποίο τονίσαμε και εμείς στις ομιλίες μας. Πραγματικά θέλουμε ο χώρος εκεί -και δεν είναι μόνο το πράσινο- περιβαλλοντικά να προστατευθεί, να δημιουργηθούν καινοτόμες ζώνες, θεματικά πάρκα και όλη αυτή η διαδικασία. Το ζήτημα είναι εάν όλα αυτά τα θεματικά πάρκα έρευνας και καινοτομίας εξασφαλίζονται σ’ αυτήν τη διαδικασία την οποία έχετε αυτή τη στιγμή φέρει.

Και μιλάμε συγκεκριμένα, πέρα από το γεγονός ότι είναι πιθανόν να μπλέξετε με δικαστικές περιπέτειες. Στο συγκεκριμένο ζήτημα, λοιπόν, αν ο στόχος μας είναι η συνολική αξιοποίηση, την οποία όλοι θέλουμε και για την οποία είπατε συγκεκριμένες ενστάσεις για ποιον λόγο δεν είχε γίνει κάποια χρονική στιγμή, τώρα εξασφαλίζεται; Εμείς λέμε ότι αυτή τη στιγμή δεν υπάρχει αυτός ο συνολικός σχεδιασμός και υπάρχει πιθανότητα να μπλέξουμε. Συνεπώς, αν έχουμε συνολικό στόχο, πρέπει να γίνει αλλαγή και βεβαίως να διασφαλιστεί το ελληνικό δημόσιο, για να μην μπλέξει με δικαστικές διαμάχες.

**ΠΡΟΕΔΡΕΥΩΝ (Αναστάσιος Κουράκης):** Ο κύριος Υπουργός έχει τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ο αρμόδιος Υπουργός κ. Σκουρλέτης θα απαντήσει και για τη Δραπετσώνα, για οτιδήποτε πείτε στη συνέχεια, αλλά οφείλω να σας πω ότι αυτά είναι κυριαρχικά δικαιώματα κάθε πολιτείας και δεν μπορούν να προαναγγέλλονται δικαστικές διεκδικήσεις και μάλιστα να θεωρείται ότι έχουν και βάσιμο έρεισμα. Δεν πρέπει αυτά να λέγονται στη Βουλή.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεν προαναγγέλλονται, πρέπει να τις προβλέπετε εσείς.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Από εκεί και πέρα η ρύθμιση αυτή δίνει πολλές δυνατότητες για πολλαπλούς σχεδιασμούς. Απλώς εκείνο που δεν δίνει είναι τη δυνατότητα για να κρυφτεί πάλι η Δραπετσώνα από τη θάλασσα και να αποκοπεί από τον φυσικό της χώρο.

Κοιτάξτε, απαντώ και στον κ. Βαρβιτσιώτη και σε εσάς. Τη ρύθμιση αυτή όπου θέτουμε στην κρίση του ΣΑΣ τη διαδικασία για τη διαπίστωση τού αν συντρέχουν λόγοι ανωτέρας βίας ή αντικειμενικής αδυναμίας, δεν την εφευρίσκουμε εμείς στη διαδικασία αυτών των συμβάσεων. Υπάρχουν στα άρθρα 24 και 26 του π.δ. 118/2007 που είναι γενική ρύθμιση συμβατικών όρων. Δεν πάμε να διαμορφώσουμε ένα προνόμιο του Υπουργού. Υπάρχει αυτό το ζήτημα, γιατί η ζωή το αναδεικνύει, και θέλω να σας πω ένα παράδειγμα όπου προέκυψε αυτή η ανάγκη, το νησί του Τάσου Αλιφέρη, η Τήλος. Υπάρχει κίνδυνος, ακριβώς για λόγους ανωτέρας βίας ή αντικειμενικής αδυναμίας, που δεν θα την κρίνει ο Υπουργός, θα την κρίνει το ΣΑΣ, κατόπιν αιτήσεως…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Με τη σύμφωνη γνώμη. Να βάλετε τη σύμφωνη γνώμη.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα την κρίνει, ακριβώς, για να μην καταστραφεί ένα νησί σαν την Τήλο που είναι υπόδειγμα και αυτοδιοικητικό και κοινωνικό. Αυτό δεν μπορεί να το αγνοήσει κανείς. Ούτε τίποτα πονηρό υπάρχει σ’ αυτήν την ιστορία ούτε τίποτε άλλο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Τη σύμφωνη γνώμη, βάλτε, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να βάλετε τη σύμφωνη γνώμη, γιατί αλλιώς…

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Προσέξτε. Εγώ την πρότασή σας για τη ”σύμφωνη γνώμη“ θα τη μελετήσω και μέχρι αύριο θα έχω προχωρήσει στην τελική απόφαση. Δεν έχω κατ’ αρχάς κανέναν ιδιαίτερο ενδοιασμό, απλώς θέλω λίγο να τη μελετήσω για να δω ακριβώς μήπως υπάρχει κάποιο κενό επ’ αυτού.

Εγώ θα ήθελα γενικώς -και τελειώνω με αυτό- το Συμβούλιο Ακτοπλοϊκών Συγκοινωνιών στις περισσότερες των περιπτώσεων να δίνει σύμφωνη γνώμη.

Σας ενημερώνω ότι επί της θητείας της Κυβέρνησης αυτής το Συμβούλιο Ακτοπλοϊκών Συγκοινωνιών έχει αναβαθμίσει την ποιότητα της λειτουργίας του πάρα πολύ και λειτουργεί άψογα, με διαφάνεια και χωρίς εξαναγκασμούς.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Ναυτιλίας και Νησιωτικής Πολιτικής κ. Θεόδωρο Δρίτσα.

Προχωρούμε στον κατάλογο των ομιλητών.

Τον λόγο έχει ο κ. Γεώργιος Γεωργαντάς από τη Νέα Δημοκρατία, για επτά λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Καταφέραμε, κύριε Πρόεδρε, για μια ακόμα φορά, έντεκα η ώρα το βράδυ, σε μια συνεδρίαση που ξεκίνησε στις πέντε, να είμαι ο ενδέκατος ομιλητής από τους Βουλευτές. Νομίζω ότι γι’ αυτό το ζήτημα, το οποίο απασχολεί όλους τους συναδέλφους κάτι πρέπει να κάνει το Προεδρείο και βασικά, σε σχέση με την τήρηση του χρόνου από τον καθένα που παίρνει τον λόγο.

Παρακολούθησα, κύριε Πρόεδρε, όλο το απόγευμα τις τοποθετήσεις των Υπουργών του ΣΥΡΙΖΑ, αλλά και τις τοποθετήσεις των Βουλευτών της Συμπολίτευσης, ελπίζοντας ότι κάποιος εξ αυτών θα πάρει μία απόσταση από τις δηλώσεις του Υπουργού Παιδείας, ότι κάποιος εξ αυτών θα εκφράσει μια αποδοκιμασία για τις δηλώσεις αυτές. Το έκανε, για να είμαι ειλικρινής, μόνο ένας Βουλευτής από τους ΑΝΕΛ. Κανείς άλλος.

Αντί να πράξουν αυτό το αυτονόητο -και δεν είπα να καταδικάσουν, αλλά να πάρουν απόσταση, να αποδοκιμάσουν- επέλεξαν, κυρίως οι Υπουργοί του ΣΥΡΙΖΑ, εκφράσεις όπως «πατριδοκαπηλεία», «λαϊκισμός», «σπέκουλα», «παιχνίδι των συστημικών μέσων ενημέρωσης» για να κατηγορήσουν την Αντιπολίτευση, η οποία αντέδρασε επί του θέματος που ανέκυψε, λες και το ζήτημα δημιουργήθηκε από την Αντιπολίτευση, λες και για όλον αυτόν τον θόρυβο, για όλο αυτό το θέμα το οποίο έχει εκθέσει τη χώρα, είναι υπεύθυνη η Αντιπολίτευση, η οποία -ως όφειλε- το ανέδειξε. Άλλωστε, είναι ένα ζήτημα που δεν χρειαζόταν η Αντιπολίτευση για να αναδειχθεί.

Και εκεί που περιμέναμε μια τέτοια δήλωση, ήρθε ο Κοινοβουλευτικός Εκπρόσωπος του ΣΥΡΙΖΑ, πριν από μία ώρα περίπου, να ξεπεράσει πραγματικά κάθε όριο στην σημερινή συζήτηση επί του ζητήματος το οποίο ανέκυψε. Ούτε λίγο ούτε πολύ ανέφερε ουσιαστικά ότι η παράταξη της Νέας Δημοκρατίας, όχι η ίδια η παράταξη, αλλά οι προηγούμενες παρατάξεις της Δεξιάς στην Ελλάδα είναι υπεύθυνες για την Μικρασιατική Καταστροφή! Ακούσαμε κι αυτό! Υπάρχει στα Πρακτικά καταγραμμένο. «Μιλάτε εσείς;», έτσι απευθύνθηκε -και χαίρομαι που είναι εδώ- ο Κοινοβουλευτικός Εκπρόσωπος του ΣΥΡΙΖΑ προς τους Βουλευτές της Νέας Δημοκρατίας, αποδίδοντάς μας την ευθύνη για την Μικρασιατική Καταστροφή.

Και τότε -ξέρετε- φαίνεται και η στόχευση. Η στόχευση ξέρετε ποια είναι; Είναι ο διχασμός και ο αποπροσανατολισμός. Αυτή είναι η στόχευση από την πλευρά του ΣΥΡΙΖΑ.

Εγώ για τη δήλωση του κάθε “επιστήμονα” κυρίου Φίλη δεν θα είχα καμμία αντίρρηση να εκφραστεί σε όποιον χώρο επιστημονικό θα έπρεπε να εκφραστεί. Όμως, όταν πρόκειται για μία δήλωση του Υπουργού Παιδείας, προκύπτουν ζητήματα από τη δήλωσή του αυτή, τα οποία προκαλούν σύγχυση στην εκπαιδευτική κοινότητα και διχασμό στον λαό.

Αυτή τη στιγμή, οι μισοί Έλληνες ή μάλλον όχι οι μισοί, μία μικρή μερίδα Ελλήνων με μία μεγαλύτερη μερίδα Ελλήνων κάθονται και συζητούν τι είναι γενοκτονία και τι είναι εθνοκάθαρση. Και τα παιδιά που θα πάνε στην έκτη δημοτικού ή στην τρίτη λυκείου -και έχω εδώ τα αποσπάσματα από τα βιβλία της Ιστορίας τους στα οποία αναφέρεται η Γενοκτονία- δεν θα ξέρουν τι να πιστέψουν: Το βιβλίο τους ή τον Υπουργό Παιδείας;

Θα καταθέσω στα Πρακτικά τα αντίγραφα από το βιβλίο Ιστορίας της έκτης δημοτικού και της τρίτης λυκείου, όπου αναφέρεται πολύ ορθώς η λέξη «Γενοκτονία».

(Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κάθε ένας, λοιπόν, που είναι Υπουργός θα πρέπει να καταλαβαίνει ότι καμμία προσωπική άποψη δεν μπορεί να εκφράζει επί τέτοιων ζητημάτων και να ξέρει ότι ακριβώς αυτή η έκφρασή του έχει συνέπειες. Αυτές τις συνέπειες, αυτόν τον διχασμό, αυτή την απομείωση της διπλωματικής δύναμης της χώρας στο εξωτερικό επί των ζητημάτων αυτών πληρώνουμε με αυτή την -να μην πω την απρονοησία- θέση του κ. Φίλη, την οποία δυστυχώς κανείς σήμερα ούτε από τους Υπουργούς του ΣΥΡΙΖΑ ούτε από τους Βουλευτές του ΣΥΡΙΖΑ, δεν αποδοκίμασε και αυτό νομίζω ότι είναι το σημαντικότερο για τη σημερινή συνεδρίαση.

Επί του νομοσχεδίου, για να τελειώνει ένα παραμύθι, αν ψηφίσαμε τα μέτρα τα οποία λέτε συνέχεια ότι ψηφίσαμε, γιατί τα ξαναφέρνετε; Να τα ξαναψηφίσουμε; Πείτε μου. «Τα ψηφίσατε» λέει. Αν τα ψηφίσαμε, γιατί τα ξαναφέρνετε; Εξηγήστε μου τι ψηφίσαμε και τι ξαναφέρνετε. Πρέπει να τα ψηφίσουμε δυο φορές; Μας είπαν ότι πρέπει να είναι εις διπλούν; Αυτό είναι καινούριο.

Λοιπόν, ακούστε λίγο. Εμείς στις 14 Αυγούστου ψηφίσαμε το πλαίσιο της συμφωνίας, ψηφίσαμε την στόχευση, τους στόχους που ήταν αναγκαίοι για τη χώρα, έτσι ώστε να μπορέσει να γίνει συμφωνία. Δηλώσαμε από τις 14 Αυγούστου διά του Προέδρου μας, του Βαγγέλη Μεϊμαράκη, από αυτό το Βήμα ότι δεν δεχόμαστε τα επιμέρους μέτρα. Θα τα βλέπουμε ένα-ένα.

Και, μάλιστα, δηλώσαμε προφητικά τότε ότι θα είμαστε ενάντια και στη φορολόγηση των αγροτών και σε οποιοδήποτε μέτρο είναι εναντίον τους, καθώς και στην επιβολή ΦΠΑ 23% στην εκπαίδευση.

Γιατί μας λέτε, λοιπόν, σήμερα ότι εμείς ψηφίσαμε για τους αγρότες; Γιατί το ξαναφέρνετε; Μέσα σε δυο μήνες θα ψηφίζουμε το ίδιο νομοσχέδιο δυο φορές; Δεν ψηφίσαμε τον νόμο. Ψηφίσαμε το πλαίσιο και καταλάβετέ το. Το λέω για να το καταλάβει κι ο κόσμος: Αν ήταν ψηφισμένα σήμερα δεν θα έρχονταν εδώ. Έρχονται εδώ και εσείς ουσιαστικά δεν το λέτε για μας «Τα ψηφίσατε», το λέτε για να το ακούει ο κόσμος. Ξέρετε τι να ακούει ο κόσμος; «Γιατί αντιδράτε; Μας ψηφίσατε στις 20 Σεπτεμβρίου και αφού μας ψηφίσατε στις 20 Σεπτεμβρίου, αυτό το πλαίσιο ήταν γνωστό, άρα μην αντιδράτε».

Και για να ακούνε κάποιοι Βουλευτές του ΣΥΡΙΖΑ, που άρχισαν σήμερα λίγο να δυσανασχετούν για το περιεχόμενο των μέτρων, είναι σαν να τους λέτε: «Γιατί γκρινιάζετε; Στις 20 Σεπτεμβρίου ο κόσμος επιδοκίμασε αυτό που εσείς οι ίδιοι ψηφίσατε στις 14 Αυγούστου».

Αυτό το παραμύθι ότι η Νέα Δημοκρατία ψήφισε αυτά τα μέτρα που εσείς φέρνετε, που είναι δικό σας αποτέλεσμα, δεν υπάρχει. Η Νέα Δημοκρατία ψήφισε τη συμφωνία, για να μπορέσει να μείνει η χώρα στην πορεία της την ευρωπαϊκή, αλλά σας είπαμε από τότε ότι το αποτέλεσμα της διαπραγμάτευσης και τα μέτρα είναι δικό σας αποτέλεσμα και τώρα θα υποστείτε τις συνέπειες.

Επί του νομοσχεδίου θα πω μόνο δύο κουβέντες ακόμα. Η πρώτη είναι ότι δεν λάβατε καθόλου υπ’ όψιν την αντίδραση της Ένωσης Περιφερειών και της ΚΕΔΕ, σε σχέση με τις διατάξεις, σε σχέση με τα απορρίμματα, όπου περιορίζετε πραγματικά τους ρόλους των περιφερειακών συμβουλίων.

Και κάτι ακόμα. Περίμενα σήμερα εδώ να ακούσω μία κουβέντα από κάποιον Βουλευτή ή από κάποιον Υπουργό για την αποδοκιμασία των εξωτερικών αξιολογητών που πήγανε σήμερα στο Πανεπιστήμιο των Αθηνών. Μιλούσε ο Κοινοβουλευτικός Εκπρόσωπος του ΣΥΡΙΖΑ για την ανάγκη να κρατήσουμε τους νέους στη χώρα, για την ανάγκη να κάνουμε μεταρρυθμίσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε δέκα δευτερόλεπτα, κύριε Πρόεδρε.

Κανείς, όμως, από τους Βουλευτές του ΣΥΡΙΖΑ δεν είχε μια λέξη αποδοκιμασίας για τον διασυρμό που υπέστησαν οι πέντε εξωτερικοί αξιολογητές στα πανεπιστήμια, λες και το πανεπιστήμιο είναι ένα άβατο, λες και το πανεπιστήμιο δεν μπορεί να έχει ελέγχους, δεν μπορεί να έχει εκεί πέρα ελεύθερη κυκλοφορία οποιουδήποτε έρχεται για το καλό του ίδιου του πανεπιστημίου.

Με τέτοιες ενέργειες, με τέτοιες κινήσεις πείθετε ακόμη περισσότερο τον ελληνικό λαό ότι πραγματικά δεν υπάρχει σχέδιο και ότι, δυστυχώς γι’ αυτούς, η «δεύτερη φορά αριστερά» μπορεί να είναι η τελευταία, αλλά δεν ξέρω, δυστυχώς, πραγματικά σε τι κατάσταση θα αφήσετε τη χώρα.

Ευχαριστώ πολύ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γιώργο Γεωργαντά, Βουλευτή της Νέας Δημοκρατίας.

Τον λόγο έχει ο κ. Χαράλαμπος Αθανασίου, επίσης Βουλευτής της Νέας Δημοκρατίας, για επτά λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχει συμπληρωθεί ήδη ενάμισης μήνας από τότε που ο λαός εμπιστεύτηκε για δεύτερη φορά τη διακυβέρνησή του στον ΣΥΡΙΖΑ και στους ΑΝΕΛ. Ακόμη, όμως, αναμένουμε μια καλή είδηση, μια μικρή ένδειξη έστω ότι κάτι πάει καλά για την πατρίδα μας, ότι υπάρχει κάποιο υποτυπώδες σχέδιο για την ανασυγκρότηση της χώρας.

Αντ’ αυτού τι βιώνουμε; Τις μεγαλύτερες πολιτικές υπαναχωρήσεις, τις κωλοτούμπες της σύγχρονής ιστορίας μας. Το κυριότερο είναι ότι βιώνουμε την αύξηση των προβλημάτων και τη διόγκωση αυτών που ήδη προϋπήρχαν.

Πώς τα αντιμετωπίζει αυτά ο ΣΥΡΙΖΑ; Μα, προφανώς με πρωτοφανείς όσο και προκλητικές δηλώσεις των στελεχών του, που φυσικά έχουν σκοπό να στρέψουν την προσοχή της κοινής γνώμης σε θέματα άσχετα με τη συγκυρία.

Γιατί το λέω αυτό; Και αναφέρομαι στο ζήτημα της Γενοκτονίας των Ποντίων και τις δηλώσεις του Υπουργού Παιδείας. Ο κ. Φίλης, όταν μιλάει ως κ. Φίλης, δικαιούται να διατυπώνει τις απόψεις του για όποιο θέμα θέλει. Ως Υπουργός Παιδείας, όμως, δεν δικαιούται να εκφέρει τέτοιες απόψεις. Δεν του το επιτρέπουν οι χιλιάδες των συμπολιτών μας που προσβάλλει χωρίς αιδώ, τους οποίους πλέον εκπροσωπεί ως Υπουργός όλων των Ελλήνων και όχι απλώς ως Βουλευτής. Δεν του το επιτρέπει η κυρίαρχη επιστημονική άποψη, καθώς ο πλέον αρμόδιος φορέας, η Διεθνής Ένωση Μελετητών Γενοκτονιών, έχει από το 2007 αναγνωρίσει ως Γενοκτονία τη βάναυση και ηθελημένη σφαγή του Ποντιακού Ελληνισμού. Δεν του το επιτρέπει η Εθνική μας Εθνοσυνέλευση, που το 1994 πανηγυρικά αναγνώρισε τη σφαγή των Ποντίων ως Γενοκτονία. Δεν του το επιτρέπει και ο ν. 4285 που ψήφισε πρόσφατα η Βουλή των Ελλήνων και τον οποίο είχα την τιμή να εισηγηθώ. Βέβαια, τον νόμο αυτόν δεν τον ψήφισε ο ΣΥΡΙΖΑ, κυρίες και κύριοι συνάδελφοι.

Δεν του επιτρέπει, επίσης, και η συγκυρία να κάνει τέτοιες δηλώσεις, όταν επίκειται επίσκεψη του Πρωθυπουργού στην Άγκυρα. Αυτό που λέω δεν είναι καμμιά εξειδικευμένη θεωρία ή άποψη. Είναι, κυρίες και κύριοι του ΣΥΡΙΖΑ, τα βασικά της πολιτικής. Αυτά τα βασικά είτε δεν τα γνωρίζετε είτε επίτηδες τα αγνοείτε, για να αποκομίσετε μικροκομματικά οφέλη σε βάρος της πατρίδας.

Ο κύριος Υπουργός Παιδείας αποδεικνύεται το αλεξικέραυνο αυτής της Κυβέρνησης. Μόλις τα πράγματα ζορίσουν, να μια δήλωση Φίλη και όλοι ασχολούμαστε με αυτήν και όχι με τα πραγματικά προβλήματα. Έτσι, σταματάει η συζήτηση για τον ΦΠΑ στην εκπαίδευση, τίθεται στην άκρη η συζήτηση για το προσφυγικό και το μεταναστευτικό. Καμμία συζήτηση δεν γίνεται για τις πράξεις του Υπουργικού Συμβουλίου για την παραχώρηση των αεροδρομίων.

Θυμίζω μόνο τι έλεγε ο ΣΥΡΙΖΑ τόσο για την πράξη Υπουργικού Συμβουλίου όσο και για τις ιδιωτικοποιήσεις, όχι πριν μερικά χρόνια, αλλά πριν λίγους μήνες. Εγώ ερωτώ: Γιατί, κυρίες και κύριοι της Κυβέρνησης δεν εντάξατε τις ρυθμίσεις αυτές στο νομοσχέδιο που συζητάμε σήμερα, όπως εντάξατε την παραχώρηση του ιπποδρόμου, αλλά νομοθετείτε με προδήλως αντισυνταγματικό τρόπο;

Με τον ίδιο τρόπο που μόλις περιέγραψα, σήμερα όλοι ασχολούνται με τη δήλωση του Υπουργού και όχι με το νομοσχέδιο αυτό. Είναι ένα νομοσχέδιο, που με το πρόσχημα της ενσωμάτωσης κοινοτικής οδηγίας, έρχεται να συνεισφέρει στην περαιτέρω διάλυση της πραγματικής οικονομίας, στην οποία επιδίδεται με μεγάλη επιτυχία η Κυβέρνηση.

Με το παρόν νομοσχέδιο ολοκληρώνεται η αύξηση του ειδικού φόρου κατανάλωσης στους αγρότες από τα 66 ευρώ στα 200 ευρώ ανά χιλιόλιτρο, ώστε να συνεχιστεί η φτωχοποίησή τους, αλλά και να είναι λιγότερο ανταγωνιστικά τα ελληνικά προϊόντα. Μάλιστα, το μέτρο αυτό θα ισχύσει και αναδρομικά, από 1-10-2015 έως τις 30-9-2016.

Με το άρθρο 52 του ίδιου νόμου, η Κυβέρνηση επιχείρησε να διαλύσει την ελληνική ζυθοποιία, έναν τομέα που τα τελευταία χρόνια καινοτόμησε με επιτυχία, παράγοντας προϊόντα με διεθνή αναγνώριση, έναν τομέα που έδωσε δουλειά σε πολλούς άνεργους επιστήμονες στην επαρχία και ιδίως σε ακριτικές περιοχές, που τόσο τις είχαν ανάγκη.

Χάρη στον χαμηλό συντελεστή του ειδικού φόρου κατανάλωσης μπόρεσαν μικρές ελληνικές εταιρίες να κοιτάξουν στα μάτια τους δύο πολυεθνικούς γίγαντες στη ζυθοποιία, που σήμερα, ακόμα και με μειωμένα ποσοστά σε σχέση με παλαιότερα, ελέγχουν πάνω από τα 4/5 της αγοράς.

Αυτό το 1/5 που απομένει με πολύ αγωνία, αγώνα, μεράκι και δουλειά κέρδισαν οι Έλληνες ζυθοποιοί στην Αργολίδα, στην πατρίδα σας κύριε Ανδριανέ, στη Χίο, στη Ροδόπη, στο Ρέθυμνο, στη Ρόδο, στην Εύβοια και όχι μόνο. Αυτό το ποσοστό η Κυβέρνηση θέλει να το επιστρέψει στους δύο μεγάλους παίκτες.

Κάποιος από την Κυβέρνηση οφείλει να μας εξηγήσει, επιτέλους, με ποιο τρόπο το μέτρο αυτό συμβάλλει στην ανάπτυξη της χώρας ή έστω στην αύξηση του ανταγωνισμού στην αγορά του ζύθου, όταν ο ισχύων ειδικός φόρος κατανάλωσης ήταν από τους βασικούς λόγους που έσπασε το μονοπώλιο στην αγορά αυτή. Λόγω της μη ψήφισης της σχετικής διάταξης από τον κυβερνητικό εταίρο, αυτό το μέτρο σήμερα αποσύρθηκε.

Μόλις πριν λίγες μέρες αποδείξαμε ότι τα χρήσιμα και αναγκαία νομοσχέδια τα υπερψηφίζουμε και τα στηρίζουμε. Οι διατάξεις, όμως, που προανέφερα στιγματίζουν αυτό το νομοσχέδιο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Στο ένα λεπτό που μου απομένει θα πω ότι ο κ. Σκουρλέτης, που λείπει αυτή τη στιγμή από εδώ, μας είπε ότι ο ΣΥΡΙΖΑ εκλήθη να εφαρμόσει πολιτικές της Νέας Δημοκρατίας και ο κ. Φάμελλος, που επίσης δεν είναι εδώ, μας είπε ότι με τις τροπολογίες που έφερε η Νέα Δημοκρατία έγιναν φωτογραφικές και χαριστικές συμβάσεις και ότι αυτές οι τροπολογίες ήταν αναγκαίες.

Τελειώνοντας, θέλω να σας διαβάσω κάτι, κυρίες και κύριοι συνάδελφοι και παρακαλώ, ειδικά οι συνάδελφοι του ΣΥΡΙΖΑ να δώσετε προσοχή: «Σε μια χώρα χτυπημένη από τα μνημόνια και την πολιτική τους, τολμούν να φέρουν εκτάκτως στη Βουλή «νομοσχέδια-σκούπα», κάτι που θεσμοθετεί έναν νέο γύρο βαρβαρότητας και που αποτελεί το προοίμιο για το νέο μνημόνιο, που σταδιακά θα επιβληθεί μετά τις εκλογές, εάν τους αφήσουμε να ολοκληρώσουν το καταστροφικό τους έργο.

Ο ΣΥΡΙΖΑ, στηριζόμενος στην θέληση και στην ενεργή παρέμβαση της κοινωνίας, θα ξηλώσει μια μια τις διατάξεις του αίσχους, της εκποίησης και της κοινωνικής διάλυσης. Και μόνο η μεθόδευσή τους αυτή αποδεικνύει ότι το έγκλημά τους είναι προμελετημένο».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τελειώνω, κύριε Πρόεδρε, με τις τροπολογίες: «Η κατάθεση των αιφνιδιαστικών τροπολογιών –ενίοτε μάλιστα στο παρά ένα της ψήφισης νομοσχεδίων ή σε άσχετα νομοσχέδια- είναι η κορυφή του παγόβουνου, φαινομένου που πλέον έχει παροξυνθεί. Αναφέρομαι στη συνειδητή απαξίωση της Βουλής από την Κυβέρνηση στην προσπάθεια να υπαχθεί η Βουλή απευθείας στον Πρωθυπουργό και το Υπουργικό Συμβούλιο και τελικά στην ακύρωση ακόμα και της τυπικής διαβούλευσης, προκειμένου να επιβληθεί χωρίς προσκόμματα η θέληση της Κυβέρνησης επί της Βουλής».

Δεν τα λέμε εμείς αυτά. Τα λέει ο κύριος Πρωθυπουργός εν μέρει και άλλοι Υπουργοί σας στη μαύρη βίβλο της ντροπής, την οποία είχατε εκδώσει και σήμερα έχετε ξεπεράσει. Εμείς θα τα μαζέψουμε αυτά, θα τα εκδώσουμε στην κίτρινη βίβλο της ντροπής. Αυτά λέγατε μέχρι τώρα. Να την, αυτή είναι η μαύρη βίβλος!

Όσον αφορά τον κ. Δρίτσα -έχω σημειώσει και εγώ- συμφωνώ με τον συνάδελφο που είπε προηγουμένως ότι πρέπει, κύριε Υπουργέ, να βάλετε αυτήν τη διάταξη για σύμφωνη γνώμη. Νομίζω ότι είναι σωστό.

Βεβαίως, πρέπει να σας αναγνωρίσουμε και τις προσπάθειες τις οποίες έχετε κάνει για την ακτοπλοΐα των νησιών, ειδικά των ακριτικών, γιατί δεν πρέπει να λέμε μόνο τα αρνητικά. Πρέπει να χαιρετίζουμε και τα θετικά τα οποία γίνονται.

Ευχαριστώ πολύ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Χαράλαμπο Αθανασίου, Βουλευτή της Νέας Δημοκρατίας.

Τον λόγο έχει ο κ. Ιωάννης Ανδριανός, Βουλευτής της Νέας Δημοκρατίας.

Ορίστε, κύριε Ανδριανέ, έχετε τον λόγο για επτά λεπτά.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε για μία ακόμη φορά ένα νομοσχέδιο που συνέταξε η Κυβέρνηση ΣΥΡΙΖΑ-ΑΝΕΛ με απόλυτη προχειρότητα, μια προχειρότητα που καταδεικνύεται, πρώτα και πάνω από όλα, από την ίδια την αιτιολογική έκθεση και το κείμενο στο οποίο αυτή αναφέρεται, το οποίο λίγη σχέση με το κείμενο που καλείται το Σώμα να ψηφίσει σήμερα.

Σε θέματα, όμως, ιδιαίτερης κρισιμότητας και σημασίας για την αντιμετώπιση της κρίσης και της ανάσχεσης της ύφεσης, στην οποία επιστρέψαμε εξαιτίας των χειρισμών αυτής της Κυβέρνησης, η βιασύνη, η προχειρότητα και η απουσία συγκροτημένης οικονομικής στρατηγικής είναι πάρα πολύ κακοί σύμβουλοι. Βλέπουμε έτσι την Πλειοψηφία να φέρνει προς ψήφιση το ένα πολυνομοσχέδιο μετά το άλλο, κείμενα όπου οι νέες επιβαρύνσεις περισσεύουν, ενώ απουσιάζει τελείως έστω και κάποια υπόνοια αναπτυξιακής στόχευσης.

Το ζητούμενο, όμως, παραμένει το ίδιο. Από την αρχή της κρίσης μέχρι και σήμερα οι πολίτες, ανεξάρτητα από το τι ψηφίζουν, ζητούν τρία πράγματα: Δίκαιη κατανομή των βαρών, αποτελεσματικότητα, διασφάλιση της προοπτικής εξόδου από την κρίση. Δυστυχώς, τίποτα απ’ αυτά τα τρία δεν βλέπουμε στις νομοθετικές πρωτοβουλίες της Κυβέρνησης.

Κυρίες και κύριοι συνάδελφοι, ο εισηγητής της Νέας Δημοκρατίας ανέλυσε εκτενώς τις θέσεις του κόμματος και τις πολύ συγκεκριμένες ενστάσεις μας ως προς τις επιμέρους προβλέψεις και τη συνολική φιλοσοφία του νομοσχεδίου.

Επιτρέψτε μου, όμως, να αναδείξω τρία από τα πλέον προβληματικά σημεία: Πρώτο από όλα είναι η πρόβλεψη για τη νέα επιβάρυνση στους αγρότες. Οι συνάδελφοι που εκλέγονται στην περιφέρεια γνωρίζουν πολύ καλά τη μάχη επιβίωσης που δίνουν σήμερα οι αγρότες, οι κτηνοτρόφοι και οι αλιείς. Γνωρίζουν τον καθημερινό αγώνα που δίνουν οι αγρότες, για να παραμείνουν στη γη τους, για να μην εγκαταλείψουν οριστικά τον τόπο τους, έναν αγώνα με το υψηλό κόστος παραγωγής, με τις χαμηλές τιμές παραγωγού, με τα υψηλά ασφάλιστρα, με την κλιματική αλλαγή που φέρνει ολοένα και συχνότερα καταστροφές στις σοδειές και στις καλλιέργειες, με τις καθυστερήσεις στις αποζημιώσεις του ΕΛΓΑ, με τη γραφειοκρατία που αντί να βοηθά συχνά δυσκολεύει ακόμη περισσότερο τα πράγματα.

Δεν είναι, λοιπόν, δυνατόν σε αυτό το περιβάλλον να συζητάμε για επιπλέον αύξηση του κόστους παραγωγής μέσα από την αύξηση του φόρου κατανάλωσης στα καύσιμα. Δείτε τι κάνει η Γαλλία, η Γερμανία, όλες οι άλλες ευρωπαϊκές χώρες που επιστρέφουν στους αγρότες τους φόρους για τα καύσιμα, στηρίζοντας έτσι τον πρωτογενή τομέα και αναγνωρίζοντας την εθνική του σημασία.

Εδώ, αντιθέτως, έχουμε στους σχεδιασμούς της Κυβέρνησης ολοένα και μεγαλύτερη αύξηση της φορολογικής επιβάρυνσης. Όπως διαρρέεται ήδη, ετοιμάζεται η αύξηση της φορολογίας στο 20% και στο 26% το 2017 από το πρώτο ευρώ, που μαζί με την αύξηση –σχεδόν τον τριπλασιασμό- στις εισφορές των ασφαλίστρων του ΟΓΑ οδηγεί τους αγρότες πλέον στην πλήρη εξαθλίωση.

Όταν ένα ζευγάρι αγροτών καλείται να πληρώσει 400 περίπου ευρώ τον μήνα για να ασφαλιστεί στον ΟΓΑ, καταλαβαίνουμε ότι πολλές φορές οι περισσότεροι δεν θα μπορούν να ανταποκριθούν και θα είναι ανασφάλιστοι. Αν προσθέσουμε την αύξηση του ΦΠΑ από το 13% στο 23% στα λιπάσματα και τα αγροτικά εφόδια, καταλαβαίνουμε τη δύσκολη θέση στην οποία έρχονται οι αγρότες και η αγροτική παραγωγή.

Επίσης, όσον αφορά την προκαταβολή για την επόμενη χρονιά, γνωρίζουμε όλοι όσοι καταγόμαστε από αγροτικές περιοχές και από αγροτικές οικογένειες ότι η παραγωγή της επόμενης χρονιάς δεν μπορεί να προβλεφθεί, γιατί δεν εξαρτάται από εμάς, αλλά σε μεγάλο βαθμό από τις καιρικές συνθήκες. Δεν είναι, λοιπόν, δυνατόν, αντί να δίνουμε κίνητρα στην αγροτική παραγωγή, να την καταδικάζουμε με κάθε νομοσχέδιο ακόμα πιο βαθιά στην πλήρη απαξίωση. Να υπάρξει, λοιπόν, πρόβλεψη για επιστροφή του φόρου στα καύσιμα, με βάση το ΟΣΔΕ του κάθε αγρότη, του κάθε κτηνοτρόφου, αλλά και πρόβλεψη για τους ψαράδες.

Δεύτερον, έχουμε τις προβλέψεις για τις μικρές ζυθοποιίες, έναν από τους ελάχιστους παραγωγικούς κλάδους που μέσα στην κρίση έδειξε δυναμική ανάπτυξη και εξαγωγικές προοπτικές, όπως στην πατρίδα μου την Αργολίδα. Η Κυβέρνηση, λοιπόν, εχθρική σε κάθε έννοια επιχειρηματικότητας, θέλησε να τιμωρήσει αυτήν την επιτυχία με τις διατάξεις που αφορούσαν αυτόν τον κλάδο -και ευτυχώς καταψηφίστηκαν από όλα σχεδόν τα κόμματα της Αντιπολίτευσης, εκτός από το κυβερνών κόμμα του ΣΥΡΙΖΑ- στην αρμόδια επιτροπή. Θέλησε να προωθήσει μέτρα που ουσιαστικά σφραγίζουν κάθε δυνατότητα περαιτέρω ανάπτυξης των επιχειρήσεων αυτών, διατάξεις με τις οποίες θα καταδίκαζε τις ζυθοποιίες αυτές, χτυπώντας βάναυσα τις μικρομεσαίες ελληνικές επιχειρήσεις και θα προστάτευε με τον πλέον κατάφωρο τρόπο τα ξένα ολιγοπώλια, τα οποία ελέγχουν το 70% της εγχώριας αγοράς, ένα ποσοστό-ρεκόρ που καταδεικνύει τη στρέβλωση που έχουν επιφέρει οι λανθασμένες ρυθμιστικές πολιτικές.

Εμείς, λοιπόν, λέμε ότι όταν έχεις έναν κλάδο που αναπτύσσεται, ιδιαίτερα μέσα στις εντελώς αντίξοες συνθήκες της κρίσης, οφείλεις να τον στηρίξεις, έστω με το να μην του βάζεις εμπόδια.

Τρίτον, έχουμε τις προβλέψεις για την ενεργειακή εξοικονόμηση. Δυστυχώς, από το νομοσχέδιο απουσιάζει κάθε πρόβλεψη που θα μπορούσε, ενθαρρύνοντας τις παρεμβάσεις εξοικονόμησης, να στηρίξει τους δοκιμαζόμενους σήμερα κλάδους διαφόρων επαγγελμάτων, όπως τεχνίτες οικοδομής, ξυλουργούς, σιδεράδες, αλουμινάδες, υδραυλικούς και ηλεκτρολόγους. Την ώρα που η οικοδομή έχει παγώσει εδώ και χρόνια, την ώρα που έχουμε ήδη την εμπειρία από τα προγράμματα, όπως το «Εξοικονομώ», που θα μπορούσαν και να βελτιωθούν και να υπάρξουν άλλα ανάλογα, ώστε να εξοικονομήσουμε ενέργεια, αλλά και να δώσουμε δουλειά σε διάφορους κλάδους, η Κυβέρνηση και εδώ επιδεικνύει -τουλάχιστον μέχρι σήμερα- αδράνεια.

Και στα τρία, λοιπόν, αυτά παραδείγματα αυτό που καταδεικνύεται, με τον πλέον παραστατικό τρόπο, είναι η αδυναμία της Κυβέρνησης, έστω και να σκεφτεί τρόπους για την τόνωση της ανάπτυξης.

Καταδεικνύεται ότι η συγκυβέρνηση ΣΥΡΙΖΑ-ΑΝΕΛ είναι εγκλωβισμένη σε μία ιδεοληπτική εμμονή που δεν της επιτρέπει να κατανοήσει ότι ιδιαίτερα σε αυτήν τη στιγμή η ανάπτυξη, η τόνωση της παραγωγής, η δημιουργία θέσεων εργασίας στον ιδιωτικό τομέα είναι προτεραιότητα και προϋπόθεση, που θα επιτρέψει και την πορεία εξόδου από την κρίση και τη σταδιακή επούλωση των πληγών που έχουν ανοίξει στην κοινωνία μας και την άσκηση αποτελεσματικής κοινωνικής πολιτικής.

Το βλέπουμε με το 23% ΦΠΑ στην εκπαίδευση, για τον οποίο ακόμα δεν έχει βρεθεί η λύση. Το βλέπουμε με τον αυξημένο ΦΠΑ στους οίκους ευγηρίας, στα γηροκομεία, καθώς δεν υπάρχουν ικανές, δημόσιες δομές για τους ηλικιωμένους. Πρέπει να το πάρετε πίσω. Ήδη η Νέα Δημοκρατία και γι’ αυτά τα δύο θέματα έχει καταθέσει σχετική τροπολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ένα λεπτό, κύριε Πρόεδρε, επιτρέψτε μου, όπως δείξατε ανοχή και στους προηγούμενους συναδέλφους μου.

Και αυτό το νομοσχέδιο, όπως και τα προηγούμενα που έφερε αυτή η Κυβέρνηση, δεν διασφαλίζει ούτε δικαιοσύνη στην κατανομή των βαρών ούτε προοπτική εξόδου από την κρίση. Γι’ αυτό και δεν απαντούν στις ανάγκες της κοινωνίας και της οικονομίας.

Εμείς καταψηφίζουμε, κρούοντας τον κώδωνα του κινδύνου. Ήδη αρχίζουν να συσσωρεύονται πάλι βαριά σύννεφα πάνω από την Ελλάδα.

Καλούμε, λοιπόν, την Κυβέρνηση, όσο υπάρχει ακόμα καιρός, να εγκαταλείψει τις ιδεοληψίες και τις προκαταλήψεις της και να στραφεί στην ανάπτυξη, στην απασχόληση, στην πραγματική κοινωνική δικαιοσύνη. Να στραφεί στην κατεύθυνση που όλοι, ανεξάρτητα από την ιδεολογική μας ταυτότητα, γνωρίζουμε ότι είναι αυτή που χρειάζεται η πατρίδα μας σήμερα.

Κλείνω, κύριε Πρόεδρε, με μία επισήμανση: Πρέπει να ξεκαθαρίσουμε προς την πλευρά της κυβερνώσας παράταξης ότι εμείς ψηφίσαμε, τηρώντας υπεύθυνη στάση. Το καλοκαίρι ψηφίσαμε για να παραμείνει η χώρα μας στην Ευρωπαϊκή Ένωση. Ψηφίσαμε για να μην πέσει η χώρα μας στα βράχια. Αυτό επέβαλε η υπευθυνότητα αυτής της παράταξης, που την έχει επιδείξει σε όλες τις κρίσιμες καμπές της ιστορίας της πατρίδας μας.

Αυτό, λοιπόν, έπρεπε και πρέπει να το εκτιμήσει η κυβερνώσα παράταξη και η Κυβέρνηση. Το αποτέλεσμα της διαπραγμάτευσης, όπως και τα μέτρα που προέκυψαν από αυτήν, είναι δικά σας. Αυτό είναι ξεκάθαρο. Αυτό πρέπει να γίνει ξεκάθαρο και να το καταλάβει ο ελληνικός λαός.

Όπως είπε και ο συνάδελφος προηγουμένως, αν ψηφίσαμε εμείς τα μέτρα που λέτε, γιατί δεν τα ξαναψηφίζουμε σήμερα; Γιατί τα ξαναφέρνετε, λοιπόν; Πρέπει να τελειώσει αυτό το παραμύθι.

Εμείς υπεύθυνα, αισθανόμενοι πού πάει η χώρα, στηρίξαμε με ευσυνειδησία την ευρωπαϊκή προοπτική και το να παραμείνει η χώρα μας στην Ευρωπαϊκή Ένωση. Αυτό πρέπει να το εκτιμήσετε και όχι να λαϊκίζετε λέγοντας «εσείς ψηφίσατε κ.λπ.». Εμείς δεν ψηφίσαμε. Το μόνο που ψηφίσαμε ήταν να παραμείνει η χώρα στην Ευρωπαϊκή Ένωση.

Ο ελληνικός λαός βλέπει, επίσης, ότι η στάση της Κυβέρνησης δεν είναι υπεύθυνη, όπως και των Υπουργών και των Βουλευτών που μίλησαν για το σημαντικό πολιτικό θέμα που προέκυψε με το εθνικό ολίσθημα του κ. Φίλη.

Πρέπει να ξεκαθαρίσουμε και να μην καλύπτετε αυτό το ολίσθημα, αυτή την πρόκληση απέναντι στον μαρτυρικό ποντιακό ελληνισμό ούτε να εγκαλείτε τη Νέα Δημοκρατία. Ακούσαμε από συνάδελφο του ΣΥΡΙΖΑ πριν ότι εμείς ευθυνόμαστε και για την Μικρασιατική Καταστροφή και για τη Γενοκτονία του Ποντιακού Ελληνισμού.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, όμως, τη σκέψη σας, κύριε Ανδριανέ.

**ΙΩΑΝΝΗΣ ΑΝΔΡΙΑΝΟΣ:** Τελειώνω, κύριε Πρόεδρε.

Αυτά είναι απαράδεκτα πράγματα. Νομίζω ότι όλοι κρινόμαστε. Ο ελληνικός λαός κρίνει. Ο Κοινοβουλευτικός Εκπρόσωπος του ΣΥΡΙΖΑ έθεσε ρητορικό ερώτημα του τι μας ενοχλεί. Αυτό που μας ενοχλεί είναι να βλέπουμε σε πρωτοσέλιδο τις σχετικές δηλώσεις του Υπουργού Παιδείας -όχι του κ. Φίλη αλλά του Έλληνα Υπουργού Παιδείας- στις τουρκικές εφημερίδες.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ανδριανό.

Τον λόγο έχει η κ. Άννα Καραμανλή, Βουλευτής της Νέας Δημοκρατίας, για επτά λεπτά.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση της Αριστεράς εισάγει ένα ακόμη νομοσχέδιο με επείγουσα διαδικασία, μαζί με εκείνο για την ανακεφαλαιοποίηση των τραπεζών. Κανόνας έγινε πια, όλα στο πόδι! «Δεν βρισκόμαστε σε συνθήκες κανονικότητας» είπε ο κ. Σκουρλέτης για να δικαιολογηθεί. Ο λαός μας λέει «αλλιώς μας τα έλεγες παπά, πριν σε χειροτονήσουν».

Πάντως και λίγη αυτοκριτική, κύριε Υπουργέ, δεν βλάπτει, όταν η ίδια η Κυβέρνηση έσφιξε τη θηλιά στον λαιμό της, δημιουργώντας με τους λανθασμένους χειρισμούς της ένα ασφυκτικό πλαίσιο. Και με την ευκαιρία αυτή -δεν είναι εδώ ο κ. Σκουρλέτης, απουσιάζει εδώ και ώρα- να ζητήσει και μια συγγνώμη από τους εργαζόμενους στις Σκουριές. Είναι άνθρωποι που τους χρησιμοποιήσατε ως πιόνια της πολιτικής σας σκακιέρας.

Ποιο είναι, όμως, το εξαιρετικά επείγον του νομοσχεδίου; Η εναρμόνιση της ελληνικής νομοθεσίας με μια σημαντική κατά τα άλλα ευρωπαϊκή οδηγία για την ενέργεια; Μα, είστε εννέα μήνες Κυβέρνηση. Τώρα ξαφνικά ανακαλύψατε ότι κινδυνεύουμε με πρόστιμο για τη μη συμμόρφωση της χώρας, όταν μάλιστα βρήκατε έτοιμο το σχετικό νομοσχέδιο από τη δική μας Κυβέρνηση;

Η ενσωμάτωση της οδηγίας, όμως, δεν αποτελεί παρά το περιτύλιγμα, μέσα στο οποίο επιχειρείτε να κρύψετε άρθρα που πλήττουν ζωτικά τμήματα της ελληνικής οικονομίας και δίνουν τη χαριστική βολή σε παραγωγικούς κλάδους που παλεύουν με νύχια και με δόντια να επιβιώσουν.

Ξέρετε, κυρίες και κύριοι συνάδελφοι του ΣΥΡΙΖΑ, πώς θα το έλεγε αυτό ο κ. Λαφαζάνης; «Πραξικόπημα», άρθρα που, αν είχαν έρθει από άλλη κυβέρνηση, θα είχαν πέσει και τα τσιμέντα της Βουλής!

Καταργείτε την έκπτωση στο αγροτικό πετρέλαιο και οδηγείτε τους αγρότες σε καταστάσεις απελπιστικές. Γιατί δεν είναι μόνο η επιβάρυνσή τους από το πετρέλαιο. Έχουμε την αύξηση του ΦΠΑ στα αγροτικά εφόδια και έχει προαναγγελθεί αύξηση της φορολογίας των αγροτών, αλλά και των ασφαλιστικών τους εισφορών.

Πρόκειται για μετωπική επίθεση σε βάρος ενός τομέα αιχμής της ελληνικής οικονομίας. Αυτά είχατε στο μυαλό σας, όταν μιλούσατε για σχέδια παραγωγικής ανασυγκρότησης της χώρας, κύριε Υπουργέ; Την εξόντωση των αγροτών;

Κανείς δεν ισχυρίζεται ότι το βάρος δεν πρέπει να επιμεριστεί και στους αγρότες. Όμως, εδώ μιλάμε για στοχοποίηση. Η οριζόντια φορολόγηση της πρωτογενούς παραγωγής, χωρίς καμμία παράμετρο, μόνο την ανάπτυξη δεν ευνοεί. Αντίθετα, η ραγδαία αύξηση του κόστους παραγωγής μοιραία θα περάσει στον καταναλωτή, καθώς θα προκαλέσει νέο κύμα ανατιμήσεων για ελληνικά αγροτικά προϊόντα.

Είναι θετικό το γεγονός ότι τελικά, κάτω από ασφυκτικές πιέσεις και κοινή κατακραυγή, υποχρεωθήκατε να αποσύρετε το άρθρο για τη μείωση της φορολογικής έκπτωσης στις μικρές ζυθοποιίες. Επρόκειτο για μία διάταξη που θα συνέθλιβε τις μικρομεσαίες επιχειρήσεις του κλάδου και θα ενίσχυε τους μεγάλους και ισχυρούς, με τρόπο που προκαλεί τουλάχιστον προβληματισμό για τις προθέσεις σας και που, βεβαίως, αποτελεί χαρακτηριστικό δείγμα της αντίληψής σας για την ελληνική επιχειρηματικότητα.

Από το κεφάλαιο που αφορά στην εκπαίδευση θα ήθελα να σταθώ στη μεταβολή της σύνθεσης των Περιφερειακών Υπηρεσιακών Συμβουλίων Πρωτοβάθμιας και Δευτεροβάθμιας Εκπαίδευσης. Θέτει ως προϋπόθεση την εκπαιδευτική και όχι τη διοικητική προϋπηρεσία των μελών τους, παρ’ ότι τα υπηρεσιακά συμβούλια έχουν διοικητικά καθήκοντα, για να εξασφαλίζεται η απαραίτητη προσφορά και ζήτηση. Είναι προφανές ότι στόχος είναι ο πλήρης κομματικός έλεγχος της διοίκησης της εκπαίδευσης κατά τα πρότυπα της επιλογής των περιφερειακών διευθυντών.

Είναι κάτι για το οποίο πραγματικά επείγεστε, κύριε Υπουργέ, γιατί οι κομματικοί “ημέτεροι” έχουν μπει σε σειρά αναμονής και αδημονούν για το δικό τους κομμάτι εξουσίας. Εσείς, βεβαίως, σπεύδετε να τους το προσφέρετε.

Το Περιφερειακό Σχέδιο Διαχείρισης Αποβλήτων θα υιοθετείται από τα περιφερειακά συμβούλια, αφού έχει προηγηθεί η σύμφωνη γνώμη των γενικών γραμματέων των Υπουργείων Εσωτερικών και Περιβάλλοντος. Βλέπουμε ότι υπάρχει συγκεντρωτισμός και απαξίωση των περιφερειακών συμβουλίων, στα οποία ουσιαστικά καταργεί την αποφασιστική αρμοδιότητα και τα περιορίζει σε ρόλο κομπάρσου σε ένα θέμα που θα έπρεπε να έχουν τον πρώτο λόγο. Στο βάθος, βέβαια, υπάρχει ο απόλυτος έλεγχος των έργων διαχείρισης απορριμμάτων, που είναι ο βασικός στόχος της Κυβέρνησης.

Η Ένωση Περιφερειών και η ΚΕΔΕ έχουν ήδη θέσει θέμα αντισυνταγματικότητας του άρθρου και είναι ορατός ο κίνδυνος να μπούμε σε μία ατέρμονη διαμάχη μεταξύ αυτοδιοίκησης και κεντρικής εξουσίας για το τι θα κάνουμε με τα σκουπίδια.

Κύριε Υπουργέ, τι λέει η συντρόφισσα κυρία Δούρου για την αφαίρεση αρμοδιοτήτων; Δεν θα πρέπει να είναι πολύ χαρούμενη.

Κυρίες και κύριοι συνάδελφοι της Κυβέρνησης, ισχυριζόσασταν πριν από τις εκλογές ότι έρχεστε να εκφράσετε το νέο. Η ατζέντα σας, όμως, είναι πλέον φανερή και την αποδεικνύετε και σ’ αυτό το νομοσχέδιο σε πολλά του σημεία, με την αποστροφή για μεταρρυθμίσεις και την υπερφορολόγηση του συνόλου της κοινωνίας, με την υπερσυγκέντρωση εξουσιών και την εγκαθίδρυση κομματικού κράτους.

Όλα αυτά, όχι απλώς δεν είναι το νέο, αλλά είναι ό,τι πιο ξεπερασμένο και αναχρονιστικό υπάρχει. Εκτός αν λογίζονται ως νέο οι προσβλητικές απόψεις του Υπουργού Παιδείας, του αμετανόητου κ. Φίλη, για τη Γενοκτονία των Ποντίων, ο οποίος, όπως διαβάζουμε, εμμένει στις ιδέες του. Δεν έχει πατήσει το πόδι του στην Ολομέλεια και δεν μπαίνει στον κόπο να ζητήσει μία συγγνώμη. Αυτές είναι ιδέες που συναντούμε στην επιχειρηματολογία των Γκρίζων Λύκων. Αυτό δεν το λέω εγώ, αλλά ο Πρόεδρος της Παμποντιακής Ομοσπονδίας Ελλάδας.

Ο κ. Φίλης ξεχνά ότι πλέον δεν δημοσιογραφεί, δεν διευθύνει την “ΑΥΓΗ”, αλλά είναι Υπουργός και εκπροσωπεί ολόκληρο τον ελληνικό λαό. Θα πρέπει να είναι ιδιαίτερα προσεκτικός και δεν πρέπει να εκφράζει προσωπικές απόψεις για εθνικά θέματα. Αν τώρα ο ίδιος θέλει πού και πού να λέει και κάτι που να θυμίζει νεοκομμουνιστικό διεθνισμό, μπας και συγκινηθούν όσοι πιστεύουν ακόμα σ’ αυτά, μπορεί να το κάνει και από το σπίτι του.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όμως, αυτή είναι δουλειά ενός Πρωθυπουργού που να αναγνωρίζει ότι η ιστορική ταυτότητα, η μνήμη και η κληρονομιά του ποντιακού ελληνισμού απαιτούν σεβασμό απ’ όλους και προπαντός από τον Υπουργό Παιδείας.

Κύριε Υπουργέ, κλείνω με μία ευχή. Ευχόμαστε να μην έρθουν αύριο καμμιά δεκαριά υπουργικές τροπολογίες, για να τακτοποιήσετε τις εκκρεμότητές σας. Θα το περιμένουμε με αγωνία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Άννα Καραμανλή, Βουλευτή της Νέας Δημοκρατίας.

Τον λόγο έχει η κ. Χαρά Κεφαλίδου από τη Δημοκρατική Συμπαράταξη.

Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, όντως έχουμε μπροστά μας σοβαρά θέματα που συνδέονται με την εκταμίευση της υποδόσης των 2 δισεκατομμυρίων ευρώ, η οποία με τη σειρά της συνδέεται με την πληρωμή ληξιπρόθεσμων οφειλών του δημοσίου προς την αγορά. Αυτά τα σοβαρά θέματα πρέπει να αντιμετωπίζονται με τη σοβαρότητα και με την περίσκεψη που τους αναλογεί.

Πού είναι, λοιπόν, η δική σας σοβαρότητα, κυρίες και κύριοι της Κυβέρνησης; Αντιπαρέρχομαι το γεγονός ότι σήμερα έρχεται στη Βουλή ένα ακόμη νομοσχέδιο, όπου κάτω από συνταξιοδοτικές ρυθμίσεις και ενσωμάτωση μίας κοινοτικής οδηγίας κρύβονται προαπαιτούμενα που αφορούν τη Συμφωνία της 14ης Αυγούστου.

Είναι, όμως, ένδειξη σοβαρότητας να φέρνετε άρον-άρον και στο “παρά ένα” στη Βουλή ένα βαρύ νομοσχέδιο σκούπα, που αφορά ζητήματα που τα γνωρίζατε από τον Αύγουστο; Είναι ένδειξη σοβαρότητας να καλείτε το Σώμα να ψηφίσει νόμο, ουσιαστικά ξεψηφίζοντας θέματα που ψήφισε πριν λίγες μέρες;

Αναφέρομαι στο άρθρο 1 για τις συνταξιοδοτικές ρυθμίσεις, που είναι κατάληξη μιας ακόμα “δουλειάς του ποδαριού”, μιας ακόμα περίπτωσης όπου η βεβιασμένη ψήφιση νομοσχεδίων παραπλανά εν τέλει τη Βουλή.

Επείγον δεν σημαίνει ούτε στο πόδι ούτε στο καφενείο. Η έννοια του επείγοντος αναφέρεται στην επείγουσα ανάγκη για λήψη μέτρων, αλλά και στη σοβαρότητα των σχετικών ζητημάτων. Εσείς, όμως, δεν μαθαίνετε από τα λάθη σας γιατί η έπαρσή σας θολώνει τη σκέψη.

Πάμε στο Β’ Μέρος αυτού του νομοσχεδίου που αφορά την ενσωμάτωση στο εθνικό δίκαιο της οδηγίας 2012/27 για την ενεργειακή απόδοση. Γνωρίζετε πολύ καλά ότι η χώρα βρίσκεται απολογούμενη και με απειλή προστίμου 30.000 ευρώ την ημέρα εξαιτίας της απραξίας της Κυβέρνησης. Επί οκτώ μήνες έτοιμο νομοσχέδιο στα συρτάρια του Υπουργείου. Τι έκανε η Κυβέρνηση; Απολύτως τίποτα.

Έρχεται σήμερα με ένα συνονθύλευμα άσχετων μεταξύ τους διατάξεων για να ψηφίσουμε άλλη μια φορά “στα γρήγορα” όλα αυτά που αμέλησε να ρυθμίσει στην προηγούμενη θητεία της.

Ποιος δεν θα ήθελε, κυρίες και κύριοι συνάδελφοι, λειτουργικά κτήρια του ευρύτερου δημόσιου τομέα στα πρότυπα της ενεργειακής απόδοσης; Είναι καλά τα λόγια, αλλά πού θα βρεθούν τα χρήματα για όλα αυτά τα εύηχα που νομοθετούμε; Πού θα βρει στην Ελλάδα του ΣΥΡΙΖΑ ο ιδιώτης χρήματα για την ενεργειακή βελτίωση του κτηρίου του, που έχει εκμισθώσει στο δημόσιο, σε μια Ελλάδα με capital controls και αδυναμία τραπεζικού δανεισμού;

Θέλω να σταθώ σε ορισμένα άρθρα και ξεκινώ από το άρθρο 21 που αναφέρεται στη σύσταση του Ειδικού Ταμείου Ενεργειακής Απόδοσης.

Το πράσινο ταμείο, κύριοι συνάδελφοι, που ήδη υπάρχει δεν σας αρέσει ούτε σας φτάνει και γι’ αυτό φτιάχνετε άλλον έναν δημόσιο φορέα. Το δημόσιο είναι μικρό και πρέπει να το μεγαλώσουμε λίγο ακόμα! Έτσι αντιλαμβάνεστε την ανάγκη περιστολής των κρατικών δαπανών! Και όταν ξανά ο λογαριασμός δεν θα βγαίνει, την έχετε τη λύση: Τρέμετε ιδιωτικά σχολεία, μοσχαρίσια κρέατα, ιδιώτες, ακίνητα, συντάξεις…

Άρθρο 31 και συγκεκριμένα παράγραφος 2. Με ποια λογική η Κυβέρνηση στραγγαλίζει την αυτοδιοίκηση, αφαιρώντας με το “έτσι θέλω” εύκολα και βιαστικά αρμοδιότητες από την περιφέρεια; Σε ζητήματα κατ’ εξοχήν αρμοδιότητας των τοπικών κοινωνιών γιατί ο Γενικός Γραμματέας του Υπουργείου Περιβάλλοντος και του Υπουργείου Εσωτερικών, ουσιαστικά η Κυβέρνηση, να πρέπει να εγκρίνει την απόφαση του περιφερειακού συμβουλίου για τον τρόπο διαχείρισης των απορριμμάτων; Τι είναι αυτό, αν όχι ένα ακόμη δείγμα δημοκρατικού συγκεντρωτισμού α λα ΣΥΡΙΖΑ;

Σκανδαλώδες το άρθρο 37 για τον επικεφαλής του ΚΕΑΤ και την αμοιβή του. Αποσύρετέ το. Γεννά πολλά ερωτηματικά για τις πραγματικές προθέσεις της Κυβέρνησης. Έναντι ποιου, άραγε, έχει αναλάβει δεσμεύσεις, ώστε να απαιτεί κοινή απόφαση συναρμοδίων Υπουργών για τον ορισμό του; Ποιο σκοπό εξυπηρετεί η προκλητική αυτή εξαίρεση από τις ισχύουσες διατάξεις;

Άρθρο 35. Η Κυβέρνηση προσπαθεί να διορθώσει ένα λάθος, δημιουργώντας μεγαλύτερο. Αντικαθιστά προεδρικό διάταγμα με κοινή υπουργική απόφαση, στερώντας έτσι τη στοιχειώδη διασφάλιση νομιμότητας που παρέχει το προεδρικό διάταγμα -αφού υπόκειται σε προληπτικό έλεγχο του ΣτΕ- σε μια εταιρεία που σκοπό έχει την κατασκευή και διαχείριση αγωγών φυσικού αερίου και λοιπών αναπτυξιακών υποδομών και αυτά με μετοχικό κεφάλαιο ενός εκατομμυρίου ευρώ που καταβάλλεται από το ελληνικό δημόσιο. Είναι μια εταιρεία, δηλαδή, με κοινωφελείς σκοπούς, φτιαγμένη με λεφτά των αλύπητα φορολογούμενων Ελλήνων, που θα λειτουργεί χωρίς διασφαλίσεις, σχεδόν σαν να είναι ιδιωτικό μαγαζί. Για τέτοια διαφάνεια κόπτεται η Κυβέρνηση;

Κυρίες και κύριοι συνάδελφοι, ο χρόνος είναι πολύ περιορισμένος για να αναφερθούμε σε ρυθμίσεις απαράμιλλης αφροσύνης που έχει αυτό το νομοσχέδιο.

Άρθρο 51. Έχει κατατεθεί τροπολογία από τη Δημοκρατική Συμπαράταξη, σ' ό,τι αφορά το αγροτικό πετρέλαιο, για την καθιέρωση κάρτας αγροτικού πετρελαίου. Άρθρο 52, για τις μικρές ζυθοποιίες, ευτυχώς μετά τη γενική κατακραυγή απεσύρθει.

Ξέρετε και κάτι; Αυτές οι startups μικρές ζυθοποιίες που δείχνουν να έχουν μέλλον, εν μία νυκτί θα γίνονταν shutdowns με σφραγίδα ΣΥΡΙΖΑ. Ευτυχώς, προς το παρόν γλύτωσαν.

Nα πω και δύο λόγια για την τροπολογία που κατατέθηκε στην επιτροπή το πρωί και με ικανοποίηση είδα τον Υπουργό να την αποδέχεται. Ευχαριστώ προκαταβολικά για τη θετική, τουλάχιστον, τοποθέτησή σας, κύριε Υπουργέ.

Η τροπολογία αυτή αφορά ένα θέμα μεγάλης σημασίας, γιατί αίρει στρεβλώσεις που υπάρχουν στον κλάδο των σύγχρονων θερμοκηπιακών μονάδων υδροπονίας με συμπαραγωγή ηλεκτρισμού και θερμότητας υψηλής απόδοσης. Ο τρόπος τιμολόγησης της ηλεκτρικής ενέργειας από αυτές τις μονάδες αναπροσαρμόστηκε με τον ν. 4254/2014. Η αναπροσαρμογή αυτή περιέλαβε μόνο τις μονάδες που λειτουργούσαν κατά την ημερομηνία έναρξης ισχύος του νόμου και όχι τις νέες. Αποτέλεσμα οι νέοι σταθμοί που τίθενται σε λειτουργία να μην περιλαμβάνονται στην αναπροσαρμογή του τρόπου τιμολόγησης και να υπάρχει αθέμιτος ανταγωνισμός μεταξύ παλιών και νέων μονάδων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

 Θα χρειαστώ μισό λεπτό, κύριε Πρόεδρε. Ευχαριστώ.

Με την προτεινόμενη τροπολογία αποκαθίσταται η δικαιοσύνη, αποκαθίσταται η ισότητα, τονώνεται το επενδυτικό ενδιαφέρον σε έναν κλάδο πρωτογενούς παραγωγής που έχει έντονο εξαγωγικό χαρακτήρα και δυνατότητες, που έχει πολύ μεγάλη ανάγκη η χώρα μας.

Κλείνοντας, κυρίες και κύριοι συνάδελφοι, θέλω μόνο να πω τούτο: Αυτό που περιμένει ο κόσμος από την Κυβέρνηση της νωπής δεύτερης ευκαιρίας της Αριστεράς, ειδικά τώρα που προσγειώθηκε στην σκληρή πραγματικότητα, είναι να κυβερνήσει. Κυβερνήστε λοιπόν με σοβαρότητα, με υπευθυνότητα και αποτελέσματα.

Ροκανίζοντας το χρόνο, πριονίζετε την τελευταία ευκαιρία της χώρας. Τρέχοντας τελευταία στιγμή και ψηφίζοντας νόμους που γράψατε “στο πόδι”, αδικείτε τον εαυτό σας και παίρνετε στο λαιμό σας όλους τους Έλληνες. Όλους τους Έλλληνες – όχι μόνο αυτούς που σας ψήφισαν!

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Χαρά Κεφαλίδου, Βουλευτή της Δημοκρατικής Συμπαράταξης.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, μπορώ να έχω το λόγο για δύο δεύτερα;

**ΠΡΟΕΔΡΕΥΩΝ (Αναστάσιος Κουράκης):** Ναι, κύριε Υπουργέ. Για πόση ώρα θέλετε το λόγο;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Για είκοσι δευτερόλεπτα.

**ΠΡΟΕΔΡΕΥΩΝ (Αναστάσιος Κουράκης):** Έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ζήτησα το λόγο, για να καταγραφεί στα Πρακτικά. Σε πόσους τόνους και πόσο ξεκάθαρα θα πούμε –το έχουμε πει ήδη από χθες στην πρώτη ακρόαση- ότι αυτό με τους γραμματείς το έχουμε αλλάξει; Δεχόμαστε συνέχεια κριτική γι’ αυτό το ζήτημα. Θα το πούμε ξανά ότι δεν υπάρχει αυτή η διάταξη στην οποία αναφέρονται.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Αναπληρωτή Υπουργό Περιβάλλοντος και Ενέργειας.

Θα μιλήσουν άλλοι δύο ομιλητές, ο κ. Αθανάσιος Μιχελής από το ΣΥΡΙΖΑ μετά ο κ. Σκουρολιάκος και ολοκληρώνεται η συνεδρίαση.

Κύριε Μιχελή, έχετε τον λόγο.

**ΑΘΑΝΑΣΙΟΣ ΜΙΧΕΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πολλά και ενδιαφέροντα τα γενικά και τα εκτός σχεδίου νόμου. Δεν θα σταθώ ανάλογα. Θα αναφερθώ σε συγκεκριμένα άρθρα του σχεδίου νόμου που αφορούν στην εκπαίδευση.

Πρώτον, υπηρεσιακά συμβούλια. Με το σχέδιο νόμου τι ακριβώς γίνεται. Λήγει η θητεία των δύο υπηρεσιακών μελών των συμβουλίων και ορίζεται η διαδικασία επιλογής τους. Η θητεία των αιρετών μελών παραμένει έως τη λήξη της. Να σημειώσω ότι παρατείνεται η θητεία των διευθυντών εκπαίδευσης που ex officio είναι και πρόεδροι των συμβουλίων, όταν αυτή έχει λήξει 31 Αυγούστου του 2015.

Επί του θέματος αυτού κατά τη συζήτηση ακούστηκαν από τα υπερβολικά όπως «καταργούνται τα υπηρεσιακά συμβούλια» έως «ενδιαφέροντα, αλλά ενδεχομένως μη λειτουργικά», «να ορίζονται τα μέλη με κλήρωση».

Επ’ αυτού σημειώνω ότι συζητάμε για υπηρεσιακά συμβούλια και δεν ξέρω πότε, πού και πώς υπηρεσιακά συμβούλια οριζόμενα με κλήρωση μπορούν να ασκούν διοίκηση. Δεν είναι διεκπεραιωτικά, είναι όργανα διοίκησης.

Πάντως, η έως σήμερα ιστορική διαδρομή των υπηρεσιακών συμβουλίων καταγράφει απλά και μόνο τη συμμετοχή των αιρετών των εργαζομένων σ’ αυτά. Ένας θεσμοθετήθηκε το 1975 και δύο αιρετοί στα πέντε μέλη των υπηρεσιακών συμβουλίων το 1986. Την πλειοψηφία διατηρούσε πάντα η διοίκηση και τα υπηρεσιακά συμβούλια επιλέγονταν πάντα από τους προϊσταμένους τους είτε Υπουργούς είτε περιφερειακούς διευθυντές, τους οποίους όριζε ο Υπουργός με νομοθέτημα του 2000, ενώ για πρώτη φορά ορίστηκαν το 2002. Και αυτό το λέω, διότι ειπώθηκαν και ανακρίβειες, θεωρώ εκ παραδρομής. Μέσω αυτών των συμβουλίων, το Υπουργείο στα πλαίσια του νόμου προσπαθεί να εφαρμόσει την πολιτική του.

Κλείνω επί του θέματος με μια επισήμανση. Θεωρώ ότι το ζήτημα της συγκρότησης των συμβουλίων ουσιαστικά εμπλέκεται -χωρίς πάντα αυτό να ομολογείται- με πιθανές αυθαιρεσίες των αποφάσεών τους.

Κατά συνέπεια, πέραν της προσεκτικής και ορθολογικής συγκρότησής τους, θα πρέπει να θεσμοθετηθούν πρώτον, η απολύτως σαφής αρμοδιότητά τους –αυτό ισχύει σε μεγάλο βαθμό- και δεύτερον, η απαίτηση τεκμηριωμένων και επαρκώς αιτιολογημένων αποφάσεων. Αυτό δεν ισχύει σε μεγάλο βαθμό. Και εδώ είναι η καρδιά του προβλήματος και γι’ αυτό θα πρέπει να σταθούμε.

Το δεύτερο θέμα είναι η θητεία και οι επιλογές στελεχών στην εκπαίδευση. Θα σταθώ λίγο ιστορικά. Από το 1982 που έπαψε να εφαρμόζεται στη διοίκηση της χώρας το κλασικό ιεραρχικό μοντέλο ανάδειξης και εξέλιξης στελεχών -αυτό που στην επιστημονική ορολογία καταγράφεται ως «γραφειοκρατικό μοντέλο διοίκησης», bureaucratie στα γαλλικά- και ακολουθήθηκε το μοντέλο της επιλογής στελεχών με θητεία και αξιολόγηση συγκεκριμένων προσόντων, παρατηρούνται τα εξής:

Πρώτον, ουδέποτε τηρήθηκε η προβλεπόμενη θητεία. Πάντα αυτήν την έληγαν οι κυβερνήσεις, όταν άλλαζαν και μ’ αυτόν τον τρόπο άλλαζαν και τα στελέχη.

Δεύτερον, με τις αλλαγές κυβερνήσεων κατά κανόνα άλλαζε και η σχετική νομοθεσία. Κύριο χαρακτηριστικό ήταν μέσω της αλλαγής της νομοθεσίας η αναδιάταξη της βαρύτητας των προσόντων και των διαδικασιών αξιολόγησης. Μερικά από αυτά τα προσόντα ήταν τα εξής: Τυπικά προσόντα, επιστημονικά προσόντα, συνέντευξη, διαγωνισμός του ΑΣΕΠ -που έγινε μόνο μια φορά το 2007-και ψηφοφορία εκπαιδευτικών για ανάδειξη στελεχών που έγινε μόνο μια φορά πρόσφατα. Όλα αυτά τα προσόντα εναλλάσσονταν σε βαρύτητα ως κριτήρια επιλογής.

Κατά τη γνώμη μου, η παραπάνω τακτική ουδόλως αποτελεί εποικοδομητική τακτική ανάδειξης στελεχών που έχει ανάγκη κάθε διοικούμενος οργανισμός και ιδιαίτερα η εκπαίδευση. Αυτή φρονώ πως πρέπει να είναι η επιδίωξη ενός ευρύτατου διαλόγου, όπως τον προανήγγειλε ο Υπουργός Παιδείας και πιστεύω ότι θα αρχίσει σύντομα.

Και επειδή, κύριε Πρόεδρε, «ουκ εν τω πολλώ το ευ», σας ευχαριστώ και σταματώ εδώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς θερμώς, κύριε Μιχελή, για την κατανόηση της ώρας και της κόπωσης.

Τον λόγο έχει για επτά λεπτά ο Βουλευτής του ΣΥΡΙΖΑ κ. Παναγιώτης Σκουρολιάκος, που είναι και ο τελευταίος ομιλητής για σήμερα.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, κατά δυστυχίαν, οι προηγούμενες κυβερνήσεις βαθιά οπισθοδρομικές και σε θέματα εκσυγχρονισμού δομών -παρ’ όλες τις δηλώσεις τους για το αντίθετο- κράτησαν τη χώρα μας σε στασιμότητα σε καίριους τομείς, καθυστερώντας να τακτοποιήσουν θέματα που είναι σημαντικά, όχι μόνο τεχνολογικά, αλλά και κοινωνικά και οικονομικά, όπως η ενεργειακή εξοικονόμηση.

Η ενέργεια, ως καθοριστικός παράγων για την επιβίωση, αλλά και την ποιότητα ζωής των πολιτών, είναι ένα αγαθό που το έχουμε ανάγκη ολοένα και περισσότερο. Όμως, δεν φτάνουν τα φυσικά αποθέματα. Δεν επαρκούν οι παλιοί τρόποι διαχείρισης. Δεν καλύπτουν τις σύγχρονες ανάγκες οι παλιές τεχνολογίες. Παντού οι σύγχρονες κοινωνίες λαμβάνουν μέτρα, ώστε να εξασφαλίζουν τη μέγιστη ενεργειακή απόδοση με το χαμηλότερο δυνατό κόστος.

Εδώ, όλα αυτά τα χρόνια, αντιμετωπίσαμε με μακαριότητα και ραθυμία το θέμα, παραπέμποντάς το στο απώτερο μέλλον. Να, λοιπόν που αυτό το μέλλον έφτασε και η Κυβέρνηση ΣΥΡΙΖΑ-ΑΝΕΛ έρχεται να καλύψει ένα κενό που έπρεπε να είχαν φροντίσει οι προηγούμενες κυβερνήσεις για την τακτοποίησή του. Αυτή η αδιαφορία για το μέγιστο θέμα της ενεργειακής εξοικονόμησης είναι άλλος ένας τομέας, που είναι πασιφανές ότι οι προηγούμενες κυβερνήσεις δεν έκαναν τίποτα, γιατί ήταν απασχολημένες με το να κόβουν αδιακρίτως μισθούς και συντάξεις.

Είναι οι ίδιοι που παριστάνουν αυτήν τη στιγμή τους έκπληκτους ωσάν να έφτασαν τώρα στη χώρα, ωσάν η γη να άρχισε να γυρίζει στις 25 Ιανουαρίου 2015 και δεν είχε προηγηθεί τίποτα. Δεν ήταν εδώ, δεν είχαν συμμετάσχει σε αυτό το γκρέμισμα της χώρας, στη δημιουργία των εκατοντάδων χιλιάδων ανέργων. Λένε ότι ψήφισαν ένα πλαίσιο, συμφωνούν με αυτό το πλαίσιο, αλλά δεν ψηφίζουν τους νόμους που θα εφαρμόσουν αυτό το πλαίσιο. Είναι αδιανόητο αυτό και ο ελληνικός λαός ακούει, βλέπει και κρίνει.

Παράλληλα, γκρεμίζοντας τη χώρα όλα αυτά τα χρόνια, δημιούργησαν ένα τοπίο ναρκοθετημένο, για την όποια κυβέρνηση κοινωνικής σωτηρίας θα ερχόταν κάποια στιγμή. Αυτή η Κυβέρνηση ήρθε, λοιπόν, και απασφαλίζει με το παρόν νομοσχέδιο μία επικίνδυνη νάρκη στα θεμέλια της κοινωνικής και οικονομικής μας ζωής. Ενσωματώνει στο ελληνικό δίκαιο την Ευρωπαϊκή Οδηγία για την ενεργειακή απόδοση, ώστε να μην θεωρείται η χώρα μας ουραγός πανευρωπαϊκά σε θέματα εξοικονόμησης ενέργειας.

Νοσοκομεία, σχολεία, κολυμβητήρια, φωτισμός εθνικών οδών, νοικοκυριά, επιχειρήσεις εξασφαλίζονται με τρόπους όπου η ενέργεια θα κοστίζει λιγότερο και θα αποδίδει περισσότερο. Είναι πολλά αυτά που πρέπει να γίνουν ως το 2020 σε αυτόν τον τομέα. Η τεχνολογία εξελίσσεται διαρκώς. Θα πρέπει, λοιπόν, να εκπονούνται τακτικά προγράμματα ενημέρωσης των ιδιωτών, των επιχειρήσεων, αλλά και του δημόσιου τομέα για τις μελλοντικές εξελίξεις, προτείνοντας βέλτιστες πρακτικές για τα νέα αυριανά συστήματα ενεργειακής διαχείρισης και να επισημαίνεται το όφελος που προκύπτει από την υιοθέτησή τους.

Κυρίες και κύριοι Βουλευτές, το 1929 ο πληθυσμός της γης ήταν δύο δισεκατομμύρια άνθρωποι. Ο καθένας τους, κατά μέσον όρο, δαπανούσε ενέργεια δώδεκα ανθρώπων της προβιομηχανικής εποχής. Το 1979 ο πληθυσμός ήταν τέσσερα δισεκατομμύρια και κατά μέσον όρο ένας άνθρωπος δαπανούσε ενέργεια είκοσι επτά ανθρώπων της προβιομηχανικής εποχής. Το 2020 ο πληθυσμός προβλέπεται να είναι εννέα δισεκατομμύρια περίπου και η δαπάνη για τον καθένα θα είναι ίση όση για σαράντα τρεις πια προβιομηχανικούς ανθρώπους.

Έχουμε καθυστερήσει δραματικά. Οι προηγούμενες κυβερνήσεις καθυστέρησαν δραματικά. Η ψήφιση του παρόντος νομοσχεδίου, λοιπόν, αλλά και η παρακολούθηση των εξελίξεων στο μέλλον είναι ανάγκη κατεπείγουσα.

Η υπόδειξη ενσωμάτωσης στο ελληνικό δίκαιο της κοινοτικής οδηγίας υπάρχει από το 2012. Πριν από λίγο ο ομιλητής μάς είπε τι κάνουμε επτά μήνες. Από το 2012 είχαν οι προηγούμενες κυβερνήσεις στα χέρια τους αυτήν την υπόδειξη. Δεν έκαναν τίποτα. Η τότε κυβέρνηση, λοιπόν, ολιγώρησε. Δεν πρόκειται για μια Οδηγία όπου απλώς τονώνει την επιχειρηματικότητα και δημιουργεί θέσεις εργασίας, πράγματα πολύ σημαντικά και αυτά. Είναι μία οδηγία, ένας νόμος αύριο, που διασώζει το μέλλον. Η παρούσα Κυβέρνηση φροντίζει για ένα καλύτερο παρόν, προετοιμάζοντας ένα πιο φωτεινό –μεταφορικά αλλά και κυριολεκτικά- μέλλον, απέναντι σε αυτήν την άθλια κατάσταση, στην οποία μας παραδόθηκε η χώρα.

Σας καλώ, λοιπόν, να υπερψηφίσετε το παρόν νομοσχέδιο, δίνοντας στη χώρα εργαλεία δυνατά για το κοινό μας αύριο.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παναγιώτη Σκουρολιάκο, Βουλευτή του ΣΥΡΙΖΑ, τελευταίο ομιλητή για σήμερα.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 23.45’ λύεται η συνεδρίαση για αύριο Πέμπτη 5 Νοεμβρίου 2015 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Περιβάλλοντος και Ενέργειας: «Συνταξιοδοτικές ρυθμίσεις, ενσωμάτωση στο Ελληνικό Δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «Για την ενεργειακή απόδοση, την τροποποίηση των Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013, «Για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις».

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**